
Fiului meu 


Adrian lon Tudosescu, 


a cărui dispariție timpurie dintre noi o regret 
nemăsurat, şi care avea o predilecție pentru 
cunoaşterea fenomenului social şi a mecanismelor care 
guvernează rezolvarea tensiunilor interne şi externe ale 
acestui fenomen (integrându-se cu toată capacitatea de 
care dispunea şi cu elanul tineresc ce-i era specific în 
procesele de schimbare şi înnoire revoluționară de nivel 
societar), fiindu-mi permanent primul interlocutor în 
gândirea şi abordarea unor probleme ale dialecticii 
actuale a vieţii sociale, cu precădere din țara noastră. 

PREFAŢĂ 


Societatea contemporană, descendentă directă a revoluţiei 
burgheze petrecute în epoca modernă şi moştenitoare a unor 
orizonturi de realizare umană întrevăzute încă din Antichitate, pe care 
le-a reînnoit epoca Renaşterii şi le are în vedere ca ideal de înfăptuire 
ideologică umanistă până în zilele noastre, este supusă celui mai 
pătrunzător dinamism. Unul pe care oamenii nu-l percep în toate 
dimensiunile lui realizatorii şi umanizatoare. Ceea ce s-a înnoit, 
aproape radical în ultimul veac, în substanța condiției umane li se 
pare a fi în firea lucrurilor şi a ține de naturalul acestei condiții şi cu 
greu sunt întrevăzute ipostazele umanului în deceniile următoare. 
Numai când oamenii scrutează timpul trecut, acum pe intervalul unei 
singure generaţii, constată schimbarea, curgerea lumii şi îi năpădesc 
nu doar puseuri nostalgice, ci şi reproşuri autocritice în legătură cu 
conformismele pe care le-au trăit şi le-au acceptat în condiţia lor 
existențială şi axiologică dintr-o vreme acum revolută. De parcă ei 
n-ar fi văzut şi n-ar fi acţionat în direcția revoluționării timpurilor ce 
le-au încarcerat înnoirea şi realizarea. De aici decurge situarea lor 
permanentă în mirare. Mirarea începe cu întrebarea: Cum de am 
putut să ne acomodăm stărilor de lucruri din trecutul abia petrecut? 
şi continuă cu întrebarea: Ce trebuie să facem pentru a ne ameliora 
condiția în viitorul nebulos în care vom trece iremediabil?, căreia îi 
urmează o altă întrebare: Oare ne va aparține acest viitor? Fără să 
înțeleagă adevărul că nu numai timpul lucrează în favoarea condiţiei 
lor, marcată de istoricitate, ci şi ei înşişi îşi pot remodela condiţia. Cu 
convingerea că trebuie să înțeleagă sensul istoriei şi să se implice în 
desfăşurarea evenimentelor ei — cu ştiinţă şi competență pragmatică 
şi măsurându-şi aproximativ exact, în concordanţă cu istoricitatea, 
idealurile şi speranţele de realizare. 

Întrucât omul îşi face istoria, dar nu după bunul său plac, ci 
în concordanță cu obiectivitatea, totdeauna readaptându-şi în raport 
cu aceasta visările şi intenţionalitatea — altfel formulată ideea, în 
condiţiile considerării istoriei ca subiect obiectivat, deci şi consecință 
a acțiunilor transformatoare ale omului (dictate de satisfacerea 
propriilor nevoi), istoria apare a fi ca obiectivare logică cenzurată 
subiectiv. 

În această corelare a subiectului (ca agent) cu obiectul (ca 
pacient) în procesul devenirii sociale constă mecanismul devenirii 
istoriei umane. Cu atât mai mult în lumea contemporană, restruc- 
turabilă din temelii în contextele actualelor revoluţii informaţionale şi 
comunicaţionale şi, nu în mai mică măsură, ale apetitului crescut al 
omului contemporan de remodelare a propriei condiţii. 

Tocmai pentru a se situa conştient şi deliberat în devenirea 
istoriei viitoare, omul va trebui să se aventureze nu într-o intuire 
abstractă (printr-un joc speculativ al minţii) a acesteia în afara 
oricăror determinisme, ci într-o abordare interdependentă a viitorului 
cu revoluţionările de ansamblu în structura de ansamblu a sistemului 
vieţii sociale, provocate nu atât de legitatea obiectivă a socialului, ci 
preponderent de demiurgia omului, de mereu neostoita lui dorinţă de 
realizare la niveluri existenţiale şi valorice superioare. 

Cu alte cuvinte, în dialectica actuală a vieţii sociale intervin 
specificităţi dictate de acţiunea de acum conştientă a omului, datorită 
cărora ritmurile devenirii sunt mai accentuate, iar consecințele 
acestora pentru condiția umană devin mult mai spectaculoase faţă de 
cele din trecut, chiar şi din cel apropiat, iar profunzimile proceselor 
revoluționare devin mult mai penetrante şi stimulatorii pentru structu- 
rarea succesiunii etapelor progresului. Oamenii nu mai aşteaptă 
istoria, ei şi-o stimulează activ — declanşează procese revoluționare şi 
înfăptuiesc conştient (nu numai spontan) revoluţii. Pe această cale se 
exercită activ factorul subiectiv în dinamica proceselor istorice ce le 
restructurează oamenilor condiția în contemporaneitate. 


Sub impulsul acestei nevoi de angajare revoluţionară ne 
putem explica dialectica actuală a vieţii sociale, inclusiv necesitatea 
tranziţiei de la socialism la capitalism. Lor, oamenilor, fiindu-le acum 
limpede că socialismul a constituit o întrerupere (dureroasă pentru ei) 

în mersul istoriei contemporane — marcată de inițiativă subiectivă, 
falsă democratizare şi antiumanism — şi de aceea părându-le a fi 
fireşti răsturnarea întreruperii respective şi continuarea trăirii în 
normalitate, în concordanță cu direcţiile liniilor de progres şi 
civilizaţie ale lumii contemporane. 

Am ales din această problematică a dialecticii vieţii sociale în 
lumea de azi câteva segmente ale proceselor revoluționare care se 
petrec în trecerea de la socialism la capitalism, apreciind această 
trecere ca etapă de reaşezare — după cum afirmam — în normalitate a 
istoriei sociale şi umane şi de relansare a acţiunii factorului subiectiv 
în devenirea obiectivă a societăţii umane. Apreciind că această 
reaşezare este şi o treaptă de construcţie socială şi economică, şi nu 
doar o revenire (în cerc) la ceea ce s-a întrerupt, ci şi, mai ales, o 
reinstituire (spiralică) a liniei progresului în contexte organizaționale 
şi politice, economice şi axiologice contemporane. Istoria, după unele 
căderi, niciodată nu se întoarce integral (la momentele căderii), ci se 
relansează şi îşi afirmă, în ritmuri mereu accelerate, continuitatea. 

Dintre dimensionările procesului tranziţiei de la socialism la 
capitalism, ne-am oprit asupra: democratismului vieţii sociale; 
contradicțiilor vieţii sociale; raporturilor dintre revoluţie şi proces 
revoluționar în etapa actuală a tranziției; tipologiei şi funcţionalităţii 
structurilor organizaționale şi rolului factorului subiectiv în condițiile 
tranziției. Din perspectiva acestor secvențe ale procesului tranziției, 
am întreprins şi câteva consideraţii asupra sensului istoriei — cu 
particularizare, mai ales, în direcţia trecerii capitalismului într-o 
nouă etapă începând din acest prim deceniu al secolului al XXI-lea. 

Sunt, fără îndoială, şi alte dimensionări şi conceptualizări ale 
dinamicii vieţii sociale în perioada tranziţiei de la socialism la 
capitalism — pe care le-am abordat parțial în alte lucrări (de exemplu, 
în volumul al treilea al Tratatului de ontologie, în partea despre 
Dialectica şi determinismul vieţii sociale, volum apărut în Editura 
Fundaţiei România de Mâine, în 2006) şi intenționăm a le aborda şi 
cu alte prilejuri. Dintre acestea menţionăm: raporturile dintre 
libertate şi necesitate, dintre normă şi valoare, dintre conformism şi 
nonconformism în acțiunea factorului subiectiv în această perioadă; 
particularităţile disipării structurale şi ale emergenței sistemice în 
aceeaşi perioadă; raporturile dintre posibilitate şi realitate, dintre 

acumulare cantitativă şi schimbare calitativă, dintre nomologic, 
axiologic şi teleologic în acest proces; raporturile dintre factorii 
interni şi factorii externi în declanşarea şi desfăşurarea proceselor 
revoluționare ale tranziţiei etc. Ne exprimăm speranţa că cititorii au 
receptat unele puncte de vedere ale noastre în această privinţă din 
lectura lucrării amintite. Acest lucru nu este, indiscutabil, îndeajuns şi 
merită să se mai insiste asupra lui în literatura noastră filosofică, 
politologică, sociologică şi istorică. 

Desigur, în cursul desfăşurării conţinutului fiecărui capitol al 
cărţii (care se constituie ca o suită de eseuri cu caracter filosofic şi nu 
ca o analiză cu exegeza cuvenită) am formulat şi unele semnificări 
conceptuale şi aprecieri asupra fenomenelor supuse demersului nostru 
(mai ales în legătură cu: etapele capitalismului şi, respectiv, 
caracterizarea etapei în care această societate a intrat deja în cursul 
primei jumătăţi a deceniului întâi al secolului al XXI-lea; particularitățile 
şi funcţionalităţile statului de drept în această etapă a tranziției; 
specificitatea şi tipologia contradicţiilor vieţii sociale şi particularitățile 
procesului revoluționar în această etapă — încercând şi o abordare a 
raporturilor dintre revoluţie socială şi proces revoluţionar, semnificarea 
ideii de sens al istoriei şi pluralitatea de sensuri ale acestei istorii). În 
aceste semnificări conceptuale şi problematizări operate de noi privind 
procesul revoluționar al tranziţiei am luat ca temei referențial al 
respectivei tranziții experiența românească şi am urmărit cu atenţie 
implicarea factorului subiectiv (organizaţional). 

Ne pare, de aceea, normală şi binevenită desfăşurarea unui 
dialog critic în legătură cu încercările noastre, convinşi fiind că 
numai controversele de opinii pot lumina adevărul — ceea ce, în 
consecinţă, sperăm să se întâmple. 

I 


NECONCORDANȚE, CONTRADICȚII ŞI ANTAGONISME 
ÎN SOCIETATEA DEMOCRATICĂ CONTEMPORANĂ 


1. Legea contradicţiei ca lege a domeniului vieţii sociale 


Legea contradicției este considerată în dialectică drept lege 
generală a existenţei şi cunoaşterii. Nu este o lege a gândirii — domeniu în 
care funcționează legea noncontradicției. La o privire mai atentă se poate 
reține ideea că natura contradictorie a fenomenelor este specifică tuturor 
sistemelor naturale şi sociale, ea desprinzându-se ca un tip de conexiune 
care tensionează orice fenomen, îl pune în situație dinamică, propulsându-l 
spre deschidere structurală — respectiv, îl predispune spre disipare. Pe 
temeiul constatării acestei dimensiuni propulsatorii spre schimbare pe 
care o provoacă fenomenelor această natură contradictorie (imanentă 
oricărei alcătuiri sistemice — şi orice entitate materială se arhitecturează 
sistemic), cercetătorii (căutătorii) de sensuri în adâncimea lucrurilor au 
conchis funcționarea generalizată în lumea obiectivă a unei legi a 
contradicției — apreciată, nu fără legitimitate, ca nucleu al dialecticii (de 
fapt, al dialecticii lucrurilor şi, prin extensie, şi al dialecticii ideilor). 

Dar, pentru că preocupările dialecticienilor au fost de regulă 
cantonate predilect asupra dinamicii socialului (asupra cauzalităţii 
mişcării la nivelul social-umanului), s-a ajuns la formularea (îndeosebi de 
către marxişti-leniniştii moştenitori ai lui Hegel) acestei legi ca lege a 
unității şi luptei contrariilor — avându-se deopotrivă în vedere atât aspectul 
unităţii dintre contrarii (starea de dezechilibru a sistemelor), cât şi 
aspectul opoziţiei acestora (starea de echilibru a sistemelor), care, în 
planul vieţii sociale, conduce la raporturi de luptă între categorii sociale, 
raporturi generate de opoziția de interese a acestora. Fapt ce pune în 
evidență o anume antropomorfizare a legii generale a contradicției — care, 
în fapt, este o lege mai generală, funcțională, cu particularizări în planul 
tuturor domeniilor existenţei obiective (materiale şi sociale). 

Sunt încă multe nuanţări de făcut pentru a se evita o asemenea 
antropomorfizare şi cu atât mai mult pentru a surprinde specificitatea 
acţiunii contradicțiilor în natură, în societate şi, îndeosebi, în domeniul 
cunoaşterii (în care lupta de idei este, într-adevăr, motorul progresului). 
Dintre acestea reținem câteva, cu precădere necesare de precizat pentru a 
întreprinde un demers explicativ, fie şi numai fenomenologic asupra vieții 
sociale — mai ales a celei contemporane. 

1. Propriu-zis, în natură nu funcţionează o lege a contradicției ci 
o lege dinamică a contradictoriului — sub forma unor neconcordante ce 
apar între laturi sau aspecte ale aceluiaşi fenomen, neconcordanţe ce apoi 
se adâncesc sau se atenuează în măsura în care fenomenele respective se 
află în stare preponderent entropică sau negentropică. Nu este, deci, vorba 
de nici un fel opoziție contradictorie în asemenea cazuri şi, cu atât mai 
mult, de o luptă de contrarii, ci, cel mult, de o dinamică pulsatorie, în care 
anumite laturi ale fenomenelor au o evoluţie disproporționată în raport cu 
starea de normalitate a sistemului aflat în stare de relativ echilibru. 
Raporturile contradictorii sunt specifice numai domeniului uman şi se 
manifestă dinamic, în funcție de natura intereselor din perspectiva cărora 
oamenii intră în raporturi de această natură (contradictorie)  . 

2. Intervenind în raporturile dintre oameni şi decurgând din 
neconcordanțele obiective dintre diferite domenii ale socialului 
contradicţiile se manifestă nu numai între indivizi ci mai ales între grupuri 
sau comunități de oameni — în funcţie de interesele acestora —, 
manifestându-se variat, de la opoziţie la conflict, antrenând la limită şi 
raporturi de luptă deschisă între ei, în plan economic, sub aspect politic şi 
ideologic. 


” Semnalăm că nu pot fi confundate raporturile contradictorii cu cele 
antinomice sau cu cele de polarizare în dualităţi structurale, raporturi care țin 
de natura fenomenului (dând specificitate acestuia) şi nu se adâncesc sau 
atenuează şi cu atât mai mult nu se rezolvă. Atât relațiile cu caracter 
antinomic şi cele de polarizare duală de ordin structural, cât şi relațiile 
contradictorii sunt obiective şi ţin de natura sistemului, dar ele nu se 
confundă — prima categorie de legi sunt legi generale de structură, iar legea 
contradicției este o lege ce intervine obiectiv în dinamica socialului şi are 
referință în structurarea raporturilor dintre oameni (nu numai la nivel 
individual ci îndeosebi colectiv — cu caracter grupal sau comunitar). 

3. În condiţiile unor neconcordanţe între diverse laturi şi domenii 
ale socialului, starea specifică de „aproape de echilibru” a sistemului este 
deschisă spre o stare de „departe de echilibru”, ce generează funcţionarea 
unor raporturi tensionale între oameni (categorii sociale) care sunt 
purtătorii laturilor fenomenului social ce intră în divergență cu celelalte, 
ce-i sunt specifice. Ei fiind, astfel, în funcție de interese, provocaţi 
obiectiv în direcția adâncirii sau atenuării neconcordanțelor şi, ca urmare, 
în eliminarea acestora printr-o schimbare de ordin disipativ a sistemului 
aflat în stare de neconcordanţă (respectiv, de „departe de echilibru”). Cu 
alte cuvinte, starea de neconcordanţă obiectivă în plan social determină 
natura raporturilor contradictorii dintre oameni, opoziția sau lupta 
intersubiectivă a acestora (pentru a se antrena rezolvarea neconcor- 
danțelor obiective ce le generează). 

4. Aceste relații contradictorii dintre oameni (grupaţi categorial 
sau comunitar), manifestată tensional, se poate adânci până la structurarea 
unor antagonisme — ce reclamă cu necesitate o rezolvare radicală şi relativ 
rapidă, care, dacă nu se produce, „aruncă” sistemul în colaps — o criză 
sistemică distrugătoare structural, cu tendinţă de neantizare. 

5. Rezolvarea contradicțiilor sociale, mai ales a antagonismelor 
spre care evoluează obiectiv acestea, este operată de oameni prin 
mijlocirea structurilor organzaţionale ale societăţii — care intervin reglator 
în dinamica relaţiilor sociale dintre oameni, reechilibrând starea socială 
aflată în neconcordanţă şi, ca urmare, provocând trecerea de la situațiile 
sociale de „departe de echilibru” structural la situaţii de „aproape de 
echilibru”. Este important de reţinut, sub aspect metodologic, faptul că 
rezolvarea contradicţiilor se poate produce deliberat şi la timp de către 
factorul subiectiv (exercitându-se prin mijlocirea structurilor organiza- 
tionale), pentru a se evita şocurile existenţiale — intrarea sistemului în fază 
de colaps — sau (dacă nu se conştientizează necesitatea acestei rezolvări 
deliberate) se ajunge la generarea unor situaţii revoluţionare ce conduc 
inevitabil la declanşarea unor revoluţii la scara întregului sistem (social). 

Aceste din urmă modalități de rezolvare a contradicţiilor pot 
provoca (şi de regulă provoacă) perioade de reflux ale progresului 
(social), stagnări sau chiar dări înapoi în procesul evolutiv al vieţii sociale. 
Unele revoluţii pot genera perioade îndelungi de involuţie socială, 
procese restauraționiste şi pierderi irecuperabile de energie umană şi 
socială. Ceea ce denotă că factorul subiectiv trebuie să „stăpânească” 


17 


Universitatea Spiru Haret 


procesul social, să rezolve contradicţiile la timp şi în concordanță cu etapa 
de progres a societăţii, să condiţioneze atenuarea acestora, evitându-se 
astfel adâncirea şi transformarea lor în antagonisme ce scapă de sub 
control, provocând perioade de haos în dinamica etapelor progresului — 
de natură să genereze şocuri existențiale de nivel sistemic în societate şi 
îndeosebi intrarea acesteia în repaus şi involuţie economică, politică şi 
axiologică. 

Epoca contemporană (secolul al XX-lea) a cunoscut avantajele 
funcționării optime a factorului subiectiv în dinamica vieţii sociale, 
precum şi dezavantajele lipsei de funcționare optimizatoare a acestuia, ce 
au provocat, în primul caz, deschideri incomensurabile asupra evoluţiei 
liniilor progresului şi civilizaţiei, iar în al doilea caz căderi existenţiale şi 
valorice la fel de incomensurabile în toate domeniile vieții sociale. 

Lecţia pe care în această epocă (contemporană) omenirea a 
învăţat-o este aceea că în privinţa acţiunii factorului subiectiv în viața 
socială într-o societate măcinată de contradicții sociale trebuie să se 
conştientizeze nevoia de luciditate şi dinamism acţional în direcția 
rezolvării acestor contradicții şi să nu se cedeze în fața spontaneității, 
preluându-se inițiativa prin strategii active de schimbare socială şi de 
perfecționare a acelor laturi sau domenii ale socialului intrate în 
neconcordanță cu interesele oamenilor, cu nevoia lor de realizare şi de 
personalizare. Asemenea strategii sunt cu atât mai necesare într-o 
perioadă în care societatea este marcată de un proces revoluţionar 
permanent, în care ritmurile progresului se accelerează exponențial — ceea 
ce reclamă din partea factorului subiectiv (respectiv a structurilor 
organizaționale ale societății) nevoia de depistare permanentă a liniilor 
progresului, acţiunea conştientă în direcţia obiectivării acestora, prin 
rezolvarea la timp şi cu deschidere spre nou a contradicţiilor care apar 
obiectiv în raporturile dintre oameni, ca urmare a dezvoltărilor şi 
schimbărilor ce se produc rapid în diverse domenii ale socialului. 

Structurile organizaționale (de la asociaţiile şi organizațiile 
politice şi civice până la sistemul instituţional de stat) au menirea şi rostul 
de a conştientiza şi dezvălui neconcordanţele, nepotrivirile şi decalajele 
dintre diverse domenii sau laturi ale economicului şi socialului, care au 
consecințe directe cu caracter contradictoriu şi, la limită, tensional în 
raporturile dintre oameni şi, corespunzător, de a preconiza măsuri cu 
caracter executoriu în direcţia rezolvării acestor contradicții şi 

detensionării stărilor potenţial conflictuale din societate pentru a nu se 
ajunge la situaţii revoluţionare greu de gestionat fără pierderi sociale şi 
umane. Cu alte cuvinte, trecerea de la starea „departe de echilibru” la cea 
„aproape de echilibru” a sistemului vieţii sociale să se facă sub control 
subiectiv, iar disiparea structurală să fie privită ca situaţie de normalitate 
în dinamica vieţii sociale, ca o cale naturală de deschidere şi ieşire din 
limită. 


2. Specificitatea contradicţiilor în societatea capitalistă 


a. Neconcordanţe şi contradicții sociale specifice capitalismului 


Contradicţiile în viaţa socială izvorăsc din neconcordanțe 
obiective şi subiective care apar în dinamica structurilor economice, 
politice şi ideologice (inclusiv din diferenţele de opţiuni axiologice ale 
oamenilor). Neconcordanţele în plan obiectiv, structurate ca urmare a 
dinamismului mai pronunțat al unor laturi ale socialului, determină 
raporturi contradictorii între oameni în funcţie de natura relaţiilor de 
proprietate şi de repartiție, de carenţele în mecanismele de funcţionare ale 
structurilor organizaționale (îndeosebi ale celor care mijlocesc structurile 
de putere la nivelul sistemului social), de natura intereselor materiale şi 
spirituale ale oamenilor generate de neconcordanțele din sistem, de 
provocările progresului şi dinamica tablelor de valori, de contextele 
economice, politice şi ideologice internaționale, inclusiv de capacitățile 
de adaptare la nou ale oamenilor. 

Aşadar,  neconcordanțele obiective provoacă contradicții 
intersubiective (între indivizi, între grupuri sociale, între comunități 
umane). Cele mai importante opoziții contradictorii izvorăsc din 
deosebirile de interese, de țeluri şi idealuri de realizare care se manifestă 
sub aspect economic, organizațional şi politic, ideologic şi axiologic. 
Deosebiri care provoacă manifestarea unor tensiuni şi, mai acut, 
antagonisme, la rândul lor generatoare de stări conflictuale şi, la limită, 
situații revoluționare. 

De regulă, neîmplinirile din infrastructură ale unei societăți, 
discrepanțele între laturi ale acesteia (respectiv între nivelurile de 
dezvoltare ale acesteia), provoacă perturbări la nivelul structural al 
sistemului economic şi, prin mijlocirea acestuia, şi la nivel suprastructural 

(organizaţional şi ideologic), perturbări care se repercutează la nivel 
social prin generarea unor antagonisme în raporturile dintre oameni, de 
natură să negentropizeze ordinea socială şi, implicit, echilibrul dinamic de 
ansamblu al societății. Fapt ce impune din partea structurilor 
organizaționale de putere în stat o atentă eliminare a neconcordanțelor la 
nivelurile infrastructurale şi structurale ale societăţii. O atare reaşezare 
sistemică în ordinea materială şi spirituală presupune organizarea unui 
echilibru între laturile sistemului prin atenuarea neconcordanţelor în plan 
obiectiv şi a stărilor contradictorii la nivel subiectiv, ceea ce condi- 
ționează intrarea acestuia (a sistemului vieţii sociale) într-o stare de 
normalitate — de echilibru şi deschidere. 

Aceste discrepanțe şi înapoieri în domeniul infrastructural al 
societății se datorează lipsei unei politici investiționale coerente în 
dinamizarea unor sectoare economice de bază ale societății (cum sunt 
cele din domeniile industriale de vârf, din domeniile industriale 
prelucrătoare şi producătoare de materii prime şi energetice, din domeniul 
transporturilor — rutiere, feroviare şi maritime —, din domeniul producției 
de utilaje agricole şi îmbunătăţiri funciare sau hidrotehnice, din domeniul 
ameliorării climaterice şi de habitat etc.). Știindu-se că asemenea 
neajunsuri de natură infrastructurală disfuncționează întregul ansamblu de 
sectoare industriale şi agricole, rentabilitatea procesului productiv la nivel 
sistemic în societate. Care, la rândul său, implicit, prin mijlocirea 
acestuia, afectează negativ nivelul şi modul de trai al oamenilor. 
Întreţinându-se, în cele din urmă, şi adâncirea contradicţiilor din 
raporturile dintre oameni, dintre ei şi societate — cu consecințe 
imprevizibile în ce priveşte dinamica de ansamblu a vieții sociale. 

Contradicțiile sociale generate şi de adâncirea deosebirilor dintre 
categorii sociale de oameni în domeniul proprietății, mai ales când 
acumularea de mari proprietăţi (industriale, agricole, bancare, comerciale) 
se realizează pe căi ilicite, prin rapt economic, şantaj şi corupție. Ca 
urmare a acestor practici se adâncesc discrepanțele dintre proprietatea 
mică şi mijlocie şi marea proprietate, amplificându-se astfel procesul de 
polarizare socială — situaţie generatoare de antagonisme şi conflicte 
sociale cu urmări adesea imprevizibile. Se poate ajunge (şi s-a ajuns) la 
dominarea economică şi politică nu numai a unor state şi grupări de state 
ci şi la generarea unor fenomene contradictorii cu caracter antagonic la 
nivelul ansamblului vieţii internaţionale, prin dominarea politică a 

societăţilor de către grupuri restrânse de concerne şi companii 
transnaționale — care, în situații limită, recurg şi la politici de dictat sau, 
cel mai adesea, la subordonarea structurilor organizaționale destinate să 
gestioneze ordinea internațională. Acest fenomen şi explică, într-o mare 
măsură, internaționalizarea actuală a mişcărilor de protest împotriva 
politicilor de globalizare (mondializare) economică întreţinute de marile 
puteri — politici care se extind (mijlocit) şi asupra domeniului politic al 
vieţii sociale (încălcându-se, astfel, suveranitatea țărilor mici şi mijlocii). 

Lipsa de echilibru în materie de repartiție, respectiv de distribuţie 
a bugetului național pe diverse domenii ale activității economice şi 
sociale provoacă de asemenea mari dizarmonii sociale, generatoare de 
stări tensionale cu caracter de clasă şi chiar de natură comunitară. În 
această privință, subfinanțarea sectoarelor de educație şi instrucţie, de 
cultură şi sănătate au ca efect slăbirea energiilor fizice şi creative ale 
oamenilor, scăderea puterii de acomodare la provocările actuale ale 
proceselor revoluționare de factură tehnologică şi informaţională a 
categoriilor de bază ale societăţii, cele producătoare de bunuri materiale şi 
creatoare de valori. Situaţie care disfuncționează şi procesele manageriale 
de coordonare macrosocială. Şi, prin conexiune, în cazul favorizării 
(investiționale) a sectoarelor de forță (poliţie, justiție, armată), la tensiuni 
sociale şi la diminuarea trăirii democratice, inclusiv la accentuarea 
tendinţelor dictatoriale în exercitarea puterii. 

Prin urmare, neconcordanțele la nivelurile de bază ale sistemului 
acţiunilor sociale, discrepanţele între diverse domenii ale acestuia, 
provoacă raporturi contradictorii la nivel social şi, la limită, antagonisme 
şi conflicte sociale ce disfuncţionează societatea în ansamblul ei. Din 
această perspectivă, este cu atât mai nocivă social şi economic 
subfinanţarea agriculturii şi a sectoarelor industriei uşoare şi alimentare — 
din care izvorăsc tensiuni între mediul rural şi mediul urban, dintre 
lucrătorii din agricultură şi cei din industrie. Stimulându-se, astfel, un 
proces de imigrare a lumii rurale în centrele urbane — cu tot cortegiul de 
consecințe păgubitoare pentru vieţuirea economică şi socială de 
ansamblu. 

Desigur, într-o societate democratică, toate aceste practici de 
înlăturare a neconcordanţelor care au ca efect instituirea unei stări de 
echilibru economic şi social nu se exercită prin comandă ci prin 
funcționarea optimă a unor relaţii de piață, pe care societatea, prin 

structurile ei organizaționale, le poate condiționa — prin politici de 
facilitare (prin subvenţii şi codificări normative) a unor sectoare prioritare 
şi de interes major pentru dezvoltarea economică şi socială echilibrată, 
scontându-se cote înalte de prosperitate a tuturor categoriilor populației. 
Statul, în această privinţă, are un rol important în gestionarea economică 
şi socială a comunităţii — în nici un caz nu-şi poate permite a fi un stat 
minimal. 

Este de înțeles că factorul subiectiv (structurile organizaționale 
ale societăţii şi, în primul rând, cele care se exercită la nivelul puterii în 
stat) nu poate să-şi asume responsabilitatea de a evita şi desfiinţa 
contradicții — ele ținând de dinamica vieţii sociale —, ci de a depista la 
timp şi condiționa rezolvarea lor în conformitate cu tendințele 
progresului. Asemenea contradicții, având cauze obiective, fiind 
contradicții ale creşterii, care izvorăsc din neconcordanţe (generate 
obiectiv sau subiectiv) la scara fizionomiei de ansamblu a sistemului 
vieţii sociale sau la diverse paliere ale arhitecturării acestuia, şi care apar 
în procesele de geneză ale noului, stimulând dinamismul vieţii sociale şi 
măsurând discrepanţele care apar în aceste procese (de înnoire), se cer a fi 
rezolvate creativ de către factorul subiectiv (pentru a nu se transforma în 
antagonisme în raporturile dintre diverse categorii sociale de oameni). 
Factorul subiectiv are deci posibilitatea de a înlătura mecanismele care 
generează asemenea antagonisme şi de a facilita acțiunea unor factori 
obiectivi care le detensionează, stimulându-se, astfel, dezvoltarea 
economică şi socială în folosul procesului de realizare umană. 

Nerezolvarea contradicțiilor — care conduc la antagonisme acute 
şi la reculuri de natură obiectivă în dinamica vieții sociale — are, după 
cum se poate deduce, efect negativ asupra condiției existențiale sociale şi 
umane. Fapt care reclamă din partea factorului subiectiv nu numai 
rezolvarea contradicţiilor ci şi deschiderea socialului spre o nouă ipostază 
contradictorie — şi aceasta, la rândul ei, generatoare de noi acțiuni de 
soluţionare a contradicţiilor —, natura contradictorie a fenomenelor sociale 
fiind cauză permanent generatoare de progres şi înnoire umană, cărora le 
corespund niveluri mereu superioare de realizare. 

Aşadar, nu teama de contradicții şi efortul de anulare a acestora 
trebuie să călăuzească acţiunea factorului subiectiv în dinamizarea 
obiectivă a societăţii, ci dezvăluirea şi rezolvarea permanentă a acestora, 
pe măsura apariției şi maturizării lor — conştientizarea efectului productiv 

al acestor contradicții, dacă sunt depistate şi rezolvate la timp şi în 
concordanță cu liniile generale ale progresului, constituind calea 
exercitării rolului factorului subiectiv în dinamica vieţii sociale. 


b. Istoricitatea manifestării contradicțiilor în capitalism 


În societăţile democratice contemporane, care funcționează pe 
temeiul relațiilor de piață şi în sistemul proprietății private generatoare de 
inițiativă economică şi concurență stimulatoare de niveluri superioare de 
rentabilitate, acţionează neconcordanțele specifice şi provocări economice 
care pun în valoare o tipologie specifică de contradicții sociale. 
Surprinderea acestor contradicții reclamă din partea cercetării o analiză 
dinamică a vieţii sociale, în funcţie de etapele pe care le-a parcurs până în 
prezent economia de piață. În această privință, desprindem o primă etapă 
a capitalismului clasic, în care procesele economice se desfăşurau pe 
temeiul economiei libere de piaţă, o a doua etapă în care domină 
economia socială de piață şi o a treia etapă care se prefigurează a fi 
caracterizată prin funcţionarea unei economii (am spune) socialiste de 
piață”. 

Procedând sistematic, în raport cu etapizarea evoluţiei 
capitalismului ca orânduire economico-socială şi ca tip de civilizație, 
reținem următoarele neconcordanțe de natură structurală, provocatoare de 
contradicții sociale — ce au tendințe de evoluare spre antagonisme. 


” Termenul socialistă nu trebuie să şocheze, deoarece avem în vedere 
nu o economie socialistă de comandă, ci o economie socialistă de piaţă, una 
în care statul îşi asumă roluri din ce în ce mai active în controlul şi stimularea 
relațiilor de piaţă, în condiţiile sporirii contribuţiei sale la exercitarea 
funcţionării unor echilibre economice şi sociale, în condiţionarea unor 
raporturi de protecţie socială şi în reglementarea drepturilor şi libertăţilor 
individului sau ale colectivităților umane (grupale şi comunitare). Un 
asemenea stat nu-şi pierde sau diminuează esenţa democratică, nu-şi 
diminuează mecanismele parlamentare de exercitare a puterii — întemeiate pe 
principiul pluripartidismului şi ale pluralismului ideologic şi politic 
(dimensionări ale vieţuirii democratice care dobândesc forme şi conținuturi 
noi, deja aflate în curs de afirmare în lumea contemporană). 

23 


Universitatea Spiru Haret 


a — În capitalismul clasic, apărut în condiţiile acumulării 
primitive a capitalului şi a unor relaţii economice reglementate exclusiv şi 
liber la piață, în care statul devine minimal, pierzându-și orice rol în 
reglementarea acestor relaţii, apar neconcordanţe şi stări contradictorii: 
între caracterul tot mai social al producției şi însuşirea privată a 
produsului social pe criterii de proprietate (însuşire lipsită de orice control 
şi condiționări organizaționale), neconcordanțe exprimate într-o formă 
simplificată drept contradicții între muncă şi capital; între marea 
proprietate privat-capitalistă şi mica proprietate privată, îndeosebi în 
agricultură — pe seama acumulării prin mijlociri de piață a micii 
proprietăți de către marea proprietate — fenomen ce se numeşte în termeni 
socio-economici proces de concentrare a proprietăţii asupra mijloacelor 
de producţie (şi pământul constituind un asemenea mijloc); între munca 
fizică şi munca intelectuală — ca urmare a dependenţei acesteia din urmă 
de inițiativa liberă a proprietarilor mijloacelor de producţie şi de capital — 
statul nemaifiind implicat în susținerea cercetării şi creației de valori într- 
o economie liberă de piaţă; între sat şi oraş — ca urmare a proletarizării 
generalizate a lucrătorilor din agricultură, deposedaţi de mijloace de 
producţie prin mijlociri de piață şi care sunt predispuşi spre o exploatare 
de tip capitalist care ia locul celei feudale marcată de fenomenul iobăgiei; 
între interesele clasei politice — recrutate exclusiv din rândurile sau cu 
susținerea marilor proprietari — şi majoritatea categoriilor sociale ale 
corpului social al comunităţii, care nu are reprezentare parlamentară şi 
susținere guvernamentală, devenind o populaţie tăcută, la discreția 
structurilor organizaționale cu caracter de stat. 

Toate aceste neconcordanțe şi stări contradictorii generează 
manifestarea unor contradicții deschise între burghezia industrială şi 
proletariat, între aristocrația funciară şi țărănime, între categoriile sociale 
deţinătoare ale marii proprietăţi şi participante la exercițiul puterii şi 
intelectualitate, între populaţia rurală şi cea urbană — de fapt, în general, 
dintre categoriile restrânse deţinătoare de proprietate privat-capitalistă şi 
de capital şi categoriile largi ale maselor populare, deposedate de 
proprietate şi exploatate — predispuse treptat unui proces de scădere a 
nivelului de trai şi de înrăutățire a calității vieţii. Situaţie ce generează în 
acel climat social o accentuată situaţie revoluţionară. 

Pe acest fond contradictoriu al vieţii sociale, marcat de fenomene 
complexe de degradare a calităţii vieții maselor de producători de bunuri 

şi valori, între cele mai nocive consecințe asupra armoniei (echilibrului) 
edificiului social capitalist sunt: creşterea şomajului, amplificarea actelor 
de devianță (morală, politică, juridică şi chiar estetică şi religioasă) şi a 
fenomenelor de alienare (de asemenea din perspectiva principalelor forme 
ale conştiinţei sociale), atingând limita înstrăinării omului, nu numai de 
munca sa ci şi de esenţa sa. Ca urmare a funcționării acestor contradicții 
şi forme de alienare producându-se, prin recul, creşterea funcţiilor 
represive ale statului şi, prin conexiune, accentuarea împotrivirii corpului 
social față de sistemul structurilor organizaționale de stat. 

Ca urmare a acestor fenomene de degradare socială, care 
accentuează situaţiile revoluţionare, sunt tot mai active mişcarea socialistă 
şi, in extremis, comunistă — mişcări care îşi asumă rolul de a declanşa 
conflicte de clasă şi, în cele din urmă, schimbări sociale radicale, în multe 
privințe subordonate lozincii marxiste cu privire la „exproprierea 
expropriatorilor” şi, în consecință, a idealului leninist de „instaurare a 
dictaturii proletariatului”. Asemenea mişcări au, deci, consecințe 
imprevizibile asupra echilibrului social şi provoacă rupturi economice şi 
sociale care înlocuiesc orânduirea capitalistă, prin esența ei stipulatoare de 
vieţuire democratică şi de trăire în libertate, cu regimuri de dictatură 
totalitariste de factură comunistă, ce nu au nimic comun cu 
democratismul vieţii sociale şi, implicit, cu procesul de realizare umană. 

Istoria ultimului secol al celui de-al II-lea mileniu a confirmat 
consecinţele posibile ale climatului social din societatea capitalistă clasică 
(dominată de acumularea primitivă a capitalului şi de concentrarea 
excesivă a mijloacelor de producție în condiţiile funcţionării unui stat 
minimal), producându-se o serie de revoluţii proletare care au condus la 
regimuri socialiste de comandă ce şi-au propus construcția comunismului 
(a unei societăți în care omul încetează să mai fie scop ci doar mijloc al 
procesului social, fiind eliminate drepturile omului şi libertăţile 
individului din strategia realizării umane — acestuia fiindu-i obstrucționată 
orice iniţiativă personală de ordin creativ în măsura în care i se oprimă 
drepturile la proprietate privată şi de participare la exercitarea puterii de 
nivel comunitar — aceste drepturi fiind rezervate exclusiv organismului de 
decizie şi conducere totalitară). 


B — În capitalismul contemporan. Conştientizând perspectivele 


sumbre ce se deschid pentru împlinirea condiției umane în urma 

revoluțiilor proletare, însoţite de procese de construcţie a socialismului de 
tip totalitarist sub auspiciile dictaturii proletariatului, în mişcarea 
socialistă din Europa occidentală de după cel de-al II-lea război mondial 
s-au desprins o serie de grupări (partide şi alte tipuri de organizaţii) 
social-democrate, care, alături de orientările neoliberale şi de cele creştin 
democrate au avansat alte soluții de rezolvare a contradicţiilor 
capitalismului, fără a se aştepta evoluția acestora spre antagonisme ce 
reclamă declanşarea unor revoluţii proletare. Astfel, structurile 
organizaționale cu caracter de stat din această zonă europeană au 
preconizat un alt tip de capitalism, în care statul îşi asumă responsabilități 
şi atribuţii de control şi intervenţie în mecanismele economiei de piaţă, de 
natură să condiționeze aplicarea unor politici investiționale şi susţinerea 
protecţiei sociale — pentru a se evita sărăcirea populaţiei şi polarizarea 
excesivă a societății, precum şi creşterea şomajului însoţită de tot 
cortegiul de fenomene alienante şi deviante social. Ca urmare, a fost 
sprijinită formarea clasei mijlocii şi ameliorarea crescândă a nivelului de 
trai al populației, evitându-se instituirea unor situații revoluționare de 
nestăpânit organizațional. În acest fel au fost ameliorate decalajele 
economice şi cele privind calitatea vieţii, statele (prin structurile lor 
organizaționale) intervenind în gestionarea fenomenelor de criză şi în 
funcţionarea echilibrată a tuturor ramurilor economiei naţionale, inclusiv 
a nivelurilor de proprietate. S-a redus, în consecință, funcționarea statului 
minimal şi economia liberă de piaţă, trecându-se treptat (dar organizat) la 
economia socială de piaţă. 

Succesul unei asemenea strategii a fost răsunător, capitalismul 
generând condiţii superioare ale obiectivării principiului democratic în 
toate domeniile vieţii sociale. Pe acest fond strategic s-au constituit 
societăţile democratice cu o economie dezvoltată şi o calitate superioară a 
vieţii oamenilor din vestul Europei, America de Nord şi Asia de nord-est 
şi de sud-est. 

Realizările deosebite în toate domeniile vieţii sociale ale acestor 
state au demonstrat că alături de grupările politice neoliberale şi creştin 
democrate şi social-democraţia s-a adaptat economiei de piață, a unei 
economii sociale şi nu libere de tip clasic şi, ca urmare ideologia 
socialistă de factură social-democrată s-a dovedit a fi superioară radical 
ideologiilor comuniste sau socialiste structurate pe pârghiile economiei de 
comandă. 

26 


Universitatea Spiru Haret 


A devenit astfel posibilă rezolvarea contradicțiilor capitalismului 
clasic fără a se renunța la esența (democratică a) acestei orânduiri, prin 
trecerea de la economia liberă de piaţă la economia socială de piaţă şi, 
corespunzător, prin creşterea rolului statului (renunțându-se la ideologia 
liberală a statului minimal) şi nu prin mijlocirea unor revoluţii proletare 
care să conducă la instaurarea dictaturii proletariatului şi la construcția 
socialismului de comandă şi a comunismului. Aşadar, capitalismul 
contemporan nu numai că nu a încetat să servească procesul de realizare a 
condiţiei umane, ci a propulsat pe o treaptă superioară acest proces. 

Istoria a confirmat superioritatea incontestabilă pentru realizarea 
condiţiei umane a strategiilor trecerii de la economia liberă de piaţă la 
economia socială de piață şi a infirmat insuccesul în această privință a 
strategiilor revoluțiilor proletare şi socialiste (de comandă). Ca urmare, în 
ultimele decenii am asistat la căderea comunismului şi, la triumful 
capitalismului în organizarea economică şi socială şi, prin mijlocirea unor 
procese revoluţionare profunde, în toate țările foste socialiste (din Europa 
de răsărit, centrală şi de sud-est) s-au desfăşurat procese de reformare 
politică, economică şi socială în direcţia trecerii de la socialism la 
capitalism — nu la capitalismul clasic întrerupt de experiența socialistă şi 
comunistă, ci la un tip nou de capitalism, marcat de principiul economiei 
sociale de piață şi de funcţionarea la parametrii optimi a principiilor 
drepturilor omului şi libertăţii individului — garanţia obiectivării acestor 
principii reprezentând-o instaurarea statului de drept. 


x 


Eliminarea treptată a neconcordanțelor între diferite domenii de 
activitate sau laturi ale procesului social şi rezolvarea contradicțiilor 
proprii primei etape a capitalismului prin trecerea la a doua etapă — 
trecere care s-a înfăptuit printr-un amplu proces revoluționar nu numai în 
ordinea politică ci şi cea economică şi axiologică (proces gestionat 
rațional şi responsabil de structurile organizaționale ale societății, în 
primul rând de stat), nu a însemnat eliminarea naturii contradictorii a 
vieţii sociale şi instaurarea unei armonii generalizate şi liniştitoare social. 
Ci o trecere de la „departe de echilibru” a sistemului social la un nou 
proces de „aproape de echilibru”, care nu este lipsit de contradicții şi de 

tendinţe de tensionare socială, evident de altă formă decât cele ce s-au 
manifestat în etapa anterioară. 

De pildă, continuă să existe raporturi contradictorii între muncă şi 
capital — datorită cărora şomajul, atenuat şi aflat sub control în anumite 
limite (astfel încât să nu distorsioneze angrenajul social), nu încetează să 
se manifeste; continuă de asemenea să funcționeze raporturi contradictorii 
între marea proprietate şi proprietatea mică şi mijlocie —, dar sunt 
gestionate atent prin stimularea unor facilități economice şi 
organizaționale care să conducă la susținerea şi dezvoltarea proprietății 
mijlocii (ceea ce conduce la creşterea considerabilă a clasei mijlocii — 
proces ce se repercutează prin adâncirea omogenizării sociale şi creşterea 
rentabilităţii economice în ansamblu); continuă în aceiaşi măsură să-şi 
exercite acțiunea contradicții între clase şi categorii sociale — structura de 
clasă având însă altă configurație decât cea specifică în capitalismul clasic — 
aspecte contradictorii manifestându-se de această dată îndeosebi între 
clasa politică şi păturile largi ale corpului social; continuă şi o anumită 
neconcordanță între interesele patronatului şi cele ale sindicatelor 
producătorilor şi creatorilor de valori — mişcările protestatare (inclusiv 
cele greviste) ale acestora din urmă având şi caracter de împotrivire faţă 
de stat; continuă, în fine, să se manifestă mişcări antisegregaționiste sau 
separatiste de tip etnic — ceea ce înseamnă că nu sunt încă soluționate 
problemele intercomunitare în interiorul statelor actuale, mai nou, au loc 
manifestări din ce în ce mai active de natură teroristă — ceea ce denotă 
existența unor situaţii contradictorii între diferite tipuri de civilizații şi 
opțiuni religioase (motivate însă economic şi politic) —, care degenerează 
în conflicte armate deschise; în ultima vreme acționează activ raporturi 
contradictorii de tip regional — între diverse zone geografice aflate mai 
putin în atenţia puterii centrale a statelor şi zonele preferențiale dezvoltate 
economic (motiv pentru care devine din ce în ce mai acută nevoia de 
autonomie locală şi chiar de secesiune teritorială), sunt evidente în 
ultimele decenii şi conflicte între generaţii sau între entități comunitare 
(de rasă, sex, opțiune cultică — motivate evident de acţiunea unor grupuri 
de interese) — deşi democraţiile parlamentare actuale depun eforturi 
pentru atenuarea acestora; în statele federative acționează tendinţe 
centrifuge ale unor componente ale acestora, în scopul dobândirii unor 
suveranităţii statale (şi aceste tendinţe au la bază uneori nu numai interese 

de ordin naţional ci şi interese economice care alimentează ocultic forțe 
politice separatiste). 


Revoluţia  ştiinţifico-tehnologică şi, în ultima vreme, cea 
informaţională, funcționând în condiţiile economiei sociale de piaţă, au 
provocat o atenuare a polarizării sociale, precum şi a raporturilor 
contradictorii dintre munca fizică şi cea intelectuală, dintre sat şi oraş — 
respectiv dintre munca în agricultură şi cea din industrie — accentuându-se 
procesul de omogenizare socială şi de echilibrare a componentelor 
sistemului vieții sociale. Toate aceste reaşezări ale proceselor contra- 
dictorii sunt condiţionate direct de scientizarea tuturor domeniilor de 
acţiune socială, inclusiv cea administrativă şi managerială. Având ca efect 
şi condiţionarea subiectivă a procesului de adâncire a democratismului 
vieţii sociale şi politice şi, implicit, adâncirea procesului de integrare 
socială a individului — unul din efectele principale ale acestor condiţionări 
fiind îmbunătăţirea simţitoare a calităţii vieţii, perfecționarea modului de 
viaţă al oamenilor. 

Din aceiaşi perspectivă înnoitoare, provocată de revoluţia 
ştiințifico-tehnologică şi informaţională, creşte nevoia de personalizare 
umană şi de intelectualizare a muncii fizice — ceea ce conduce la 
atenuarea considerabilă a robiei inevitabile a muncii specifică în perioada 
capitalismului clasic — munca nemaifiind doar o formă principală de 
integrare socială a individului, în scopul realizării condiției sale 
existențiale, ci şi o modalitate superioară de personalizare a individului, 
de luare în stăpânire de către el a propriei condiții. 

Toate aceste procese, după cum subliniam mai sus, conduc la 
accentuarea omogenizării sociale, dar nu exclud deosebirile de interese şi 
opţiuni valorice ale oamenilor (nu anulează condiţia lor de subiect), nu 
dizolvă identitatea lor individuală şi comunitară, nu elimină nevoia lor 
permanentă de superiorizare a condiţiei lor umane, de obţinere a unor 
grade mai înalte de libertate şi, corespunzător, de adâncire a trăirii 
democratice. Stări de lucruri care pun în evidență nevoia permanentă de 
depistare a contradicțiilor ce apar în viaţa socială şi de rezolvare a 
acestora în concordanță cu evoluţia liniilor progresului. 

Omul fiind totdeauna subiect, ființează permanent în spațiul unor 
năzuiri de realizare individuală şi colectivă, în contexte sociale mereu 
deschise spre reaşezare existențială şi valorică. El este permanent 

nemulțumit de sine şi de societate, de condiţia sa existențială şi valorică, 
totdeauna caută perfecțiunea, dar niciodată nu o atinge în vieţuirea lui 
istorică, rămâne un animal raţional deschis spre perfecționare şi înnoire, 
cu disponibilităţi creative mereu în afirmare — stare existenţială care-l 
menține într-o lume contradictorie şi mereu în devenire, pentru el 
dialecticul fiind modul specific de a fi — ca individ şi societate. 


y — În capitalismul viitor — care se naşte în prezent, intră în 
contemporaneitate şi animă minţile vizionare cu mare deschidere 
strategică — un tip de capitalism pe care omenirea îl va parcurge în secolul 
al XXI-lea şi ale cărui premise sunt deja active de la începutul primului 
deceniu al secolului respectiv prin declanşarea unei grandioase revoluţii 
comunicaționale care anunță nu numai geneza unei societăți 
informaţionale ci şi una a cunoaşterii — revoluţie care schimbă din temelii 
condiţia existenţială şi axiologică a umanului. 

Accentuarea unora din contradicţiile capitalismului contemporan 
conduce la constatarea că metodele de rezolvare a acestora nu mai 
dobândesc eficiență, mai ales în contextul declanşării spectaculoase după 
anul 2000 a unei revoluţii comunicaţionale suprapusă celei informaționale 
aflate în plină desfăşurare, anunţă intrarea capitalismului contemporan 
într-o nouă etapă — pe care am denumi-o a economiei socialiste de piaţă. 
Căreia evident îi vor fi specifice alte tipuri de neconcordanțe şi 
contradicții sociale, ce vor stimula noi şi tot mai accentuate eforturi de 
depistare şi rezolvare a acestora, fapt ce va antrena noi direcţii de progres 
ale vieţii sociale. Legea contradicţiei fiind o lege fundamentală a devenirii 
sociale şi progresului. 

În primul rând, ca urmare a proceselor revoluţionare cu caracter 
informaţional şi comunicaţional ritmurile de modernizare şi de schimbare 
a echipării tehnice şi tehnologice a proceselor productive vor fi accentuate 
într-o asemenea măsură încât vor deveni prioritare activitățile creative. 
Lucrătorul industrial de bază va fi om de ştiinţă, cercetător de înaltă 
calificare profesională. Astfel încât scientizarea procesului de producție 
va pune în prim-planul strategiei dezvoltării munca intelectuală. Munca 
fizică — necesară fiziologic şi biologic — va rămâne tot mai mult în 
răspunderea activităților de loisir şi va fi clasificată în sfera serviciilor. 

În al doilea rând, pentru a dispune de capacitatea de exercitare a 
unor politici investiționale şi de schimb majore, în vederea dezvoltării 

armonioase a edificiului social, statul va cunoaşte o consolidare 
progresivă — dispunând şi de cuantumuri substanțiale de proprietate 
asupra unor mijloace de producţie — îndeosebi în sectoarele cu caracter 
strategic. Proprietatea de stat funcționând ca un suport material al creşterii 
rolului statului în economie şi în întreaga viață socială, îndeosebi în 
influențarea economiei de piață şi a raporturilor de concurență, astfel încât 
acestea să nu provoace fenomene de accentuare a polarizării sociale — cu 
efecte contradictorii dintre cele mai pronunţate în raporturile sociale. 

În al treilea rând, prin metode moderne de asociere şi cooperare 
sau prin metoda concesiunii rentiere vor avea loc procese de comasare a 
micii proprietăți asupra pământului şi mijloacelor de producție în 
agricultură în unități productive mari şi de randament ridicat — cu 
capacități sporite de tehnicizare şi perfecţionare tehnologică a muncii 
agricole. 

În domeniul proprietăţii va cunoaşte o mai mare extindere 
proprietatea publică — de grup sau comunitară —, cu rol de a sprijini 
proprietatea privată individuală şi de a constitui o rezervă pentru 
susținerea unor politici investiționale cu caracter local sau regional, 
îndeosebi în domeniile prioritare ale infrastructurii. 

În al patrulea rând, se vor produce adânci revoluţionări în stilul şi 
metodele de funcționare a structurilor organizaționale, inclusiv de nivel 
microsocial. Deja, ca urmare a aplicării tehnologiilor de vârf la nivel 
comunicațional şi, în aceeaşi măsură, a practicării pe scară generalizată a 
informatizării în funcționarea mecanismelor aparatului administrativ 
organizațional, se produce o adâncă reformare în administrație, cu 
reduceri masive de personal în acest domeniu de activitate, în condiţii de 
limitare la maximum a birocratismului — eliberându-se astfel un mare 
potențial de forță de muncă disponibilă pentru sectoarele productive şi al 
sectorului serviciilor la nivelul economiei de ansamblu a societății. 

În al cincilea rând, tehnicile actuale ale internetului schimbă deja 
din temelii natura raporturilor sociale, calitatea şi cantitatea informaţiilor, 
mijloacele de informare la nivel global, pregătind condiţiile genezei lui 
homo universalis — a tipului de om care situează la nivel planetar condiția 
sa umană, nevoia de libertate şi opţiunea valorică. În consecință, se vor 
schimba radical aspiraţiile de realizare ale omului, nevoia lui de afirmare 
conştientă de sine la nivel colectiv şi ca ființă creatoare. 

Toate acestea vor avea ca efect revoluționarea profundă a calității 
vieţii, dar nu va elimina ceea ce este generic în natura umană — nevoia de 
adâncire a democratismului în viaţa socială, nevoia de problematizare şi 
de participare, nevoia situării omului (la nivel individual şi colectiv) în 
relaţie contradictorie cu sine şi cu societatea, nevoia lui de 
nonconformitate (cu efect creativ), de asumare de risc pentru comunitate, 
nevoia de dobândire a unor grade superioare de libertate în raporturile lui 
ca subiect cu obiectivitatea, nemulțumirea de sine şi de societate. Toate 
aceste nevoi fiindu-i specifice omului şi condiției lui, asigurându-i 
prezența sa singulară în univers. Ca fire contradictorie, omului 
capitalismului viitor (care deja se manifestă în contemporaneitate), trăitor 
într-o societate organizată pe temeiul economiei de piață (care-i menține 
interesul sporit pentru creativitate şi spirit de competitivitate), nu-i dispare 
niciodată interesul pentru eficiență în toate domeniile lui de activitate, 
nevoia de confruntare cu natura contradictorie a lumii lui, specifică însă 
epocii şi nu revolută. 

Prin urmare, societatea capitalistă viitoare (avem în vedere un 
viitor apropiat) va cunoaşte, ca urmare a dinamismului vieţii sociale, noi 
nepotriviri şi neconcordanţe în alcătuirea eşafodajului său de laturi şi 
domenii acționale şi relaţionale, care vor genera noi contradicții sociale şi, 
de ce nu, chiar posibile antagonisme — ce vor reclama inevitabile eforturi 
din partea factorului subiectiv (în primul rând al structurilor 
organizaționale cu caracter de stat) pentru depistarea şi rezolvarea lor în 
conformitate cu liniile progresului specifice epocii. 

Vor acţiona în continuare raporturi contradictorii specifice 
economiei capitaliste: între nivelurile de dezvoltare ale unor sectoare 
productive şi cuantumul şi modalitatea repartiției venitului naţional în 
favoarea marilor companii industriale şi financiare şi în defavoarea 
producătorilor de bunuri şi valori — raporturi (contradictorii) generate de 
acţiunea legii profitului maxim şi de intervenția acestor companii în 
dinamica economiei de piaţă (dar, la urma urmelor, această contradicție 
are caracter generativ asupra progresului economic); se pare că în 
condițiile în care vor fi în continuare avantajate din punct de vedere 
economic sectorul serviciilor (îndeosebi al comunicațiilor), sectorul 
activităţilor manageriale şi de prospectare, la care se adaugă în această 
nouă etapă activităţile cognitive şi de creaţie valorică, se prefigurează a fi 
încă o vreme dezavantajate din punct de vedere al considerării sociale şi 

al susținerii materiale — mai ales în tările de categoria a doua, în ce 
priveşte nivelurile dezvoltării economice; se vor menține în continuare 
contradicţiile dintre intelectualitate şi categoriile sociale angajate în 
sectoarele de forță (armată, poliție, justiție) şi administraţie; în contextul 
în care capitalurile financiare şi bancare, având în continuare un rol 
dominant în stimularea progresului economic al societății, se vor bucura, 
justificat, de sprijinul statului, vor funcţiona raporturi contradictorii între 
acestea şi capitalurile industriale (lucrurile se vor complica cu atât mai 
mult cu cât aceste specii de capitaluri se împletesc); în continuare, clasa 
mijlocie — în măsura consolidării ei — se va raporta contradictoriu la clasa 
marilor proprietari şi va antrena în acest proces toate categoriile de 
producători şi creatori de valori — din acest ansamblu social de categorii 
sociale mijlocii, tot mai active împotriviri faţă de clasa politică şi puterea 
de stat manifestă cadrele didactice, cadrele medicale şi sanitare, 
cercetătorii ştiinţifici şi, nu mai puțin, masele de pensionari; pe măsura 
intelectualizării activităților fizice (din industrie, agricultură), proces 
accentuat în care va cunoaşte o pondere sporită munca calificată superior 
(dispare cu acest prilej munca necalificată în procesele productive şi 
creatoare de valori), ajungându-se la cvasigeneralizarea învăţământului 
universitar (nu numai liceal), nonconformismul se va accentua, precum şi 
odată cu aceasta raporturile contradictorii față de structurile puterii şi față 
de rânduielile sociale existente vor deveni forță motrice principală în 
dinamizarea vieţii sociale. 

În general, odată cu deschiderea spre nou, se va accentua şi 
interesul pentru calitatea vieţii, care va deveni un obiectiv prioritar în 
exercițiul critic (practic şi teoretic) al oamenilor, conştientizaţi de 
valoarea lor şi de nevoia de personalizare şi realizare aici şi acum — şi nu 
la calendele greceşti. Omul de azi are un nivel superior al conştiinţei de 
sine — este pe deplin conştientizat că este scop şi nu (numai) mijloc al 
procesului social. Din acest punct de vedere, în cadrul superior în care se 
desfăşoară democratismul vieţii sociale, participarea la putere va deveni o 
constantă a condiţiei umane şi, ca urmare, omul se va lupta să-şi exercite 
acest drept — sub acest aspect întrevedem o evoluţie a parlamentarismului 
şi o sporire a aportului societăţii civile în funcționarea puterilor legislativă 
şi executivă. 

Ceea ce socotim a fi esenţial de subliniat privitor la mecanismul 
contradicţiilor într-o economie socialistă de piaţă, în care acţionează legea 

profitului maxim, legea cererii şi ofertei, legea concurenței, este faptul că 
economia se va dezvolta pe temeiul criteriilor de competitivitate., iar 
legea repartizării bugetului de stat se va înfăptui exclusiv în raport cu 
nevoia de eficiență în întregul economiei naționale şi a unui echilibru 
social de natură să evite disproporțiile şi neconcordanțele ce atrag după 
sine scăderea nivelului de trai al populaţiei. De asemenea, legea repartiției 
venitului național după muncă şi proprietate, precum şi după aport social, 
vor conduce la sporirea considerabilă a rolului statului în gestionarea 
echilibrelor economice şi sociale, tendințele anarhice (specifice 
capitalismului sălbatic) şi antagonismele acute diminuându-se simţitor, 
deschizându-se astfel curs liber acțiunii legii contradicţiei în concordanță 
cu cerințele progresului şi ale procesului de realizare umană. Libera 
inițiativă va fi pusă mai accentuat ca până acum sub control social, 
control care nu va pune piedici inițiativei private şi nevoii de acumulare, 
ci le va stimula obiectivarea în interesul nu numai al individului, ci şi a 
întregului social. O asemenea stare de lucruri caracterizează, în ultimă 
instanță, esența democratismului vieţii sociale într-o viitoare, dar 
apropiată societate capitalistă. 

În condiţiile proceselor actuale de mondializare economică — 
inevitabil însoţite de tendințe de omogenizare în domeniul dezvoltării 
fiecărei țări supuse acestor procese — se mențin încă multă vreme unele 
diferenţe între nivelurile de dezvoltare (economică şi socială) a acestor 
țări, atât în ce priveşte domeniul progresului economic, cât şi, mai ales, în 
domeniile vieţii spirituale şi a stilurilor de viaţă şi de creaţie sau opţiune 
valorică, diferenţe care pot provoca (şi provoacă activ în prezent) 
raporturi contradictorii pe plan internaţional. Care uneori evoluează spre 
antagonisme generatoare de conflicte (nu numai economice ci şi politice) 
— uneori aproape de neînțeles la o primă constatare. Asemenea stări 
contradictorii influenţează tipologia şi dinamica contradicţiilor interne din 
fiecare țară. 

Asemenea raporturi contradictorii cu caracter internațional — 
toate cu suport economic în cele din urmă — sunt mult amplificate de lupta 
actuală dintre polii de putere la acest nivel (internațional), ce se 
desfăşoară în forme de manifestare noi, dar de fapt au în vedere tendințe — 
de mai veche sorginte — de cucerire de noi pieţe de desfacere şi de 
acaparare de surse de materii prime (de regulă cu caracter strategic). 
Noutatea constă mai ales în faptul că se invocă, pentru a se justifica 

asemenea acțiuni, principiile libertăţii individului şi drepturilor omului, 
instaurarea democraţiei şi păcii în viaţa internațională. Pe acest fond se 
accentuează în prezent şi lupta împotriva terorismului internaţional şi a 
tuturor mişcărilor secesioniste (calificate ca acţiuni potrivnice ordinii de 
drept şi păcii interne şi internaționale). Important de reţinut este faptul că 
cea mai mare parte din aceste tensiuni internaţionale sunt întreținute de 
marile puteri — cu sprijinul unor țări mici şi mijlocii (aflate sub influența 
acestor mari puteri), dependente (direct sau indirect) de acestea (uneori 
grupate în alianţe internaţionale). 

Nu ne angajăm la o analiză mai de detaliu a dinamicii relaţiilor 
internaționale actuale — măcinate de contradicții şi antagonisme uneori 
acute, care ne-ar permite o mai nuanțată apreciere asupra legitimității 
multora din tensiunile existente sau care se anunţă a se produce în viitorul 
apropiat. Reţinem însă atenţia asupra unei chestiuni de principiu. Trebuie 
înțeles că instaurarea unei noi ordini internaționale nu înseamnă deloc 
instaurarea unei armonii universale — care nu este însă diferită de 
cunoscuta pax romana de altădată — din care să dispară orice factor 
negentropic. Orice echilibru (dacă este teoretic posibil) este relativ — în 
subiacența sistemului (oricum pluralist dacă ne referim la cel 
internațional) funcționează tensiuni generatoare de procese de disipare 
(schimbare structurală). Astfel, încât, aşteptarea momentului unei păci 
universale este o utopie, de fapt o iluzie (cu efecte imprevizibile pentru 
viața internaţională). În această ordine de idei, adăugăm faptul că dacă se 
doreşte atingerea unui prag absolut liniştitor în materie de raporturi 
internaționale, apare necesitatea găsirii unui garant (o forță, în cele din 
urmă armată, care să asigure pacea) al acestui echilibru., iar dacă 
funcţionează, un garant este absolut sigur că apar subiectivisme (cum de 
altfel s-au petrecut lucrurile în viaţa internațională a ultimelor decenii şi 
cum deja se petrec se pare cu atât mai activ în prezent, iar viitorul este cu 
precădere deschis în această privință). În asemenea cazuri hotărăşte 
majoritatea —, dar nu întotdeauna ea este un criteriu rațional de ordine. 

Cu alte cuvinte, doar conştientizarea relativităţii echilibrului şi 
aşezarea în deschidere, totdeauna motivată de o dinamică contradictorie, 
reprezintă o atitudine lucidă în raport cu dialectica vieții internaționale. 
Cu atât mai mult cu cât în acest domeniu nu funcționează doar raporturi 
contradictorii între puteri economice şi politice sau între ţări aflate în 
alternativă cu regimuri politice şi rânduieli economice şi sociale diferite 

(capitalismul nu a pătruns în toți porii societăților contemporane, sau dacă 
a pătruns prezintă particularităţi distincte), ci şi între civilizații — acestea 
având ca temei paradigme axiologice (matrice stilistice) total diferite, care 
decurg din opțiuni valorice (filosofice, morale, juridice, religioase, 
politice şi chiar estetice) cu totul diferenţiate (uneori ireconciliabile). 
Diversitatea naşte contradicții, iar acestea generează stiluri de trăire şi 
atitudini contradictorii față de viaţă şi de moarte, faţă de realizarea umană 
şi împlinire socială. 

Cu toate că nevoile oamenilor de proprietate, de putere, de statut 
şi rol social, de libertate şi responsabilitate, de personalizare şi de 
realizare de sine, nevoi care ţin de natura umană generică, sunt servite 
major de rânduielile socioeconomice capitaliste, obiectivarea lor limitând 
fenomenele de alienare şi fetişism, în etapa viitoare spre care evoluează 
capitalismul nu vor înceta să se manifeste asemenea forme dereglatorii 
ale condiţiei umane, ele vor cunoaşte însă forme şi tendințe noi de 
manifestare — ele ținând de asemenea de natura umană generică. Ceea ce 
va reclama în continuare eforturi ale structurilor organizaționale de a le 
limita prin acțiuni eficiente de dezalienare, îndeosebi ale celor cu caracter 
educaţional de stat sau public şi ale celor aparţinând societăţii civile. 

Întrucât, indiferent de etapa dată a procesului istoric (şi în aceeaşi 
măsură a istoriei capitalismului), munca rămâne o constantă a procesului 
de realizare a condiţiei umane, ea constituind statutul ontologic (de fapt, 
ontic) al umanului, exercitarea ei nu provoacă doar un proces de integrare 
socială şi de realizare a umanului ci şi fenomene de alienare. Întrucât, în 
condițiile în care ea nu este apreciată şi recompensată corespunzător de 
către societate, fiind practicate fenomene de exploatare a forţei de muncă, 
şi desconsiderată moral şi juridic, munca generează înstrăinarea omului 
de societate. Stare de lucruri ce condiționează şi alienarea omului de 
esența sa, de sine însuşi, ajungându-se la limită la un efect contrar 
exercitării ei, respectiv la exercitarea ei numai din necesitate, nu şi din 
libertate — ceea ce determină ca ea (munca) să constituie şi o modalitate 
de alterare a condiţiei umane şi să contribuie la transformarea ei (a 
muncii) într-un factor de înrobire şi de înjosire umană. Situaţie ce se poate 
produce nu numai în ce priveşte exercitarea muncii fizice (pe care 
oamenii o vor conştientiza în viitor ca factor de întreţinere a sănătăţii şi de 
asigurare a integrităţii fiziologice şi psihologice a umanului), ci mai ales 
(în viitor) a muncii intelectuale, a celei care provoacă un consum nervos 

deosebit şi condiționează prin exercitare peste o anumită limită o 
degradare anume a normalității fiziologice şi psihologice prin alunecarea 
în patologic. 

Viitorul va cunoaşte asemenea dezechilibre fiziologice şi psihice 
ale oamenilor şi vom asista la procese de dereglare a umanului. Avem 
de-a face cu o situaţie contradictorie de care trebuie să se țină seama, 
întrucât — după cum se ştie — împletirea muncii fizice cu cea intelectuală 
şi exercitarea acestora în limitele în care ele înnobilează şi nu înrobesc şi 
degradează pe om reprezintă o latură importantă a condiţiei umane. 
Asistăm, de exemplu, deja în prezent la ceea ce am denumi, o robie a 
internetului, care diminuează nevoia omului de lectură, de asimilare a 
unor cunoştinţe şi valori autentice, a unor deprinderi intelectuale necesare 
unei bune condiţii de viaţă, nevoia de efort fizic şi chiar de loisir — ceea ce 
evident degradează psihologic, fiziologic şi, în cele din urmă, axiologic şi 
sociologic. De aceea, structurile organizaționale, nu numai de stat ci şi ale 
societăţii civile, vor trebui să acorde o atenţie sporită formării omului ca 
fiinţă creatoare, estimatoare şi asimilatoare de valori superioare, pregătită 
din ce în ce mai activ pentru problematizare şi personalizare de sine — 
altfel, revoluţia informaţională şi cea comunicaţională ce se produce 
astăzi vor avea efecte contrarii pentru procesul de realizare umană. 

Asemănător de surprinzătoare efecte contradictorii pot fi 
mijlocite şi în cazul obiectivării — din perspectivă democratică — a nevoii 
omului de libertate în societatea viitoare ce se configurează deja în 
condiţiile actualelor revoluții ştiințifico-tehnologice, dublate de revoluții 
informaţionale şi comunicaționale aflate în curs de amplă desfăşurare. Cu 
toate valenţele democratice ale capitalismului contemporan, ce în esența 
sa prilejuieşte omului exercitarea la nivel de maximă eficiență a ipostazei 
lui de fiinţă creatoare şi ființă liberă, libertatea se pare că a devenit deja nu 
numai o valoare obiectivă social şi uman ci şi o carenţă care alterează 
condiţia umană — în ce priveşte practicarea unor raporturi dintre om şi 
societate, şi, mai ales, în practicarea unor raporturi dintre oameni şi 
natură. Nu totdeauna oamenii, uneori şi structurile organizaționale ale 
societăţii, înțeleg sensurile conceptului de limită în manifestarea libertăţii. 
Şi întreprind — din păcate şi în cunoştinţă de cauză — acțiuni din libertate 
ce dereglează mediul social şi natural de existență. Se manifestă lipsă de 
responsabilitate în ce priveşte exercitarea dreptului la libertate în 
raporturile internaţionale şi în dialectica vieţii interne, în direcția 

raporturilor omului cu el însuşi (desconsiderându-se dimensionările care-i 
arhitecturează natura sa de ființă socială şi nu numai de ființă naturală). Şi 
culmea, toate aceste acțiuni paradoxale se exercită în numele dreptului la 
democraţie, la libertatea de decizie şi de exercitare demiurgică. 

Este cu totul de neînțeles rezistența față de atenţionarea 
pericolului de aliniere a unor coduri normative ce reglementează dreptul 
la libertatea de acţiune în viaţa internațională — mai ales cu caracter 
ecologic şi  megasociologic (cele care reglementează raporturi 
internaționale). Şi organismele internaţionale sunt neputincioase în 
această privință, manifestând destulă ineficiență în reglementarea unei 
ordini raționale în raporturile societăţilor contemporane între ele şi în 
raporturile acestora cu mediul natural de existență al civilizației umane. 

Unde se poate ajunge în reglementarea unei ordini raționale în ce 
priveşte conservarea existenței umane (sociale şi naturale) se poate 
întrevedea. Să nu se ajungă cumva ca această etapă de dezvoltare a 
societăţii capitaliste, ce se înfiripă încă de pe acum, să fie şi ultima a 
umanității! 

Problema principală (cardinală), care se pune astăzi, a conservării 
condiţiei umane, este aceea de a fi sau a nu fi. lată un ghem de 
contradicții (deja întrevăzute ca antagonisme) ce se anunţă deja pentru 
contemporaneitate şi nu numai pentru viitorul democrației capitaliste — 
contradicții care generează destul de active (prea accentuat active) 
procese de alienare a omului de esenţa sa (paradoxal, prin excesul de 
creativitate, de libertate, de democraţie şi de răspundere a omului faţă de 
propria condiție — dimensiuni izvorâte din esența unei democraţii 
capitaliste). 

Pot fi supuse atenţiei şi fenomenele contradictorii pe care le 
generează opțiunea actuală pentru alte valori: dreptatea, binele, frumosul, 
adevărul, sacrul. Istoria a dovedit caracterul paradoxal pentru om a 
opțiunilor sale valorice (care totdeauna au izvorât din calitatea omului de 
subiect şi agent), dar condiţiile revoluţionărilor contemporane (avute în 
vedere mai sus) ridică consecințele neînţelegerii naturii contradictorii a 
umanului şi socialului la nivelul unor praguri existenţiale de netrecut. 
Trebuie să se rețină adevărul că dincolo de om, pentru el nu mai există 
altceva. 


38 


Universitatea Spiru Haret 


3. Natura contradicţiilor în etapa actuală de tranziție 
de la socialism la capitalism 


a) Precizări teoretico-metodologice şi caracterizări 
ale conţinutului şi împlinirilor acestei etape 


De la bun început se impune precizarea că această tranziţie are ca 
țel trecerea la capitalismul contemporan, nu la cel clasic de unde a început 
întreruperea de către socialism a evoluției istorice naturale a 
capitalismului în țările din răsăritul, centrul şi sud-estul Europei după cel 
de-al doilea război mondial. În etapa actuală de tranziţie, în aceste ţări se 
are în vedere (ar trebui, dacă forţe retrograde nu ar denatura procesul 
respectivei tranziții) trecerea de la economia socialistă de comandă la 
economia socială de piață — la una deschisă însă spre o etapă superioară 
către care se îndreaptă în anumite privințe capitalismul contemporan (pe 
care majoritatea ideologilor acestuia o recunosc sau nu), respectiv spre o 
economie socialistă (am denumi-o noi) de piaţă. Una în care statul 
intervine activ în gestionarea echilibrelor economice şi sociale, 
asumându-și rolul de a funcţiona activ ca factor (subiectiv) principal al 
procesului de realizare (generalizată) a condiției umane — în virtutea 
democratismului şi umanismului pe care le impun etapa actuală a 
procesului istoric. 

Posibilitatea statului de a interveni ca factor în procesul de 
realizare umană este asigurată obiectiv de posesia unor pârghii economice 
adecvate (deținerea unui cuantum de proprietate asupra mijloacelor de 
producție, cel puţin a celor cu caracter strategic) şi mijlociri 
organizaționale specifice (ceea ce presupune perfecţionarea mecanismelor 
de decizie, de execuţie şi de gestionare juridică şi morală a 
comportamentelor umane) în condiţiile perfecționării principiului 
separaţiei puterilor în stat şi ale participării tot mai active, la exercitarea 
puterii, a societăţii civile. 

Pentru a fi înlăturate orice confuzii şi anumite opinii speculative, 
menționăm încă o dată că economia „socialistă? de piață este una 
capitalistă şi nu socialistă de comandă., iar în funcționarea mecanismului 
organizațional al puterii (în stat) acţionează — perfecționându-se — 
parlamentarismul democratic (alcătuit pluralist), bazat pe principiul 
separaţiei puterilor şi, de asemenea, pe principiul respectării libertății 
individului şi a drepturilor omului. Un asemenea stat este conceput, în 

tradiţiile ideologice moderne ale mişcării socialiste şi social-democrate 
europene, ca reprezentând interesele întregului corp social şi nu are nimic 
comun cu statul socialist de dictatură a proletariatului — conceput de 
mişcarea comunistă internaţională, mai ales de factură marxist-leninistă 
de sorginte bolşevică. 

Odată stabilit specificul etapei care se deschide în prezent în 
evoluţia rânduielilor sociale capitaliste şi, în consecință, specificul 
particularităţilor perioadei de tranziție la capitalism în regiunile 
geografice ale Europei în care au funcţionat societăți socialiste întemeiate 
pe economie de comandă, ne putem angaja să punem în discuție natura 
contradicțiilor acestei perioade. Referinţa noastră în această privinţă are 
ca reper experiența construcției capitalismului post socialist în România — 
una din țările europene cel mai puternic marcată de funcţionarea 
economiei de comandă şi de consecinţele pe plan social şi uman ale 
acesteia. 

Prima precizare care se impune în această privință este aceea 
că tranziţia în discuţie în România a avut şi are încă un profund caracter 
revoluționar — afirmat încă din momentul răsturnării vechii puteri 
(dictatoriale) de stat şi continuând cu transformările care au avut loc 
ulterior: în ceea ce priveşte schimbarea caracterului proprietății 
(privatizarea proprietății de stat şi cooperatiste), instaurarea statului de 
drept (trecerea imediată la un regim parlamentar pluripartidist şi, pe 
această bază, schimbarea treptată a tuturor codurilor normative (politice, 
juridice, administrative) corespunzător principiilor democratice specifice 
acestei epoci; trecerea de la economia de comandă la economia de piață; 
inițierea unor modernizări (de fapt, revoluţionări) la nivelurile educativ şi 
axiologic şi nu mai puțin ideologic (în această direcție s-a instituit un 
pluralism ideologic desfăşurat de la viziuni social-democrate până la 
viziuni liberale — şi acestea dispuse într-un evantai larg: de la extrema 
stângă la extrema dreaptă). În domeniul organizaţional-administrativ s-a 
procedat la schimbări de conținut (sub aspect instituțional) şi s-au extins 
activităţile manageriale — acestea, la rândul lor, beneficiind de o logistică 
modernă. 

De-a lungul celor şaptesprezece ani de la răsturnarea vechii puteri 
(dictatoriale) s-au obţinut rezultate vizibile în ce priveşte instituirea 
economiei de piaţă, în deschiderea unor orizonturi de funcționare a legilor 
concurenţei, ale cererii şi ofertei, competitivităţii, ale profitului maxim — 

legi care decurg din această economie —, parcurgându-se trepte impor- 
tante ale tranziției la capitalism. 

Toate aceste schimbări (revoluţionare) au permis admiterea țării 
noastre în Consiliul Europei, în N.A.T.O. şi a legitimat cerința imperioasă 
a ţării noastre de a intra în Uniunea Europeană şi de a consolida 
raporturile de parteneriat cu ţări capitaliste dezvoltate ale lumii 
contemporane. De asemenea, interesele companiilor internaţionale de a 
investi în economia românească şi de a desfăşura relaţii de afaceri cu 
companii româneşti au crescut în ultima vreme, participarea acestora din 
urmă la schimburi internaţionale de mărfuri cunoscând din această cauză 
o apreciabilă afirmare. În aceeaşi măsură s-au intensificat schimburile 
culturale, diplomatice şi politice, participarea la viaţa internațională. 


b. Neconcordanţe şi distorsiuni economice; 
discrepanțe şi disproporţii sociale 


Asemenea realizări de principiu în procesul tranziției, datorită unor 
condiționări obiective şi subiective — interne sau de sorginte externă — n-au 
putut evita apariția unor mari neajunsuri, a unor neconcordanţe flagrante 
între diverse domenii ale economiei, a unor dări înapoi şi favorizări de 
speculă şi ilicit, care, în multe privinţe, au ruinat economia națională. S-a 
produs — cu bună ştiinţă (nu fără influențe oculte) — o accentuată 
dezindustrializare economică, o ruinare de neiertat a infrastructurii 
tehnice a economiei naționale, o scădere iraţională a rezervelor de materii 
prime şi energie, a potenţialului ei obiectiv, datorită cărora, într-un termen 
scurt, dintr-o ţară în curs de dezvoltare, România a devenit o ţară slab 
dezvoltată economic şi social. 

Acest recul economic s-a produs datorită unor privatizări 
neinspirate şi frauduloase a bazei ei tehnico-materiale — s-au privatizat, 
fără răspundere, întreprinderi industriale rentabile la prețuri derizorii, s-au 
privatizat rezerve de materii prime de mare interes pentru întreaga 
economie (producţia industrială ajungând să depindă de factori economici 
externi), s-a procedat sistematic la deposedarea statului de orice 
proprietate asupra unor mijloace de producţie, care i-ar fi permis să 
regleze procesele de ordin macroeconomic, aproape desființându-se şi 
rezervele de stat din sectoarele economice cu caracter strategic. Ridicolul 
constă în faptul că uneori asemenea rezerve au fost „privatizate” în 

folosul unor companii străine nu numai private ci şi de stat (ceea ce nu 
reprezintă de fapt o privatizare ci o cedare altui stat a unor sectoare 
importante ale averii statului român). 

Aproape că s-a adeverit lozinca exprimată cândva, este adevărat 
demagogic şi populist, de către unele categorii ale populaţiei muncitoare 
potrivit căreia „să nu ne vindem ţara” (unor companii străine care n-au 
nici un interes în progresul economic şi social al României, fiind 
interesate exclusiv în obținerea profitului maxim). La această cedare altor 
state a avuţiei statului român (pentru că aceasta nu înseamnă privatizare) 
se adaugă şi faptul că în contractele de privatizare cu companii străine 
n-au fost prevăzute condiționări şi clauze —lipsirea acestora s-a petrecut şi 
în contractele cu investitori români — care ar fi trebuit să avantajeze 
creşterea economică în condițiile consolidării proprietăţii private şi a 
intrării în funcţie a economiei de piaţă. Nemaivorbind de faptul că în 
procesul privatizării marilor unităţi economice de stat s-au practicat 
prețuri modice, substanțial mai scăzute decât costurile reale ale 
mijloacelor de producție privatizate. Păcatul constă şi în faptul că nu s-au 
prevăzut nici un fel de norme de penalizare a celor care au avut mandatul 
privatizării şi au acţionat în defavoarea interesului economic național — 
fără nici un fel de răspundere. 

De pe urma multor asemenea privatizări, total neavantajoase 
pentru economia naţională, s-au acumulat, de către cei desemnaţi a le 
efectua, sau de cei care au beneficiat de acestea, averi fabuloase — în 
disprețul cerinţelor economiei naţionale de a se consolida pentru a intra în 
relaţii capitaliste de piață. Dezastrul produs — cu bună ştiinţă — în 
domeniul echipării industriale a economiei s-a produs, în bună parte, în 
numele tezei formulate de un lider naţional al unui partid de guvernământ 
din perioada de tranziţie potrivit căreia (încă atunci, cu peste un deceniu şi 
jumătate în urmă) „industria românească este un cimitir de fiare vechi.” 
Nu s-a încumetat nimeni până acum să dezvăluie substratul oculte al 
acestei afirmații şi încă se mai menține (nu fără servirea unor anume 
interese) o atare mentalitate. 

În agricultură lucrurile se prezintă şi mai grav. Fărâmițarea 
excesivă a terenurilor agricole — potrivit principiului retrocedării acestora, 
comasate în procesul socializării prin cooperatizare forțată a agriculturii — 
a condus la practicarea unei agriculturi de subzistență, specifică unor 
relaţii de tip feudal în mediul rural, gospodăriile ţărăneşti nefiind capabile 

să practice o cultivare modernă a pământului din moment ce în cea mai 
mare parte nu depăşesc o suprafață de două hectare. Desființarea marii 
proprietăți în agricultură printr-o astfel de privatizare a condus la scăderea 
substanţială a nivelului producției agricole, favorizându-se totodată totala 
distrugere a amenajărilor agricole, eliminarea tehnicilor şi tehnologiilor 
de vârf în economia agricolă, randamentul muncii în acest domeniu 
nedepăşind stadiul economiei naturale din perioada ce a precedat procesul 
de geneză al schimburilor de mărfuri. Cu acest prilej, privatizarea a 
condus şi la scoaterea din circuitul cercetării agricole a stațiunilor 
experimentale, a unităților de maşini şi tractoare (de unelte agricole în 
general). Orice iniţiativă de practicare a cooperativizării şi deci a 
conservării unor unități agricole mari, de stat sau private, a fost 
descurajată şi acuzată de tendința de păstrare a unor sechele ale 
comunismului, stimulându-se doar o cultivare a pământului la nivelul 
micii (excesiv de mici) producţii — în asemenea condiţii nefiind practicată 
în agricultură o activitate productivă calificată şi nici tehnologii ştiinţifice 
avansate. Practic, economia agricolă românească a fost deteriorată 
considerabil, redusă la coordonatele antebelice (trebuie însă ţinut seama 
de faptul că în acea perioadă existau în agricultură şi mari proprietăți 
private — moşii şi proprietăți agricole puternice cu statut de fermă, acum 
numărul acestora fiind aproape neglijabil). 

Ce influență a avut acest nivel al agriculturii de subzistență 
asupra nivelului economiei de ansamblu nu este greu de perceput. Şi dacă 
se adaugă la aceasta nivelul foarte scăzut al producției industriale se poate 
deduce cu uşurinţă gravul impas în care se află în prezent economia 
națională — încă incapabilă să prilejuiască un nivel de venit pe cap de 
locuitor, după 17 ani de democraţie, egal cu cel existent înainte de 
revoluţie (1990) — nivel şi atunci grevat de o criză puternică de sistem a 
economiei naționale. 

La fel de redus este şi nivelul de tehnicitate şi randament şi în alte 
sectoare de activitate: în industria uşoară şi alimentară, în transporturi, în 
turism, în sfera serviciilor. Sectoare întregi ale cercetării ştiinţifice au fost 
desființate sau reduse sub orice limită de rentabilitate, economia 
României fiind poziționată astăzi în rândul țărilor înapoiate, scăzând sub 
nivelul multora care se situau în urma ei înainte de revoluţie. 

Datorită acestor rămâneri în urmă şi involuţii, la care se adaugă şi 
consecințele unei privatizări nechibzuite, a scăzut mult capacitatea 

investiţională a țării (statului) în infrastructură, în învățământ şi cultură, în 
sănătate, în domeniul protecţiei sociale şi în subvenţionarea cu cheltuieli 
financiare a unor sectoare de interes major în plan economic şi social 
(îndeosebi a celor de interes strategic), în cele din urmă în redistribuirea 
venitului naţional la niveluri decente, scăzând simţitor nivelul de trai şi 
calitatea vieţii populației. 

Toată această gamă de neajunsuri în plan economic — cu reflex 
direct la nivel social — se datorează în mare măsură slăbiciunilor 
factorului subiectiv, a necompetenţei şi intereselor de grup ale clasei 
politice — care nu a înţeles sau nu a vrut să înțeleagă mecanismele 
tranziţiei, a fost marcată de politicianism şi demagogie, de influenţa unor 
interese străine (oculte), ca şi de cultivarea unor interese personale şi de 
grup, în cele din urmă potrivnice nevoii acute de progres în economia 
națională românească. Ajungându-se totodată şi la o ruptură evidentă 
între aparatul legislativ şi cel executiv, în măsură însemnată şi de cel 
juridic — fenomene ce au afectat grav prin consecinţele lor nevoile traiului 
decent al majorității populaţiei. Obligată să practice acţiuni deviante şi de 
haiducie, de ocolire şi încălcare a normelor economice şi juridice, 
nemaivorbind de cele morale, pentru a-şi asigura un nivel acceptabil de 
viaţă. Sărăcirea este un fenomen generalizat, în condiţiile în care grupuri 
restrânse de mari proprietari de mijloace de producţie şi de capital s-au 
îmbogăţit fără măsură — în disprețul total al majorității populaţiei, al clasei 
mijlocii şi al claselor producătoare. România a devenit, astfel, o ţară 
„bananieră”, în care categorii mari de oameni trăiesc fără speranță. 

Se  încetăţeneşte convingerea că munca (creatoare) nu-l 
împlineşte pe om, că personalizarea individului şi profesionalizarea în 
activităţi creative a individului nu-i este de nici un folos, nici lui nici 
comunității, că niveluri mai importante de proprietate se dobândesc 
numai prin afaceri — şi acestea oneroase. Categorii însemnate de oameni 
(cadrele didactice, cadrele medicale şi sanitare, creatorii de artă, 
cercetătorii, funcționarii din administraţie) trăiesc la limita decenței, nu 
sunt remunerate corespunzător aportului social, în nici un caz nu sunt 
stimulate să se profesionalizeze superior şi să manifeste spirit de 
responsabilitate. La polul cel mai scăzut al calităţii vieții sunt pensionarii 
şi persoanele cu dizabilități. Tineretului i se retează orice orizont de 
realizare — nu numai prin acumularea de proprietăţi care să-i asigure o 
anume independență ci şi prin acces la exercitarea dreptului la muncă şi la 

promovarea pe scară socială. Motive pentru care s-a ajuns la concluzia că 
doar prin emigrare se poate împlini asemenea cerinţe legitime. 

În contrapondere a crescut tagma profitorilor revoluției şi a 
tranziției, a jafului pe seama economiei naționale, a sporit, prin contrast, 
categoria oamenilor de prisos. Se menţin cote înalte de şomaj, de 
nesiguranță a locului de muncă, de lipsă de perspectivă sub aspectul 
asigurării unui statut şi rol în societate pe bază de competență 
profesională şi venit. Mai ales sub presiunea nepotismului, a promovării 
clientelare, a relațiilor de cumetrie şi de practicare a promovării la niveluri 
organizaționale superioare pe bază de criterii politice — astfel încât 
manageriatul întregii structuri instituţionale este asigurat prin selecție pe 
baza unor asemenea criterii (şi nu pe criterii de competență şi 
responsabilitate). 

De aceea, şi ca urmare a tuturor acestor precarităţi ale vieţii 
sociale, a scăzut simţitor simțul de încredere şi de responsabilitate al 
populaţiei în democraţia actuală din România, se amplifică treptat 
simțământul deznădejdii generalizate față de viitorul țării şi al trăirii 
decente — capătă legitimitate sloganul că „se descurcă cine poate”. Astfel 
se explică în mare măsură atitudinile nostalgice ale prea multora față de 
condiţia vieţuirii în socialism, față de calitatea vieţii într-o asemenea 
orânduire socială. După cum remarcam mai sus, nici până în prezent nu 
s-a ajuns la nivelul de venit pe cap de locuitor şi ca nivel al rentabilităţii 
economiei pe care l-a atins economia românească de comandă în perioada 
de dinainte de revoluţie. Ceea ce este un nonsens şi, la urma urmelor, 
revoltător dacă privim lucrurile din perspectiva trecerii de la dictatură la 
democraţie. Cu atât mai mult cu cât în anii din urmă ai dictaturii 
economia socialistă (de comandă) intrase într-o criză adâncă — aproape de 
sistem. 

Adâncirea actuală a fenomenelor de criză, de această dată într-o 
democraţie capitalistă, a atins cote îngrijorătoare nu numai în industrie (au 
apărut pe harta României multe centre urbane care, datorită faptului că au 
fost macroindustriale, au acum un aspect dezolant, cu un şomaj cronic 
generalizat şi fără perspectiva de a intra în circuitul industrial) şi în 
agricultură (cu zone mari de teren agricol degradat, cu porțiuni mari 
necultivate sau cu productivitate extrem de scăzută), ci şi în industria 
alimentară şi uşoară (predomină produse de import de categorie 
inferioară, mărfuri cu un procent ridicat de deteriorare şi de calitate 

discutabilă, uneori cu un grad ridicat de nocivitate pentru sănătatea 
oamenilor). Criza se manifestă grav şi în sectoarele medical şi sanitar (a 
scăzut calitatea ocrotirii sănătății), în învățământ şi educaţie, în cercetare 
şi în creația de valori. Principala cauză a tuturor acestor aspecte de criză 
se datorează subfinanțării cronice şi managementului defectuos, într-o 
mare măsură şi datorită politicilor de reformă prost concepute (uneori s-a 
renunţat la tradiţiile româneşti valoroase în aceste domenii, prevalând 
soluţionări de împrumut, fără a se ţine cont de specificul experienţei şi 
psihologiei spirituale româneşti). 

La toate acestea se adaugă şi politica defectuoasă de repartizare a 
bugetului național pe sectoare de activitate economică şi socială. De 
exemplu, se repartizează părți neînsemnate din buget pentru învăţământ, 
pentru educaţie, cultură, cercetare, sănătate şi, în schimb, se repartizează 
fonduri financiare importante sectoarelor de forță (armată, justiţie, poliţie) 
şi nu mai puţin administraţiei clientelare la nivelul structurilor puterii — 
lăsându-se impresia că se doreşte consolidarea unui stat polițienesc. 

Faţă de aceste provocări la adresa ordinii economice şi sociale 
din partea factorului subiectiv (a clasei politice şi, în parte, a celei 
juridice), care au condus la o stare de haos în toate sectoarele de activitate 
materială şi spirituală, românilor li s-a încetățenit părerea că trăiesc într-o 
societate în care domină dictatura banului — dreptatea, încrederea, cinstea, 
prietenia şi consideraţia individului se dobândesc prin mijlociri băneşti, 
dacă nu într-o mare măsură pe baza peşcheşului şi comisionului (cine nu 
are posibilitatea să contribuie cu astfel de adaosuri financiare la vieţuirea 
normală nu mai are loc în societate, nu-şi găseşte rostul şi nu poate trăi 
decent, este bun de suportat toate relele condiţiei umane). 

Contribuie hotărâtor la întreținerea decalajului dintre săraci şi 
bogaţi şi la deteriorarea stărilor de spirit ale populaţiei, corupţia — care a 
atins grade de manifestare de nedescris. Ceea ce doare social cel mai mult 
este însă nu mica corupție (generalizată din păcate şi în parte explicabilă 
prin gradul de sărăcire al populaţiei) ci marea corupţie, a potentaților care 
stăpânesc verigile sistemului organizațional al statului, începând de la 
nivelul cel mai înalt. 

Are loc un jaf organizat la scara întregii economii naționale, 
ilicitul şi lipsa de penalizare a vinovăţiilor de acest nivel a atins cote 
alarmante — astfel încât orice însărcinare organizațională este privită cu 
suspiciune şi neîncredere, apreciată ca soluție în acumularea fără 

acoperire în muncă şi responsabilitate. Nu există verigă a aparatului 
organizațional — selectat pe criterii clientelare de factură politică — care să 
nu fie susceptibilă (din păcate pe bună dreptate) de căpătuire şi de 
înfruptare pe căi necinstite din averea statului şi a proprietății publice. 
Asistăm, deci, la o profundă criză morală, la un derapaj aproape 
generalizat de la bunele moravuri şi de la conduita cetăţenească normală. 

Din aceste motive şi interesul cetățeanului pentru bunul public, 
pentru mediul ecologic de existență (neglijat total de marii acaparatori de 
bunuri şi valori materiale — care pentru acumulări de ordin financiar 
distrug premeditat tot ce-i înconjoară), precum şi interesul responsabililor 
din structurile organizaționale de stat pentru întreținerea acestui mediu 
(care se degradează grav) este minor şi chiar nul. Punându-se astfel în 
discuţie civilizația actuală românească în toate modurile ei de manifestare 
— de la mediul ecologic până la mediul valoric. Paradoxul constă în faptul 
că prin lipsa ei de atitudine potrivnică acestor stări de lucruri, populația 
românească este de acord cu starea de decădere la nivelul civilizației. 
Aproape s-a intrat în neputinţă comunitară de vieţuire normală şi, cu atât 
mai mult, prosperă. S-a ajuns la o situație paradoxală pe care unii o 
apreciază interogativ: la ce serveşte trăirea democratică într-o economie 
de piață din moment ce condiţia individului (şi a comunităţii) se 
înrăutăţeşte progresiv? 

Este evident că nu economia de piaţă e de vină, ci accentuarea 
unor vicii (aproape patologice) ale celor din clasa politică desemnaţi să 
gestioneze managerial trăirea economică şi socială a românilor, 
interacțiunea dintre om şi natură, la urma urmelor procesul românesc de 
realizare umană. Incompetenţa şi lipsa de profesionalism organizațional, 
tendința de îmbogăţire personală fără scrupule pe seama avuţiei naționale, 
reaua credință şi dezinteresul față de interesele populaţiei, viclenia fără 
margini în conduita managerială a reprezentanţilor clasei politice, 
reprezintă carenţe principale ale comportamentului majorităţii celor 
înregimentați în această clasă. În mentalitatea generală a oamenilor s-a 
încetățenit convingerea că a face politică echivalează cu a face bani, a 
acumula averi, a te chivernisi fără principii şi fără răspundere. Şi atunci ne 
putem întreba cum se explică lehamitea ce i-a cuprins pe cei mai mulți 
din participanţii activi la producția materială şi la creația de valori, 
respectiv pe cei prin efortul cărora trăiesc toate celelalte categorii ale 
populaţiei. 

c. Contradicţii şi antagonisme sociale 


Neajunsurile provocate obiectiv şi subiectiv în structurarea 
tuturor eşaloanelor sistemului social global, neconcordanţele dintre 
acestea, respectiv dintre diferite sectoare ale producţiei materiale şi 
îndeosebi efectele acestora la nivelul şi modul de trai al populaţiei 
generează raporturi contradictorii în plan social — între diferite categorii 
ale populaţiei şi între acestea şi sistemul organizaţional al societății, 
îndeosebi de stat. 

Ca urmare a polarizării din ce în ce mai pronunțate a societăţii — 
în democraţiile capitaliste dezvoltate fenomenul respectiv este diminuat 
prin dezvoltarea clasei mijlocii — şi în consecință a sărăcirii majorității 
populaţiei s-au acumulat contradicţiile dintre o pătură subțire de 
îmbogăţiți peste măsură ai tranziţiei şi categoriile sociale productive şi 
creatoare de valori, supuse unor constrângeri materiale şi morale din ce 
în ce mai pronunţate de administraţia de stat şi de patronate (prin politici 
fiscale, taxe şi accize, unele de tipul celor pe viciu). 

În aceiaşi situaţie contradictorie cu păturile excesiv de avute se 
află şi clasa mijlocie (câtă există, deoarece statul nu prea este dispus să-i 
faciliteze formarea), tot mai împovărată financiar şi fiscal, supusă unui 
proces de restrângere tot mai accentuat, fapt ce provoacă tot mai 
manifeste distorsionări funcționării relaţiilor de piaţă şi rentabilității de 
ansamblu a economiei naționale (ştiindu-se bine ce rol joacă această clasă 
în prosperitatea societăților capitaliste dezvoltate din centrul şi vestul 
Europei, din America de nord şi zonele estice ale Asiei). 

Se manifestă deja un ghem de contradicții între clasa politică şi 
majoritatea populaţiei. Motivate de două principii: pe de o parte, faptul 
că această clasă s-a transformat într-o clasă de oameni de mari afacerişti 
dintre cei mai oneroşi, deoarece în cea mai mare parte s-au îmbogățit 
peste noapte prin corupţie şi fraudă; pe de altă parte, pentru că, fiind 
călăuziți de interese personale şi de grup în discordanță cu cerinţele 
procesului social, operează decizional şi executiv potrivnic intereselor 
corpului social — pe seama manipulării căreia s-au cățărat la niveluri 
organizaționale superioare. 

Menţionăm că o bună parte dintre membrii sau grupările de 
interese din clasa politică au beneficiat de sprijinul nu dezinteresat al unor 
reprezentanți ai societăţii civile (şi ei chivernisiți prin manipulare sau prin 

servirea unor interese oculte şi alogene) — care la noi nu este mandatată de 
vreo categorie socială de producători şi creatori de valori din rândurile 
populaţiei, nu apără interesele acestora. Este un fapt de notorietate că şi 
aceşti elitişti, autointitulați reprezentanți ai societăţii civile (avem în 
vedere doar pe majoritatea acestora), practică corupţia şi şantajul, având 
totodată şi statutul de întreținuți ai unor forțe străine de interesele şi 
nevoile populaţiei. 


Am putea reţine şi o anume contradicție între majoritatea 
populaţiei şi (am putea spune) clasa juridică — mulţi dintre membrii 
acesteia îmbogățiți la fel de fără măsură, oricum pe căi îndoielnice nu pe 
baza retribuţiei salariale pe care le-o acordă statul. Răul cel mai mare 
constă în faptul că nu li se cere acestora socoteală asupra metodelor de 
îmbogăţire (care oricum nu sunt licite), iar reprezentanţii clasei politice au 
decis (în condițiile în care au deținut puterea) să le acorde juriştilor o 
retribuţie bănească peste limita bunului simţ (primesc salarii de multe zeci 
de ori mai mari decât celelalte categorii de bugetari — din învățământ, 
sănătate, cultură, cercetare, din sectoarele productive direct ale economiei 
naționale). Este discutabilă, în aceeaşi măsură, şi taxa de timbru 
(cuantumul ei) care reprezintă o zeciuială de tristă tradiţie. Nu se justifică 
această taxă (îndeosebi mărimea ei) din moment ce categoriile de jurişti 
sunt retribuite din bani publici (pentru serviciile pe care le efectuează 
populaţiei). Cu atât mai mult lasă de dorit activităţile avocăţeşti ce sunt 
remunerate de către populaţie la sume astronomice, în disprețul total al 
ideii de dreptate (statul neexercitând nici un control în această privință) — 
astfel încât bietul contribuabil este pus în situaţie să nu mai ceară dreptate, 
să nu mai apeleze la serviciul justiției. Aceleaşi menţiuni pot fi făcute şi în 
legătură cu activităţile notariale, exorbitant de scumpe, deşi sunt de strictă 
necesitate, care nu semnifică altceva decât o jecmăneală a bietului 
contribuabil cu buna ştiinţă a statului (ca şi cum statul ar fi numai al unora 
nu al tuturora). 

Această cârdăşie dintre politicieni şi jurişti, aproape de neînlăturat, 
apasă mult asupra condiției materiale şi morale a oamenilor din clasele 
majoritare, stârnind din partea populaţiei o adevărată repulsie şi ură — 
considerându-i pe jurişti a face parte din „tagma jefuitorilor”. Din moment 
ce dreptatea se obţine pe bani (pe bani mulți) este de înţeles că beneficiază 
de ea cei cu bani. Se ridică pe bună dreptate întrebarea în aceste condiții: în 

ce constă democraţia în economia de piață? Valenţele ei realizatorii sunt 
benefice numai pentru privilegiați, iar pentru „pălmaşi” nu? 


În mediul rural, majoritatea clasei ţărăneşti trăieşte sub nivelul 
decenţei. Nu numai pentru că marii fermieri îi concurează neloial în 
relațiile de piață, ci şi pentru că nu s-au găsit până în prezent forme 
viabile de asociere a acestora de natură să confere o rentabilitate sporită 
muncii în agricultură şi zootehnie. În plus, lipsesc sisteme potrivite de 
susținere de către stat a agriculturii — cum se petrec lucrurile în țările 
dezvoltate. Nu se acordă facilități (sau se acordă minimal) celor care 
participă cu produse la piață sau celor care încearcă modalități moderne 
de lucrare a pământului — şi atunci când asemenea facilități se acordă, se 
manifestă multă birocraţie în repartiţia fondurilor sau acestea se acordă 
după criterii subiective. Sunt în totală ruinare viticultorii, pomicultorii, 
apicultorii, crescătorii de vite şi îndeosebi de oi, agricultorii din zona 
montană. Nu au piață de desfacere asigurată a produselor, statul 
nefacilitând politici de investiţii pentru susținerea acestor activități şi de 
susţinere a sectorului de schimburi de produse în aceste domenii. Acestea 
sunt motive suficiente pentru ca țărănimea să nu privească (cum ar trebui) 
cu încredere tranziția la economia de piață capitalistă (căreia ei nu-i pot 
face faţă). 

Revolta ţăranilor, deocamdată manifestată surd şi în tăcere, se 
îndreaptă împotriva statului nu asupra unei clase, ei au de reproşat (fără 
speranță) organismelor centrale şi locale de decizie, reprezentanților 
puterii, îi sperie politicile liberale şi manifestă reţinere faţă de iniţiativele 
novatoare în direcţia exercitării regulilor de piață, ce le pare a-i 
dezavantaja economic şi moral. 

Situaţia contradictorie dintre clasa țărănească şi structurile de 
putere ale statului generează incompatibilități ideologice şi politice, 
întreţin o stare tensionată ce conduce la manifestări deviante (economic, 
juridic şi moral) şi la atitudini alienante în raporturile cu statul, greu de 
gestionat şi de înlăturat din perspectiva guvernării eficiente a proceselor 
de reformă în mediul rural. Este paradoxal că, după o tranziţie de peste un 
deceniu şi jumătate de trecere de la economia de comandă la economia de 
piață nu a dispărut paternalismul din conştiinţa țărănească. Prea mulți se 
întreabă: ce ne-a dat nouă guvernul, cutare sau cutare şef organizațional 
din structurile centrale ale statului (din executiv, legislativ, de la 

preşedinţie etc.)? Motiv pentru care aşteaptă un salvator, o grupare de 
justiţiari în organismele centrale de stat, cu putere dictatorială în spiritul 
întronării dreptăţii şi ordinii, capabilă să pună capăt haosului economic, 
juridic, politic şi moral actual din societate. Este de înţeles că, în aceste 
condiții, conştiinţa democratică la nivel comunitar lasă de dorit şi, 
corespunzător, că nevoia nu numai de reformă ci chiar de revoluţie în 
planul mentalităților (nu numai a multora din clasa ţărănească ci şi din 
alte categorii de producători) se impune cu imperioasă necesitate. 


Total nemulțumită de condiția ei de viaţă este şi intelectualitatea — 
în afara unor cercuri de elitişti care s-au autointitulat reprezentanţi ai 
societății civile şi ai truditorilor din domeniile creaţiei de valori, aceste 
cercuri considerându-se a fi (a reprezenta) posesori ai conştiinţei înaintate 
în viața socială din România contemporană. Categorii întregi de 
intelectuali (cadre didactice, cercetători şi oameni de ştiinţă, oameni de 
cultură în general, cadre medicale şi sanitare, o însemnată categorie de 
lucrători din administraţie, ingineri şi tehnicieni şi, în general, categoriile 
de creatori de valori) sunt prost retribuite — sub limita traiului decent — şi 
sunt socotiți bugetari de mâna a doua. Prima mână constituind-o lucrătorii 
din sectoarele de forță (armată, justiție, poliție, lucrători din sfera 
serviciilor de informaţii), retribuite nemăsurat de mult faţă de ceilalți 
bugetari. Stare de lucruri care situează intelectualitatea în raporturi de 
opoziţie contradictorie nu numai față de clasa politică ci şi față de 
structurile organizaționale ale statului — nu numai din punct de vedere 
existențial ci şi valoric. 

Munca „productivă” (creatoare) în domeniul valorilor nu mai 
este considerată ca specie acțională superioară — având semnificaţie din 
acest punct de vedere doar activitatea în domeniul afacerilor, activitatea 
politică şi juridică — respectiv activitatea în serviciul organismelor de 
represiune şi de ordine. Această stare de spirit trebuie să dea de gândit 
polisului românesc, dovedind — ceea ce este total de nedorit — că 
economia capitalistă de piaţă nu favorizează realizarea umană după efort 
creativ şi responsabilitate ci după criteriul exclusiv al posesiei de mijloace 
de producţie, de participare la activități represive şi de ordine (evident şi 
acestea sunt absolut necesare într-o societate democratică, dar nicidecum 
prioritare şi de o consideraţie superioară celorlalte activităţi care au efect 
cauzal asupra progresului şi civilizaţiei). 

Această stare de lucruri pune la îndoială superioritatea relațiilor 
de producţie capitaliste față de cele socialiste anterioare — părere 
inacceptabil de luat în consideraţie într-o societate capitalistă contem- 
porană ce se vrea a se înscrie în direcţia respectării drepturilor omului 
(dintre cele fundamentale, cum ar fi: dreptul la educaţie, la justiție, dreptul 
de participare la decizie, dreptul la sănătate şi la viață, dreptul de realizare 
de sine după gradul de obiectivare a disponibilităţilor creative, după aport 
social şi spirit de responsabilitate) şi a libertăţii (reale şi nu mediate 
represiv) a individului. 

Socotim a fi de resortul unei situații limită şi cu totul de 
neacceptat pentru o societate democratică revolta intelectualilor (a unor 
categorii ale acestora), manifestată nu numai prin împotriviri de factură 
ideologică şi axiologică, ci şi prin greve şi demonstraţii — lucru ce s-a 
petrecut în anii din urmă. Dacă intelectualii se împotrivesc violent 
înseamnă că societatea este neconformă liniilor actuale ale progresului şi 
civilizaţiei — ceea ce trebuie să dea serios de gândit regimurilor puterii 
democratice. Nevoia de reforme din temelii a acestor regimuri este, deci, 
imperioasă — pentru a nu se compromite esența democratică a orânduirii 
capitaliste. 


Dintre categoriile sociale cele mai năpăstuite din punct de vedere 
financiar, pensionarii ies în evidență. În sensul unor niveluri de 
compensație bănească mult sub nivelul salariului mediu şi chiar minim pe 
economie (şi aşa nepermis de scăzut); în privinţa diferenței uriaşe între 
pensiile militarilor, juriştilor şi poliţiştilor (care beneficiază de adaosuri 
speciale de la ministerele de resort — ca şi cum acestea n-ar proveni din 
banul public) şi pensiile lucrătorilor din producţia materială şi de valori 
sau ale cadrelor didactice şi medicale, ale cercetătorilor şi oamenilor de 
ştiinţă şi de cultură; datorită menţinerii încă a unor inegalităţi între 
categorii asemănătoare de pensionari. Practic, pensionarii trăiesc sub 
nivelul decenței, nu li se asigură facilități suficiente în domeniul ocrotirii 
sănătății, aproape nu se bucură de considerație morală din partea societății 
— de parcă ar trăi parazitar. Pentru toate aceste motive au fost organizate 
greve ale pensionarilor (fenomen nemaiîntâlnit în societăţile democratice, 
şi ceea ce este de mirare în România există o asociaţie a pensionarilor 
(care se intenționează a se transforma în partid care-i reprezintă în 
raporturile contradictorii cu organismele de stat). 

Sunt şi alte nenumărate raporturi contradictorii pe plan social, 
întreţinute dintr-o mentalitate absolut condamnabilă a instanţelor 
guvernamentale — care afirmă că sunt prea mulți pensionari în raport cu 
numărul angajaților retribuiți din bugetul de stat. Mai întâi, pensionarii au 
contribuit o viaţă la asigurarea fondului naţional de pensii, nu sunt ei de 
vină pentru faptul că numărul lor este, artificial, prea mare. În acest sens, 
statul a efectuat pensionări înainte de termen şi a eliminat prin şomaj 
categorii mari de lucrători activi. Tot statul, prin aportul guvernanţilor 
fără răspundere, a efectuat retribuții pe nemuncă în ipostază de 
compensaţii pentru cererea de a fi eliberați din producţie — respectiv 
concediați — sau a efectuat plăți pentru servicii care nu au motivaţia 
necesară în interes național. Sunt, de asemenea, multe cheltuieli bugetare 
nejustificate. 

De exemplu, de ce sunt suportate de la buget fonduri financiare 
pentru partidele politice? De ce statul angajează cheltuieli însemnate de 
valută pentru întreţinerea unor contigente militare şi de poliție în conflicte 
internaționale care nu ne privesc? La ce servesc românilor cheltuielile de 
asemenea uriaşe ale corpului diplomatic şi ale unor contigente de 
demnitari pentru deplasarea în străinătate fără acoperire în rezolvarea 
unor probleme de stat absolut necesare (multe asemenea deplasări au doar 
finalitate turistică)? De ce trebuie să plătească generaţiile actuale ale 
poporului român despăgubiri şi alte facilități pentru nechibzuinţele în 
acţiunile reprobabile (de expropriere şi naționalizare) ale unui stat anterior 
care nu le reprezenta interesele? 

Culmea nedreptăţii este aceea că sunt despăgubiți doar vechii 
mari proprietari de imobile şi mijloace de producţie şi de averi financiare 
considerabile — deposedaţi, este adevărat pe nedrept de asemenea averi şi 
proprietăți —, dar nu sunt despăgubiţi — cum ar fi drept — toţi membrii 
activi ai societății româneşti, care au fost exploataţi de statul socialist, 
nefiind remuneraţi după cantitatea şi importanța muncii lor aproape cinci 
decenii (în vederea susținerii unor cheltuieli absolut potrivnice realizării 
lor şi efectuate în vederea oprimării lor fără margini), din care cauză nu 
au putut acumula nimic? Pe ei cine îi despăgubeşte? 

Mulţi dintre pensionari, de vârstă înaintată, cărora li se aplică 
hotărâri judecătoreşti (luate în baza unor legi nedrepte) de scoatere din 
posesie a unor locuinţe (în care au locuit decenii prin repartizare şi între 
timp le-au plătit statului în conformitate cu legea) şi privaţi de anumite 

drepturi (de proprietate) sunt acum lăsaţi pe drumuri, puşi în situaţia de 
a-şi pune capăt zilelor. De ce să plătească ei, uneori cu viaţa, astfel de 
nereguli în legătură cu dreptul de proprietate? Se înlătură o nedreptate 
(făcută de regimul politic al altor generații) cu o altă nedreptate (exercitată 
asupra generaţiei noastre) 

Ne întrebăm, de ce n-ar fi justificate — pe baza acestui tip de 
restitutio in integrum — să se despăgubească prin retrocedare şi 
proprietăţile românilor din secolele anterioare (deținute privat sau în 
devălmăşie) de către tot felul de venetici (interni şi externi), cum sunt cele 
acaparate de fanarioți în Țările româneşti şi de grofi în Transilvania, sau 
de către diverşi reprezentanți ai unor clase avute de odinioară care au 
deposedat pe căi îndoielnice şi matrapazlâcuri avocăţeşti (până în secolul 
al XX-lea) proprietățile unor truditori ai pământului — lăsându-i în „sapă 
de lemn”. Ştiindu-se, deci, bine cum s-au acumulat multe din averile 
acum retrocedate abuziv. 

În nici o ţară fostă socialistă nu s-a procedat la o astfel de 
retrocedare, despăgubirile au fost modice şi s-a rezolvat chestiunea 
retrocedării de la începutul procesului revoluţionar, fără executări 
judecătoreşti şi scoateri din locuinţe, fără lăsare pe drumuri a unor 
însemnate categorii de oameni — care nu din vina lor şi-au procurat şi au 
locuit în imobile expropriate cândva abuziv. Mai ales în condiţiile în care 
unii din cei ce revendică asemenea drepturi le susțin prin practicarea unor 
chichiţe avocăţeşti, dacă nu prin corupţie directă. 


După cum se vede, numărul celor nemulțumiți şi revoltați 
împotriva unor nedreptăţi crase, al celor care şi-au pierdut încrederea în 
capacitatea structurilor organizaționale de stat de a le mijloci realizarea 
condiţiei lor într-o economie de piață, de a beneficia de avantajele unor 
rânduieli democratice este destul de mare. Se vede acest lucru prin 
prezența în ansamblul locuitorilor României a celor care nu mai au 
încredere în actualele regimuri postrevoluţionare şi nici nu întrevăd vreo 
rezolvare a nevoilor lor în viitorul apropiat — socotind că ţara s-a 
aventurat pe căi greşite. Contradicţiile între diferite categorii sau pături 
sociale sunt tot mai accentuate şi există pericolul ca acestea să se 
adâncească transformându-se în antagonisme — care, după cum se 
constată, nu sunt conştientizate de clasa politică sau dacă sunt receptate se 
judecă prezenteist: „după noi potopul”. 

Dincolo de contradicţiile dintre diverse categorii sociale, care 
deocamdată nu au alunecat în antagonisme, principalele instanţe către 
care se îndreaptă toate împotrivirile şi manifestările de protest ale 
populaţiei sunt organismele de stat (în care puterea aparţine preponderent, 
reprezentanților categoriilor sociale avute sau în curs de îmbogățire, 
chipurile, deoarece numai aceştia ştiu să facă bani şi, ca atare, să 
gestioneze treburile la nivel macrosocial). De regulă, prin politici fiscale 
şi facilități speciale (scutiri de impozite şi taxe) reprezentanții puterii 
favorizează pe marii proprietari de mijloace de producţie şi de averi 
imobiliare şi financiare, cercurile de afaceri care ating interesele de stat şi 
ale populaţiei, întrețin şi o anume continuitate a marii corupții şi 
promovează costuri ale cheltuielilor de întreţinere ale populaţiei sub orice 
limită a decenţei — folosind motivul alinierii la Europa vestică, motiv care 
în cea mai mare măsură este nereal. 

Statul duce o politică fiscală înrobitoare pentru populație, în 
beneficiul doar al păturilor avute, practică impozite, taxe şi accize pe care 
nu le poate suporta populaţia, condamnând categorii sociale însemnate la 
mizerie şi devianţă. De aceea, majoritatea populaţiei revendică de la stat o 
viaţă mai bună, o aşezare structurală înnoitoare a societăţii. S-a creat un 
fetişism organizațional periculos, iar ca răspuns puterea înăspreşte 
raporturile de asuprire, stimulează activitatea ministerelor de forță 
(justitia, poliția, organele de control financiar) pentru a combate 
manifestările deviante — pe care societatea în sărăcie generalizată nu le 
poate evita —, fără să fie afectate cauzele care produc asemenea 
manifestări. Datorită cărui fapt grevele şi demonstrațiile de împotrivire se 
tin lanţ, evidențiind fenomenele de criză politică şi economică la care s-a 
ajuns în societate, derogările de la ordinea de drept. 

S-a ajuns practic la situaţia că organele de stat nu mai reprezintă 
populaţia, scopul multora din reprezentanţii acestora fiind obiectivarea 
setei de putere şi înavuţirea personală. Au apărut elemente de disoluţie 
instituțională a puterii de stat, în care oamenii de cultură şi specialiştii în 
economie şi în activităţi manageriale nu mai ajung la decizie, nu li se iau 
în considerație opiniile şi sugestiile, iar autoritatea statului nu mai 
funcționează eficient. Au apărut fenomene ce se acutizează în direcţia 
crizei de autoritate a statului — ceea ce anunță o inevitabilă situație 
revoluţionară. 

Este îmbucurător şi totodată tonic faptul că populaţia (în marea ei 
majoritate) nemulțumită existențial şi valoric astăzi are deplina 
convingere că soluţia ieşirii din criză nu este aceea de a se reîntoarce 
România la dictatură şi la economia de comandă — ceea ce dovedeşte o 
redutabilă maturitate politică a corpului social românesc —, cu excepția 
unor pături subțiri de nostalgici ce nu s-au adaptat la condiţiile noii 
orânduiri ce se înfiripă ireversibil. Majorităţii populaţii îi repugnă 
socialismul, nu-l mai acceptă şi i-a înţeles carenţele de fond. 

Soluţia ce se impune, în psihologia actuală a poporului român, 
este aceea de a se rezolva contradicţiile care se manifestă astăzi prin 
înlăturarea neconcordanțelor şi nepotrivirilor din structura economiei 
naţionale şi a ordinii sociale, a disproporţiilor şi inechităților flagrante din 
repartizarea venitului național şi din repartizarea fondurilor bugetare, a 
retribuțiilor diferitelor categorii de bugetari, prin înlăturarea 
subiectivismelor şi incompetenței în gestionarea problemelor economice 
şi sociale ale procesului de construire a unei economii moderne de piață, 
cu toate trăsăturile pe care i le impune o strategie a dezvoltării într-o etapă 
actuală de progres şi civilizație. Această înțelegere de către majoritatea 
populației a sensului proceselor actuale de dezvoltare a devenit o 
convingere fermă şi poate constitui o premisă-temei a strategiilor actuale 
ale dezvoltării — ce nu mai întâmpină astăzi în România nici o opoziţie. 

Din toate aceste rațiuni, s-a generalizat de asemenea şi 
convingerea că statul va trebui să fie cu adevărat de drept (în faptă nu 
numai în vorbă), democraţia să fie autentică (şi nu doar mimată), liber- 
tatea să atingă cote superioare (să fie reală şi nu lipsită de condiționări 
materiale şi morale), personalizarea individului (prin educaţie şi asimilare 
valorică) să fie asigurată şi să devină criteriu în promovarea valorilor, iar 
realizarea umană să dobândească realitate (şi să nu fie doar o aşteptare). 


d. Metode, mijloace şi căi de rezolvare a contradicțiilor 


Dezvăluirea contradicțiilor, a mecanismelor care deteriorează 
sistemul vieţii economice şi sociale nu reprezintă decât o etapă iniţială a 
procesului de redresare şi relansare a dezvoltării tuturor verigilor acestuia. 
Având în vedere nevoia de a conştientiza dificultăţile care împiedică 
manifestarea valenţelor constructive de care sistemul dispune, respectiv 
aceea de a disponibiliza condițiile procesului de realizare umană, 

dezvăluirea contradicţiilor presupune şi găsirea căilor de soluţionare a 
acestora, adoptarea metodelor şi folosirea mijloacelor corespunzătoare 
acestei soluţionări, pentru a transforma astfel de contradicții cu efect 
distructiv în contradicții ale creşterii, evitându-se antagonismele şi 
tensiunile sociale dezechilibrante sistemic. Ceea ce înseamnă, într-o 
primă ordine de acțiune, nu preconizarea unor politici de restauraţie 
integrală — ce s-au dovedit a nu da rezultate benefice pentru echilibrul 
social (avându-se ca ţel fie rânduieli socialiste, fie rânduieli capitaliste 
depăşite istoric, specifice unui capitalism primitiv şi sălbatic) — ci a unor 
politici de redresare şi de relansare, de depăşire prin salt de la vechi la 
nou, la o societate cu adevărat democratică şi realizatorie pentru om. 

Dintre liniile de acţiune în vederea rezolvării contradicţiilor în 
etapa actuală de viețuire economică şi socială în România, menţionăm 
câteva, cu convingerea că nu sunt singurele — şi poate în această direcție 
ar avea rost organizarea unor dezbateri şi consultaţii de substanţă, dublate 
de preconizarea unor criterii de referință pentru analiza funcționării 
factorului subiectiv în direcția edificării în România a unor rânduieli 
capitaliste de tip contemporan (nu anacronice), urmate şi de măsuri 
organizatorice cuvenite pentru o asemenea relansare a procesului 
dezvoltării. 

1) Susținerea unor politici viguroase de investiții, cu precădere în 
domeniile infrastructurii şi în sectoarele economice cu caracter strategic. 
În acest cadru, sunt necesare crearea de facilități, inclusiv de factură 
normativă (legislativă), pentru atragerea de investiţii străine. În această 
direcţie sunt necesare şi politici eficiente de cheltuire cu chibzuinţă a 
fondurilor europene destinate dezvoltării infrastructurale a economiei 
naţionale româneşti (acordându-se atenţia cuvenită ca aceste fonduri să nu 
se risipească pe cheltuieli colaterale sau să slujească interese personale 
sau de grup ce nu au finalitate comunitară). 

2) Revitalizarea unor sectoare de activitate industrială în care 
România are veche tradiție, în care avem şi disponibilitățile 
corespunzătoare de materii prime şi forță de muncă de înaltă calificare în 
domeniu. Nu trebuie să mai fie practicată dezindustrializarea — între care 
şi lipsirea economiei româneşti de industria grea, îndeosebi cea de materii 
prime şi constructoare de maşini. Nici o ţară dezvoltată nu este lipsită de 
o asemenea bază industrială (modernizarea economică nu înseamnă 
lichidare). 

3) Asigurarea unui fond de rezervă în domeniul proprietăţii de 
stat — pentru a funcționa ca stat capabil să gestioneze prin pârghii 
economice economia de piață şi pentru a potența investiții în ramurile 
strategice ale economiei naţionale. De exemplu, ni se pare nepotrivită 
privatizarea tuturor băncilor, a CEC-ului (care, de altfel, este o instituţie 
bancară public-privată şi nu de stat — ceea ce face iresponsabilă şi pasibilă 
de penalizare juridică o asemenea privatizare, care de fapt este o 
naţionalizare), a tuturor sectoarelor energetice, a întreprinderilor miniere, 
a tuturor stațiunilor balneare şi de agrement, a tuturor rezervelor de petrol 
şi gaze, a transporturilor, a rezervațiilor naturale etc. Toate aceste 
privatizări integrale a economiei ţării reprezintă o greşeală conceptuală — 
ce poate fi calificată nu numai drept o neînțelegere crasă a intereselor de 
stat, ci şi expresia unor tendințe de trădare națională. 

4) Stimularea dezvoltării rapide a sectorului serviciilor şi a 
sectorului întreprinderilor mici şi mijlocii — de mare interes pentru 
îmbunătățirea calității vieții, pentru facilitarea dezvoltării economiei în 
general şi pentru omogenizarea socială din perspectiva deţinerii de 
proprietate privată asupra mijloacelor de producţie. Întrucât serviciile ar 
putea acoperi atât nevoile marii industrii cât şi pe cele ale servirii 
populaţiei, iar dezvoltarea întreprinderilor mici şi mijlocii ar putea 
determina apariția în România a unei puternice clase mijlocii — de natură 
să atragă în câmpul muncii un contingent numeros de populație (care 
acum şomează) şi să echilibreze raporturile de clasă în plan social. 

5) Corelarea mai bună a sectoarelor industriale (productive) ale 
economiei cu sectoarele comerciale (şi de schimb). În momentul de față 
numeroase cantităţi de mărfuri, îndeosebi agricole din mediul rural, 
rămân în afara pieţei sau sunt desemnate planificat doar consumului. Fapt 
ce grevează asupra interesului pentru producție şi, implicit, pentru 
consum. Desigur, nu statul este chemat să constituie unități economice de 
schimb şi de comercializare a produselor, ci întreprinzătorii privaţi. Ei 
trebuie să fie însă stimulați şi cointeresați să se angajeze în asemenea 
activități. Deocamdată, întreprinzătorii mici şi mijloci, care ar putea 
mijloci asemenea activități, sunt înghițiți de povara fiscală şi de 
concurența neloială ce s-a înfiripat cu bună ştiinţă şi tolerare de către 
organele financiare — uneori nu dezinteresate de către reprezentanții 
organelor de stat; 

6) Accelerarea procesului de transformare a ţărănimii într-o 
clasă numeroasă şi prosperă de fermieri agricoli prin sprijinirea 
procesului de cooperare şi asociere a micilor proprietari privaţi în unități 
productive (agricole şi animaliere) mari sau mijlocii, prin politici de 
susţinere a rentei viagere sau pur şi simplu printr-o concentrare capitalistă 
a terenurilor agricole (şi eliberarea pe această cale a unei importante forțe 
de muncă în sectorul agricol). Altfel, în condiţiile fărâmițării actuale a 
terenurilor agricole, nu se poate realiza nu numai o rentabilizare a 
agriculturii în termeni de contemporaneitate, nu se poate înfăptui nici 
modernizarea agriculturii şi ridicarea nivelului de trai al populaţiei în 
mediul rural. Din această perspectivă, prin modernizare, se poate sconta şi 
urbanizarea mediului rural la propriu, adică integral (şi sub aspect 
economic şi sub aspect ambiental şi social). 

Crearea unor asociaţii de proprietari de mijloace de producţie s-ar 
putea recomanda şi în domeniul forestier şi de prelucrare a lemnului, 
deoarece în prezent, privatizarea fondului forestier, în multe cazuri (prin 
practici avocăţeşti discutabile, favorizând uneori solicitanți fără drepturi 
juridice clare în această privință) a condus la scoaterea din fondul 
forestier naţional a mii de hectare de pădure (prin defrişare privată sau 
furt şi jaf organizat fără acoperire normativă) — ceea ce a condus la 
deşertizare, aducând grave prejudicii mediului ecologic naţional. În 
privinţa nevoii acute de conservare a mediului forestier nu trebuie să se 
îngăduie încălcări normative şi practica bunului plac în ce priveşte 
defrişarea pădurilor., iar în ce priveşte aplicarea metodei exproprierii în 
interes naţional trebuie să fie eliminată practica lipsei de despăgubire sau 
a despăgubirii sub nivelul preţurilor de piață (de regulă cad pradă acestor 
practici micile proprietăţi forestiere, nu cele mari care au posibilitatea să 
se apere pe cale juridică). 

Se creează inechități grave în această privință: se reconstituie 
proprietatea deţinătorilor de mari suprafeţe forestiere (atingând uneori 
niveluri de sute de mii de hectare), iar unora din micii proprietari (de la o 
jumătate de hectar, la câteva hectare) li se aplică exproprierea (fără 
despăgubiri) sau li se condiționează retrocedarea dacă au acte de 
proprietate din perioada de după 1945 (neluându-se în consideraţie actele 
de proprietate de dinainte de această perioadă). Oare proprietarii de mari 
fonduri forestiere au acte de proprietate numai din această perioadă? Cum 

se explică o asemenea discriminare? Nu este oare această practică un 
motiv absolut de întreținere voită a unor tensiuni sociale? 

7) Dacă se va continua politica de retrocedare integrală — total 
iraţională şi situată în contratimp cu legile devenirii —, să se aibă în vedere 
şi retrocedarea plusprodusului muncii tuturor producătorilor de bunuri şi 
valori din anii socialismului, furat de instituțiile totalitare ale acestui stat, 
nu numai ai posesorilor de proprietăți, ale celor expropriaţi de regimul 
comunist. Cu atât mai mult cu cât asemenea proprietăți au fost întreţinute 
decenii şi salvate de deteriorare de actualii locatari sau posesori cu acte în 
regulă. Şi să se procedeze la retrocedarea — după cum am menţionat — şi a 
averilor expropriate în alte perioade istorice, începând din feudalismul 
timpuriu până în capitalismul de dinainte de al doilea război mondial, 
exproprieri care au stat la baza multora din seria marilor moşii şi 
capitaluri care acum sunt în revendicare pentru retrocedare. Să fim 
convinşi că orice retrocedare este, până la urmă, pe lângă un act de 
dreptate şi un act de nedreptate istorică — cu efecte sociale imprevizibile la 
un moment dat. Mergând pe acest raționament, tot poporul român ar 
trebui să se bucure de o asemenea retrocedare. Dar, atunci, cine şi cum, 
din ce buget se poate proceda la o asemenea retrocedare?; 

8) Revederea la nivel esenţial a politicilor actuale de reformare a 
sistemului de învățământ — deoarece statul nu-şi poate lua răspunderea de 
a da curs de funcționare integrală în acest domeniu al legilor economiei 
de piaţă — cel puţin pe termen mediu, dacă nu şi lung. Sunt, de aceea, 
necesare subvenţionări substanţiale de la buget în acest domeniu. 
Considerăm că metoda folosită astăzi fără discernământ de preluare a 
unor standarde şi tehnologii europene occidentale, fără a ține cont de 
tradiţiile româneşti, lipsa de consultare cu specialiştii cu experiență 
managerială în domeniu în adoptarea de soluții reformatoare provoacă 
pagube sociale şi umane de neacceptat — cu consecințe negative pe 
termen lung. 

Românii se integrează în Europa cu experienţa lor — validată în 
timp şi apreciată pe plan internaţional —, proba o constituie în acest sens 
potențialul înalt de profesionalitate de care dispune țara în prezent, căutat 
şi preferat de mulţi întreprinzători din alte țări. 

Ne exprimăm părerea că multe din cauzele provocării actualelor 
fenomene de criză şi decădere în învățământul de toate gradele şi în 
educaţie şi asimilare valorică se datorează faptului că fiecare echipă 

managerială din conducerea învățământului acționează reformativ la 
comandă politică şi îşi arogă dreptul — neracordat la nevoile de bază ale 
devenirii valorice româneşti — de a reforma cu orice chip, pierzându-se 
orice continuitate şi tradiţie valoroasă. 

La fel stau lucrurile şi în sănătate, cultură, în stimularea creaţiei 
de valori — astfel, practicându-se managerial amatorismul şi lipsa de 
responsabilitate. Lăsarea integrală a acestor sectoare pe seama relaţiilor 
de piaţă este o mare eroare — cei fără bani nu au dreptul la educaţie, la 
personalizare, la sănătate, deci la posibilitatea unui statut şi rol în societate 
după predispoziții native şi efort propriu. Nu se întâmplă acest lucru în 
nici o societate capitalistă democratică dezvoltată — ne întoarcem în 
această privință la capitalismul sălbatic de dinainte de cel de-al doilea 
război mondial. Prin urmare, ne îndepărtăm cu repeziciune de la condiția 
actuală a capitalismului — întemeiat pe principiile economiei sociale de 
piaţă. 

9) Din toate aceste considerente, o importanţă cu totul deosebită 
şi totodată urgentă o constituie reformarea clasei politice — care trebuie să 
conştientizeze mecanismele actuale ale dialecticii vieţii sociale. Mai întâi, 
partidele actuale — din opoziție sau de la putere — n-au înţeles sau dacă da, 
s-au abătut total de la datoria de a pune la baza strategiei lor principiile 
economiei sociale de piaţă. Liderii lor (majoritatea) au practicat ideologii 
retardate în gestionarea treburilor statului, au folosit metode de corupție şi 
şantaj în acumularea (de către unii) a unor averi incomensurabile (din 
perspectiva stadiului actual al tranziţiei româneşti), au practicat decizii şi 
acţiuni executive nu numai neconstituţionale, ci chiar — în unele cazuri — 
de trădare naţională, în schimbul unor avantaje personale sau de grup, 
întreţin relaţii de colaborare cu cercuri economice mafiote, care, la rândul 
lor, au acumulat averi prin jaf şi şantaj din economia națională, prin 
„tunuri” financiare de proporții. 

În procesul de reformare structurală a organismelor puterii 
legislative — care instituie norme de interes comunitar — este necesar să fie 
incluşi şi reprezentanți ai tuturor categoriilor corpului social — evident, 
recrutați din cadre cu pregătire superioară şi cu experiență în conducere. 
Într-un stat democratic eficient şi modern participarea, între altele, a 
intelectualităţii este absolut obligatorie — evident nu din tagma elitiştilor 
autointitulaţi ca reprezentanți ai societăţii civile. 

În legătură cu reformarea clasei politice, atragem atenţia asupra 
faptului că o schimbare a tuturor membrilor acestei clase nu este posibilă 
şi nici necesară. Mai întâi, nu întreaga clasă politică este condamnabilă şi 
acuzabilă de neputinţă, lipsă de profesionalitate şi de responsabilitate, 
mulți membrii ei nu s-au dedat corupției şi chiverniselii personale. Apoi, 
nu se poate concepe şi nici proceda la o reformare doar prin schimbarea 
cadrelor şi după principiul rotării acestora (aşa cum gândeşte o anumită 
categorie de oameni neinițiați în mecanismele manageriale, mai ales de 
nivel macrosocial). Din această perspectivă, socotim normal ca în 
activitatea organismelor decizionale să fie angajaţi specialişti cu 
experiență — din toate categoriile sociale (respectiv, reprezentanți ai 
acestora) —, indiferent de vârstă, iar în organismele executive să fie 
selectați oameni de vârstă medie, cu capacităţi de muncă în deplinătatea 
forţelor (între 35-55 ani). 

Reforma clasei politice mai presupune: acces mai mare la putere 
şi la contigentele de bază ale partidelor politice, a tineretului, a femeilor, a 
cadrelor cu experienţă şi înaltă responsabilitate; renunţarea la clientelism 
şi relații de cumetrie; atragerea în colectivele de conducere ale 
principalelor instituţii sociale şi partidelor politice — chiar dacă sunt în 
opoziţie —, a unor specialişti în administrație şi management (tehnocraţi) 
şi a unor reprezentanţi ai tuturor naționalităților minoritare conlocuitoare. 

Una din condiţiile de eficiență ale activităţilor la nivel 
organizaţional central este şi selectarea — cel puţin pentru aparatul 
birocratic — sau numirea în organisme de conducere şi de consiliere a 
unor cadre cu studii superioare încheiate (şi cu masterat sau doctorat în 
ştiinţe sociale, politice şi administrative) şi cu o experienţă testată la nivel 
local. Oamenii nu învață meseria de demnitar la locul de muncă (în 
parlament, în guvern, în alte organisme decizionale şi de conducere 
centrale). Conducerea este astăzi ştiinţă şi artă — nemaiexercitându-se 
„după ureche” sau printr-un „simţ practic natural”. 

La fel de nedemocratică şi păgubitoare este, uneori, şi părerea — 
exprimată dintr-un profund simţ nedemocratic — că numai cei care dispun 
de o anumită (mare) avere ar fi capabili să gestioneze economia şi 
treburile ţării. Aceasta este o mentalitate la fel de îngustă ca şi 
mentalitatea comunistă de a promova la nivel decizional şi executiv în 
stat (uneori chiar la nivel judecătoresc) exclusiv reprezentanți ai clasei 
muncitoare (din raţiuni ale principiului dictaturii proletariatului). Condiţia 

de selectare democratică a cadrelor la acest nivel este pregătirea şi 
experiența organizațională şi nu cuantumul de avere (ştiindu-se că, de 
regulă, abilitatea şi capacitatea de a acumula avere este exclusiv o 
preocupare privată). 

În aceeaşi ordine de idei, considerăm că sunt mai preocupaţi de 
interese comunitare intelectualii (din toate domeniile culturii). La urma 
urmelor, „dictatura proletariatului” nu trebuie înlocuită cu o „dictatură a 
burgheziei” (ambele alternative sunt de factură unilaterală, dacă nu chiar 
totalitară), democraţia autentică nu este opera unei aristocrații pe criterii 
de avere şi de experiență în acumulare personală. 

În sfârşit, dar nu în ultimă ordine de idei, sistemul modern 
democratic va trebui să înlesnească participarea la putere (şi la control 
social) a societăţii civile, a uneia autentice şi reprezentative şi nu a unor 
cercuri autoinstalate elitist, fără reprezentare în categoriile largi ale 
populaţiei. Ceea ce presupune şi o regândire a mecanismelor activităţii 
parlamentare şi guvernamentale, precum şi întărirea controlului social 
asupra activității acestora. Astfel încât răspunderea să fie dublată şi de 
responsabilitate; 

10) Dată fiind legitatea rămânerii în urmă a conştiinţei sociale 
față de existența socială, precum şi a constatării că se manifestă 
nenumărate şi active forme de alienare şi fetişism — ce periclitează 
amploarea şi ritmul revoluţionărilor în mentalitățile învechite ale 
oamenilor —, cu repercutări directe asupra deschiderilor spre reformare şi 
schimbare socială şi economică, socotim necesare măsuri riguroase din 
partea statului de drept privind exercitarea funcţiei sale educaţionale şi 
de personalizare a membrilor comunităţii, având ca obiectiv dezalienarea 
şi defetişizarea conştiinţei (mentalităților) oamenilor. Una din direcţiile de 
contracarare a mentalităților învechite şi a confuziilor axiologice care 
persistă şi se şi amplifică în perioadele de tranziție o constituie 
intensificarea activităţilor ideologice (să nu ne ferim de termenul de 
ideologie, pentru că se are în vedere o ideologie cu deschidere spre nou, 
cu caracter revoluţionar şi progresist, o ideologie democratică de tip 
capitalist, în spiritul economiei sociale de piață şi a obiectivării 
principiilor libertăţii individului şi drepturilor omului). În acest sens, 
statul va trebui să subvenţioneze substanțial activitatea educativă prin 
mijlocirea mass-mediei, prin politici editoriale şi de persuasiune, 
ghidată prin mijloace moderne de influențare a mentalităților de factură 

psiho-spirituală. În nici un caz nu trebuie lăsată activitatea formativ 
educativă pe seama funcţionării legilor de piaţă — deoarece lucrurile vor 
evolua negativ în plan spiritual şi moral. Se constată în această privinţă, 
dacă statul se complace în neutralitate din punct de vedere educaţional şi 
ideologic, că se amplifică prostul gust, producţiile artistice rămân facile şi 
fără mesaj educațional (actualmente asistăm la o decădere axiologică 
periculoasă, generatoare de atitudini vulgare în comportament şi deviante 
care frizează nu numai pierderea bunului simț moral al comunităţii 
româneşti ci şi pierderea tradițiilor culturii minore şi înflorirea atitudinilor 
şi mentalităților străine de condiţia omului românesc). 

Măsuri de aceiaşi natură trebuie preconizate şi în structurarea 
ariilor curiculare ale tuturor treptelor de învăţământ — nu trebuie lăsat 
totul pe seama predării religiei în şcoli, nesocotindu-se discipline cu 
caracter socio-formativ cum sunt cele de filosofie, sociologie, etică, 
estetică, antropologie şi drept. Asemănător, nu trebuie desconsiderate 
cabinetele de psihologie şi pedagogie din şcoli, cele de orientare şcolară şi 
profesională. La fel, trebuie reactivate căminele culturale (îndeosebi la 
sate) şi casele de cultură, aşezămintele muzeale, inclusiv cele cu caracter 
demografic. Există o mare experiență în domeniu şi ne întrebăm de ce nu 
este folosită la capacităţile existente — pentru a se stimula promovarea şi 
asimilarea valorilor istorice şi naționale, a valorilor estetice şi etice 
superioare, a valorilor juridice şi politice (cu caracter patriotic şi 
internaționalist). 


..A 


4. Stări contradictorii în raporturile internaţionale 


a. Principale contradicții internaţionale 
ale capitalismului contemporan 


Fără a ne angaja într-o dezbatere cu caracter analitic în privinţa 
surprinderii proceselor contradictorii care au loc în viața internațională, a 
raporturilor de forţe specifice etapei actuale, care reglează sau adâncesc 
astfel de procese şi, mai ales, a factorilor care le animă prezența activă, 
uneori chiar în stare de conflict, reținem doar două tendinţe în evoluţia 
proceselor internaționale în momentul de faţă, în raport cu care sunt 
generate sau rezolvate asemenea contradicții:  mondializarea 
(globalizarea) economică şi integrarea politico-economică continentală 
sau zonală (integrarea europeană constituie cel mai potrivit exemplu în 

acest sens). Aceste două fenomene de integrare sunt necesare, beneficiind 
şi de conştientizarea corespunzătoare a popoarelor — atât a clasei politice 
de pretutindeni, cât şi a celorlalte categorii sociale, a corpurilor sociale din 
fiecare ţară. Putem caracteriza aceste procese integratorii ca cele mai 
importante din istoria universală a umanităţii, cu efecte dintre cele mai 
pronunțate asupra condiției umane. Din această perspectivă, se 
reconfigurează paradigme spirituale şi mentalități ale oamenilor, sunt 
resemnificate sentimente psihosociale ale oamenilor — de tradiție, 
începând încă din epoca modernă — cum sunt: patriotismul şi 
naționalismul, internaționalismul şi cosmopolitismul, spiritul de toleranță 
şi deschiderea spre dialog (a valorilor şi ideologiilor), dimensionările 
psihologiei colective a popoarelor. Altfel se poate pune şi evalua 
problema contactelor dintre civilizaţii, dintre opțiuni cultice şi valorice în 
general. Omogenizarea spirituală (tendinţele ei ivindu-se încă în condiţiile 
instituirii spiritului de toleranță dintre culturi) şi morală a identităților 
naţionale (mai ales în actuala epocă a internetului şi în genere a 
mijloacelor de comunicare de ultimă generaţie) se va accentua — 
atingându-se un stadiu al condiţiei umane pe care l-am aprecia drept 
condiţia de homo universalis (o ipostază a umanului nevisată de înaintaşi, 
dar care va germina rapid în deceniile următoare). Secolul al XXI-lea va 
fi secolul acestui model uman. 

Aceste tendințe de omogenizare spirituală a oamenilor, deja 
constituită în germene astăzi, deşi se vor accentua rapid, nu vor scoate 
societatea omenească din natura sa contradictorie — între planurile ei: 
economic, politic, axiologic. Dintre aceste aspecte contradictorii vom 
menționa câteva ce se manifestă deja în condițiile actuale. 


În primul rând, acționează contradicții — care par a fi dintre cele 
mai active în măsura consolidării procesului de integrare — între marile 
puteri şi puterile mici şi mijlocii. Ele se manifestă cel mai adesea surd, dar 
generează tensiuni sociale în viața internațională. Categorii sociale 
însemnate nu văd cu ochi buni mondializarea, o apreciază a fi o 
modalitate de afirmare a unor tendințe de acumulare de către ţările 
puternic dezvoltate pe seama țărilor mai puţin dezvoltate sau în curs de 
dezvoltare, de concentrare în mâini tot mai puţine a unor rezerve de 
materii prime şi de importanță strategică. Revolta unor mase mari de 
oameni în această privință nu este — din păcate — neîndreptățită, chiar dacă 

mass-media o apreciază ca expresie a unei lipse de înţelegere a 
tendinţelor epocii, ca o revoltă care seamănă ca „două picături de apă” cu 
revolta muncitorilor împotriva maşinilor din perioada revoluţiei 
industriale. 

Trebuie înţeles că noua ordine internațională presupune, pentru a 
nu fi repudiată de popoare, o ordine care se degajă din procesul 
globalizării, marcată de un anume democratism, nu numai politic ci şi 
economic — adică să servească interesele economice ale fiecărei țări şi nu 
doar intereselor unora, respectiv ale ţărilor mari şi puternic dezvoltate. 
Încă domină în acest proces de mondializare interesele marilor companii 
internaționale, pe care şi le asumă, reprezentându-le, clasa politică din 
țările dezvoltate — interese pe care le conştientizează tot mai mult masele 
populare largi din diferite ţări. Din această conştientizare izvorăşte revolta 
împotriva mondializării. 

După cum se constată, acţionează încă activ, dar în forme 
schimbate, lupta pentru pieţe de desfacere şi pentru export de capital — 
procese de reîmpărţire a acestor pieţe încă funcționează, ele conduc de 
fapt la întreţinerea în diferite zone ale lumii a unor conflicte şi războaie — 
de ce să nu afirmăm? — cu caracter imperialist. Asemenea zone de conflict 
(cald şi nu numai rece) se întâlnesc astăzi în Orientul apropiat şi într-o 
evidentă măsură s-au petrecut în zona balcanică a Europei. 

După cum se constată cu uşurinţă, în ultima vreme stări 
conflictuale (în parte motivate şi de lupta pentru pieţe de desfacere) au 
apărut şi între SUA şi Europa unită, între acestea şi Rusia, sau India şi 
China sau Japonia, țări care sunt pe cale să angajeze fenomene 
conflictuale, care deocamdată funcționează în surdină. 


În al doilea rând, se întrevede „la lumina zilei” încercarea de 
reaşezare a polilor de putere la nivel internaţional. Monopolismul 
american din ultimele decenii ale secolului trecut se cam apropie de 
sfârşit. Intră în acţiune pentru a se reaşeza polii de putere, Europa unită, 
Rusia, China şi se, pare că în perspectivă, şi India — ultimele două țări 
aflându-se într-o perioadă de mare creştere economică (într-o perioadă de 
4-5 ani aceste ţări vor avea un cuvânt greu de spus în politica mondială). 
În general, continentul asiatic se va situa în viitorul nu prea îndepărtat 
într-o altă ordine în ierarhia mondială a țărilor dezvoltate (dacă avem în 
vedere şi o înţelegere — şi, de ce nu, o posibilă alianță în perspectivă — 

între China, India, Japonia şi ţările sud-estului asiatic, respectiv zona 
„micilor tigrii” asiatici). 


În al treilea rând, integrarea europeană în curs de desfăşurare 
schimbă nu numai faţa Europei ci şi a lumii. O Europă unită puternică are 
un cuvânt din ce în ce mai greu de spus în politica internaţională — fapt 
manifestat şi până acum, cu putere de intervenţie în politica şi a altor zone 
ale lumii (nu numai ca putere economică ci şi ca putere militară, 
împreună cu SUA). Cu toate acestea, în interiorul acestei unităţi se pare 
că se are în vedere menţinerea unor zone de categoria a I-a (a țărilor de 
curând intrate sau care vor mai intra în Uniune). Cuvântul de ordine în 
această Uniune îl vor avea încă multă vreme ţările puternic dezvoltate 
(Germania, Anglia, Franța, Italia, chiar şi Ţările de jos). Ele vor dicta 
regulile de comportament unitar înăuntrul pieţei comune şi chiar în 
raporturile politice internaţionale. Într-o măsură este şi normal acest lucru, 
dar în perspectivă se vor accentua contradicții intercomunitare în aria 
europeană. Într-o mare măsură, unitatea politică în această Europă unită îl 
va avea Pactul nord-atlantic, în avantajul asigurării securității fiecăreia din 
comunitățile integrate, dar care, surd, generează încă de pe acum inechităţi 
provocate şi de nivelurile de dezvoltare economică diferențiată în fiecare 
țară. 

Faţă de continuarea procesului de integrare europeană sunt şi 
rezerve. Unele ţări dezvoltate (dintre cele vestice) manifestă rezerve 
(motivate de prea mari eforturi financiare de integrare a țărilor răsăritului 
continentului, suportate de către ţările vestice) — costurile suportate de 
această integrare părându-le de nesuportat şi afectând nivelurile 
economice din țările proprii. Fapt ce nu poate să nu provoace anumite 
stări contradictorii la nivel intraeuropean şi după integrare. 

Se adaugă la asemenea stări contradictorii şi faptul că uneori 
integrarea economică şi politică antrenează (sau unii au în vedere) şi o 
integrare valorică — fenomen ce atentează la identitatea psiho-spirituală a 
comunităților mai nou integrate — ştiindu-se bine că între psihologia 
spirituală vestică şi cea estică a Europei există mari deosebiri (în această 
privință). Şi psihologia balcanică prezintă note definitorii aparte (ce nu se 
aseamănă cu cele ale țărilor nordice şi nici măcar cu cele ale ţărilor central 
europene). Dacă nu se ţine seama de asemenea deosebiri se vor accentua şi 
mai puternic stările contradictorii (diferenţele de ordin psiho-spiritual se 

reflectă prin deosebiri de concepere a calității vieţii, ca stil de creație şi 
receptare sau asimilare valorică, de concepere a idealului de viaţă, de 
conduită acțională şi comportamentală — care dau o anume specificitate 
tipologiei umane, condiţiei umane spre care aspiră fiecare comunitate 
etnică). Vestul trebuie să înţeleagă bine acest lucru — nu se poate accepta, 
deci, o integrare psiho-spirituală, o aliniere tipologică în materie de trăire 
existențială şi axiologică. Lucrul acesta este pus în evidență de multă 
vreme de antropologii, filosofii, psihologii şi etnologii răsăriteni (la 
români, în această direcţie şi-au exprimat părerea argumentată în legătură 
cu specificitatea psihologiei românului față de cea a occidentalului o 
pleiadă de gânditori: C. Rădulescu-Motru, Dumitru Drăghicescu, Lucian 
Blaga, Nae Ionescu, Mircea Vulcănescu, Constantin Noica şi alţii . 

În al patrulea rând, continuă dacă nu chiar se adânceşte conflictul 
dintre civilizaţii — îndeosebi între civilizațiile creştine şi cele islamice 
(respectiv, dintre cele europene şi nord americane şi cele din Orientul 
apropiat, îndeosebi arabe). În cursul istoriei, raporturile contradictorii 
dintre aceste civilizații au fost uneori mai active, alteori mai puţin 
manifeste. În ultima vreme, acestea s-au acutizat, declanşându-se stări 
deschise de conflict, cu caracter politic şi militar (având însă la bază 
îndeosebi interese economice, fiind în dezbatere acapararea de rezerve de 
materii prime şi pieţe de desfacere). 

Se cuvine a fi menţionat faptul că țările industrializate în căutare 
de zone de influență întreţin în aceste zone state artificiale, folosesc 


” Între altele, în psihologia popoarelor răsăritene şi sud-est europene 
domină spiritual contemplativismul (de sorginte orientală), iar în psihologia 
popoarelor nordice şi vestice ale Europei domină pragmatismul (primul de 
factură ortodox-bizantină, iar al doilea de factură catolic-renascentistă), dublate 
de un anume spirit colectivist (trăire şi acţiune grupală) la estici şi de un spirit 
individualist (ca trăire şi acțiune eficientă) la vestici. 

Convieţuiesc, deci, în Europa două mari specii culturale şi psihologii 
spirituale. Noi, românii, avem avantajul că le practicăm pe amândouă, fiind 
situați valoric la o cumpănă a civilizaţiilor, în care contemplativismul 
se împleteşte cu pragmatismul (acestea amendându-se reciproc), iar colectivismul 
(spiritul de cetate) cu individualismul. Ne-au influențat atât trăiri şi ispite 
holist-orientale, cât şi altele renascentist-occidentale. Aşadar, vom rămâne noi 
înşine ca tipologie umană, deschişi deopotrivă spre cele două orizonturi 
spirituale: occidentale şi orientale. 

68 


Universitatea Spiru Haret 


animozități locale şi întreprind activități de sprijinire ilegală a diferitelor 
clanuri şi formațiuni tribale, „pescuind în ape tulburi.” Această goană a 
marilor puteri după sfere de influenţă şi pieţe de desfacere îmbracă de 
cele mai multe ori un înveliş ideologic înşelător — chipurile, s-ar datora 
grijii pentru întronarea cu forța a unor rânduieli economice, sociale şi 
politice democratice, în numele cărui principiu se angajează alianţe cu 
regimuri dictatoriale sau monarhice de tip feudal. În asemenea cazuri, de 
fapt, nu se manifestă stări conflictuale între civilizaţii ci între puteri 
economice, nu funcţionează decât la suprafață contradicții între 
paradigme axiologice de tip comunitar, ci stări contradictorii între 
societăți moderne  acaparatoare şi societăți tradiţionale înapoiate 
economic, dar posesoare a unor imense bogății naturale (îndeosebi petrol) 
şi, de aceea, predispuse sau forțate la subordonare economică şi politică. 

Aşadar, promovarea (şi activarea) unor politici expansioniste ale 
marilor puteri, înveşmântate în sloganul străveziu al luptei pentru demo- 
cratizare a unor regimuri totalitare şi, în consecință, pentru eliberarea (şi 
„civilizarea”) unor popoare sau despovărarea acestora de despotisme (de 
regulă, orientale) de mai veche sau mai nouă tradiţie, reprezintă doar un 
paravan al unor interese oculte, bine determinate economic şi politic. 

Se pune însă problema în termenii următori: democratizarea de 
tip occidental, izvorâtă dintr-o matrice stilistică specifică societăților 
industriale vestice, se potriveşte, oare, altor paradigme stilistice — în speță 
islamice? Nu cumva popoarele acestor civilizaţii vor trebui să-şi 
elaboreze modelul lor specific de democraţie — aşa cum s-au petrecut 
lucrurile în Japonia şi în alte țări asiatice (de ce nu modele chinezeşti sau 
vietnameze), ţări pe care nu occidentul „le-a învăţat” să trăiască 
democratic sau să se înscrie într-un proces de democratizare? Din 
asemenea motive, nu credem că se vor sfârşi după cum cred vesticii 
procesele de reformare democratică în aria de răspândire a altor civilizaţii 
(orientale, în cazul aflat în discuţie). Experienţa de până acum a dovedit 
acest lucru. Ne întrebăm, de aceea, de ce vesticii nu înţeleg acest 
determinism stilistic al procesului democratizării, al modernizării 
economice şi sociale? Probabil că nu vor să înțeleagă, fiind orbiți de 
interese proprii care le întunecă spiritul de observaţie (mintea) şi logica 
lucrurilor. 

În al cincilea rând, dar în continuarea celor relatate mai sus, — au 
apărut în ultimii ani, pe fondul unor stări conflictuale între civilizaţii, 

elemente determinante pentru declanşarea unor fenomene agresive dintre 
cele mai nocive pentru lumea contemporană, respectiv, fenomenul 
terorismului internaţional. Acest fenomen are un caracter antagonic cu 
totul deosebit, contribuie hotărâtor la deteriorarea relațiilor internaţionale 
pe multiple planuri. Populaţii total nevinovate de întreținerea climatului 
contradictoriu internaţional cad victimă terorii — instalându-se în această 
privință o adevărată psihoză colectivă. Exploziile provocate de sinucigaşi 
în orice colţ al planetei în numele unor organizaţii extremiste islamiste, 
ale unor ideologii religioase total intolerante față de alte opțiuni cultice 
(îndeosebi mozaice şi creştine), pândesc la tot pasul — din America şi 
Europa până în Orientul îndepărtat. Întreţinute de grupări teroriste 
(islamice, dar nu numai — ne referim la grupări extremiste basce din Spania, 
la grupări catolice extremiste din Irlanda de Nord, la grupări mafiote din 
Italia sau Statele Unite, la grupări naționaliste din Cecenia, în Federaţia 
Rusă etc.), asemenea acţiuni ţin în loc structurile organizaționale cu caracter 
de stat din toate țările, mai ales din cele angajate în acţiuni de democratizare 
în diferite zone ale lumii (cu precădere în Orientul Apropiat). Ca urmare, 
sunt organizate coaliții antiteroriste, acţiuni de demascare a filialelor acestor 
organizații teroriste în diferite țări, se întreţin în plan ideologic şi psihologic 
activități demascatoare —, dar lucrurile nu sunt stăpânite. 

Considerăm că împotrivirea față de asemenea acțiuni teroriste nu 
dă roade sigure dacă nu se acționează cauzal: dacă nu se renunță la 
politici neocolonialiste. Şi cum nu sunt retrase forțele armate din toate 
zonele de conflict create pe temeiuri aşa-zis democratice lucrurile par să 
treneze fără limită. Desigur, este indicată intervenția coaliţiilor 
democratice, chiar prin forță armată, pentru a îndepărta regimurile 
dictatoriale de pe orice colț al planetei — în numele principiilor libertății 
individului şi drepturilor omului —, dar popoarele eliberate trebuie lăsate 
să-şi croiască singure o societate democratică, ele nu au nevoie de tutoriat 
agresiv şi armat din afară pentru a se democratiza. Din păcate, se practică 
politici intervenţioniste nu dintre cele mai puţin dezinteresate în această 
privință. Dar, Vietnamul a dat o lecţie europenilor şi americanilor sub acest 
aspect şi sunt pe cale de a da o asemenea lecţie şi Irakul şi Afganistanul. 


In al şaselea rând, orice acțiune intervenţionistă (mai ales 
armată) lasă urme grele, de neşters, cu ecouri adânci (negative) în 
psihologia popoarelor. Ne referim în această privință la experienţa 

petrecută nu demult în Balcanii de Vest (Iugoslavia). Era, în parte, 
legitimă nevoia de înlăturare a regimului dictatorial din această zonă 
europeană (de mare interes continental), dar, din păcate, facilitarea intrării 
într-o altă ordine s-a făcut cu urmări catastrofale (economic, politic, 
ecologic şi uman) pentru popoarele Iugoslaviei aflate în conflict de 
secesiune. De ce trebuia declanşat un război dintre cele mai nimicitoare 
asupra populațiilor din Serbia şi zonele învecinate — cu care prilej s-a 
distrus întreaga infrastructură pe un areal balcanic de mari proporții (s-au 
distrus spitale, şcoli, întreprinderi, drumuri şi poduri de mare interes 
economic şi social, chiar internaţional, s-au poluat mari suprafeţe geo- 
grafice, s-a trecut totul prin foc şi sabie), au fost curmate vieţile a sute de 
mii de oameni (provocându-se un adevărat genocid). Se crede că sârbii sau 
alte popoare din zonă vor uita devreme asemenea lucruri? Acesta este cos- 
tul democratizării şi secesiunii naţiunilor asociate în Federaţia Iugoslavă? 

De unde izvorăşte dreptul asumat de marile puteri şi de 
organismele unor alianțe militare internaționale de a rezolva prin forță şi 
nu pe căi diplomatice şi prin acțiuni de înţelegere şi compromis asemenea 
stări conflictuale — de altfel, interne dintr-o ţară sau alta? Nu ne îndoim că 
şi în această conflagrație au operat interese oculte — economice şi politice 
într-un fel tot de natură necurată (istoricii şi analiştii vor dezvălui cu 
certitudine aceste determinisme, într-un viitor mai puțin sau mai mult 
îndepărtat). Pentru a contrazice experimentul iugoslav, de fapt metodele 
rezolvării unor asemenea procese de secesiune în cadrul unor federaţii 
amintim exemple notorii, cum sunt Cehoslovacia şi Uniunea Sovietică. 
De asemenea, amintim că nu prin intervenţie armată străină au căzut 
dictaturile totalitariste din Europa centrală şi de răsărit, nu prin influență şi 
monitorizare externă se petrec reformări capitaliste în spiritul trecerii la 
economia de piaţă în civilizaţii orientale de mare tradiție din Asia, cum 
sunt cele din China şi Vietnam. Amestecul străin totdeauna amplifică şi 
nu rezolvă contradicţiile (şi mai ales antagonismele). 


b. Modalităţi de soluționare actuală a contradicțiilor 
în viața internațională 


Toate şi multe alte asemenea contradicții şi stări conflictuale 
internaționale sunt deja conştientizate de cercuri politice din ce în ce mai 
largi —, dar clasele politice din țările avansate economic se lasă greu 
convinse de un spirit raționalist în această privinţă (mai ales cele din țările 
capitaliste vestice). Este totuşi îmbucurător că realismul în politica 
internațională domină tot mai mult. Soluţii ale rezolvării acestor contradicții 
sunt cercetate într-un asemenea climat de înţelegere şi realism, marcat de 

nevoia perfecționării ordinii politice internaționale (şi, de ce nu, şi econo- 
mice), perfecționare care înseamnă în multe privințe schimbare — de câteva 
decenii clamată, dar încă nerealizată, oricum încă în curs de realizare. 

Este un fapt de constatat că în perioada economiei sociale de 
piață de tip capitalist, mai ales în ultimele decenii, s-a pus problema unei 
noi ordini internaţionale, care să depăşească tarele în materie de stare 
contradictorie acută din perioada anterioară a economiei libere de piaţă — 
ce au cauzat declanşarea a două războaie mondiale, precum şi a multor 
războaie zonale (toate provocatoare de mari reculuri economice şi politice 
şi nu mai puţin axiologice). O nouă ordine de acest gen (internațională), 
călăuzită de principiile democratismului contemporan se impune însă acut 
în zilele noastre şi devine posibilă odată cu reaşezarea fenomenului de 
polarizare internaţională într-o fază pluralistă (nu bipolară sau monopolară 
ca până acum), în contextul aşa-numitei economii socialiste de piaţă. Care 
presupune consolidarea tuturor statelor democratice (cu fundamentele 
economice şi politice corespunzătoare), astfel încât acestea să coopereze şi 
să gestioneze în comun contradicţiile şi chiar conflictele potenţiale între 
diverse componente naţionale şi internaționale, într-o asemenea măsură 
încât să fie evitate sau reziliate asemenea conflicte şi să nu se încălzească de 
aşa natură încât să fie pusă în stare de criză ordinea internaţională. 

Deocamdată, companii private multinaționale au în subordonare 
eşaloanele de decizie şi conducere ale sistemelor structurale organizaționale 
cu caracter de stat din diverse țări., dar atunci când ordinea de stat internă 
va fi călăuzită precumpănitor de principiile statului de drept, alta va fi 
configurația relaţiilor internaționale. Nu-şi va mai putea asuma o putere sau 
alta misiunea de a pune sub control ordinea internațională după voinţa şi 
interesele ei proprii — stare de lucruri gestionată nu numai de o înaltă 
conştiinţă societară, ci şi de funcționarea optimă a organismelor 
internaționale (de multe ori, astăzi, aflate la buna dispoziție a unora din 
marile puteri). Altfel vor fi rezolvate şi contradicţiile dintre țările mari şi 
cele mici şi mijlocii (ca întindere şi număr de populație sau ca putere 
economică şi politică). Desigur, acesta este un ideal, dar premisele acestui 
fenomen au început să se manifeste în condițiile apariției la orizont a altor 
mari puteri decât numai cele existente astăzi, oarecum într-o lume 
deocamdată dominată de unipolarism de putere în viaţa internațională. 

DEMOCRAȚIA SPECIFICĂ SOCIETĂȚII CAPITALISTE 
CONTEMPORANE 


1. Sensurile ideii de democraţie şi condiţionările 
trăirii democratice 


Democraţia, ca modalitate actuală de organizare socială, în care 
se respectă principiile libertăţii individului şi drepturilor omului, 
societatea propunându-şi ca ţel realizarea umană şi înfăptuirea egalității 
de şansă în procesul de personalizare şi de situare a omului în condiţia sa 
specifică, se instituie programatic în lumea contemporană — constituind şi 
obiectivul major al proceselor revoluţionare care se desfăşoară astăzi în 
această lume. Prin mijlocirea structurilor ei organizaționale, societatea 
asigură egalitatea tuturor membrilor societăţii în faţa legii şi securizarea 
individului, apărarea lui de orice agresiune şi punerea lui în condiții 
optime de realizare după muncă şi responsabilitate. În aceiaşi măsură, 
societatea le prilejuieşte individului şi grupurilor sociale posibilitatea 
participării la exercitarea puterii de nivel comunitar (în funcţie de 
capacități şi profesionalizare în acest domeniu), conferă (prin mijlocirea 
structurilor ei organizaționale) sancţiuni premiale sau penale membrilor ei 
pentru aportul depus la prosperitatea comunitară sau la alterarea condiţiei 
comunitare. 

Trăirea democratică presupune şi asigurarea climatului necesar 
manifestării sentimentului demnității şi suveranității individului în 
relațiile lui cu ceilalți, cu mediul său social de existență. O astfel de trăire 
(democratică) exclude raporturi de exploatare şi asuprire în raporturile 
dintre oameni, îmbogățirea unora pe seama sărăcirii altora, exercitarea 
unor atitudini sau acţiuni agresive pe plan intern sau extern, împiedicarea 
sau provocarea unor condiţionări care să conducă la alterarea condiţiei 
umane a altora (indivizi sau comunităţi umane). 

Toate aceste condiționări sociale şi dimensionări ale trăirii 
democratice se înscriu în substanţa actuală a principiului umanismului, 
din care decurg cerinţele procesului de umanizare în actuala perioadă 
istorică de progres şi civilizaţie. 

Scopul trăirii democratice este realizarea (autentică) omului ca 
om, ca ființă liberă şi responsabilă, ca personalitate şi ființă creatoare 
(agent), capacitat de a dispune (în limitele unei măsuri) de destinul 
propriu şi de condiţia sa, de a se institui eficient ca subiect în raport cu 
obiectul (său existențial), mijlocul de care dispune societatea 
(comunitatea) pentru a potența o atare realizare umană fiind statul de 
drept. De aceea, făurirea acestui tip de stat reprezintă un obiectiv-țel al 
proceselor revoluționare de instituire a societăților democratice — cu atât 
mai mult în perioadele de tranziție de la economiile de comandă la 
economiile sociale de piață. 

Nivelul de trăire democratică într-o societate este condiționat: de 
puterea economică (materială) de care dispune respectiva societate; de 
nivelul (gradul) de instituire şi consolidare a statului de drept; de gradul 
conştientizării de sine (individuală şi colectivă) a membrilor comunității 
care aspiră la o trăire democratică; de modalitatea înțelegerii trăirii 
autentice în libertate şi responsabilitate şi, în conformitate cu o asemenea 
trăire, de nevoia de realizare (individuală şi colectivă). Știindu-se că 
realizarea este mijlocită de aportul individului la prosperitatea 
comunității, că această prosperitate se înfăptuieşte istoric, că egalitatea 
(de şansă de realizare) presupune de asemenea istoricitate şi relativitate — 
fiind corelată cu inegalitatea şi măsurată de posibilitate, precum şi de 
faptul că libertatea interacționează cu necesitatea, normativitatea şi 
responsabilitatea. 

Calitatea trăirii democratice presupune cumpănirea dialectică şi a 
raporturilor dintre drepturi şi datorii, dintre libertăți, permisiuni şi 
obligații. Ceea ce înseamnă că, din toate asemenea condiţionări, rezultă o 
distanţă între a avea şi a fi (a fi este temeiul de măsurare umană a lui a 
avea), între năzuire şi realitate (realitatea fiind posibilitate înfăptuită sau 
în curs de înfăptuire). Dintre principalele drepturi ale omului, de 
importanță definitorie pentru trăirea democratică fiind dreptul de 
proprietate şi dreptul de participare (la decizie şi conducere în acţiunea 
colectivității din care face parte individul) — din acestea decurgând şi 

celelalte drepturi democratice pe care le reclamă o vieţuire demnă de 
substanțiere umanistă. 

Remarcăm faptul că democraţia nu mai este, astăzi, doar o 
năzuire a omului ci o realitate vie, una însă care manifestă istoricitate şi 
relativitate determinată, aflată în curs de adâncire şi permanentă 
deschidere, situată în dependență directă de liniile actuale ale progresului 
social şi ale înnoirii umane. 


we eo 


2. Posibilitatea trăirii democratice în capitalism 


Dintre tipurile de societăți care au marcat istoria vieții sociale 
până în prezent, capitalismul s-a dovedit a fi modalitatea de orânduire 
economico-socială cea mai potrivită pentru generarea unor raporturi 
democratice între oameni. Tocmai pentru că în organizarea socială şi în 
condiţionarea trăirii umane capitalismul îşi întemeiază configurarea ca 
orânduire pe asigurarea şi garantarea dreptului de proprietate privată şi a 
dreptului de participare la exercitarea puterii de nivel comunitar., iar 
structurile organizaționale cu caracter de stat în această orânduire 
(capitalistă) îşi asumă rolul de securizare a individului şi de potenţare a 
realizării acestuia (la nivel individual şi colectiv). 

Dar, orânduirea capitalistă nu este un panaceu al trăirii 
democratice. Deoarece, în anumite limite, şi în alte perioade istorice au 
fost încercate structurări democratice ale vieţuirii umane — le-a lipsit însă 
fundamentele pentru generarea unor asemenea vieţuiri şi, în primul rând, 
asigurarea drepturilor oamenilor la proprietate (privată) şi de participare 
(la decizie şi conducere). Totul limitându-se la caracterul luminat sau mai 
puțin luminat al structurilor centrale (uneori şi locale) de putere 
(economică şi politică). Limitări în ce priveşte trăirea democratică s-au 
manifestat şi în societăți de tip capitalist. Mai ales dacă ne raportăm la 
treptele anterioare de evoluție a acestui capitalism. Capitalismul nu 
asigură de la sine trăirea democratică (în toate dimensionările ei). Atâta 
vreme cât era marcat exclusiv de raporturi de exploatare, cât provoca 
inevitabile fenomene de polarizare socială şi de amplificare a 
proletarizării unor categorii largi ale populației, cât structurile lui 
organizaționale cu caracter de stat practicau raporturi de oprimare socială 
şi națională, cât erau generate şi întreţinute fenomene de înstrăinare şi 
fetişism organizaţional ş.a.m.d., capitalismul — cu toată stimularea 

iniţiativei private şi a economiei libere de piaţă — nu oferea şansele unei 
autentice vieţuiri democratice pentru masa populaţiei. Un asemenea 
capitalism împiedica realizarea umană generalizată, remarcându-se a fi un 
capitalism primitiv (sălbatic) — prin natura sa cu caracter nedemocratic. 
Este adevărat că libertatea de iniţiativă privată în plan economic, 
garantarea şi ocrotirea proprietății private, economia liberă de piaţă — care 
presupun şi dreptul de exploatare (al bogățiilor naturale ale comunităţii şi 
a forţei de muncă), pluralismul de orice natură (ideologică, religioasă, 
morală, estetică, alături de cel de natură economică) — stimulează 
dezvoltarea economică şi progresul de ansamblu al societății (al bazei ei 
tehnico-materiale şi economice, cărora le corespund structuri 
organizaționale adecvate, suprastructurile lor ideologice şi axiologice), de 
natură să condiționeze trepte superioare de trăire democratică şi de 
realizare umană., dar în condițiile statului minimal, caracteristic 
economiei libere de piaţă, respectiv fără controlul statului în mecanismele 
economiei generatoare de polarizare socială şi în susținerea unor politici 
de protecţie socială (control pe care-l resping strategiile fundamentate pe 
ideologii liberale de tip clasic), se ajunge la o dare înapoi în materie de 
trăire democratică. Deschizându-se calea înfloririi unui capitalism 
„sălbatic”, în care se stimulează: exploatarea fără limite; creşterea 
fenomenului de polarizare socială (adâncirea decalajului dintre bogați şi 
săraci); scăderea ritmului dezvoltării şi a capacităţilor investiţionale în 
infrastructură (datorită şi privatizării integrale a întreprinderilor cu 
caracter strategic) determinate şi de scăderea capacităților de consum ale 
populaţiei — ca urmare a înrăutățirii calității vieţii şi, în aceiaşi măsură, a 
scăderii cererii în raport cu oferta capacităţilor industriale şi agricole. 
Nivelurile scăzute ale bugetului de stat, care se reflectă negativ 
amplificarea eforturilor fiscale ale populaţiei (cu urmări degradante 
asupra nivelurilor şi modurilor de trai), iar, pe de altă parte, la diminuarea 
fundamentale ale omului: dreptul la muncă (prin politici forțate de 
creştere a şomajului), dreptul la instrucţie şi educaţie, la cultură (prin 
scăderea alocărilor bugetare în această privinţă — cu repercutări negative 
asupra capacităţilor de participare la decizie şi conducere); dreptul la 
personalizare (eforturile sociale în această direcție fiind limitate 


76 


Universitatea Spiru Haret 


ocrotirii sănătăţii şi de tratament medical), dreptul la egalitate şi dreptate 
(asigurarea egalității de şansă şi justiție fiind în întregime puse pe seama 
eforturilor financiare ale populației); dreptul la odihnă; dreptul la o viață 
demnă şi îndestulată valoric şi, în ultimă instanță, dreptul omului de 
realizare de sine — ceea ce periclitează îndeplinirea scopului principal al 
trăirii democratice, contribuind la transformarea acesteia într-o iluzie 
(utopie). 

Ca efect al acestor limitări în materie de drepturi ale omului, 
sporeşte funcția represivă a statului (proclamat doar a fi stat de drept) — 
ceea ce favorizează creşterea peste limită a rolului autorității publice şi, 
implicit, facilitează intrarea în funcţie a unor regimuri dictatoriale. 
Concomitent, se reduc capacităţile de apărare ale statului, are loc o slăbire 
a organismului social, sporesc fenomenele de înstrăinare, de devianţă 
valorică şi normativă. Toate acestea înrăutățind calitatea vieții şi limitând 


Cu toate acestea, este indiscutabil, fie şi în aceste împrejurări, că 
deschiderile democratice operate de instituirea rânduielilor sociale 
capitaliste descătuşează carapacea absolutistă a rânduielilor feudale 
anterioare, oricât ar fi fost uneori de bine intenţionate structurile lor 
organizaționale în ce priveşte deținerea şi exercitarea puterii (economice, 
politice şi ideologice), doar capitalismul eliberând omul de dependențele 
carcerizante de ordin economic şi social care-i îngrădeau libertatea şi 
inițiativa, condiția lui umană dominată de asuprire şi desconsiderare 
morală şi juridică. Deoarece, în astfel de rânduieli (feudale) democraţia 
era de neconceput principial şi imposibil de practicat. Se ştie în această 
privință că democratizarea este o stare de trăire socială şi umană care ține 
exclusiv de revoluţionarea rânduielilor feudale şi instituirea raporturilor 
economice şi sociale capitaliste, de direcțiile procesului de emancipare 
umană pe care aceste raporturi le determină, raporturi care marchează 
trecerea de la totalitarismele precapitaliste la democraţie (mai bine zis, la 
prima treaptă de manifestare a acestuia sub auspiciile ideologiilor liberale — 
unanim apreciate a fi de factură umanistă). 

Democraţiile de tip capitalist sunt, în principiu, opuse radical 
oricăror regimuri dictatoriale —, dacă ne raportăm la experienţa secolului 
al XX-lea inclusiv şi, mai ales, regimurilor de dictatură a proletariatului — 
care generează rânduieli totalitariste de factură comunistă (în care omul 

devine exclusiv mijloc şi niciodată scop al procesului social). I se 
întrerupe omului dreptul la inițiativă economică, la proprietate (privată), 
la participare reală la exercițiul puterii, la libertate socială şi 
organizațională (în contextul unipartidismului şi a oricărui pluralism 
ideologic), şi, în cele din urmă, la manifestare demiurgică (lipsindu-i 
omului condiţia de a se obiectiva şi nonconformist — respectiv, ca ființă 
responsabilă). Sub asemenea regimuri de factură comunistă, dictatura este 
apreciată ca democraţie, iar democrația este mimată şi totdeauna însoțită 
de agresiuni (politice, juridice, ideologice — şi chiar morale şi istorice). 
Situaţie care face ca astfel de „democraţii” (de fapt, dictaturi de grup sau 
personale) să fie de nesuportat şi să se exercite doar prin mijloace 
represive. Din care cauză, ele (democraţiile socialiste — respectiv 
dictaturile de acest tip) renunță la orice umanism, condiția omului intrând 
sub domnia axiologică şi normativă a totalitarismului comunist, aflându- 
se sub auspiciile antiumanismului (nu atât teoretic, cât mai ales practic). 

Superioritatea democraţiei capitaliste asupra oricăror forme ale 
aşa-zisei democraţii socialiste (de fapt regimuri de dictatură a 
proletariatului, practicate de regulă prin dictaturi de grup sau personale 
după lichidarea burgheziei şi a altor clase sociale socotite exploatatoare) 
este, aşadar, de netăgăduit — această superioritate decurgând din esența 
procesului democratic, din tipologia formelor de proprietate pe care se 
întemeiază, din natura relaţiilor sociale pe care aceste forme le generează, 
precum şi din tipologia suprastructurilor organizaționale pe care le 
disponibilizează aceste relații. 


3. Dependenţa procesului de adâncire a democratismului 
de evoluţia orânduirii capitaliste 


Insistând asupra superiorității democraţiei capitaliste (față de 
„democraţia” socialistă), nu putem renunța la nevoia de a o privi dialectic — 
în istoricitatea şi evoluția virtuților ei umanizatoare. Este adevărat, 
totodată, că din unele puncte de vedere „democraţia” socialistă prezintă şi 
anumite avantaje față de democraţia capitalistă, îndeosebi faţă de cea 
primară — cea de tip sălbatec, exclusiv şi fără rezerve liberală de factură 
clasică. Avem în vedere o anume egalitate în materie de consum material 
şi valoric (evident, neraportată la calitatea şi aportul social al muncii 
individului), o anume reducere — cel puţin declarată — a şomajului şi 

asumarea de către societate a asigurării dreptului la muncă, eliminarea în 
mare parte a fenomenului de polarizare socială, gratuitatea învățământului 
şi a accesului la cultură şi odihnă, rezolvarea în cea mai mare parte a 
problemei locuinţelor (bineînţeles, în condiţii reduse de confort), 
asigurarea unei anume politici de facilități în ce priveşte ocrotirea 
sănătăţii şi în sfera serviciilor (este adevărat, la nivelul minimei 
necesități), rezolvarea — în limite ideologice şi politice de tip socialist — a 
problemei naţionale, prin gestionarea unor raporturi de înţelegere şi 
convieţuire forțată între naţionalităţi în cadrul statului naţional etc. 

Într-adevăr, unele din aceste facilități în materie de soluționare a 
unor drepturi şi nevoi primare sunt periclitate — după cum am menționat — 
în societatea capitalistă de tip clasic, având acces la realizările de această 
natură (democratică) doar păturile sociale îmbogăţite şi nu majoritatea 
populaţiei, fiind vorba, de fapt, nu de democraţie ci de o dictatură a 
sărăciei, majoritatea populației fiind privată de accesul la asemenea 
drepturi, motiv pentru care principiul democratic rămâne, în limitele sale 
generale, inaplicabil. De aceea, în societățile cantonate în limitele unui 
capitalism clasic, privatizarea, pluripartidismul politic şi pluralismul 
ideologic (şi axiologic), statul de drept şi accesul la exercitarea puterii nu 
sunt receptate la adevărata lor valoare pentru trăirea umană — ceea ce 
provoacă manifestarea unor sentimente nostalgice față de trecutul 
socialist din partea unor categorii ale populaţiei — ceea ce conduce la 
manifestări deviante şi atitudini alienante, nocive condiţiei lor (umane), 
împiedicându-se astfel punerea în valoare a virtuţilor democrației şi ale 
economiei de piaţă. 


De aceea, apare ca stringentă nevoia de perfecţionare a tipologiei 
relațiilor sociale capitaliste, astfel încât democrația pe care acestea o 
generează să intre cu adevărat în funcţie (să se apropie de autenticitate), 
umanismul ce se degajă din structurile democratice să fie nu numai 
teoretic ci şi practic. Respectiv, capitalismul să devină cu adevărat şi în 
toate dimensionările lui un capitalism „democratic — ce se deosebeşte 
esențialmente de capitalismul clasic, apreciat pentru limitările lui în 
materie de realizare umană ca un capitalism „sălbatec”, care determină 
prezenţa unor carenţe în materie de trăire democratică, alterându-i vocaţia 
sa umanizatoare. 

Doctrinarii politici şi ideologii umanişti au formulat, încă de la 
începutul celei de a doua jumătăți a secolului al XX-lea, soluţia construirii 
unei economii sociale de piață, de esență social-democrată şi creştin- 
democrată — în această direcție s-au reformat în cele din urmă şi 
doctrinele liberale pe calea neoliberalismului, renunțând la practicarea 
economiei liberale de piață specifică capitalismului clasic. De fapt, s-au 
împrumutat din experienţa socialistă a epocii unele virtuţi socializatoare şi 
umanizatoare, evident desprinzându-le de esenţa ideologiei socialiste de 
natură comunistă, care dobândiseră finalizare practică în partea 
răsăriteană a Europei şi care, în cele din urmă, au evoluat în aria 
antiumanismului şi totalitarismului. 

Economiei sociale de piaţă i se adaugă şi doctrina statului 
maximal (în limite democratice), în care statul de drept îşi asumă rolul de 
a gestiona iniţiativă liberă de piaţă, astfel încât aceasta să nu ducă la 
adâncirea fenomenului de polarizare socială. De asemenea, privatizarea 
trebuie concepută în limitele unei măsuri, în sensul păstrării unui echilibru 
între proprietatea privată şi proprietatea publică şi de stat — destinată să 
asigure un cuantum de capacitate a statului de a practica o politică 
investițională dirijată (asigurată de deținerea în proprietate a unui sector 
de activităţi industriale şi agricole, de transporturi şi comunicații, chiar şi 
din domeniul serviciilor) în domeniile infrastructurii şi ale unor sectoare 
economice de interes strategic, precum şi să întreprindă acțiuni de 
protecţie socială a unor categorii defavorizate ale populației. În aceiaşi 
direcţie statul poate practica şi politici de susținere a învăţământului, 
culturii şi sănătăţii populaţiei — astfel încât să dobândească viabilitate 
ideea de securizare a individului, de condiţionare de către societate a 
egalității de şansă în materie de realizare umană. 

Ca urmare a maximizării atribuțiilor statului, dobândeşte 
consolidare şi procesul de dezalienare şi de descătuşare psihologică de 
fetişism a unor pături largi ale populației — ceea ce conduce la creşterea 
nivelului de trai al populaţiei, la îmbunătățirea calității vieţii. Ca o 
consecință a îmbunătățirii calității vieţii are loc, natural, o scădere a 
funcțiilor represive ale statului şi, prin interacțiune, o consolidare a 
funcţiilor constructive ale acestuia. În acest context psiho-spiritual, 
sentimentele omului de mândrie naţională şi suveranitate cunosc o 
adâncire — cu efect şi asupra consolidării identităţii axiologice de nivel 
comunitar. 

În aceiaşi măsură cunosc o mai mare apreciere, pe măsura 
personalizării şi conştientizării de sine colective, sentimentele patriotice şi 
naționaliste, manifestate în corelație cu cele de responsabilitate şi 
răspundere şi, din perspectiva acestora, se adânceşte conştientizarea 
nevoii de cooperare intercomunitară la nivel naţional şi internațional, de 
respect şi considerare în relaţiile cu alte popoare. Ca urmare a acestor 
deschideri în relaţiile dintre popoare, devine posibilă în etapa actuală de 
dezvoltare a capitalismului şi aplicarea strategiei de integrare (nu numai 
de aderare) europeană — şi aceasta fiind o consecință a consolidării 
democratismului în viața internaţională. 


Capitalismul clasic nu genera un climat democratic de tipul celui 
mai sus menţionat, prin natura sa principiile economiei libere de piaţă, 
deşi generatoare de vieţuire democratică, condiționau importante 
închideri în această privinţă şi, în primul rând, provocau o polarizare 
socială adâncă, în funcţie de care realitatea democratică devenea o utopie 
pentru majoritatea categoriilor corpului social. De aceea, dacă privim din 
această perspectivă tranzițiile actuale de la socialism la capitalism în ţările 
din zona centrală şi răsăriteană a Europei, este de înţeles că nu spre un 
capitalism sălbatec năzuiesc popoarele din aceste ţări, ci spre un 
capitalism democratic — înnoitor față de cel sălbatec în toate privințele (cu 
o economie socială şi nu liberă de piaţă, cu un stat de drept căruia să-i 
sporească rolul în guvernarea construcţiei economice şi sociale, capabil să 
sprijine competent înnoirile în materie de trăire democratică şi de 
realizare umană). Tranziţia nu înseamnă restauraţie, reîntoarcere la 
perioadele revolute ale capitalismului, de natura acelora care au precedat 
şi prilejuit trecerea involutivă la economia de comandă şi la o organizare 
socială şi politică fundamentată pe o ideologie totalitaristă de factură 
comunistă (la fel de nocivă pentru condiția umană ca şi ideologia 
totalitaristă de factură capitalistă — pe care a cunoscut-o Europa îndeosebi 
în deceniile de mijloc ale secolului al XX-lea). 


x 


Se impune, prin urmare, o abordare istorică a capitalismului — tip 
de societate pe care l-a validat în toate dimensiunile sale în secolul 
al XX-lea. În raport cu acest tip de orânduire socială trebuie privită şi 
istoricitatea trăirii democratice. Astfel încât, am putea reține cel puţin 

două trepte ale capitalismului până în prezent: capitalismul clasic — 
sălbatic şi exclusiv orientat de ideologii liberale; capitalismul 
contemporan — democratic şi orientat de ideologii social-democrate şi 
creştin-democrate. În ce priveşte ideologiile social-democrate am putea 
reţine şi formularea de ideologii socialiste, dacă nu ar trebui să se 
precizeze diferenţierea cuvenită față de socialismul de factură comunistă. 
De asemenea, pentru a se distanța de liberalismul clasic, majoritatea 
ideologiilor liberale contemporane adoptă soluţii neoliberale — şi ele 
adaptate în anumite limite la principiile economiei sociale de piaţă. 

Acest tip nou de capitalism — cel democratic — caracterizează 
țările dezvoltate occidentale (europene şi nord-americane) şi unele din 
țările est-asiatice. Înflorirea acestui model de capitalism a accentuat 
compromiterea socialismului ca modalitate de rânduire socială şi, în cele 
din urmă, a stimulat criza generalizată şi, în ultimă instanţă, căderea 
acestuia — lăsându-se loc unor procese revoluţionare tranzitorii de 
reconstrucție capitalistă. La fel cum, anterior, a cunoscut învechirea şi, în 
cele din urmă, dispariția capitalismul clasic, de esență liberală 
tradiţională, în anumite ţări dezvoltate economic — cu particularitatea că 
tranziţia de la prima la cea de a doua etapă a capitalismului s-a produs 
fără răsturnări radicale în ordinea economică, politică şi socială, înnoirea 
democratică producându-se treptat şi fără costuri economice şi sociale. 

Superioritatea capitalismului democratic asupra socialismului în 
materie de trăire democratică şi realizare umană (ca de altfel şi asupra 
capitalismului de factură clasic — liberală) a apărut evidentă în condițiile 
promovării în anii şaptezeci (ai secolului al XX-lea) a principiului 
libertăţii individului şi, în subsidiar, a celui privind drepturile omului 
(principii de mai veche tradiţie, fiinţând încă din timpul revoluțiilor 
burgheze şi burghezo-democrate, dar care dobândesc substanța lor 
specifică în perioada actuală a capitalismului) şi, simultan, în condiţiile 
afirmării accentuate a economiei sociale de piață — factori care au 
impulsionat major evoluţia democratică şi desprinderea noului de vechi în 
materie de organizare economico-socială capitalistă. 


În legătură cu termenul de „capitalism democratic”, care acoperă 
realitățile capitalismului contemporan, ne exprimăm părerea că ar putea fi 
înlocuit şi cu termenul de „socialism democratic” — un fel de socialism de 
factură liberală şi nu comunistă, un socialism fundamentat pe principiile 

economiei de piaţă şi ale libertății de iniţiativă privată pe plan economic 
(posibilă în condiţiile existenței proprietății private şi ale unei 
normativități care să ocrotească o asemenea proprietate). Nu întâmplător 
multe partide socialiste şi social-democrate europene promovează astăzi o 
ideologie socialistă întemeiată pe economia de piaţă, ideologii care se 
deosebesc radical de ideologiile socialiste de factură comunistă, adepte 
ale principiilor economiei de comandă. 

O astfel de societate democratică, fie ea denumită capitalistă, fie 
socialistă, pe lângă promovarea principiilor economiei de piață în 
structurarea raporturilor economice, economia fiind concepută ca socială 
şi nu doar liberă, susține şi nevoia statului de drept — disponibilizat în a 
aplica principiile libertății individului şi drepturilor omului cu atribuţii în 
gestionarea procesului economic şi în asigurarea unui echilibru social de 
natură să faciliteze posibilitatea unei trăiri democratice. 

Un asemenea „socialism democratic”, diferit radical de 
socialismul totalitarist, se întemeiază ideologic pe ideea democratismului 
autentic şi nu pe cea a dictaturii proletariatului (sau de orice fel, fie ea şi a 
majorității asupra minorității), având ca ţel realizarea umană şi nu 
edificarea unei societăți suprapuse omului şi condiției sale. 

Există, aşadar, o deosebire esențială între socialismul 
„democratic” şi socialismul „dictatorial” — de natura deosebirilor dintre 
democraţie şi totalitarismele de orice fel, cu atât mai mult de 
totalitarismul comunist. De altfel, nu e de neexplicat de ce societățile 
capitaliste dezvoltate contemporane sunt cel mai adesea apreciate ca 
societăți democratice — fără a li se mai adăuga epitetul de capitaliste (fie şi 
numai pentru a fi deosebite de capitalismul clasic — în multe privinţe 
nedemocratic în manifestările lui reale, adesea deschizătoare şi de 
regimuri dictatoriale). 

Caracteristic acestui model nou de socialism — pe care-l 
promovează ideologiile socialiste democratice contemporane” — este 
considerarea omului ca valoare scop, iar a societăţii ca valoare mijloc 
al procesului social — având ca atribuție definitorie personalizarea şi 


Ideologii ale căror purtători în parlamentul comun al Comunităţii 
Europene sunt partidele socialiste şi social-democrate, adepte ale unui socialism 
democratic, care nu este altceva decât un capitalism bazat pe economia socială de 
piaţă — singurul tip de economie care poate genera rânduieli autentic democratice. 

realizarea condiţiei umane, stimularea unei trăiri umane autentic 
democratice. Sunt străine acestui capitalism, căruia i se asociază cu 
deplin temei atributul de democratic, o serie de tare ale socialismului 
de factură comunistă, cum ar fi: colectivismul comunist; totalitarismul 
de orice natură (care împiedică în principiu şi în fapt drepturile omului 
şi libertăţile individului); promovarea unor interdicții dezumanizante 
în relaţiile dintre individ şi societate; unilateralismul ideologic şi 
axiologic şi, nu mai puţin, înstrăinarea şi fetişismul organizațional; 
conformismul fără acoperire valorică; lipsa de inițiativă şi de 
creativitate; îngustarea şi chiar oprimarea năzuinţelor individuale ale 
oamenilor de personalizare şi realizare de sine. Un asemenea 
„socialism” este identic, în substanţa sa, cu capitalismul democratic, 
desemnând nu numai eliminarea limitărilor de principiu în materie de 
trăire democratică ale socialismului comunist ci şi eliminarea 
limitărilor în materie de trăire democratică ale vechiului (primului) 
capitalism. Motiv pentru care, după cum subliniam anterior, cea mai 
potrivită formulare a tipului de societate care se deosebeşte esenţial de 
limitările în materie de democraţie şi de realizare umană ale vechilor 
societăți (capitaliste şi socialiste) este aceea de „societate 
democratică” — societate care nu poate fi decât dezvoltată economic şi 
social şi deținătoare a unor niveluri superioare de progres şi civilizaţie, 
de înnoire şi trăire umană. 


4. Direcţii de evoluţie ale capitalismului contemporan 
şi perspective ale adâncirii procesului democratic 


Fiecare nouă etapă de evoluţie a capitalismului, a orânduirii 
sociale bazată pe principiile economiei de piață, a fost provocată de 
declanşarea unor revoluţii profunde în tehnica, tehnologia şi metodologia 
acționărilor umane — revoluţii care au influențat mai profund şi mai 
complex ritmurile progresului decât oricare alte procese revoluţionare 
anterioare epocii moderne. Astfel, începând din epoca modernă, fiecare 
revoluţionare de acest fel a provocat creşteri spectaculoase în domeniul 
productivităţii muncii, modificări substanţiale în diviziunea socială a 
muncii, îndeosebi în ce priveşte raportul dintre munca fizică şi munca 
intelectuală — modificări care au avut un mare impact asupra fizionomiei 
economico-sociale a societății. 

Din această perspectivă, revoluţia industrială a contribuit 
hotărâtor la făurirea capitalismului clasic (de regulă sălbatic), revoluţia 
tehnică şi tehnologică a stimulat constituirea capitalismului democratic în 
secolul al XX-lea, iar revoluţia informaţională din ultimele decenii şi cea 
comunicaţională la acest început de secol al XX-lea provoacă trecerea la 
o nouă fază a capitalismului, căruia îi sunt specifice nu doar creşteri în 
domeniul productivității muncii şi producţiei sociale ci şi procese rapide 
de mondializare economică şi de integraționalism politic (între popoare şi 
comunități umane ce locuiesc pe arii geografice întinse), cărora le 
corespund restructurări şi în ce priveşte tipologia civilizaţiilor (îndeosebi 
în direcția omogenizării nivelurilor şi chiar a modurilor de trai) şi 
democratizarea vieţii sociale. 

În noua sa etapă a modelului capitalist de organizare economică 
şi socială, datorită procesului de mondializare economică, proprietatea 
privată se internaţionalizează, se intensifică relaţiile de schimb, nu numai 
de produse şi de capital ci şi în domeniul forţei de muncă. Acest proces de 
internaţionalizare economică va avea ca efect şi reaşezări în domeniile 
suprastructurale şi axiologice ale vieţii sociale — cu repercutări în sfera 
relațiilor umane şi a mentalităților. 

Ca reflex al revoluției informaţionale şi comunicaționale sporeşte 
considerabil rolul muncii intelectuale, dobândeşte o importanță 
hotărâtoare în procesul social cercetarea ştiinţifică, creaţia de valori, 
activitatea managerială (care implică o înaltă profesionalizare şi un nivel 
superior de muncă intelectuală) — toate acestea solicitând din partea 
agenților sociali o pregătire superioară (de nivel academic). Societatea 
însăşi transformându-se într-o societate a cunoaşterii. 

Astfel de schimbări în tipologia acţiunilor sociale (scientizarea 
acestora) vor provoca modificări de optică şi în ce priveşte aria 
curriculară a procesului de învățământ, a metodelor şi tehnicilor acţionale, 
concomitent cu generalizarea, la început a învățământului mediu, iar în 
perspectivă chiar şi a celui superior — în strânsă legătură cu nivelurile 
radical avansate de computerizare electronică şi de informatizare a 
proceselor acţionale., iar ca urmare a informatizării şi perfecţionării 
tehnicilor comunicaţionale (de mare randament) se vor restrânge 
substanţial fenomenele de birocratism ce au însoţit până acum procesele 
de modernizare economică şi socială. Respectiv, va avea loc şi o 

simplificare până la limită a administrativismului ce caracterizează în 
prezent activitățile organizaționale. 


Schimbările ce se anunţă a se produce în ordinea economică şi 
socială în faza următoare de evoluţie a capitalismului, provocate în mare 
măsură de revoluționările actuale de natură informațională şi 
comunicațională, au impact şi asupra direcțiilor de evoluție a 
manifestărilor principiului democratic — democratismul vieții sociale fiind 
astăzi supus unui proces adânc de reformare. 

Între aceste direcţii de reformare, socotim a fi de mare importanță 
şi reconsiderarea principiului pluripartidismului — considerat pe bună 
dreptate a fi soluţia ideală de funcționare democratică a mecanismelor 
decizionale în societăţile de tip capitalist. S-a observat însă, în ultima 
vreme, că nu există un control social eficient al societății asupra calității 
activităţii parlamentare şi chiar asupra principialităţii juridice de care 
dispun unii din actorii acestei activităţi. Ceea ce este cel mai afectat în 
activităţile parlamentare este pluralismul ideologic — ce ar trebui să fie 
funcţional la nivel decizional. În această privinţă, unele partide deţin un 
monopol ideologic la nivel parlamentar, folosind în această direcţie 
diferite carenţe constituţionale sau făcând apel la diversiuni şi manipulări 
ale opiniei publice. 

În general, partidele mai puţin reprezentate în parlament nu au 
cuvânt de ordine, nu li se iau în consideraţie opiniile — uitându-se că ele 
reprezintă un anume electorat, care are dreptul democratic de participare 
la decizie. De asemenea, se practică diverse tertipuri procedurale pentru a 
se forța decizii partizane — de cele mai multe ori în favoarea unor anumite 
grupuri de interese. 

În lupta pentru putere, pentru deținerea majorităţii parlamentare, 
se practică metode populiste, se face apel la practici demagogice, la 
acţiuni diversioniste şi de şantaj, se evită înfruntarea liberă de idei, de 
programe politice şi soluţionări strategice ale unor probleme pe care le 
reclamă corpul social de a fi rezolvate de structurile organizaționale cu 
caracter de stat. Neaderența unor partide politice la rezolvarea 
problemelor reale ale societății şi practicarea în interiorul lor a unor 
metode nedemocratice, provoacă o ruptură între corpul social şi 
partidism. Din care cauză participarea la scrutinele electorale ale 
populaţiei este din ce în ce mai redusă — ceea ce face uneori (de prea 

multe ori) ca pentru câştigarea scrutinului electoral partidele care au acces 
la putere să nu întrunească votul majorităţii populaţiei. Stare de lucruri 
care afectează din start viabilitatea principiului democratic întemeiat pe 
actualul pluripartidism — care, de cele mai multe ori, nu asigură ideea 
democratică de bază a pluralismului social. 

Atragem atenţia asupra faptului că nu pluripartidismul ca atare 
poate fi învinuit de carențele actuale de reprezentativitate democratică în 
organele centrale de decizie într-o societate capitalistă, ci modalitățile 
reprobabile în care este practicat pentru a i se altera virtuțile democratice 
şi a se promova interesele oculte ale unor grupări politice — în orice caz 
nu ale majorităţii populaţiei. 

O direcție importantă a perfecţionării sistemului democratic este 
şi reformarea clasei politice — mai ales în ţările dezvoltate sau în curs de 
dezvoltare, recrutată exclusiv pe criterii de putere economică. Ceea ce i se 
reproşează acestei clase, în afara faptului că nu reprezintă interesele 
tuturor categoriilor populației, este tendința de autonomizare, de 
desprindere de masa largă a populaţiei, pe care o dezavantajează la nivel 
decizional şi o desconsideră social. Uneori, lupta politică devine o luptă 
între clanuri politice (motivate de interese economice) şi nu între opțiuni 
organizaționale pe temeiuri ideologice şi programatice. 

La aceste deficienţe în acţiunea şi structurarea clasei politice se 
adaugă — în actuala modalitate de practicare a pluripartidismului — şi 
îngustarea treptată a rolului societăţii civile în viaţa politică. Motiv pentru 
care deciziile ce se iau la nivelurile centrale şi locale ale puterii nu 
răspund unor cerințe reale ale populaţiei — uneori sunt chiar contrare 
acestor cerințe. Din acest punct de vedere, deseori deciziile privitoare la 
politica externă şi chiar cele privitoare la mecanismele vieţii economice şi 
politice interne sunt contestate de masa populaţiei, adesea prin manifestări 
antiguvernamentale deschise. 

Asemenea carenţe ale jocului politic, mult prea dependent de 
interese economice individuale sau de grup, alterează mecanismele vieţii 
democratice, compromit ideea parlamentarismului care funcționează pe 
principiul pluripartidismului şi, în consecință, induc la multe categorii ale 
populaţiei ideea că însăşi economia de piață poartă în sine germenii unor 
rânduieli nedemocratice, democraţia fiind accesibilă în cele din urmă 
selectiv. Activitatea politică fiind de multe ori înțeleasă ca soluţie pentru 
promovarea intereselor personale, ca o cale de exercitare a participării la 

putere în vederea unei realizări individuale sau de grup — situație care 
îngustează simțitor funcționarea vocației comunitare a politicului. O atare 
situaţie de punere a politicului în slujba unor interese străine cetăţii, de 
multe ori potrivnice ei, caracterizează mai ales politicianismul specific 
țărilor aflate în perioade de tranziţie de la socialism la capitalism, precum 
şi viaţa politică din regimurile aşa-zis „bananiere” din continentele aflate 
multă vreme sub dominație colonială şi neocolonială. 

De aceea, în perioada următoare de evoluţie a capitalismului se 
impun a fi asigurate condiţii pentru limitarea (dacă nu chiar eliminarea) 
motivaţiilor economice private sau de grup în obiectivarea accesului la 
putere (deci şi în angajarea partinică ce scontează un asemenea acces). 
Deoarece sunt prea numeroşi cei care se angajează politic (solicitând 
apartenenţa la un partid politic) pentru a-şi promova interesele proprii cu 
mai mare uşurinţă. Sunt încă prea mulți cei care trec de la un partid la 
altul, de la o ideologie la alta (de regulă din cele de opoziţie la cele de 
guvernământ) pentru a nu-şi periclita interesele private şi a nu pierde 
prilejul de a participa la profitul ce-l asigură participarea directă la putere. 
Pe lângă lipsa de moralitate, acest traseism politic denotă limitări de fond 
în mecanismele procesului democratic, precaritatea umanismului ce se 
degajă din astfel de mecanisme. 

Pentru a se evita asemenea dereglări ale mecanismelor vieții 
democratice, socotim necesară participarea la luarea deciziilor de nivel 
parlamentar, alături de reprezentanții partidelor politice, şi a 
reprezentanților altor categorii sociale decât cele ale căror interese sunt 
exprimate partidic, respectiv a unor exponenți ai societăţii civile. În 
această privință, avem în vedere organizațiile sindicale, asociaţiile 
profesionale, de creaţie, culturale, ştiinţifice, în general organizațiile 
neguvernamentale care au largă reprezentare în rândurile populaţiei — şi 
nicidecum a unora dintre acestea cu caracter antistatal sau care sunt 
stipendiate material şi susţinute organizaţional din afară, inspirate de forţe 
oculte, interesate în provocarea unor disfuncțiuni ale viețuirii de stat şi în 
dereglarea mecanismelor democratice interne dintr-o ţară sau alta. 

În aceiaşi măsură considerăm necesar ca alături de reprezentanții 
partidelor politice, într-una din camerele parlamentului (de regulă în 
senat) să fie incluşi şi reprezentanți ai principalelor instituţii naţionale care 
se bucură de o înaltă apreciere din partea electoratului (armata, biserica, 
academiile de ştiinţe, organizaţiile culturale şi de creaţie de mare 

prestigiu, organismele de reprezentare ale mass-mediei — în general ai 
unor structuri organizaționale care manifestă neutralism politic şi nu au 
înclinaţie partidică). Reprezentanţii acestor instituţii şi organizaţii să fie 
aleşi pe cale democratică şi nu numiţi birocratic şi, neapărat, să nu fie 
încadrați în vreun partid politic. 

Sunt în aceiaşi măsură necesare preocupări în direcția stimulării 
democraţiei participative. Care constau în: consultări ale populației prin 
practicarea metodei referendum-ului în luarea unor decizii cu caracter 
legislativ de importanță majoră şi cu impact comunitar deosebit; 
preconizarea şi prezentarea unor dări de seamă periodice ale 
reprezentanţilor organismelor legislative, executive şi chiar judecătoreşti în 
fața diferitelor categorii ale populaţiei, o mai amplă influențare prin 
mijloacele mass-media în direcția consolidării mecanismelor democratice 
în acțiunile exercitate de structurile organizaționale cu caracter de stat (în 
condiţii de totală transparență); exercitarea unor modalităţi de control social 
a tuturor instituţiilor cu funcții legislative şi executive. Toate acestea au în 
vedere o mai accentuată participare a societăţii civile la viața politică — ce 
nu mai poate fi lăsată exclusiv numai pe seama partidelor politice —, şi, 
implicit, o consolidare a democraţiei propulsată de statul de drept. 

Pentru a fi reală şi eficientă democraţia participativă, este 
necesară desfăşurarea unei activităţi instructiv-educative la nivelul tuturor 
categoriilor populației, începând cu tineretul şcolar, accentuându-se rolul 
educaţiei politico-organizaţionale în formarea cetăţeanului — avându-se ca 
țel formarea unor aptitudini în domeniul activităţii organizaționale şi chiar 
profesionalizarea unor cercuri largi ale populaţiei în acest domeniu, în 
vederea lărgirii bazei de recrutare a specialiştilor în asemenea activități, 
care să asigure o mai înaltă funcționare a trăirii democratice. Democraţia 
nu se exercită spontan într-o societate (democratică prin esenţa ei) ci se 
învață, pentru a i se amplifica vocaţiile ei umanizatoare şi realizatorii., iar 
această învăţare trebuie să fie de competenţă statală nu lăsată numai în 
grija partidelor politice (cum se cam înţelege şi se practică în prezent). 


Un loc aparte în complexul de condiţionări de care depind 
gradele superioare de eficiență în funcționarea mecanismelor democratice 
ale organismelor de decizie şi de execuție în societăţile dezvoltate îl are 
sistemul de recrutare şi promovare a cadrelor care participă la asemenea 
activităţi organizaționale şi administrative cu funcții decizionale şi de 

conducere. Nu sunt suficiente criterii morale şi nici măcar cele de opţiune 
politică. Devin preponderente în acest stadiu de evoluție democratică 
criteriile de competență — desigur dublate de cele de răspundere şi 
responsabilitate. De regulă, se apelează precumpănitor la criterii 
clientelare, exclusiv de partid sau de clan (şi acestea dictate de grupuri de 
interese). O asemenea logică a recrutării cadrelor funcţionează mai ales în 
societăţile de tranziţie (la capitalism) şi în cele în curs de dezvoltare sau 
slab dezvoltate. 

Cu prilejul promovării tineretului şi a femeilor în organismele 
parlamentare şi guvernamentale, precum şi în cele judecătoreşti nu 
trebuie promovate persoane în curs de şcolarizare (medie, universitară şi 
post-universitară) — vârsta şi sexul nu sunt o virtute. Decât numai dacă au 
acoperire în grade superioare de profesionalizare — cu precădere în 
domenii socio-organizaţionale şi manageriale. 

În aceiaşi ordine de idei, socotim necesar de a fi privite şi 
profesionalizarea pe domenii de specialitate acţională: nu este indicată 
soluţia ca activitatea militară să fie gestionată de un grup de politicieni 
fără experiență şi pregătire în domeniu (militar), este total neinspirată 
ideea de a încredința problemele de ocrotire a sănătăţii şi de conducere a 
sectorului medical unor politicieni fără studii de specialitate; agricultura 
nu poate fi lăsată pe seama unor persoane de asemenea fără pregătire în 
domeniu; justiţia nu trebuie să fie manageriată de medici, economişti sau 
specialişti în alte domenii. Această problemă este nu numai una de 
competenţă ci şi de credibilitate. 

În ce priveşte stimularea democratică a autonomiei locale şi 
descentralizarea activităților organizaționale este necesară funcționarea unor 
limite — astfel încât să nu se slăbească autoritarismul de nivel comunitar. 
Aceasta cu atât mai mult cu cât, uneori, autonomia administrativă sau 
organizațională poate să evolueze spre un autonomism politic sau etnic dacă 
nu este practicată cu măsură (pe care o reclamă la nivelul esenței vieţuirea 
democratică însăşi). Practicată fără limite, autonomia locală poate conduce la 
dizolvare comunitară sau la segregaționism — variante ale diversităţii care nu 
au nimic comun cu spiritul democratic şi nici măcar cu cel societar 
contemporan. Diversitatea are rost numai în relație cu unitatea şi nu semnifică 
diviziune şi atomizare politică şi socio-economică sau administrativă în 
etapa actuală a capitalismului democratic. 

O asemenea logică (dialectică) a raporturilor dintre unitate şi 
diversitate funcționează şi în procesul actual de integrare zonală sau 
continentală (de exemplu în contextul integrării europene). Şi în acest caz 
se pune problema unei anumite limitări de suveranitate statală, similară 
oarecum limitării de suveranitate a comunităților politice integrate într-un 
stat federativ şi, mai ales, confederativ. Integrarea în astfel de situaţii este 
de factură economică şi politică (şi se exercită în anumite limite), dar în 
nici un caz de natură culturală — se păstrează identitatea axiologică şi 
psiho-spirituală de nivel comunitar. În plus, structurile organizaționale cu 
caracter de stat ale fiecărei ţări integrate îşi conservă şi exercită atribuții 
comunitare în gestionarea vieții economice şi politice interne — sub 
rezerva respectării unor coduri normative şi indicaţii praxiologice de 
ordin unional care emană de la un organism de decizie (parlament) 
unional, din care, proporțional cu numărul de locuitori, fac parte 
reprezentanți ai tuturor entităţilor politice (naționale) integrate. Ca atare, 
democratismul în vieţuirea tuturor comunităților integrate este nu numai 
garantat la nivel unional, ci şi potenţat de puterea economică şi de 
capacitatea de promovare în comun a unor interese în materie de 
prosperitate şi de realizare (democratică) a condiției umane. 


O problemă aparte, necesară de dezbătut în condițiile actuale de 
vieţuire democratică, are ca obiectiv funcționarea puterii judecătoreşti în 
cadrul sistemului democratic de ansamblu al societăţii. S-a constatat în 
practica juridică faptul că puterea juridică este complet separată de 
puterile legislativă şi executivă — ceea ce în anumite limite corespunde 
esenței democratismului într-un stat de drept. Această separație conduce 
însă, dacă este concepută mecanic, la un autonomism total al juridicului 
față de social, în general. Cu atât mai susceptibil de înţeles ca o abatere de 
la democratism dacă se ține seama de faptul că reprezentanții instanțelor 
juridice nu sunt aleşi de populaţia căreia juridicul trebuie să-i servească 
nemijlocit, ci se autoinstituie prin mijlocirea unor criterii proprii — uneori 
total neracordate voinţei (şi, deci, nevoilor de drept) ale populației. 
Inamovibilitatea lucrătorilor din justiţie — care împart dreptatea — pare 
astfel a nu fi totdeauna şi în întregime justificată. 

Guvernul dă seama de activitatea sa în fața parlamentului, 
parlamentul dă seama de activitatea sa, periodic, în faţa electoratului, 
chiar preşedinţia statului este supusă procesului electiv şi, într-o anumită 

măsură, parlamentului, care-l poate destitui prin declanşarea unui 
referendum dacă încalcă grav prevederile Constituţiei, la fel cum 
preşedintele poate dispune dizolvarea parlamentului dacă nu se validează 
repetat un prim-ministru (care să-şi aleagă guvernul) numit de preşedinţie. 
Numai justiția nu dă propriu-zis seama în faţa nimănui de autoritatea sa — 
se supune doar unui control intern, respectiv unor organisme ale sale 
centrale, dar nu alese de populaţie. Ceea ce o face să nu mai fie în contact 
cu aceasta şi să nu răspundă de deciziile pe care le ia în materie de 
legalitate şi dreptate. Fenomen cu atât mai de neînțeles cu cât este 
retribuită de corpul social prin repartizarea unor fonduri de la un buget 
(mult prea numeroase față de cuantumul de retribuţie a altor categorii de 
bugetari) adesea neîndestulător. La care se adaugă acumularea unor 
însemnate fonduri băneşti prin perceperea unei taxe de timbru juridic 
(mult prea mari — de nesuportat de majoritatea populaţiei), astfel încât 
dreptatea se obține pe bani — populația mai puțin dotată financiar 
rămânând în afara dreptului la dreptate. 

Trebuie făcut ceva în această privinţă: să fie desființată taxa de 
timbru juridic sau diminuată până la proporții modice; să fie supusă 
controlului parlamentar activitatea barourilor de avocaţi — care spoliază la 
maximum populaţia ce are nevoie de apărare; să se asigure un control de 
stat (nu numai juridic) asupra justiţiei — s-ar putea ca preşedinţia să 
exercite acest rol în numele populaţiei sau un organism neutru desemnat 
de preşedinţie cu aprobarea parlamentului; să se participe la actul de 
judecată şi persoane din societatea civilă (punându-se în practică instituția 
juraţilor sau a asesorilor populari). În orice caz, starea discreţionară uneori 
a tagmei justiţiei trebuie supusă unui control public (eventual de stat) şi 
găsite criterii de implicare a societăţii civile în actul judecătoresc, la fel 
cum ar trebui să intervină o asemenea societate şi în activitatea societății 
politice. Tocmai o astfel de intervenţie ar fi o cale de adâncire a viețuirii 
democratice în societăţile bazate pe economia de piață în lumea 
contemporană. 


Această a treia etapă a capitalismului (aflată într-un proces de 
rapidă constituire pe fondul tendinţelor actuale de mondializare 
economică), cu repercutări spectaculoase şi în ordinea politică 
internațională, pune într-o nouă perspectivă şi tendința deja manifestată în 
ultimul timp de limitare a birocratismului organizațional şi administrativ, 

tendință amplificată de declanşarea revoluțiilor informaţională şi 
comunicaţională, de realizările nebănuite în tehnica şi tehnologia 
calculatoarelor. Care schimbă radical condiția agentului în procesele 
acţionale, sporind considerabil coeficientul de activităţi şi problematizare 
umană şi, ca urmare, odată cu amplificarea muncii intelectuale în sistemul 
acţional de ansamblu, direcționează fizionomia societăţilor contempo- 
rane, după cum menționam anterior, spre instituirea unor societăți ale 
cunoaşterii. Asemenea societăți vor adânci procesul de omogenizare 
socială, privit din perspectivă nu numai tehnologic-acțională (prin 
creşterea considerabilă a muncii intelectuale), ci şi din perspectiva 
nivelului şi mai ales a modului de viață, a pregătirii profesionale de înaltă 
calificare, a nivelului de personalizare şi realizare umană. 

Este de presupus că toate aceste transformări în ordinea calității 
vieţii, determinate de transformările din plan economic şi social, vor avea 
urmări esenţiale în ordinea condiţiei umane: reducerea generalizată a 
sărăciei; securizarea individului şi a comunităților umane; asigurarea reală 
(şi nu numai potenţială) a drepturilor şi libertăţilor umane (evident 
considerate în istoricitatea şi variabilitatea lor, în funcție nu numai de 
tipologia psihologiilor comunitare, ci şi de tipologia deschisă a nivelurilor 
de conştientizare şi de cunoaştere a oamenilor). Democratismul autentic 
va deveni astfel o stare de fapt şi nu numai de drept, o realitate şi nu 
numai o tendință. 

Un asemenea nivel de realizare umană şi socială — care, 
subliniem, ţine de perspectiva care se deschide acum capitalismului 
democratic contemporan — nu trebuie să fie conceput abstract şi 
absolutist, ci doar din perspectiva egalităţii de şansă şi nu în afara unor 
diferențieri — adesea calitative între oameni şi chiar între comunități 
umane —, avându-se permanent în vedere că inegalitatea în materie de 
realizare şi trăire democratică va rămâne nu numai reală ci şi stimulatoare 
pentru motivarea angajării la fel de continue a omului ca agent şi nu 
numai ca subiect al procesului istoric. 

Efortul creativ şi acțiunea eficientă, dublată de conştientizarea de 
sine a omului, condiționată de cunoaştere şi cunoştinţă de cauză, la fel ca 
şi spiritul de responsabilitate socială şi istorică (ce înscrie în arie relativă 
trăirea în libertate), reprezintă dimensionări esenţiale ale omului trăitor 
într-o ordine democratică. La fel de specifice îi sunt omului, în trăirea 
democratică, nevoia de problematizare şi de apreciere (de sine şi de altul) 

şi, nu mai puţin, nevoia de proiectare ontologică (de plăsmuire şi 
apropiere de transcendent) de care ţine esenţial condiţia sa de om. 

Este de la sine înțeles că orânduirea capitalistă specifică secolului 
al XXI-lea nu are nimic comun — ca dimensionare socială şi umană — cu 
iluzoriul comunism stipulat a fi construit din perspectiva ideologiilor 
totalitariste comuniste anterioare, care l-au conceput ca sfârşit al istoriei, 
ca orânduire a libertăţii depline şi absolute a omului total, lipsit de 
tensiuni contradictorii şi de speranță permanentă de realizare superioară, 
de neîmpăcare şi nemulțumire de sine şi de societatea care-i potenţează 
procesul de personalizare şi de împlinire ca om. 

Capitalismul contemporan, cel specific secolului al XXI-lea, nu 
este nici raiul pe pământ, nici nu încheie ci deschide o nouă etapă în 
istoria umană, în care legea cauzalității, legea contradicții, legea 
devenirii structurată ca succesiune nelimitată de disipări structurale şi, nu 
în cele din urmă, legea hazardului şi a probabilității vor funcționa 
permanent, guvernând nu numai trecutul, prezentul, ci şi viitorul istoric — 
legea progresului (social) va fi totdeauna dublată (oscilatoriu şi nu într-o 
continuitate liniară) de legea înnoirii umane — căci îi va corespunde şi o 
permanentă trăire democratică şi tendință deschisă de realizare umană. 


5. Nuanţări conceptuale privitoare la natura evoluţiei 
capitalismului contemporan 


Capitalismul contemporan, definit ca un capitalism democratic — 
spre deosebire de cel clasic ce implică democratismul mai mult ca o 
posibilitate —, cu deschidere organizaţională ce corespunde în principiu 
naturii umane de fiinţă liberă şi realizatorie de sine, comportă istoricitate 
şi devenire — trăsături niciodată încheiate ale procesului social. De aceea, 
ca tip de societate dinamică, trebuie privit totdeauna în desfăşurarea lui, 
fiind necesare, pentru a-i preciza esența, dezvăluirea atât a trăsăturilor 
fundamentale, cât şi a direcțiilor de evoluție, dintre acestea mai ales a 
înnoirilor pe care le suportă anunțând o anumită treaptă viitoare a 
devenirii condiției umane. Pentru că numai în raport cu realizarea acestei 
condiţii poate fi apreciată fizionomia unei societăți, măsura în care 
socialul corespunde umanului. În consecință, pentru a caracteriza 
societatea capitalistă ce se deschide acum în relaţie cu nevoia de realizare 
a condiției umane vom încerca să surprindem unele nuanțări conceptuale 

ce caracterizează această deschidere. Care oricum, necesarmente, vizează 
şi direcţiile de evoluție şi cerințele majore ale trăirii democratice — 
specific definitorie a capitalismului contemporan. 


1. Participarea la viaţa politică trebuie să fie şi va fi condiţionată 
de competență şi responsabilitate — acestea condiţionându-se reciproc. 
Competența (dobândită prin profesionalizare) se impune a fi avută în 
vedere nu numai la selectarea corpului funcţionăresc care serveşte 
sistemul structurilor organizaționale ci şi, mai ales, la alegerea 
candidaţilor ce urmează a fi supuşi exerciţiului electoral — în vederea 
alcătuirii organismelor cărora li se încredințează de către comunitate 
atribuţii decizionale şi de conducere, Cu alte cuvinte, cei care deţin 
puterea (în numele electoratului) trebuie să aibă competenţa de a o 
exercita competent. Aceleaşi cerințe de profesionalizare le revin de 
îndeplinit nu numai celor ce ajung la putere ci şi celor din opoziţie — care 
urmăresc să cucerească puterea în condiţiile alternării democratice în 
exercitarea puterii (în stat). Profesionalizarea clasei politice este, astăzi, 
într-o societate capitalistă dezvoltată, o necesitate primară. Căreia i se 
adaugă responsabilitatea, dobândirea şi exercitarea simțului cetății, 
situarea la nivelul conştiinţei de sine colective. Ceea ce presupune din 
partea societăţii o prealabilă activitate instructiv-educativă pentru a se 
institui la nivel comunitar o nouă clasă politică — profesionalizată şi 
conştientizată de responsabilitățile comunitare ce-i revin. 

Altfel s-au petrecut lucrurile până acum — mai ales în societăţile 
aflate în perioade de tranziție la capitalism şi chiar în perioadele de 
tranziție de la capitalismul clasic la cel democratic contemporan. 
Respectiv, în atare condiţii a avut acces la putere şi la jocul politic de 
facilitare a accesului la putere o clasă politică insuficient de competentă şi 
responsabilă, ce a putut fi manevrată în direcţia instituirii unor regimuri 
autoritare excesive, oricând pasibile de antrenat în direcţii dictatoriale, 
care favorizează instalarea unor organisme de decizie şi conducere pe 
criterii de familie şi de clan, de grupuri de interese instituite pe baze 
clientelare. Din experienţa ultimului secol s-a constatat că se petrec 
asemenea devieri organizaționale cu caracter dictatorial ce au evoluat spre 
regimuri totalitariste dintre cele mai reprobabile — instituite prin folosirea 
unor procedee elective aşa-zis democratice (dar, de fapt, alienante şi 
manipulatorii). 

2. Privitor la esenţa capitalismului contemporan, îndeosebi a 
celui care se instituie în a treia etapă de evoluţie a acestuia, formulăm 
unele consideraţii ce pot isca controverse, dar oricum ne luăm 
răspunderea de a le exprima, asumându-ne riscul de a fi contrazişi, 
credem nu atât cu argumente, cât din oportunism şi din preconcepere. 

a. Dacă în cea de a două etapă a sa, capitalismul s-a bazat pe 
economia socială de piaţă, în etapa actuală (a treia) baza sa evoluează 
spre o economie socialistă de piaţă, în care democratismul atinge cote 
superioare de manifestare. În continuare, ne explicăm în această privință 
şi vom încerca să semnalăm motivele evoluţiei capitalismului într-o 
asemenea perspectivă („socialistă”). 

Experienţa socialismului european răsăritean a compromis ideea 
de socialism, care la început a avut formal, pentru unii politicieni care nu 
i-au înțeles esența, o anume îndreptățire ideologică progresistă şi 
democratică, întrucât era semnificată în opoziţie cu tarele capitalismului 
clasic (generator de exploatare şi asuprire pentru categorii largi ale 
populaţiei) — motiv pentru care, ca modalitate de organizare socială, nici o 
rațiune umanistă nu o considera de respins deoarece nu se considera că ar 
exprima o tipologie de raporturi sociale înrobitoare uman şi potrivnică 
procesului democratic şi celui de realizare umană autentică. 

De la începutul apariției doctrinei socialiste, în confruntarea 
ideologică de tradiţie în epoca modernă şi, mai accentuat, în a doua 
jumătate a secolului al XIX-lea, această idee (de socialism) a cunoscut 
două forme: socialismul privit din perspectivă comunistă, care implică 
evoluţia spre colectivism şi totalitarism în care să funcționeze economia 
de comandă; şi socialismul privit din perspectivă social-democrată, care 
implică evoluţia spre o societate democratică în care principiul economiei 
de piață să constituie linia fundamentală de dezvoltare economică şi 
socială. Prima din aceste forme a funcţionat în statele europene răsăritene 
în care s-a instaurat prin revoluţie proletară dictatura proletariatului, cea 
de a doua din aceste două forme a funcţionat în Occident şi în alte 
continente în care societatea era organizată capitalist, în care trecerea de 
la capitalismul clasic la cel democratic s-a produs printr-o continuitate 
treptată, gestionată organizațional — temeiul acestei treceri fiind 
transformarea economiei libere de piaţă într-o economie socială de piaţă. 
În această a doua etapă a capitalismului, statul încetează de a mai fi 
minimal în domeniul gestionării organizării şi dezvoltării economice şi 

sociale, asumându-și funcții comunitare în domeniile protecţiei sociale şi 
al politicilor investiţionale. 

Exercitarea atribuţiei unui astfel de stat (neminimal) în 
gestionarea mecanismelor economice de piață a avut ca urmare atenuarea 
fenomenului de polarizare socială — specific etapei anterioare a 
capitalismului — şi dezvoltarea puternică a clasei mijlocii în societate — al 
cărei aport în consolidarea economiei de piață şi în ridicarea nivelului de 
productivitate a muncii şi a producției sociale a contribuit la ridicarea 
substanţială a nivelului de trai şi, totodată, a modului de trai al populaţiei, 
la creşterea capacităţii statului de securizare a individului din toate 
punctele de vedere, inclusiv ţinând seama de procesul de sărăcire şi de 
decădere axiologică. 

În aceiaşi măsură în care intervine activ în stimularea dezvoltării 
economice şi sociale, statul îşi asumă şi o funcționalitate accentuată şi în 
reglementarea vieţii democratice, iar societatea în care funcționează un 
asemenea tip de stat este realmente democratică. Ea implică domnia legii, 
egalitatea de şansă, împletirea proprietății private cu cea publică şi de stat, 
personalizarea individului de către societate, realizarea individului prin 
deținerea de proprietate, participarea la exercitarea puterii, prin muncă şi 
responsabilitate, prin capacitatea sa managerială şi prin conştientizarea de 
sine colectivă şi nu numai individuală. 

Ceea ce înseamnă că, din punct de vedere economic şi social, din 
perspectivă organizaţională, societatea capitalistă este acum amendată de 
elemente socialiste (care țin de cea de a doua semnificare a ideii de 
socialism, semnalată mai sus) şi nu mai este lăsată la discreția 
spontaneităţii — o astfel de nouă societate fiind apreciată ca democratică şi 
configurată fizionomie în  liniamentele actuale ale principiului 
umanismului. Se impune şi sublinierea că o asemenea societate nu poate 
fi instaurată în ţări slab dezvoltate economic şi social şi nici măcar în ţări 
în curs de dezvoltare. Deoarece vieţuirea democratică devine posibilă 
numai într-o ţară puternic dezvoltată economic şi social, înzestrată cu 
disponibilități nu numai virtuale ci şi reale de condiţionare a procesului de 
realizare umană. 

Referindu-ne la faptul că într-o economie socială de piaţă statul 
îşi asumă atribuţii în gestionarea economică şi socială, este de înţeles că 
posesia de către stat a unui anume cuantum de proprietate este o noutate 
(raportată la capitalismul clasic) — din aceasta decurgând, de altfel, şi 

caracterizarea tipului de economie în care funcţionează un asemenea stat 
cu economie socială de piaţă. Asemenea proprietate (de stat) este în fond 
a întregii colectivități comunitare, are caracter de proprietate publică, de 
gestionarea ei răspunzând în numele comunității structurile organi- 
zaționale ale statului. Între altele, şi această natură a proprietăţii de stat 
justifică aprecierea că ideea de socialism este compatibilă cu cea de 
capitalism, exprimând o anume tendință de evoluție a capitalismului, care 
prilejuieşte atingerea nivelului de capitalism democratic — atribut care i se 
poate conferi cu deplin temei capitalismului contemporan din țările 
dezvoltate. 

Asemenea amendări socialiste ale capitalismului în condițiile 
caracterizării actualului capitalism ca unul democratic se vor amplifica în 
condițiile intrării capitalismului în a treia sa etapă. Împletirea dintre privat 
şi public în structurarea profilului economic al capitalismului, accentuată 
în perspectivă, prilejuieşte acestuia posesia atributului de democratic şi 
evoluţia sa spre un capitalism al economiei socialiste de piață. Respectiv, 
al unei societăți capitaliste în care statul devine din ce în ce mai mult un 
mijloc determinant prin care societatea intervine în condiţionarea 
procesului de realizare umană. Evident că o asemenea societate 
capitalistă, prin natura relaţiilor sale de piaţă şi prin exercitarea atribuţiilor 
sale societare, se opune radical oricărui totalitarism: capitalist sau 
socialist. 


O asemenea perspectivă de evoluţie a societăţii capitaliste — care 
se diferenţiază radical de capitalismul sălbatic din perioada clasică a 
capitalismului — a fost avută în vedere ca ideal de înfăptuire socială de 
organizațiile politice socialiste şi social-democratice încă din secolul 
al XIX-lea, respectiv cele în care s-au înrădăcinat mişcările socialiste 
europene emanate doctrinar din concepţiile social-politice ale unor 
Ferdinand Lasale şi Karl Kautski, respinse, după cum se ştie, de 
doctrinele socialiste de factură comunistă practicate de aripa de stânga a 
socialismului european, promovată de Plehanov şi Lenin. 

Este interesant de amintit că spre o asemenea variantă de 
socialism, am spune de dreapta, promovată astăzi de partidele socialiste şi 
social-democratice occidentale — la care se adaugă în prezent şi cele 
răsăritene şi sud-estice sau central europene —, aderă, în limitele cuvenite 
şi partidele neoliberale actuale din Occident. Ele pledează în favoarea 

unui capitalism democratic bazat pe economia socială de piaţă — o astfel 
de specie de economie de piaţă fiind revendicată accentuat şi de partidele 
creştin-democrate încă din primele decenii ale celei de a doua jumătăţi a 
secolului al XX-lea. 

În privinţa semnificării ideii de socialism, după cum se constată, 
sunt deosebiri radicale nu numai între ideologiile socialiste şi cele liberale 
sau creştin-democrate, ci şi între ideologiile promovate astăzi de partidele 
socialiste (şi social-democrate) şi cele comuniste (de sorginte bolşevică), 
doar ultimele optând pentru un socialism totalitarist de sorginte 
ideologică marxist-leninistă. Faptul că liberalismul a evoluat spre 
neoliberalism, iar socialismul a evoluat spre social-democratism — mai 
bine zis spre un capitalism democratic întemeiat pe economia socială de 
piață —, acreditează concluzia că apropierea dintre aceste ideologii (în 
materie de evoluție democratică), este confirmată de realitatea socială 
contemporană — care, pledând pentru o trăire democratică, respinge atât 
excesul de privatizare, cât şi excesul de colectivizare. Ca reflex al acestei 
realități (democratice), munca nu domină capitalul şi nici invers; în 
societățile capitaliste dezvoltate contemporane, scopul fiind realizarea 
condiţiei umane, atât munca, cât şi capitalul sunt factori de înfăptuire 
socială şi umană şi nu de înstrăinare şi oprimare. Primatul muncii (de fapt 
al creaţiei) nu este posibil fără funcționarea eficientă a capitalului — ambii 
factori având virtuţi realizatorii pentru om., iar statul, prin funcționarea 
optimă a sistemului său organizaţional, contribuie la instituirea unui 
echilibru între inițiativa privată şi protecția socială, rolul său 
manifestându-se nu numai în plan economic şi social, ci şi în cultură, 
educaţie şi instrucție, în acţiunea de protecţie, de apărare şi securizare 
individuală şi comunitară. 

Din acest punct de vedere, accentuarea minimalizării intervenţiei 
statului facilitează apariţia exploatării şi asupririi, prilejuind adâncirea 
polarizării sociale şi înrăutățirea nivelului şi modului de trai al populaţiei 
majoritare — condiționând astfel fenomene de criză socială şi adâncirea 
situației revoluţionare ce periclitează realizarea umană prin declanşarea 
unor rupturi în societate, provocând fenomene de confuzionism valoric şi 
decădere umană. Tot aşa accentuarea maximizării intervenției statului 
generează tendinţe de totalitarism, disfuncționarea economiei de piață şi 
supra-dimensionarea autoritarismului până la limita evoluţiei spre 
dictatură — ceea ce, de asemenea conduce la alterarea condiţiei umane, 

respectiv, la provocarea nu numai a diminuării sensibile a calităţii vieţii 
populaţiei ci şi a decăderii valorice a omului din autenticitatea sa, 
eliminându-se obiectiv şi subiectiv trăirea democratică. Deci, statul 
excesiv de minimal este tot atât de nociv pentru om şi societate ca şi 
statul excesiv de maximal, aşa cum la fel de nocivă pentru realizarea 
condiției umane este economia liberă de piață sau economia de comandă. 
Cu particularitatea că prima deschide posibilitatea evoluţiei spre o trăire 
democratică, iar cea de-a doua închide iremediabil o astfel de trăire 
(democratică). 

Rezultă că şansa opțiunii pentru o societate potențatoare de 
evoluţie socială în direcţia instaurării trăirii democratice şi a condiționării 
reale a procesului de realizare umană este una singură — şi anume, 
opțiunea pentru capitalism. Se explică în acest fel de ce ţările care s-au 
desprins de socialismul economiei de comandă nu pot spera la o trăire 
democratică decât dacă se înscriu într-o tranziție de la socialism la 
capitalism. La un capitalism însă nu al economiei libere de piaţă ci la unul 
în care să funcționeze economia socială de piaţă — numai acest tip de 
capitalism fiind unul democratic. 


b. Refuzul actual al termenului de socialism se explică — după 
cum am precizat anterior — prin nevoia de distanțare faţă de varianta 
socialismului totalitarist. Cu toate că în unele ţări europene, mai ales 
nordice, s-a încercat o experiență socialistă — una însă care s-a 
fundamentat pe rânduieli sociale capitaliste, temeiul acestor rânduieli 
decurgând dintr-o economie de piaţă în care s-au intercalat condiționări 
sociale, fiind gestionată de stat şi stabilindu-i-se anumite limite de 
funcționare — astfel încât să devină reale valenţele ei democratice şi 
umanizatoare. Treptat, principiul economiei sociale de piaţă a fost extins 
în toată aria geografică în care funcționau relaţii de piaţă capitaliste — 
îndeosebi după cel de al doilea război mondial. Această extensie a 
economiei sociale de piață a fost motivată de nevoia doctrinarilor şi a 
clasei politice occidentale de a contracara economia socialistă de 
comandă, de a argumenta superioritatea capitalismului în structurarea 
unei trăiri democratice autentice şi a unei mijlociri reale a realizării 
umane. 

Un asemenea tip actual de societate capitalistă nu mai poate însă 
face față la provocările istorice actuale. Ea manifestă anumite limite în 

materie de realizare umană şi de trăire democratică — s-a împotmolit într- 
o multitudine de contradicții care îi împiedică vocaţia democratizatoare şi 
umanizatoare. Mai ales în contextul declanşării unor revoluționări de 
factură informaţională şi comunicaţională. Astfel încât societatea 
democratică viitoare va respinge (trebuie să respingă) extremismele de 
orice fel: de dreapta sau de stânga, naționalismul extrem şi interna- 
ționalismul exacerbat, dar şi patriotismul exacerbat, conservatorismul 
exacerbat, dar şi novatorismul exacerbat, respectiv şi ideologiile care 
promovează absolutizant fie discontinuitatea, fie continuitatea — ambele 
alternative conducând la deformarea procesului istoric în care stabilitatea 
se îmbină cu instabilitatea. Sunt de exclus, de asemenea, şovinismul şi 
izolaționismul național,  autoritarismul  nemăsurat de orice fel, 
promovându-se (din necesitate) spiritul de toleranţă şi dialog, deschiderea 
spre viitor şi spre cooperare internațională. Se îmbină mondialismul 
economic şi social în contextul garantării identităţii axiologice de nivel 
comunitar. 

Asemenea modalități de înţelegere dialectică a manifestărilor 
sociale şi umane, care să excludă stările dilematice în materie de trăire şi 
simţire spirituală umană sunt reclamate expres de tendinţele actuale de 
mondializare economică şi de integrare politică, de universalizare a trăirii 
umane într-o colectivitate fără limite, departe de orice separatism şi 
izolaționism. Stare de lucruri care reclamă o accentuare a socialului, o 
deschidere spre integrare a individului în colectivitate mult mai 
pronunţată decât până acum — trăire pe care numai prezența unor idei 
preconcepute ne împiedică să o numim socializatoare şi pe care o 
exprimă de multă vreme termenul de socialism, căruia îi corespunde 
construirea unei economii socialiste de piaţă. O asemenea economie nu 
presupune nici desfiinţarea proprietăţii private (ci doar împletirea ei cu 
cea publică şi de stat), nici anularea spiritului de inițiativă şi de 
responsabilitate a omului (ci amplificare acestora), nici împiedicarea 
funcționării legii cererii şi ofertei, a concurenței, a liberului schimb, într- 
un cuvânt, o economie de piață. Cu particularitatea că în funcționarea 
acestor legități obiective intervine mai activ — prin condiționări 
organizaționale — factorul subiectiv, respectiv statul de drept, un stat care- 
şi asumă responsabilități în gestionarea direcției de dezvoltare economică, 
socială şi umană a societății. 

Finanţarea unui asemenea stat, neminimal (nu minimal ca în 
capitalismul trecut), nu va anula, pentru că nu vor dispărea, tensiunile 
sociale şi stările contradictorii în raporturile economice şi sociale — putând 
fi evitate însă antagonismele şi situaţiile conflictuale ce pot antrena 
instalarea unor fenomene de criză., iar dacă acestea apar, se rezolvă prin 
înțelegere şi cooperare, prin practicarea unor negocieri diplomatice 
raționale (dar responsabile), înscrise în limitele universului specific unor 
țării autentic democratice, prin practicarea unor reformări deliberate a 
acelor domenii ale socialului care au efect dereglatoriu la nivel sistemic. 
Putem afirma, din acest punct de vedere că în viitorul capitalism 
democratic se va constata o creştere a rolului factorului subiectiv în 
dezvoltarea obiectivă a societăţii. O atare implicare a subiectului în obiect 
fiind o necesitate exercitată din libertate — ceea ce ilustrează o evoluţie a 
democratismului vieții sociale. 


3. Din precizările efectuate privind specificul societății capitaliste 
contemporane, al cărui atribut definitoriu este democratismul şi 
accelerarea ritmurilor progresului (cu repercutări directe asupra 
procesului de înnoire şi realizare umană) şi din analiza conţinuturilor 
proceselor revoluţionare ce se petrec în momentul de faţă în lumea 
contemporană, rezultă că tranzițiile pe care le declanşează asemenea 
procese sunt de două feluri: trecerea de la socialismul de formă 
totalitaristă la capitalismul democratic şi trecerea de la capitalismul 
democratic actual la o societate democratică superioară, în care virtuțile 
capitalismului generat de economia de piață în materie de potenţare a 
procesului de realizare umană sunt corelate cu virtuțile umanizatoare pe 
care le conferă acestei economii (de piață) reformările de factură 
„socialistă” (concepută din perspectiva democratică şi nu totalitaristă), 
rezultate din creşterea rolului statului în gestionarea proceselor economice 
şi sociale. Primul tip de tranziție se desfăşoară în țările răsăritene, central 
şi sud-est europene foste aparținătoare „lagărului socialist”, dizolvat în 
ultimul deceniu şi jumătate al secolului trecut, iar al doilea tip de tranziţie 
se anunță a se declanşa în perioada următoare în țările capitaliste 
dezvoltate. În ambele tipuri de tranziţie la niveluri şi etape diferite, omul 
este conceput ca scop, iar societatea ca mijloc al procesului social, iar 
democratismul este constanta comună a fizionomiei organizării societății. 

Din acest punct de vedere, este necesar de înțeles că tipul de 
capitalism scontat a se constitui în țările foste socialiste este un capitalism 
democratic contemporan şi nu unul clasic — primitiv şi sălbatic, generator 
de inegalităţi flagrante în materie de realizare umană şi de alterări ale 
trăirii democratice. Tranziția în ambele forme de manifestare sugerate în 
raționamentele noastre presupune construcție şi nu restaurație. Restauraţia 
are în vedere doar revenirea la economia de piaţă şi la posesia privată a 
mijloacelor de producţie — deci, reaşezare în cadrul lor firesc a relaţiilor 
economice şi sociale, eliberate de învelişul lor suprastructual de factură 
totalitaristă. Neînsemnând deloc revenirea la capitalismul sălbatic căruia 
îi era specific statul minimal şi spontaneitatea în mecanismele economice 
şi sociale, pe temeiul cărora se înrădăcinau practici nedemocratice şi 
diverse discriminări în relațiile dintre oameni. 

Ideal ar fi ca modelul de capitalism spre care se aspiră în tranziția 
de la socialism la capitalism să fie nu numai unul democratic 
contemporan ci şi unul democrat viitor, cu o capacitate realizatorie şi 
umanizatorie sporită, respectiv un capitalism ce se instituie pe 
revoluţionările informaţionale şi comunicaționale ce se desfăşoară în 
prezent. Nu spre un capitalism al maşinii cu aburi, nici măcar spre unul al 
robotizării clasice sau numai al calculatorului electronic se îndreaptă 
omenirea astăzi, ci spre un capitalism al epocii internetului şi al 
mondializării economice cu efecte provocatoare asupra modelului uman şi 
a condiției umane încă greu de definit astăzi. Altă alternativă conceptuală în 
privința elaborării strategiilor dezvoltării în ţările foste socialiste, în cele 
slab dezvoltate şi în curs de dezvoltare, le condamnă la o veşnică întârziere 
(rămânere în urmă) în raport cu nivelurile de dezvoltare din tările 
democratice puternic dezvoltate. Or, nu acesta este țelul integrării 
(europene, de exemplu) şi mondializării, al omogenizării nivelurilor de 
dezvoltare într-o lume democratică a viitorului (după cum se constată, nu 
prea îndepărtat). Aşadar, restaurația priveşte doar tipul de societate şi nu 
nivelul de dezvoltare al acesteia, în speță al capitalismului — acesta aflându- 
se, necesarmente, mai mult decât oricare tip de societate, în deschidere. 


4. Asupra tipului de proprietate într-o etapă viitoare a 
capitalismului, problemă la care ne-am mai referit în paginile anterioare, 
considerăm necesar de subliniat două nuanțări. Mai întâi, nu sunt de bun 
augur extremismele: ori proprietate privată — deci capitalism —, ori 

proprietate colectivă (publică şi de stat) — deci socialism. Este adevărat că 
socialismul practicat ca orânduire socială într-o bună perioadă în secolul 
trecut a procedat la o colectivizare generalizată a proprietăţii asupra 
mijloacelor de producţie — şi s-a constatat impactul negativ pe care l-a 
avut o asemenea metodă asupra condiției umane. De asemenea, au fost 
evidente şi limitele din acest punct de vedere ale metodei absolutizării 
proprietăţii private în societățile capitaliste de tip clasic — care, între altele, 
au condiționat generarea statului minimal, realizarea umană fiind lăsată 
exclusiv pe seama spontaneităţii. Capitalismul contemporan a corectat în 
parte această unilateralizare, asumându-şi deținerea de către stat a unui 
cuantum (variabil de la ţară la țară) de proprietate asupra mijloacelor de 
producţie, îndeosebi în sectoarele strategice ale economiei naționale. 
Procedând în acest sens la instituirea unei economii sociale de piaţă în 
locul economiei libere de piață specifică vechiului capitalism. 

Pentru a se avansa spre o nouă treaptă de evoluţie a capitalismului 
— la cea denumită de noi specifică economiei socialiste de piaţă, cuantumul 
de proprietate de stat este necesar să sporească, astfel încât acesta, ca stat de 
drept, să-şi poată exercita rolul său de gestionare a proceselor economice şi 
sociale în vederea accentuării acoperirii nevoilor de protecție socială şi de 
susţinere substanțială a investiţilor în infrastructură şi în sectoarele 
strategice ale economiei naţionale. În vederea omogenizării (ca tendință şi 
nu în sens egalitarist) calității vieţii oamenilor şi a apropierii nivelurilor de 
dezvoltare între țările integrate unional, ponderea proprietăţi de stat va 
trebui consolidată şi sporită — astfel încât statul nu doar să potențeze formal 
ci să şi intervină real în procesul de omogenizare socială (din punct de 
vedere al calităţii vieţii), desigur modul de trai al oamenilor depinzând 
hotărâtor de obiectivarea capacităților creative şi de aportul social la 
progresul comunității al fiecăruia), sub acest aspect justificându-se atributul 
de socialistă a economiei de piaţă în această nouă etapă a capitalismului 
democratic. Etapă în care dreptul de proprietate şi de participare la 
exercitarea puteri a individului (după competență şi responsabilitate) sunt 
asigurate şi ocrotite exemplar. 


5. O problemă care, din când în când, este ridicată pe primul plan 
al confruntării politice (şi nu numai ideologice) este cea a reconsiderării 
dreptului de participare la viaţa politică. 

Considerăm în această privință că trebuie procedat cu tact şi 
responsabilitate — nu totdeauna indivizii poartă vinovăția practicării unor 
rânduieli sociale socotite, pe bună dreptate, ca reprobabile în prezent, nu 
ei au impus tipul de raționalitate în raport cu care s-au structurat 
asemenea rânduieli. Pot fi supuşi oprobriului public (moral sau juridic) 
cei care sunt acuzabili de vinovăţii certe şi nu categorii sociale sau 
profesionale în bloc, inclusiv totalitatea profesioniştilor dintr-o anume 
ierarhie organizațională anterioară. Trebuie judecat omul pentru ce face şi 
gândeşte astăzi şi nu pentru ceea ce a făcut în trecut — nu totdeauna din 
voință proprie, ci, eventual, doar din conformism comandat şi controlat 
social (acțiunile de acest gen trebuie apreciate în limite rezonabile). Cu 
excepţia celor care din inițiativă proprie şi din motivații reprobabile s-au 
angajat în făptuiri condamnabile. Lustraţia aplicată generalizat nu însănă- 
toşeşte organismul social, ci îl traumatizează grav şi îl sărăceşte negativ. 

În aceeaşi ordine de idei, nu trebuie învinovăţită generaţia actuală 
pentru comportamentele sale anterioare, izvorâte dintr-o altă raționalitate 
şi în conformitate cu alte coduri normative (juridice sau morale). În 
numele prezentului societar nu trebuie respins global trecutul societar, fie 
şi pentru faptul că şi prezentul are caracter contradictoriu, nu numai 
trecutul — doar paradigma stilistică a fost alta. Totul trebuie judecat în 
raport cu aportul sau nocivitatea unor conduite acţionale în raport cu 
cerințele de realizare umană — cerinţe izvorâte din table de valori diferite. 

Fiecare societate sau regim politic din trecutul istoric are virtuțile 
şi limitele sale, mai mult sau mai puţin apreciate de contemporani, poate 
fi învinuită sau apreciată de urmaşi din perspectiva aportului la realizarea 
umană, dar nu mai poate fi reînviat trecutul şi nici corectat. Sub această 
rațiune, capitalismul sălbatic şi socialismul totalitarist țin de trecut, 
capitalismul democratic ţine de prezent, iar societatea democratică 
viitoare, capitalistă în esenţa ei, dar amendată socialist (adică din 
perspectiva actuală de socializare a individului şi de personalizare şi 
realizare a lui de către societate) ţine de viitor. 

Deschiderea spre viitor trebuie să călăuzească, deci, orice 
strategie a dezvoltării, aplicabilă oricăreia din tranziţiile aflate în 
desfăşurare în lumea contemporană, inclusiv a celei de la socialism la 
capitalism în țara noastră. Din această perspectivă se cade a fi judecate 
prioritar conduitele oamenilor şi făptuirile lor nemijlocite. 

III 


DEMOCRAȚIE — AUTORITATE — DICTATURĂ 
ÎN DIALECTICA ACTUALĂ A VIEŢII SOCIALE 


Termenii de democraţie, autoritate, dictatură exprimă o tipologie 
complexă de raporturi organizaționale ce configurează un organism 
social. Dacă termenii limită ai acestei triade, respectiv cei de dictatură şi 
democraţie au referinţă în tipologii de raporturi sociale ce se exclud şi nu 
interferează între ele, termenul mediu, cel de autoritate, se referă la 
continuitatea triadei, intervenind în celelalte două, sugerând rigoarea unei 
ordini sociale, condiţionarea stabilităţii organizaționale a unei societăți, 
manifestarea ei ca întreg, ca totalitate omogenă. 

Simplificând problema (ordinii sociale) este de remarcat un 
adevăr de notorietate că democrația desemnează o ordine în care puterea 
de decizie asupra actului în procesul social o are majoritatea — în primul 
rând producătorii de bunuri şi valori şi lucrătorii din sfera serviciilor —, iar 
dictatura desemnează o ordine în care decizia aparține minorității, de 
regulă posesorilor principalelor mijloace de producție şi de capital şi 
managerilor acestora, care-şi arogă dreptul de a dispune de beneficiul 
ordinii unui organism social. Uneori, poziția de comandă a acestei 
minorităţi este asumată de grupuri restrânse ale corpului social, la limită 
reprezentate de un singur individ sau de un grupuscul al acestuia. 

Este de dedus din configuraţia acestei scheme structurale, 
simplificate la maximum, a sistemului organizațional al societății că 
democraţia avantajează clasele şi păturile sociale mai largi ale unui corp 
social, iar dictatura avantajează o categorie elitară din punct de vedere 
social a acestui corp şi funcţionează în defavoarea populației majoritare — 
de regulă asuprite şi uneori chiar oprimate de către elita ce-şi asumă 
atribuţii comunitare. 

Într-o formulă aproape unanim utilizată în limbajul sociologic şi 
politologic comun, se poate reţine ideea că opoziţia dintre democraţie şi 

dictatură este asimilată ca opoziţie între democraţie şi aristocrație — 
indiferent dacă aceasta din urmă a intervenit oligarhic în istoria socială ca 
aristocrație sclavagistă, feudală, burgheză sau muncitorească, iar începând 
din epoca modernă, într-o variantă mai complexă, ca aristocrație 
burghezo-moşierească sau burghezo-democrată. 

Asemănător, democraţia a reprezentat atât puterea demosului (în 
accepție clasică), cât şi puterea exercitată de pături largi ale populaţiei, 
cuprinzând, începând din epoca modernă, de la reprezentanții clasei 
producătorilor de bunuri şi valori, până la cei ai micilor proprietari de 
mijloace de producție, ai intelectualilor, funcționarilor şi chiar ai unor 
segmente ale marilor proprietari — care-şi asumă idealurile de realizare 
comună cu cele ale majorităţii corpului social. Exercitarea puterii 
majorității înfăptuindu-se organizațional pe cale parlamentară (selectată 
electiv prin funcţionarea principiului pluripartidismului). 

Configuraţia şi aria de cuprindere a ceea ce s-ar numi forțele 
democratice într-o societate este, aşadar, foarte elastică — fapt evidenţiat 
cu atât mai mult în epoca contemporană, mai ales în condiţiile în care atât 
democraţia, cât şi dictatura nu mai sunt atât de clasă ci, mai ales, fie una 
liberală sau social-democrată (şi, eventual, creştin-democrată) în cazul 
democraţiei, fie una personală sau a unor grupuri restrânse de interese (de 
regulă care vin flagrant în contradicţie cu interesele marii majorități a 
populaţiei) în cazul dictaturii. 

Situaţii de dictatură personală sau de grup au fost bine cunoscute 
în secolul al XX-lea, remarcându-se în această privință dictatura fascistă 
şi dictatura comunistă (ne referim cu precădere la condiţia social-politică 
a unor întinse zone de pe continentul european şi a celor de răspândire a 
civilizației de tip european în alte continente — amerindian, asiatic, 
african). În afara acestor dictaturi de tip clasic ale secolului al XX-lea, în 
acest secol au mai coexistat şi coexistă democraţii şi dictaturi (îndeosebi 
de tip asiatic, african, sud-american) şi, în anumite limite, chiar europene, 
care fie s-au instituit în jurul unui autocrat de sorginte demagogic- 
populară, fie au înflorit prin devianță de la principiile democratice prin 
suprasolicitarea autoritarismului şi izolarea grupului de putere de masa 
largă a populației. 

Iar în ce priveşte democraţiile parlamentare ale secolului al XX-lea 
sunt de amintit cele în care s-au respectat principiile pluripartidismului în 
alegerea parlamentului (sau camerei reprezentanţilor) şi în separația 

107 


Universitatea Spiru Haret 


puterilor (în stat) şi ale economiei de piaţă şi liberei inițiative, care au 
aplicat şi aplică — mai accentuat sau mai puţin accentuat — şi principiile 
libertăţii individului şi drepturilor omului, ale egalităţii în faţa legii şi 
egalităţii de şansă în materie de personalizare şi realizare umană. Cele 
mai avansate şi, în felul lor, model de trăire democratică fiind din acest 
punct de vedere democraţiile occidentale (vestice şi nord-vestice 
europene, nord americane şi, în ultima vreme, est-asiatice) care au 
asigurat popoarelor în care funcționează niveluri înalte de dezvoltare 
economico-socială şi, corespunzător, tuturor membrilor societății, niveluri 
şi moduri superioare de viețuire în ceea ce priveşte personalizarea şi 
realizarea umană. 

Apreciind situaţia organizaţională a societăților lumii contem- 
porane, se constată că au cea mai mare răspândire democrațiile europene 
şi euroatlantice, iar numărul dictaturilor se află în restrângere accentuată 
(aceasta fiind, de altfel, o caracteristică a noii ordini internaționale), fiind 
eliminate din Europa şi America de nord, precum şi din unele zone ale 
celorlalte continente. În mare parte, datorită triumfului aplicării 
principiilor libertății individului şi ale drepturilor omului în practica 
relaţiilor internaționale. Problemele importante care se pun acum la nivel 
global sunt cele ale adâncirii democratismului parlamentar şi eliminării 
regimurilor dictatoriale de orice fel, precum şi cele privind crearea unor 
raporturi de egalitate în drepturi a tuturor națiunilor şi naționalităților şi, 
respectiv, pe acelaşi plan, cele ale sprijinirii procesului (obiectiv) de 
integrare (politică) zonală (în condiţiunile conservării identităților în plan 
spiritual şi valoric) şi de mondializare economică. 

Funcționarea comunităților zonale (continentală, în cazul 
Europei) este asigurată de structuri organizaționale comune (ceea ce 
presupune un proces de limitare parțială a suveranității statelor integrate, 
în favoarea întregului comunitar în care acestea se integrează). Astfel 
încât, pe lângă parlamentele statelor integrate funcţionează şi un 
parlament comun — din dispoziţia căruia urmează să funcționeze şi 
organisme executive şi judecătoreşti comune (unele deja existente), 
acestea exercitându-se pe aceleaşi principii democratice specifice lumii 
contemporane (în esență, principiile statului de drept). 

1. Determinism stilistic în viețuirea democratică 


Tipul de democraţie sau de dictatură depinde în mare măsură şi 
de anumite condiţionări stilistice, de tipologia paradigmelor (matricilor) 
valorice ale fiecărei comunități umane. Această diferenţiere funcționează 
nu numai la nivelul tipologiei civilizaţiilor ci şi la cel al tipologiei 
comunităților etnice care practică acelaşi tip de civilizaţie. De exemplu, în 
materie de opţiune organizațională nu numai civilizațiile europene se 
disting, de cele asiatice sau africane, dar şi în cadrul aceleiaşi civilizaţii 
apar diferențieri în funcție de determinismele stilistice ale diverselor 
comunități etnice. De exemplu, nu se poate gândi şi percepe o democrație 
românească actuală asemănătoare cu cea germană, franceză, rusească, 
maghiară sau suedeză etc. Deoarece în fiecare caz în parte operează alt 
determinism stilistic. 

În general, pe măsură ce ne deplasăm spre vestul Europei, 
modelul de democraţie al etniilor trăitoare în această regiune a 
continentului este marcat de pragmatism şi pozitivism în gândire şi 
acțiune. În timp ce, deplasându-ne spre est, se constată prezența unui 
contemplativism şi a unui spiritualism. Dacă în primul caz predomină 
ideologii cultice bazate pe un raționalism de sorginte scolastică, în al 
doilea caz predomină ideologii de sorginte mistică sau, în orice caz, 
mitologică orientală — fapt ce se manifestă, de pildă, prin gradul de 
religiozitate — mai ridicat în estul Europei şi mai diminuat în vestul ei. 

Particularitatea constă în faptul că în zona europeană de trăire 
românească, unde civilizațiile de tip european vestic şi cele de tip 
european estic se întâlnesc, respectiv, cea de tip holist răsăritean, în care 
valoarea scop este comunitatea şi valoarea mijloc este individul, se 
întâlneşte cu cea de tip umanist apusean, în care valoarea scop este 
individul uman, iar valoarea mijloc este comunitatea (întregul comunitar). 
Din această cauză, la români, sunt accentuate în aria valorică, valori ca 
patriotismul şi naționalismul (uneori de factură holistă), alături de valori 
ca individualismul şi raționalismul (valori de factură umanistă). Primele 
dintre acestea decurgând dintr-o atitudine contemplativă (de factură 
răsăriteană), iar celelalte dintr-o atitudine pragmatică (de factură 
apuseană). De aici rezultă înclinația românului atât pentru 
contemplativism, cât şi pentru pragmatism — la noi împletindu-se 
holismul şi umanismul în structurarea matricii stilistice —, mai bine zis, 

românii optează pentru un pragmatism moderat sau pentru un 
contemplativism măsurat de un anume realism şi raționalitate logică. 

Această sinteză stilistică explică de ce democratismul românesc 
nu poate fi identic cu cel germanic, francez, suedez, american — pentru 
români având situare centrică (scop) atât omul (ca individ), cât şi 
comunitatea şi funcționalitatea de mijloc, atât individual, cât şi totalitatea 
etnică. Chiar şi în condiţiile integrării europene (proces care se produce 
accelerat în aceste decenii de început al secolului al XX-lea), românii nu- 
şi pierd etnicitatea, spiritul comunitar şi înclinația spre contemplativ, spre 
identitate psiho-spirituală şi de factură holistă. De aceea, nu poate fi 
aplicabil modelul democratic suedez sau american sau de altă natură la 
procesul românesc de democratizare. Democraţia românească nu poate fi 
decât originală — tocmai pentru că teritoriul românesc este situat într-o 
zonă istorico-geografică de cumpănă a civilizaţiilor. 

Dincolo de această particularitate românească a tipului de 
democraţie, determinat mai ales de sorgintea sa stilistică, în prezenta 
analiză se pune şi problema (mai generală într-o astfel de dezbatere) 
raporturilor dintre model şi individualitatea concretă în care-şi găseşte 
aplicabilitate modelul. Modelul este o abstracție, o gândire mai mult sau 
mai puţin de factură transcendentistă. El se află în plan ideal, este o 
construcție a minţii operată prin generalizare, pe cale inductivă. Nu poate 
fi socotită ca model o anumită experiență de construcție democratică în 
cazul aflat în discuţie. Pot fi luate în considerație ca reper anumite 
trăsături ale modelului experimentat într-o anume concretitudine. Astfel 
încât, totdeauna concretitudinea rămâne de domeniul specificităţii. Se 
manifestă ca un caz particular ce incubă o anumită originalitate. De aceea, 
orice democraţie socială reală implică particularizări în raport cu modelul 
şi solicită din partea celor care se angajează în a o edifica într-o ţară sau 
alta şi cu atât mai mult într-o civilizație sau alta, o accentuată creativitate. 

În această privință, respectiv în legătură cu tipologia 
democraţiilor, este de semnalat a fi cu totul nepotrivită tendința actuală 
de a extrapola modelul european de democraţie, îndeosebi de factură 
apuseană, asupra unor procese de democratizare din alte tipuri de 
civilizaţie, cărora le sunt specifice alte determinisme stilistice (de 
exemplu, celor din Orientul mijlociu). Niciodată nu este de conceput a se 
institui în Afganistan sau Irak democrații de tip vestic. 

Este de amintit că în matricea stilistică din civilizațiile islamice se 
concepe altfel relația dintre individ şi comunitate, inclusiv procesul 
general de realizare umană. Numai dacă se porneşte de la constatarea 
acestei specificități stilistice se poate sconta eficiență în eforturile actuale 
(nu de puţine ori cu totul neacoperitoare de opţiuni valorice umaniste şi 
raționaliste) de construire a unor raporturi democratice în zonele sus- 
menţionate ale Orientului mijlociu. Democraţia autentică este imposibil 
de a fi instituită exclusiv cu forța şi numai din iniţiativă externă. Fără 
voinţa internă nu este de conceput angajarea într-un proces istoric a unei 
comunități umane, fie ea şi politică nu numai etnică. 

Prilej de a conchide nevoia de abordare diferențiată a procesului 
de democratizare în condiţii de diferenţiere a civilizaţiilor îl constituie 
experiența chineză şi mai nou cea vietnameză de constituire a economiei 
de piaţă — cu toate derivatele ei în plan social şi uman. Holismul 
civilizației lor determină funcţionarea principiului unipartidic în procesul 
democratizării, în contextul coexistenţei economiei de piață cu economia 
de comandă. De altfel, şi experienţa japoneză a demonstrat că se pot 
împleti principiul democratizării cu cel al holismului extrem, respectiv al 
unui individualism de tip european tipic cu un colectivism la fel de tipic 
asiatic, cu repercusiuni greu de înţeles în planul trăirii spirituale, morale şi 
juridice comunitare — aproape de invidiat din perspectiva mentalități 
individualiste europene. 

Pornind de la aceeaşi experiență diferențiată în domeniul 
democratizării vieţii sociale şi a construcției economiei de piață se poate 
concepe şi varietatea modalităților de integrare economică zonală şi 
continentală actuală (în acest context putând fi gândită şi integrarea nord- 
atlantică şi, respectiv, cea europeană). 

Astfel de procese de integrare, care solicită diferenţiere, au loc (şi 
mai ales ar trebui să aibă loc), de exemplu, în zonele centrale şi sud-estice 
ale Europei (şi, de ce nu, în perspectivă, şi în cele răsăritene). 
Diferenţierile apar şi în acest caz în funcție de specificitatea paradigmei 
stilistice: nu se pot aplica aceleaşi coduri normative în procesul de aliniere 
(la ordinea juridică şi economică europeană) în fiecare ţară care-şi 
propune ca scop integrarea. Situaţie constatată, de exemplu, în ce priveşte 
mecanismul nostru (românesc) de integrare — pragmatismul la români nu 
se poate dispensa de contemplativism (care solicită corelarea libertății 

individuale cu cea colectivă, conservarea identității psiho-spirituale de 
nivel comunitar). 

În ce priveşte specificul vieţuirii democratice, indiferent pe ce 
cale se realizează în epoca contemporană, este de reţinut că nu se 
recomandă conceperea în aceleaşi modalități a procesului democratic 
într-o ţară unicomunitară din punct de vedere etnic (chiar dacă în 
hotarele ei viețuiesc şi minorităţi etnice) şi într-o fară federativă (care 
cuprinde un conglomerat de națiuni sau popoare). Din această categorie, 
țări ca Rusia sau China, nu mai puţin şi India, cunosc (îndeosebi ultimele 
două) ritmuri de construcție economică de tip capitalist (cu toate 
consecințele sociale ce decurg din aceasta) nemaiîntâlnite şi 
(corespunzător) de modernizare a întregului complex infrastructural de 
natură să susţină cote înalte de progres social îi înnoire umană.” 

În acest domeniu al democratizării vieţii sociale, deceniile 
următoare vor cunoaşte reaşezări spectaculoase în ce priveşte structurile 
de putere la nivel internaţional. Ceea ce va dovedi că tipologia trăirii 
democratice nu se reduce în nici un caz la tipologia specifică spaţiilor 
actuale euroatlantice. 

În aceleaşi condiţii de specificitate, decurgând din identitatea 
determinismelor stilistice, se impune a fi apreciată şi varietatea tipologică 


” În astfel de țări federative (în hotarele cărora locuiesc zeci sau chiar sute 
de etnii), situate în zone geografice foarte întinse, nu se poate renunţa la centralism, 
la o anume autoritate nucleară ce pune în valoare tradițiile unipartidismului şi ale 
unui monolitism organizațional. Întrucât se consideră a fi producătoare de anarhie 
autonomia etnică locală şi descentralizarea administrativă dincolo de o anumită 
limită, a cărei depăşire se consideră a avea efect dizolvant. Viitorul va decide 
rațiunea acestui autoritarism specific federaţiilor de popoare, inclusiv asupra 
tipologiei raporturilor dintre centralismul organizațional şi autonomismul 
organizațional şi, respectiv, a măsurii centralismului în aria sistemelor valorice şi de 
vieţuire democratică. Europa însăşi, după integrarea tuturor ţărilor care o alcătuiesc, 
va trebui să regândească această problemă — a raporturilor dintre unitatea 
continentală şi diversitatea componentelor ei — care, în momentul de față, năzuiesc 
spre conservarea identității psihospirituale. 

Avem de a face, în astfel de situaţii, cu un autoritarism federal, pe care-l 
practică deja țările mari, cu întinderi teritoriale şi număr considerabil al populației, 
în care dependența economică şi politică (nu culturală) de centrul organizaţional al 
federației are caracter necesar (pentru menţinerea echilibrului interior). 

a regimurilor dictatoriale în epoca contemporană (expres, în secolul 
al XX-lea). În această privință şi socialismul (ca orânduire socială tipic 
totalitaristă) a cunoscut o mare diversitate. În nici un caz nu s-au 
asemănat, din punct de vedere organizațional, socialismul asiatic cu cel 
cubanez sau cel sovietic cu cel iugoslav şi chiar cu socialismul românesc — 
care, la rândul său, a avut particularităţile lui, de exemplu, față de cel 
central-european. Deosebirea principală a decurs, în mare măsură, din 
tipologia diferențiată a civilizaţiilor (respectiv, a matricelor lor stilistice). 
La români, spiritul de obşte, de esență holistă, a fost mai pronunţat decât 
cel individualist, de esență umanistă, fapt care a determinat prezența mai 
activă în România a unor tendințe holiste, apropiate într-o anumită 
măsură de cele orientale. Lucrul care explică, în mare parte, şi 
particularitățile tranziției la capitalism din România, față de alte ţări foste 
socialiste din Europa centrală şi de sud-est. 

Din sublinierea acestei diversități de aspecte ale vieţuirii 
democratice şi, respectiv, ale vieţuirii totalitare, se impune a conchide că 
numai pe temeiul conştientizării diversităţii în materie democratic-orga- 
nizațională sunt întrunite condițiile pentru a răspunde (mai de vreme sau 
mai târziu) la întrebarea: încotro se îndreaptă omenirea în general şi 
diversele ei civilizaţii în particular? 

Pentru a răspunde la o asemenea întrebare (cardinală în 
configurarea strategiilor actuale ale dezvoltării) este imperios necesară 
renunțarea la viziunile europocentriste tradiționale asupra istoricității 
vieţii sociale (concepute ca panaceu în gândirea secolelor al XIX-lea şi, în 
mare măsură, şi în secolul al XX-lea), dovedite deja a fi neproductive şi 
chiar dăunătoare la nivel global pentru explicarea proceselor istorice. 


2. Semnificarea termenului de autoritate 
şi nevoia de autoritate în vieţuirea democratică 


Discernământ analitic se impune şi în ce priveşte semnificația 
termenului de autoritate şi a rostului autorității în viaţa organizaţională 
de tip democratic. 

La o primă vedere, criteriul autorității este specific regimurilor de 
dictatură, de accentuarea autorității până dincolo de orice limită 
depinzând viabilitatea şi consistenţa unei dictaturi. 

Democraţia implică, de asemenea, drept criteriu primar de 
eficiență raporturile de autoritate., dar numai în măsura în care democraţia 
să se poată manifesta ca ordine, ca adeziune la o ordine care asigură 
libertatea individului şi reglementează drepturile şi datoriile acestuia față 
de societate. Lipsirea de autoritate a unui sistem organizațional cu 
caracter democratic conduce la anarhie şi regres social, la o trăire socie- 
tară în care fiecare se manifestă după bunul plac. Aşadar, democrația fără 
autoritate are un efect dizolvant asupra trăirii comunitare. 

Organele alese democratic, din dispoziţia cărora emană organul 
executiv al întregului social, dispun (cu necesitate) — în limite 
democratice riguros stabilite prin lege — de cuantumuri de autoritate de 
natură să asigure societăţii o anumită ordine şi coerență, precum şi de 
capacități de mobilizare a membrilor comunităţii în direcţia înfăptuirii 
unor țeluri de realizare socială şi umană unanim şi în comun scontate. 

Criteriul şi temeiul autorității este legea (juridică). Ea 
funcționează în condiţiile unor rânduieli democratice în care are 
aplicabilitate principiul separaţiei puterilor (legislative, executive şi 
judecătoreşti) şi principiul umanismului (care în societățile democratice 
de tip european sunt stabilite ca valoare-scop individul şi ca valoare- 
mijloc comunitatea). Amestecul politicului în funcţionarea juridicului îi 
afectează acestuia funcționalitatea, ajungându-se la abateri de la substanța 
democraţiei, la practicarea arbitrariului în comportamentul membrilor 
comunității, favorizându-se factorii de putere — interesele private ale 
acestora — în detrimentul majorității. Ceea ce conduce la slăbirea 
încrederii în autoritatea publică., iar slăbirea autorității în raporturile 
democratice are ca efect disoluția acesteia şi, în ultimă instanță, 
disfuncționalitatea organismului social, fiind provocate dereglări ale 
procesului de realizare umană. 

De aceea, într-o democraţie autentică este necesară funcţionarea 
optimă a criteriului autorităţii. Ceea ce presupune egalitatea tuturor în 
fața legii şi aplicabilitatea exemplară a legalității în comportarea şi 
acţiunea tuturor membrilor corpului social — dacă se poate din conştiinţă 
(din libertate) şi nu numai din obligaţie (din necesitate). Situaţie care 
implică prealabile acţiuni educaționale şi de conştientizare de sine la nivel 
colectiv a membrilor comunităţii, luarea la cunoştinţă de către aceştia a 
faptului că libertatea presupune normativitate, permisiunile incubă 
obligaţii în respectarea unor indicaţii normative ce decurg din principiul 

autorității. Deoarece democraţia se trăieşte în măsura în care în prealabil 
se învaţă, ea nefiind un dat obiectiv, ci se asimilează şi se exercită 
subiectiv. 

Problema care se pune în practicarea democrației este aceea a 
limitelor autorității — deoarece aplicarea peste o anumită margine a 
autorităţii deschide calea intrării în acțiune a dictaturii, a uneia nu numai 
a minorităţii asupra majorităţii comunitare, ci şi a majorității asupra 
minorităţii. Dictatura practicată de majoritate (de fapt, cea aplicată de 
structurile ei organizaționale care uneori se autonomizează excesiv, 
izolându-se total de baza ei socială) are consecinţe oprimatoare din cele 
mai grave. Atât într-un fel, cât şi în altul, se ajunge la situaţia că individul 
sau microgrupul nu mai are unde să-şi ceară dreptatea, nu mai are unde să 
se poată plânge de încălcarea repetată a drepturilor sale (rămâne singur) — 
ceea ce îl înstrăinează iremediabil. 

O atare situaţie este agravată de faptul că alegerea organelor 
reprezentative ale puterii de stat se exercită la intervale mult prea mari 
(patru sau cinci ani), iar aceste organe nu prea dau seamă de deciziile pe 
care le iau în faţa parlamentului şi, cu atât mai puţin, în fața alegătorilor. 
În această privință, nu numai durata (prea lungă) la care se declanşează 
alegeri electorale afectează democraţia, ci, mai ales, faptul că se practică 
prea des metoda asumării răspunderii guvernamentale şi nu se supun 
dezbaterii publice, nici măcar la nivel parlamentar, anumite indicaţii 
normative sau decizii cu efect comunitar. Trebuie reţinut că o asemenea 
metodă are legitimitate numai în cazuri excepţionale (în condiţii de 
cataclisme naturale sau sociale) în care timpul de dezbatere şi dialog nu 
mai este posibil de amânat. De aceea, practicarea metodei asumării 
răspunderii guvernamentale pentru orice decizie cu caracter legislativ şi 
asumarea competenţei în această privință a organului executiv poate fi cu 
drept cuvânt apreciată ca expresie a încălcării principiului democraţiei — 
în mod particular, ca subordonare a legislativului de către executiv 
(aceasta fiind o formă concretă de încălcare a principiului separaţiei 
puterilor în stat). De asemenea, se procedează şi la evitarea metodei 
democratice a referendumului popular sau a dezbaterii publice în 
mass-media a unor decizii care au un puternic impact comunitar — ceea ce 
semnifică, în aceeaşi măsură, deficit de democrație şi, implicit, un 
comportament dictatorial (de fapt, iresponsabilitate şi lipsă de 
discernământ politic). 

În general, în practica organizaţională a sistemelor democratice 
parlamentare se strecoară multe alte medieri şi condiționări care provoacă 
abateri de la principiul democraţiei. Au loc încălcări reciproce ale 
competenţei puterilor — cu deosebire în țara noastră în etapa actuală: de 
către puterea executivă a puterii judecătoreşti, de către puterea executivă a 
puterii legislative, de către preşedinţie a puterii executive şi chiar 
judecătoreşti, de către puterea juridică a unor atribuţii ale celei executive 
etc. De asemenea, organele centrale ale puterii executive nu dau seama 
sistematic în fața puterii legislative de misiunea încredințată de legislativ 
în funcționarea mecanismului organizațional cu caracter administrativ; nu 
există o relaţie optimă între organele centrale şi cele locale ale puterii de 
stat, nu se practică corespunzător principiul autonomiei administrative 
locale şi teritoriale — menţinându-se peste limită centralismul; în alegerea 
competenţelor organizaționale se practică sistemul clientelar şi raporturile 
de cumetrie (rudenie), se recrutează candidați pentru demnitățile 
legislative şi executive persoane fără pregătire organizațională temeinică, 
fără experiență în domeniul de activitate ce i se rezervă de coordonat; nu 
se practică la nivelul cuvenit răspunderea managerială până la nivel 
ministerial — considerându-se că atribuţia de manager macroorganiza- 
tional se învață la locul de muncă, trecându-se cu vederea efectele majore 
de nivel comunitar pe care le provoacă lipsa de profesionalism a unora 
cărora li se încredințează înalte munci de răspundere. Toate acestea 
determină dereglări majore ale sistemului democratic, compromiţând 
substanța principiului autorităţii — minimalizarea sau maximalizarea 
acestuia până la instalarea haosului sau a rigidităţii organizațional-admi- 
nistrative — de natură să compromită ideea statului de drept. 

Ca o expresie majoră a lipsei de profesionalism la nivel 
macroorganizațional, se acționează de pe o zi pe alta, nu există o strategie 
viabilă a dezvoltării economico-sociale pe termen lung, uneori nici măcar 
mediu, nu se ştie încotro evoluează România pe cale democratică şi care 
este modelul de călăuzire a efortului constructiv actual., iar dacă se 
încearcă elaborarea unor strategii asupra viitorului nu se ține cont că 
acesta nu este doar dat, ci este, într-o covârşitoare măsură, ales, iar 
alegerea nu se întemeiază numai pe motivații nomologice, ci şi pe 
motivații psihologice şi teleologice, la rândul lor condiționate de motivații 
axiologice. Se întreabă, oare, autorii de strategii ce vor românii? Ce 
aşteaptă şi ce speră ei să dobândească în perspectivă ca realizare 

(materială şi spirituală) individuală şi comunitară — în speţă, ce nivel şi 
mod de trai vor ei să atingă, ținându-se cont de tradiţii şi de configuraţia 
matricei lor stilistice? Nu cred că românii aşteaptă să trăiască neapărat ca 
germanii sau americanii — ştiindu-se câte neajunsuri conştientizate, au şi 
ei aceştia depăşit astăzi. 

O anumită doză de contemplativism şi de reflexie mitică, 
aureolată de un umanism nezăgăzuit de pragmatismul exacerbat şi sărăcit 
de o spiritualitate pozitivă fără margine nu cred că vor fi eliminate 
vreodată din trăirea psiho-spirituală a românilor. 

Avem convingerea că şi apusenii (de regulă saturați de 
pragmatism şi pozitivism) aspiră spre o trăire spirituală însoțită de 
contemplativitate şi mister, ei realizând sărăcia de spirit în care au ajuns 
prin călăuzirea de strategii marcate excesiv de pozitivitate şi rigorism 
normativ fără deschidere valorică — totdeauna provocatoare de înstrăinare 
şi defetism. Şi dacă lucrurile stau astfel, de ce noi românii ar trebui să le 
reproducem întocmai experienţa istorică şi nu am amenda-o din mers, 
pentru a se evita o capcană istorică compromisă din punct de vedere 
umanist? 

Românilor le repugnă individualismul exacerbat şi defetismul 
axiologic, ei nu pot renunța la o anume înfrățire cu natura şi la 
deschiderea spre transcendent, nu se împacă cu spiritul pozitiv carcerizant 
din punct de vedere psihologic, nu le oferă satisfacţie psihologică şi 
axiologică normativitatea excesiv de riguroasă, care, în ultimă instanță, le 
îngustează sentimentul de libertate şi trăirea individuală. 


3. General şi individual în conceperea 
şi practicarea raporturilor democratice 


În altă ordine de idei, trăirea democratică în libertate la nivel 
comunitar nu poate funcționa în condiţii de presiune externă. 

Dorinţa de cooperare liberă şi neacceptarea dictatului sau a unor 
interdicții, respectiv disponibilizări din exterior în ce priveşte modul şi 
nivelul de trăire comunitară, a căror impunere indispune existențial şi 
stimulează fenomenul de  înstrăinare, este legitimă. De aceea, 
reprezentanții organizaționali ai comunității nu trebuie să practice tactica 
supuşeniei, a lipsei de fermitate în relaţiile internaţionale şi nici chiar în 
relațiile care configurează ordinea continentală în care comunitățile 

europene aspiră să se integreze. Înainte de a fi european, românul este 
român sau chiar mai mult (oltean, muntean, ardelean, bănăţean, 
dobrogean etc.). Generalitatea are sens numai în relaţie cu indivi- 
dualitatea, integrarea numai în relație cu diferențierea, ființa umană 
generică numai în relaţie cu omul concret, modelul abstract numai în 
relaţie cu realitatea vie, concretă. 

Aşadar, modelul de democraţie socială contemporană se află în 
mintea noastră şi nu este cantonat într-o experiență democratică concretă, 
trecerea de la model la concretul istoric presupunând aplicabilitate — 
modelul funcționând doar ca instrument (metodă) de acţiune şi nu ca 
obiectiv nemijlocit. În aceeaşi ordine de idei, modelul democratic european 
nu are aplicabilitate în alte tipuri de civilizație: islamice sau budiste 
orientale, precum şi africane sau amerindiene — acestora le sunt proprii alte 
modele, neapărat racordate la matricele stilistice ce le sunt specifice. 

Asemănător de particularizat trebuie privite şi dictaturile sau 
regimurile exagerat de autoritare. Care nu pot fi aliniate tipologic şi 
socotite comune tuturor civilizaţiilor. În acelaşi spirit trebuie privite şi 
procesele de schimbare care au loc în etapele de tranziție de la totalitarism 
la democraţie şi de la monopartidism la pluripartidism, de la economia de 
comandă la economia de piaţă sau de la proprietatea colectivă la cea 
privată asupra mijloacelor de producție. 


În legătură cu tipologia formelor de proprietate, reținem precizarea 
că proprietatea privată nu exclude proprietatea colectivă, ele se împletesc. 

Referindu-ne în această privinţă nu numai la o experienţă asiatică 
în care funcționează principiul unipartidismului (China, Vietnam), ci şi la 
situaţii de această natură în unele țări europene în care funcționează pluri- 
partidismul (bineînţeles, cu particularitățile corespunzătoare), se pune, pe 
bună dreptate, întrebarea: este necesară renunțarea integrală la proprietatea 
colectivă (publică) în procesul de tranziţie de la socialism la capitalism? 

Se pun asemenea întrebări mai ales pentru caracterizarea 
procesului de tranziţie din România în care s-a practicat şi se practică o 
privatizare integrală a proprietăţii de stat în economie, inclusiv în 
domeniile ei strategice (cum sunt sectoarele energetic, de comunicaţii, de 
transporturi, bancar), dovedite, de regulă, a fi profitabile. Probleme de 
acest gen se pun întrucât țările capitaliste de tradiţie din Europa menţin şi 
stimulează astfel de proprietate (Franţa, țările nordice, Austria, Grecia 

etc.). Dacă se privatizează tot (ne referim şi la întreprinderi cu caracter 
strategic), atunci pe ce căi mai poate acumula statul venituri la buget, 
necesare pentru investiţii majore în infrastructură (minerit, căi rutiere şi 
feroviare, eventual şi fluviale sau maritime, în transporturi şi comunicaţii, 
în domeniile energetic şi în cel militar şi de apărare, în domeniile 
îmbunătățirilor funciare şi amenajărilor ecologice, inclusiv pentru evitarea 
calamităţilor naturale, pentru modernizarea bazei logistice a învăţă- 
mântului şi educației etc.)? Ştiut fiind, în această privinţă, că un asemenea 
efort financiar pentru investiții în infrastructură nu se poate realiza numai 
din impozite şi taxe. 

Apreciem, din astfel de rațiuni, că asemenea practici (de 
privatizare integrală) a proprietăţii de stat, poate fi socotită o politică de 
trădare naţională. Cu atât mai condamnabilă dacă ne raportăm la nevoia 
de asigurare material-economică a procesului major de democratizare a 
vieţii sociale —  ştiindu-se că democratismul în variantă liberală 


“De pildă, nu considerăm (nu numai noi) a fi fost motivate de rațiuni 
bugetare (la nivel național) privatizarea serviciului naţional de telefoane (statului 
grec), privatizarea uzinelor de automobile de la Colibaşi — Piteşti (statului 
francez), privatizarea Distrigaz-sud din Bucureşti (statului francez), privatizarea 
unei bune părți a Rompetrolului (statului austriac), a Băncii Comerciale Române 
(unui consorţiu bancar de stat austriac) — şi se are în vedere privatizarea în viitorul 
apropiat a Romgazului, a Casei de Economii şi Consemnaţiuni (Chiar şi 
transformarea acesteia în bancă este discutabilă, dacă ne referim la rosturile şi 
funcţionalitatea acesteia în sprijinul garantării de către stat a economiilor modeste 
ale populației majoritare). Adică, alte state capitaliste, de tradiție, posedă 
întreprinderi proprii — cu o cuprindere şi dincolo de teritoriul țării —, iar statul 
român nu-şi poate păstra astfel de unități economice (al căror profit să fie integrat 
bugetului național). 

Asistăm, deci, la o politică — de ce să nu putem afirma — de „vindere a 
țării”, de transfer a profitului întreprinderilor sale cu caracter strategic economiei 
(şi bugetului) altor țări. Cu alte cuvinte, asistăm la o înfeudare de bunăvoie a 
economiei noastre naționale unor economii naționale străine. O situație 
exemplară de acest gen s-a petrecut şi în legătură cu privatizarea peste limită a 
unei părți însemnate din rezervele naţionale de petrol şi, implicit, de gaze naturale 
— motiv pentru care statul român nu mai poate interveni în politica preţului de 
cost a unor asemenea rezerve. Fapt care conduce la creşterea preţurilor la 
materiile prime de consum ale populației peste orice suportabilitate. Cu efecte 
negative asupra nivelului de trai al acestei populații în general. 

responsabilă social şi, cu atât mai mult, social-democratică modernă, ţine 
de nivelul şi de cuantumul de putere economică a unui stat. 

Există o legătură directă şi între sărăcia şi bogăţia de care dispune 
economia unui stat şi nivelul sau modalitatea de trăire democratică. În cea 
mai mare parte, tăria unei economii depinde de gradul de modernizare a 
infrastructurii (şi aceasta de cuantumul de investiţii din bugetul naţional)., 
iar de puterea economică a statului depinde şi cuantumul de protecţie 
socială practicată de acesta — ceea ce se repercutează direct, ca şi calitatea 
infrastructurii, în cuantumul nivelului de trai (cel puţin decent) şi în modul 
de trai (calitatea vieţii) al populaţiei. Ceea ce influențează nemijlocit şi 
natura raporturilor democratice din societate, adâncirea acestora la nivelul 
atins astăzi în democraţiile specifice țărilor dezvoltate economic. 

Dimpotrivă, sărăcia şi puţinătatea investițiilor de stat 
discreditează democraţia unei comunități statale şi creează premise pentru 
înflorirea corupției şi a fenomenului de înstrăinare, de decădere valorică — 
simptome care facilitează nevoia exacerbată de menţinere cu forța a 
autorității — ceea ce alimentează alterarea democraţiei şi aventurarea pe 
calea dictaturii (evident, a uneia pe care am denumit-o a minorității 
organizaționale asupra majorităţii corpului social). 


* 


Din perspectiva nevoii de consolidare a democraţiei, amintim şi 
de faptul că în practica democratică — cel puțin pentru civilizațiile 
europene — apare necesitatea de a se lua în consideraţie şi realizarea 
umană la nivelul omului concret (şi nu numai la nivelul omului-masă). 
Sunt necesare nu numai evaluări statistice (medii) ale venitului pe cap de 
locuitor (aşa cum se procedează excesiv în socialism). Dezvoltarea 
economică trebuie să se măsoare în cuantumuri de nivel de trai şi în 
moduri de trai (superioare) pe care să le atingă toți oamenii, respectiv 
toate categoriile populaţiei şi nu numai unele (privilegiate) în defavoarea 
altora. Ce fel de democraţie este aceea care nu asigură un nivel de trai 
decent majorităţii populației, iar unele elite (economice şi politice) trăiesc 
în huzur şi lux exorbitant, de cele mai multe ori în disprețul restului 
populaţiei? Sărăcia majorității în contradicție cu bogăția nemeritată şi 
nemotivată de muncă şi iniţiativă creatoare a altora generează fenomene 
de devianță şi înstrăinare (economică, morală, juridică, politică şi chiar 

religioasă), determină greve abateri de la simțul civic — toate acestea 
compromițătoare în materie de trăire democratică. 


Un alt aspect al compromiterii avantajelor democraţiei şi 
superiorității economiei de piaţă, inclusiv a statului de drept, îl constituie 
şi popularizarea excesivă în mass-media a omului de afaceri şi a 
managerului, în general a celui care acumulează averi şi nu şi a 
producătorului sau creatorului de bunuri şi valori, a celui care dovedeşte 
spirit înalt de responsabilitate şi niveluri superioare de personalizare. Nu 
se ține seama de faptul că aceştia din urmă formează baza corpului social 
al unei comunităţi, de efortul lor depinzând progresul de ansamblu al 
societăţii. Într-un stat democratic autentic, profesorii, medicii, cercetătorii 
ştiinţifici, creatorii de valori asigură niveluri superioare de dezvoltare şi 
de personalizare comunitară şi nu poliţiştii, juriştii şi militarii, respectiv 
organele de ordine, mai bine zis de represiune în multe cazuri, ştiindu-se 
că nu prin excesul de contribuţie a acestora se asigură autoritatea şi 
superioritatea unei democrații autentice. 

Conştientizarea acestui mecanism al superiorizării unei demo- 
craţii ar trebui să se oglindească şi în sistemul de retribuţie a bugetarilor 
sau a producătorilor din sectorul privat al economiei; nu mai puțin şi al 
considerării acestora din punct de vedere moral şi civic. În orice caz (dacă 
ne raportăm la o vieţuire democratică autentică) toți salariaţii, indiferent 
de profil şi loc de muncă, trebuie consideraţi, în aceeaşi măsură, atât ca 
retribuţie materială (bănească), cât şi ca apreciere socială (desigur, în func- 
ție de aportul social şi de calitatea muncii, de nivelul de profesionalizare). * 


” Lucru care nu se întâmplă tot mai accentuat în ţara noastră în etapa 
actuală (în care se consideră că tranzacţia de la socialism la capitalism s-a 
încheiat, iar democrația s-a maturizat într-atât încât ni s-a acordat statutul de stat 
component al Uniunii Europene, integrarea ca atare urmând să se realizeze în anii 
următori). De exemplu, deocamdată funcționează disproporţii nepermise de 
ordinul zecilor de ori în favoarea sectoarelor de ordine în privința cuantumului 
retribuţiilor salariale şi al pensiilor (la poliţie, justiție, armată), faţă de angajaţii 
din domeniile sectoarelor productive (din economie, învățământ şi educație, 
sănătate, cultură şi creație valorică şi chiar din administrație). Disproporția 
considerabilă de retribuţie între sectoarele amintite aproape că ne duce la 
concluzia că statul român ar fi unul polițienesc şi agresiv (mai ales din punctul de 
vedere al ordinii interne). 

Ne referim în această privinţă la nevoia egalității de şansă în materie de 
realizare umană într-o societate democratică de nivel contemporan. 

Asemănător ar trebui să stea lucrurile şi în ce priveşte 
repartizarea bugetului de stat pe sectoare de activitate — deseori fiind 
prejudiciate sectoarele de învățământ, sănătate, cercetare şi cultură. Se 
moşteneşte, în această privință, un anume reflex din societatea socialistă 
anterioară, în care activităţile din sectoarele de muncă în care se 
cheltuieşte preponderent energie intelectuală ar reprezenta domenii ale 
muncii neproductive (sau indirect productive). Cu deosebirea că, în timp 
ce în socialism munca depusă în domeniul producţiei materiale era 
apreciată preferenţial, în condițiile capitalismului (evident, cel primitiv) se 
apreciază mai ales munca din domeniul ordinii şi apărării — ceea ce, 
evident, este o eroare (din perspectivă determinist-sociologică).” 

Toate aceste discrepanțe (disproporţii de neacceptat din punct de 
vedere democratic) favorizează adâncirea unor tensiuni sociale care pot 
atinge nivelul unor antagonisme sociale greu de gestionat. Categorii sociale 
din ce în ce mai largi dezlănțuie greve, manifestări potrivnice şi 
demonstraţii ce alterează sistemul democratic de nivel comunitar şi, 
implicit, procesul de realizare umană, pun în discuţie competența unor 
structuri organizaționale ale statului de drept în asigurarea egalităţii şanselor 
de realizare a tuturor membrilor comunității, în potenţarea prosperității 
tuturora — unora nu li se pot asigura retribuţii pentru un trai decent, iar altora 
(un cerc restrâns de membri ai comunităţii) li se potențează, prin salarii 
uriaşe (uneori mai mari decât ale demnitarilor de stat), acumularea de averi 
considerabile, de acelaşi nivel cu cele dobândite de marii capitalişti — 
adesea şi acestea constituite pe căi nu prea licite. 


” O situaţie inadmisibil de nedemocratică o reprezintă (în România actuală) 
şi faptul că în societăţile autonome cu capital de stat se acordă unor funcții 
administrative (directori şi şefii de secție) retribuţii salariale şi prime sau sporuri 
astronomice şi, corespunzător, pensii la fel de iraționale, pornindu-se de la 
principiul autonomiei administrative. Unde ne situăm atunci în privinţa exercitării 
principiului democratic? În definitiv, din moment ce proprietatea în aceste unităţi 
economice este de stat (are caracter public), acesta ar trebui să intervină în 
domeniul retribuţiei, îndeosebi a managerilor (care se autofinanţează după bunul 
plac, deşi n-ar trebui să fie scutiți de răspundere managerială în condiţiile în care 
societăţile respective dau faliment sau sunt producătoare de pierderi financiare). 

De altfel, din esenţa democratică a statului de drept, decurge şi 
necesitatea (exercitată periodic) de a controla modul (licit sau ilicit) prin 
care au fost dobândite — uneori peste noapte — marile averi. Democraţia 
autentică presupune respect şi apreciere pentru averile acumulate potrivit 
legii, în baza libertății de inițiativă într-o economie de piaţă — întrucât 
aceasta este calea principală a unei vieţuiri capitaliste prospere la nivel 
comunitar — şi intoleranță față de averile provenite pe căi ilicite şi 
corupţie. Deoarece, se pare că, uneori, se acumulează pe această cale (a 
ilicitului şi corupției) averile şi ai multora din membrii cu funcții de 
răspundere ai clasei politice şi ai oligarhiei financiare care influențează şi 
întreţin structurile de putere. 

Este, deci, nevoie de un capitalism curat, instituit liber pe temeiul 
funcţionării economiei de piață şi în limitele ordinii de drept şi nu de unul 
alterat şi marcat de nerespectarea legii şi de fapte de corupţie. Nu se poate 
tolera astăzi ceea ce se cheamă acumularea „primitivă” a capitalului, a 
unuia edificat în manieră „bananieră”. Democraţia care se configurează 
pe această cale (necurată) nu mijloceşte altceva decât o dictatură 
sui-generis. Deosebirea dintre o asemenea dictatură şi cea clasică constă 
în faptul că s-a constituit pe temeiul infirmităţilor trăirii democratice. 


4. Societatea politică şi societatea civilă 
în rânduielile democratice 


Adâncirea democratismului vieţii sociale în etapa actuală pune 
într-o nouă lumină problema raporturilor dintre partidele care participă 
la exercițiul puterii (am spune, societatea politică) şi societatea civilă. 
Formal, societatea civilă participă indirect la orientarea deciziilor 
organelor de stat (statul politic) — participarea respectivă decurgând din 
mecanismul de funcţionare al democraţiei sociale într-o societate 
modernă. În realitate, această participare este, însă, minimală. De regulă, 
puterea ţine cont de opinia societăţii civile în funcție de circumstanţe, mai 
ales dacă aceasta nu intră în conflict cu interesele grupului de putere — 
neexistând expres prevederi constituționale care să reglementeze 
exercitarea în fapt a unei asemenea opinii. În democraţiile parlamentare 
sau prezidenţiale actuale la exercițiul puterii participă numai partidele 
politice care întrunesc sufragiul electoral. Camerele parlamentului nu au 
reprezentanți ai societăţii civile — nici măcar cu vot consultativ., iar 

societatea civilă nu deţine mijloace de influențare formală a administrației 
de stat — cu anumite excepţii (instituţia juraţilor în anumite democraţii) nici 
justiția. Astfel întrucât clasa politică este practic autonomă într-o societate 
democratică de tipul celei actuale — în intervalul dintre sesiunile electorale 
această clasă este suverană în luarea deciziilor de interes macrosocial. 

Lucrul acesta se petrece şi la nivel internațional — oligarhia 
organizațională internaţională (compusă din şefii de stat şi de guvernare) 
nu ia în consideraţie protestele uriaşe ale unor categorii sociale largi ale 
populaţiei din diverse ţări (manifestând uneori nu numai împotrivire, ci şi 
chiar violență față de aceste categorii) în rezolvarea unor probleme 
privind guvernarea (monitorizarea) procesului obiectiv de globalizare 
(mondializare) economică, proces care, nu de puţine ori, îmbracă şi un 
înveliş politic. 

Această oligarhie nici măcar nu se consultă cu organismele 
societății civile la nivel internațional. Stare de fapt care pune în evidență o 
formă de dictatură a clasei politice la nivel internațional, constând în 
autonomizarea aproape integrală a acesteia față de masele largi populare 
în numele cărora acţionează. Asemenea atitudini — de felul lor pline de 
aroganță, dacă nu chiar mai mult — pun în discuţie valorile democraţiei în 
general, compromiţând însăşi ideea de democraţie şi acreditând ideea 
nevoii de dictat în guvernarea relațiilor internaționale. 

Un alt tip de deficit de democraţie îl oferă şi reprezentativitatea 
unor organizaţi civice. Organizaţii care, deşi nu sunt reprezentate în 
legislativ, exercită o seamă de critici şi demersuri analitice, deşi uneori 
discutabile, asupra mecanismelor democraţiei de factură politică. Astfel de 
organizaţii nu reprezintă însă (aproape totdeauna) pe nimeni la nivel de 
masă, iau ființă şi funcționează prin autoinstituire, au caracter elitist, nu au 
mandat popular (nemaiamintind de faptul că uneori sunt susţinute de 
instanțe oculte din interior sau exterior) în a se exercita în numele 
comunității şi, de regulă, manifestă partizanat politic — ceea ce le exclude 
din start din condiţia de civitate.” 


“În țara noastră, practic, aproape nu se ia în considerație societatea civilă. 
Doar de acţiunea sindicală se mai ține seama — şi aceasta în limite foarte reduse —, 
deoarece unii lideri sindicali se angajează și ei în jocuri de interese. În afara 
sindicatelor, organizaţiile civice care se agită la noi, este adevărat foarte mult, nu 
sunt reprezentative, nu exprimă opinia categoriilor largi ale populaţiei şi în nici un 

caz a claselor producătoare ale acesteia, inclusiv a unor categorii însemnate de 
intelectuali şi lucrători din administraţie. Avem în vedere, de pildă, Asociaţia 
prodemocraţia, Grupul pentru dialog social, Societatea academică română ş.a. 

Au aceste grupuscule reprezentanţi locali şi teritoriali, conducerea lor a 
fost aleasă democratic de jos în sus? Cine le susţine activitatea şi le stipendiază 
reprezentanții? Se pare că sunt finanțate din afară şi totdeauna în schimbul 
promovării anumitor interese. În general, ale unor forțe sociale de dreapta. Mulţi 
din reprezentanții acestor societăți sunt „vântură lume” şi înregimentați unor 
organizaţii internaționale oculte, străine de interesele corpului social românesc. 

Se afirmă, fără temei, că asemenea asociaţii (pe nedrept calificate drept 
civice) ar reprezenta intelectualitatea. Nimic mai eronat. Corpul didactic, 
categoria largă a oamenilor de cultură, oamenii de ştiinţă, corpul medical, corpul 
tehnicienilor şi inginerilor, al economiştilor, alte categorii de creatori nu sunt 
reprezentante şi nu li se exprimă interesele de aceste grupuscule elitiste (care se 
consideră, fără temei, în acest fel), autoproclamate ca reprezentante ale societății 
civile. În schimb, acestea se manifestă foarte agresiv şi exercită presiuni asupra 
factorilor organizaționali. Este de neînțeles de ce sunt suprasolicitate de către 
mulți din reprezentanţii mijloacelor de comunicare mass-media. 

Dintre organizaţiile civice care au reprezentativitate în rândul populaţiei 
şi se manifestă mai activ la noi pot fi exemplificate, după cum menţionam, 
sindicatele., dar ele nu sunt toate suficient luate în consideraţie de societatea 
politică (organismele puterii) în deciziile de nivel guvernamental, nu se ţine 
seama de opinia acestora nici măcar în negocierea contractelor de muncă pe 
ramuri şi domenii de activitate — îndeosebi în sensul că de cele mai multe ori se 
amână nejustificat încheierea acestor contracte şi, nu de puţine ori, respectivele 
contracte se încalcă. 

De asemenea, nu pot fi apreciate a fi democratice tendinţele de aliere a 
sindicatelor (şi chiar participarea reprezentanților acestora) la diverse partide 
politice. Pe de altă parte, ne punem întrebarea: de ce nu sunt luate în seamă în 
actele decizionale uniunile de creaţie, societăţile ştiinţifice pe domenii de 
cercetare, diverse asociaţii profesionale — de educaţie, sportive, de femei, de 
tineret (neînregimentate politic)? 

Stimularea formării unor asociaţii şi uniuni sau societăți pe domenii de 
activitate productivă, creativă sau cultural-educativă, asemănător cum sunt 
asociaţiile patronale şi sindicale, ar fi necesar să stea în atenția administraţiei de 
stat — având ca obiectiv stimularea participării societății civile în viaţa politică. 

Poate ar fi potrivită reprezentarea societăţii civile în camera superioară a 
parlamentului (senat), precum şi a unor instituţii de mare impact asupra populaţiei 
(biserica şi armata). De altfel, este ştiut că prezența numai a partidelor politice în 
astfel de camere ale legislativului nu reprezintă întregul populației. 

Din punctul de vedere al adâncirii democraţiei şi, în aceeaşi 
măsură, al depăşirii limitărilor în materie de practică democratică a 
parlamentarismului actual se impune — propunerea este deja susținută larg 
în cercurile politologice internaţionale — preconizarea unor inițiative cu 
caracter normativ care să prilejuiască creşterea ponderii influenţei şi chiar 
a gradului de participare a ceea ce am putea numi puterea civică la 
puterea politică în stat şi chiar în planul relaţiilor internaționale. 
Participarea civicului socotim a fi necesară şi la decizia juridică (în acest 
sens apreciem a fi rațională instituţia juraților care funcționează în Statele 
Unite ale Americii). S-ar putea astfel corija defectele de reprezentativitate 
în materie de decizie guvernamentală în soluționarea unor litigii interne şi 
internaționale, în preconizarea unor căi de rezolvare la nivel național şi 
global a unora din problemele omului contemporan." 

Unul din aspectele importante ale vieţii democratice decurge din 
libertatea presei. Cu condiţia ca mass-media să dispună de jurnalişti nu 
numai cu o bună pregătire profesională, ci şi cu un înalt simț al 
responsabilității — realizat printr-o neangajare politică partizană şi prin 
răspundere față de cuvântul scris sau vorbit, dublată de o solidă şi 
cuprinzătoare informație asupra mecanismului concret al vieții 


"Ne întrebăm, de exemplu, cine i-a mandatat pe guvernanţii români să 
scutească de datorii (la nivelul unor sute de milioane şi chiar miliarde de dolari 
sau euro) unele țări creditoare nouă de vreme îndelungată (Irak), să dispună 
încheierea unor litigii în materie de posesie a unor averi imobiliare româneşti 
imense în alte țări, lăsate moştenire de înaintaşi ai noştri de excepție (Fundaţia 
Gojdu în Ungaria)? Cine i-a delegat, de asemenea, pe guvernanţi să închidă 
litigiile privind unele posesiuni teritoriale româneşti peste hotare din dispoziţia 
unor pacte repudiate astăzi moral şi juridic în practica internațională (cum ar fi 
pactul Ribentrop-Molotov) privind: raptul teritorial sovietic asupra Basarabiei şi 
Bucovinei de nord sau (în baza altor politici acaparatoare), raptul economic 
teritorial asupra Insulei Şerpilor şi a zonei maritime înconjurătoare? S-au 
consultat oare guvernanţii cu electoratul român în luarea unor asemenea decizii 
de interes comunitar major? 

Din acelaşi punct de vedere, cine îi mandatează pe guvernanțţi şi chiar pe 
parlamentari să preconizeze discriminări pozitive în practica rezolvării problemei 
naționalităților în defavoarea populaţiei majoritare? De ce nu a fost implicată 
societatea civilă (şi anume, adevărata societate civilă)? Sau de ce nu s-a sesizat în 
acest sens mass-media, alteori mult prea activă în medierea unor fapte şi 
evenimente fără relevanţă la nivel comunitar? 

organizaționale şi asupra comportamentului persoanelor publice. 
Deficitul de informaţie şi de responsabilitate, de referință comunitară, 
partizanatul subiectiv şi speculația sterilă nu sunt de natură să asigure 
prestigiu organelor de media. De aceea, credem că se impune alcătuirea 
unui cod deontologic de factură jurnalistică. La rândul său, însoțit de un 
cod juridic ce coordonează (premial şi penal) activitatea jurnalistică. 
Respectarea acestor coduri având mare însemnătate pentru călăuzirea 
vieţuirii democratice — având în vedere impactul uriaş pe care îl are presa 
asupra opiniei publice. 

Nu credem că trebuie diminuată, însă, nu numai latura 
informativă (corectă, fără partizanat şi subiectivitate), ci mai ales latura 
formativă a exercitării mijloacelor mass-media, rolul acestora în formarea 
simțului critic şi al puterii de discernământ a populaţiei în aprecierea 
evenimentelor şi făptuirilor politice de referință comunitară. Ideea 
principală care se degajă din practica media într-o societate democratică 
este aceea că presa (scrisă sau audio-vizuală) este un vector al călăuzirii 
funcţionării statului de drept, un vehicul important al intervenţiei opiniei 
publice în reglementarea, în accepție democratică, a funcționării 
sistemului structurilor organizaționale ale societății. Din această 
perspectivă, presa poate fi apreciată ca „a patra putere” în stat şi, în ultimă 
instanță, tribună de manifestare activă a societății civile. De aici izvorăşte 
nevoia primară de echidistanță (față de partizanatul politic) în actul 
jurnalistic şi nevoia de militantism al lucrătorilor din presă faţă de 
satisfacerea nevoilor de realizare democratică a întregului corp social 
(militantism pe care l-au dovedit întotdeauna marile personalități din 
domeniul jurnalistic din ţara noastră). 

Sunt, desigur, şi oficine (cotidiene sau reviste) care promovează 
viziuni ideologice ale unor partide politice sau, în mod generic, ale unor 
forţe sociale de dreapta sau de stânga, naționaliste sau internaționaliste. 
Acestea nu au însă îndrituirea să mistifice adevărul sau să-l 
răstălmăcească. Au îndrituirea doar de a-i da o interpretare părtinitoare, 
dar nu de a distorsiona informaţia, de a o ascunde sau răstălmăci în 
funcţie de interesul unor forțe politice, inclusiv a celor pe care le 
reprezintă. Tocmai de aceea cred că ar fi utilă o lege a presei sau 
prevederi în legislaţia curentă privind domeniul jurnalistic. Avem părerea 
că diferenţierea în funcție de partizanatul politic ar putea consta doar în 
orientarea analizei unor evenimente cu caracter politic, în selectarea 

profilului tematic al fiecăreia din ediţiile jurnalelor sau revistelor, dar în 
nici un caz în ce priveşte comunicarea informaţiei asupra evenimentelor 
sociale sau politice. Este vorba de o anumită probitate morală şi civică. 
Abaterea de la această probitate reprezintă delict de presă — care trebuie 
să fie sancționabil juridic. 

Aşadar, parti-pri-ul unor oficine ale partidelor politice ar trebui 
să se manifeste doar la nivel formativ (ideologic) şi nu la nivel informativ. 
Din acest punct de vedere, prin prescripţie normativă cu privire la mass- 
media se interzice patronatului din domeniul jurnalistic să orienteze 
preferențial demersul jurnalistic în ce priveşte dimensiunea sa 
informaţională, inclusiv şi pe cea formativă de nivel comunitar. 


5. Direcţii principale de acţiune în perspectiva 
adâncirii democraţiei vieţii sociale 


Sesizând toate aceste realizări şi neajunsuri în materie 
democratică, considerăm necesar de acționat în următoarele direcții: 

a) Sporirea aportului organizaţiilor societăţii civile la exerci- 
tarea puterii în stat — realizată nu numai prin influențarea organismelor 
acestei puteri, ci şi prin participarea la structurarea respectivelor 
organisme — la nivel central şi local. Este necesară preconizarea unor 
procedee cu caracter normativ care să limiteze procesul de autonomizare 
a politicului în conducerea administrativă a societății. 

b) Sprijinirea structurii instituționale a societăţii civile de către 
administraţia de stat şi prevederea unor dispoziţii normative în această 
privință care să aibă în vedere participarea civicului la construcția de stat 
şi la mecanismul de funcționare a administraţiei acestuia. 

c) Perfecţionarea normativității în materie de exercitare a 
puterii, astfel încât să se evite practicile actuale de încălcare a 
Constituţiei, mai ales în direcția: 

— încetării amestecului unei puteri în mecanismul de funcționare 
al altei puteri (cel mai adesea a politicului în juridic, dar şi a executivului 
în legislativ), în discordanță cu principiul separaţiei puterilor în statul 
democratic de drept. 

— eliminarea verigilor birocratice în funcționarea administraţiei 
de stat (la nivel central, teritorial şi local) şi, pe cât posibil, sprijinirea 
democraţiei participative (mai ales la nivel local); 

— eliminarea oricăror inegalităţi în materie de răspundere 
juridică şi, în consecinţă, eliminarea imunităților de orice fel şi la orice 
nivel organizațional în materie de răspundere juridică — toţi membrii 
societății fiind egali în fața legii. 

d) Promovarea în programele acţionale (până la nivel guverna- 
mental) a intereselor şi idealurilor de realizare a tuturor categoriilor 
corpului social — indiferent de sex, vârstă, opțiune cultică, clasă sau 
categorie socială, rasă, naționalitate. Sunt total neacceptabile şi inadecvate 
din punct de vedere democratic discriminările pozitive de orice fel. 

În programele de dezvoltare trebuie să fie cuprinse acţiuni de 
realizare şi de promovare organizaţională pentru fiecare generaţie — 
luându-se ca temei referențial aşteptările în materie de realizare 
decurgând din orizonturile axiologice şi teleologice ale acestora. În 
această privință, se recomandă a se avea în vedere diferențele de 
competență profesională, de nivelul de responsabilitate şi, implicit, de 
personalizare a membrilor societăţii, de aportul social al acestora. În 
funcție de astfel de criterii poate fi rezolvată şi problema încredințării 
unor atribuţii organizaționale, inclusiv în organele centrale ale puterii, 
tineretului şi femeilor (ceea ce induce ideea că nu poate fi privită în sine, 
fără raportare la criteriile de mai sus, promovarea acestor categorii de 
membrii ai societăţii). 

e) În legătură cu selectarea cadrelor (la toate eşaloanele siste- 
mului organizațional al societăţii) se recomandă (eventual să se şi prevadă 
normativ) recrutarea prin concurs, avându-se ca reper niveluri cores- 
punzătoare de competență şi responsabilitate. Această practică trebuie să 
intervină în selectarea cadrelor la toate eşaloanele sistemului organizațional — 
de la secretarul comunal până la secretarul de stat la nivel guvernamental. 
Comisiile de concurs să cuprindă jurişti şi specialişti în domeniul 
administrației şi în cel de specialitate, cu experienţă organizaţională — care 
să nu aparțină vreunui partid politic sau instanţelor organizaționale din 
disponibilizarea cărora se organizează concursul, pentru a se evita 
promovarea pe criterii clientelare sau preferențiale de vreun fel. 

f) Preconizarea atentă, cu acoperire normativă, a canalelor de 
comunicare între diferite eşaloane ale sistemului organizaţional pe 
verticala structurării acestuia, astfel încât să se distribuie riguros atât 
competențele, cât şi răspunderile. Iar dacă un petent reclamă o neregulă 
normativă cu caracter organizațional cu efecte existenţiale, rezolvarea 

petiţiei să se facă de eşalonul organizaţional superior, iar sesizarea să nu 
fie întoarsă la nivelul căruia i se atribuie neregula reclamată. Periodic să 
se dea seama de soluționările sesizărilor şi reclamaţiilor față de structurile 
organizaționale cu caracter administrativ. 

g) Condiţionarea în vederea înscrierii pe listele electorale şi 
angajarea în funcţie de demnitar la nivel executiv de parcurgerea unor 
studii prealabile de ştiinţe juridice şi politico-administrative şi de 
absolvirea unor masterate şi doctorate în aceste domenii, în ştiinţele 
socio-umane în general (economie, filosofie, sociologie, psihologie) şi 
mai ales în discipline cu caracter tehnologic în spaţiul acestora 
(management, marketing etc.). Nu se recomandă includerea în aceste liste 
(electorale) şi pentru promovarea în funcție de demnitar, candidați fără 
studii sau în curs de efectuare a acestora. Trebuie reținut faptul că omul 
nu învaţă mai întâi acționând, ci acţionează eficient după învățătură (mai 
ales dacă funcţia este superioară: funcție de ministru, de parlamentar). 
Aceasta deoarece deficienţele în materie de competență ale unui demnitar 
au consecinţe negative grave la nivel comunitar. La competenţa testată 
prin concursuri se adaugă şi o înaltă responsabilitate, ridicarea nivelului 
de conştiinţă până la cel de conştientizare de sine colectivă. 

h) Interzicerea totală a activității în domeniul afacerilor sau a 
participării la jocurile de bursă a demnitarilor de orice nivel şi, cores- 
punzător, penalizarea aspră a celor care exercită asemenea îndeletniciri — 
nu numai persoanele în cauză, ci şi membrii familiilor acestora. Deoarece, 
altfel, s-ar crea inevitabil conflicte de interese şi mijlociri ale unor 
modalităţi de îmbogăţire prin deținerea la sursă de către demnitari a 
informațiilor privind procesele economice în desfăşurare.” 

i) Echilibrarea judicioasă a raporturilor dintre democraţie şi 
autoritate — astfel încât să se evite posibilitatea alunecării spre dictatură. 
Pentru a se evita o asemenea tendință, se impune educarea membrilor 
comunității în direcția asimilării şi internalizării conținuturilor valorice ale 
codurilor normative care funcționează în societate — în scopul 
determinării sensurilor autentice ale trăirii în libertate şi, în consecință, 


” Stare de lucruri pe care guvernanţii actuali din România (cvasitotalitatea 
demnitarilor de stat la nivel superior) o încalcă cu ostentație — numărându-se 
printre cei care obțin averi fabuloase în timpul legislaturii la care participă — ceea 
ce nu înseamnă altceva decât corupție sui-generis. 

luarea în consideraţie a unor limitări naturale şi sociale a nevoii de 
represiune în asigurarea ordinii sociale (fără ca această ordine să fie 
mijlocită prin forță). 

În funcţie de această nevoie de limitare a represiunii în menţi- 
nerea ordinii, socotim necesară şi reconsiderarea actualelor modalități 
inechitabile de retribuire a lucrărilor din domeniul instanțelor de forță. 
Retribuţia trebuie să fie echivalentă (respectându-se bineînţeles scara de 
valori) pentru toate speciile de bugetari — eventual să fie practicată însă 
metoda recompenselor pentru lucrătorii în domeniile ordinii care 
realizează acțiuni de excepţie în combaterea fenomenului de devianţă. 

Socotim necesare, dacă se simte nevoia unor diferențieri în 
domeniul retribuţiei băneşti, să fie luate în considerație mai ales 
categoriile de producători şi creatori de valori (cei angajați în domeniile 
învățământului şi educației, sănătății, cercetării ştiinţifice, activităților 
creative în general), pentru că de aportul lor acțional (creativ) depinde, în 
ultimă instanță, ritmurile progresului şi realizării umane. 

j) Conceperea strategiilor acţionale la nivel macrosocial se 
impune a se elabora în concordanță cu principiul umanist specific 
democraţiei de tip european — potrivit căruia omul este valoare-scop, iar 
societatea este valoare-mijloc a împlinirii acestuia. Astfel încât, omul 
concret, ca individ socializat, este temei referenţial al trăirii democratice, 
omul real şi nu cel abstract (generic) sau omul masă, cel redus la o 
exprimare medie (statistică). Evident, în accentul pus pe individualitate în 
procesul realizării se are în vedere omul integrat social prin muncă şi 
responsabilitate, în schimbul cărora societatea îl personalizează şi îi 
potenţează atribuţiile de subiect şi agent. Dacă un singur om este oprimat 
şi vieţuieşte indecent — stare de fapt care-l împinge spre devianţă — este 
vinovată societatea (comunitatea) şi, în primul rând, structurile ei 
organizaționale. Cu atât mai mare vinovăție o poartă aceste structuri în 
condiţiile în care marea majoritate a populației unei comunități se zbate în 
sărăcie (şi este supusă unor acțiuni de oprimare de către clasa politică şi 
de către sistemul juridic — într-o societate doar formal apreciată ca 
democratică. Principalele căi prin care se manifestă oprimarea şi asuprirea 
într-o democraţie este lipsirea oamenilor de loc de muncă şi dobândirea 
dreptăţii prin mijlociri pecuniare excesive din partea celor care o solicită 
pe cale juridică. În asemenea condiţii, de fapt se încalcă dreptul la muncă 
şi dreptul la dreptate — drepturi specifice statului de drept, ele având rol 

determinant în procesul de realizare umană, condiționând instituirea 
dimensionările lui de bază." 

În condiţiile înstrăinării de popor a clasei politice, ai cărei 
reprezentanți care pătrund în structurile organizaționale ale societăţii sunt 
ghidaţi în activitatea lor, în majoritatea cazurilor, de interese personale 
sau de grup, nu se poate vorbi de o democraţie autentică. La aceasta se 
adaugă şi lipsa de competență a multora dintre reprezentanţii clasei 
politice pentru activități organizaționale, nu de puţin ori manifestând şi 
lipsă de responsabilitate (colectivă şi istorică). Toate acestea legitimează 
pe bună dreptate concluzia că actuala democraţie (ne referim îndeosebi la 
cea din România contemporană) este în multe privinţe doar mimată şi 
speculată demagogic. Realitatea vie nefiind mult deosebită (ca atmosferă 
existențială şi axiologică) de starea de lucruri din timpul dictaturii şi 
totalitarismului comunist — nu de multă vreme apus. Ne referim, mai ales, 
viaţă ale oamenilor — care se înrăutăţesc treptat. Nu se ştie (deşi unii ştiu 
bine, dar manifestă dezinteres) unde se va ajunge în această privință — 
statul nemaifiind suficient de capabil, deocamdată, să asigure membrilor 
comunităţii româneşti condiții decente minimale de viețuire. Degeaba ai 
libertate dacă nivelul de trai este sub limită. 


În practica statului român contemporan funcţionează principiul: 
„dreptatea se plăteşte cu bani”. Zeciuiala practicată în activitatea juridică (hulitul 
timbru juridic de zece la sută din valoarea bunului aflat în litigiu), costul 
exacerbat de ridicat al sprijinirii avocăţeşti a celui care solicită dreptatea 
favorizează doar pe cei care dispun de bogăție materială să dobândească 
dreptatea, ceilalți fiind spoliați până dincolo de limită dacă se încumetă să ceară o 
atare dreptate. Oare magistraţii nu sunt plătiți din banii publici (şi încă 
disproporționat de mult în raport cu alte categorii ale populației)? Dacă da, atunci 
de ce mai este nevoie de respectiva zeciuială?, iar avocaţii ar putea fi controlați de 
stat prin tarifare eficientă a activităţii lor — evident, în funcţie de efortul şi calitatea 
muncii prestate. În opinia majorității populaţiei, aproape că juriştii au devenit o 
castă privilegiată în societate care, de cele mai multe ori, manifestă dispreţ față de 
alte categorii ale populaţiei. Şi aceasta, în numele exercitării principiului 
separaţiei puterilor şi al egalităţii în faţa legii. 

132 


Universitatea Spiru Haret 


Având în vedere atribuţiile statului ca purtător organizațional al 
societăţii în potențarea procesului de realizare umană, este de neînțeles de 
ce organismele noastre legiuitoare şi administrativ-organizaţionale cu 
caracter excesiv continuă să deposedeze aproape integral statul de 
posibilități proprii de acumulare, privatizând toate sectoarele economice 
cu caracter strategic (în cea mai mare parte acestea nefiind de fapt 
privatizate, ci cedate altor state). Ştiindu-se bine că nevoia de investiții ale 
statului în infrastructură şi, de asemenea, nevoia de sprijinire a protecției 
sociale a categoriilor defavorizate ale populaţiei nu pot fi asigurate fără 
existența unor pârghii de acumulare în structura bugetului de stat. Care 
stat — dintre cele de veche tradiție democratică din Europa — a procedat în 
acest fel? După cum am mai relatat, aproape că se justifică lozinca de la 
începutul procesului democratic din ţara noastră: „nu ne vindem țara”? 
De fapt, nu ne-o vindem, ci o cedăm altora (avem în vedere, evident, 
proprietatea de stat în sectoare strategice ale economiei naționale) — din 
moment ce România contemporană aproape a devenit dependentă 
energetic, economic, în general, de economia altor state — fenomen 
specific economiei țărilor dependente colonial. 

La toate acestea se adaugă şi politica fiscală dezastroasă (produsă 
prin egalizarea procentului de impozitare a veniturilor populaţiei indife- 
rent de cuantumul acestora), care favorizează păturile sociale avute şi 
defavorizează pe cele majoritare (sărace) — accentuându-se polarizarea 
socială specifică țărilor cu o economie capitalistă primitivă. În acest mod 
se îngustează treptat piața internă şi are loc, implicit, o accentuată 
incapacitate de participare a noastră la circuitul internațional de valori. 

Ca urmare, se adânceşte şi procesul exportului forței de muncă şi, 
corespunzător, se produce şi fenomenul exportului de creativitate 
comunitară. În plus, după cum se cunoaşte, sărăcia populaţiei atrage după 
sine sporirea corupției, amplificarea dobândirii de averi pe cale ilicită şi, 
peste toate acestea, adâncirea fenomenului de devianță (morală, politică, 
juridică, civică). 

Prin urmare, sunt evidente carenfele sistemului nostru 
democratic şi ineficienţa funcţionării economiei de piaţă şi a statului de 
drept — concepute în necunoştință de cauză (sau, mai bine zis, în 
cunoştinţă de interese personale şi în detrimentul celor comunitare) — 
grevată şi de o reformă înţeleasă sau practicată incompetent (manageriată 
de o clasă politică hrăpăreață şi iresponsabilă), ce nu are ca finalitate a 

acţiunii ei un nivel de trai mai bun, ci — la urma urmelor — înrăutățirea 
treptată a acesteia. 

S-ar mai putea adăuga la aceste neajunsuri conceptuale şi de 
metodă şi altele în ce priveşte esența democratismului sistemului nostru 
organizațional, cum ar fi: privatizarea şi, de fapt, înstrăinarea unor 
nenumărate valori imobiliare care aparțin domeniului public; angajarea în 
acţiuni internaţionale reprobabile din perspectiva interesului naţional; 
negocierea în defensivă a unor drepturi teritoriale ale României şi chiar a 
unor creanţe aflate în litigiu cu alte țări etc. 

Rămâne, astfel, a fi actuale întrebările: încotro evoluează 
democraţia noastră, principial concepută a izvori dintr-o economie de piață 
şi din ideologia drepturilor omului şi libertății individului? Cui (căror 
categorii sociale) serveşte reformarea economiei noastre naţionale şi 
modernizarea (mai mult reclamată decât înfăptuită) a acesteia? În ce 
măsură reformarea economiei (câtă s-a produs) se adânceşte în 
perfecționări sensibile de ordin calitativ în domeniul nivelului şi modului de 
trai al oamenilor? 

Răspunsurile la astfel de probleme sunt necesare de dat fie şi 
numai pentru faptul că s-ar putea să asistăm la sporirea nevoii de 
autoritate — care, deşi justificată într-o democraţie autentică, poate evolua 
şi spre tendinţe de autoritarism — vecin cu dictatura şi totalitarismul. 


* 


Din cele analizate mai sus în legătură cu starea actuală a 
democraţiei în viaţa socială, a raporturilor dintre democraţie şi autoritate 
şi, cu atât mai mult, din surprinderea unora din carențele democraţiei în 
procesul consolidării statului nostru de drept, rezultă că democraţia 
contemporană prezintă numeroase neajunsuri şi, respectiv, limitări — fapt 
pentru care autoritatea unui organism social se menţine încă prin 
numeroase pârghii nedemocratice. Ceea ce o face să nu atingă cote 
optime de funcționare de tipul celor care sunt prevăzute principial din 
punct de vedere teoretic. Sunt necesare nu numai perfecționări normative 
şi educaționale, ci şi o continuă reaşezare valorică şi o regândire a 
virtuților umanizatoare ale democraţiei, paralel cu trăirea ei autentică în 
corelaţie cu relaționarea dialectică a unității cu diversitatea şi, nu în ultimă 
instanță, cu natura particularizată a matricei stilistice specifice comunităţilor 
etnice şi civilizaţiilor în care aceasta funcționează ca tip de societate. 

Altfel, pericolul evoluției autorității de factură democratică în 
spre una de factură dictatorială sau al alterării trăirii democratice şi 
deschiderii spre anarhie şi derapaj organizațional nu este înlăturat şi nici 
evitat. Deoarece democraţia este un tip de ordine socială potenţatoare de 
proces de umanizare şi realizare umană, iar procesele de înnoire umană 
pe care le provoacă, comportând elasticitate şi devenire, trebuie totdeauna 
să corespundă dimensionării problematicii umane, mecanismelor şi 
orizonturilor mereu în mişcare ale speranţelor de realizare umană, 
năzuinţelor în raport cu care oamenii îşi înscriu opțiunile lor valorice. 

Amintim încă o dată că democraţiile occidentale din țările cu 
tradiţie în această privință şi cu niveluri superioare de dezvoltare 
economico-socială (motiv pentru care servesc de model pentru ţările 
aflate în tranziție spre capitalism şi democraţie) comportă ele însele 
amendări conceptuale şi normative (pe care ideologii acestor democrații 
le întreprind astăzi), între altele, în privinţa unei mai bune influenţări şi 
chiar participări a societăţii civile la mecanismele de factură politică a 
procesului democratic. Ceea ce induce convingerea că un model al trăirii 
democratice nu-l reprezintă o anume democraţie, fie ea şi superioară de 
astăzi, ci proiecția în abstract a modelului, dedus în mintea noastră din 
practica nemijlocită contemporană. Un atare model, situat dincolo de 
realitatea nemijlocită, presupune însă aplicabilitate originală — în contexte 
istorico-sociale şi stilistice concrete —, reclamând luarea în considerație în 
construcția democratică a determinismului axiologic şi teleologic (ce 
conferă identitate psiho-spirituală la nivel etnic şi comunitar) specific 
fiecărei țări angajată pe cale democratică. În lumea contemporană sunt 
atâtea democraţii câte modalităţi de edificare democratică se înfăptuiesc. 
Se pot elabora (inductiv) tipologii de construcţie democratică, acestea 
însă comportă particularizări nemijlocite. În acest sens se realizează şi 
democraţia românească. Stare de fapt din care este deductibilă nevoia de 
originalitate în construcția şi evoluția democratică. 

IV 


REVOLUȚIE ŞI PROCES REVOLUŢIONAR ÎN TRECEREA 
DE LA SOCIALISM LA CAPITALISM 


1. Delimitări conceptuale 


Discuţiile care se desfăşoară astăzi cu privire la caracterul 
schimbărilor care au avut loc în România la sfârşitul deceniului trecut (al 
IX-lea) nu au şansa să ducă la o explicaţie care să întrunească cerințele 
veridicităţii. Deoarece, fie pornesc de la criterii diferite de abordare a 
problemei, fie sunt animate de opţiuni valorice contradictorii, datorită 
cărora aceeaşi realitate este punct de pornire pentru o pluralitate de 
adevăruri (fiecare justificat în funcţie de premisele de la care se angajează 
susținătorii acestora). 

Sunt avansate mai multe ipoteze în această privință. Cea mai 
răspândită (dar şi controversată) este aceea că evenimentele din 
decembrie 1989, care au dus la căderea dictaturii comuniste personale a 
cuplului Ceauşescu, au avut caracterul unei revoluții — care a provocat 
înlăturarea de la putere a unui regim politic (comunist) şi instaurarea altui 
regim politic (democrat). Alte interpretări apreciază aceste evenimente ca 
pe o răscoală populară a maselor de oameni revoltați împotriva 
regimului de teroare şi asuprire (economică, politică şi ideologică), 
exercitat de vârfurile dictaturii asupra populației, care a dus la exasperare 
aproape toate categoriile corpului social. Al treilea grup de interpretări au 
opinat pentru aprecierea evenimentelor respective ca, lovitură de stat a 
conducerii armatei, cu sprijinul unor cadre din eşalonul al doilea al 
Partidului Comunist, împotriva cuplului prezidenţial şi a cercurilor din 
jurul acestuia, respectiv a activului de partid din eşalonul întâi al 
respectivului partid unic de guvernământ. Această lovitură fiind posibilă 
de înfăptuit pe fondul nemulțumirii generalizate a populaţiei, care a 
declanşat (oare spontan?) o răscoală antidictatorială (concepută anterior 
evenimentelor în cauză de câte o grupare de activişti de partid, pe ascuns 
dizidentă, şi de reprezentanți ai armatei, dar care nu s-a putut obiectiva 

datorită presiunii dictaturii), practic, la început împotriva cuplului 
Ceauşescu, dar după puţină vreme de la declanşare a dobândit caracterul 
unei mişcări cvasi insurecţionale împotriva regimului comunist. 

Fiecare din aceste ipoteze beneficiază de argumente, de 
„cercetări” istorice şi politologice, de relatări şi mărturisiri ale partici- 
panţilor la aceste evenimente sau ale unor gânditori de cabinet care-şi 
construiesc explicaţiile pe o anume viziune ideologică — mai mult sau mai 
puțin mărturisită. Paradoxul constă în faptul că cei mai mulți adepţi ai 
loviturii de stat (care resping cu înverşunare ideea de revoluţie în legătură 
cu evenimentele din decembrie 1989) sunt călăuziți de ideologii de 
dreapta şi de centru dreapta, care fie nu au participat la evenimente, fie nu 
le-au înțeles premeditat semnificaţia din rațiuni întemeiate pe interese 
exterioare, adesea oculte. 

În acest fel, se contestă legitimitatea forțelor ajunse la putere 
după răsturnarea vechii puteri, cu toate că este clar că alte forţe (din 
opoziţie) care să-şi asume asemenea competenţe nu existau la momentul 
respectiv (de fapt, forţele politice care să revendice dreptul de participare 
la conducerea de stat s-au încropit în România după aceste evenimente, 
începând din 1990). 


Dincolo de toate acestea, înainte de a ne putem pronunţa asupra 
caracterului fenomenului schimbării de regim politic din decembrie 1989, 
socotim necesar de formulat câteva precizări de ordin conceptual şi 
metodologic, pe care le-am mai făcut cu ocazia elaborării celui de al 
treilea volum al Tratatului de Ontologie (publicat în 2004, în Editura 
Fundaţiei România de Mâine, Bucureşti), în capitolul intitulat: „Dialectica 
vieţii sociale”. 

Termenul de revoluție desemnează (acoperă) fenomenul de 
schimbare socială (de structură) a unui domeniu al vieții sociale — 
revoluția putând fi politică, economică, organizaţională, ideologică, 
culturală, ştiinţifică, tehnică şi tehnologică, cognitiv paradigmatică, 
informațională, comunicaţională. În această perspectivă, revoluţia repre- 
zintă un proces de ruptură de profunzime în ordinea economico-socială — 
ea deschizând calea construcției altei orânduiri, purtătoare a altui tip de 
relaţii sociale, cu suprastructura corespunzătoare. De regulă, revoluţia 
socială începe cu revoluţia politică şi continuă cu procese revoluționare în 
domeniul organizațional al societăţii, care declanşează revoluționări în 

domeniile economic şi ideologic (sunt posibile şi situaţii în care 
economicul precede politicul, de asemenea când organizaționalul nou 
instituit condiționează politicul şi, prin mijlocirea acestuia, economicul). 
În orice caz, politicul joacă un rol esenţial în declanşarea celorlalte 
revoluţionări, din care motiv uneori (din lipsă de rigoare conceptuală) se 
confundă revoluţia politică cu revoluția socială în general, extinzându-se 
natura uneia asupra celeilalte). 

În epoca contemporană (în secolul al XX-lea), revoluțiile politice 
le-au precedat pe celelalte (organizaționale, economice, ideologice), fiind 
înfăptuibile fie brusc (pe cale insurecțională sau prin lovitură politică), fie 
treptat (pe cale parlamentară şi prin mijlociri elective), generând apoi 
transformări revoluționare treptate, cu caracter reformator, în toate 
domeniile vieţii sociale şi determinând, în cele din urmă, schimbări struc- 
turale de ansamblu în fizionomia întregului sistem social, statuându-se noi 
rânduieli economice şi sociale, o perspectivă cu totul nouă de realizare a 
condiției umane. Cu alte cuvinte, revoluțiile politice, declanşând procese 
revoluţionare în toate celelalte domenii ale socialului, îşi săvârşesc 
misiunea prin făptuirea unei revoluții sociale de ansamblu, iar aceasta 
deschide calea construcţiei altei orânduiri sociale (de regulă superioare 
celei pe care a negat-o dialectic). 

Răscoalele şi loviturile de stat nu au ca finalitate schimbări de 
ordin structural, ele pot duce cel mult la schimbări de echipe 
guvernamentale sau remanieri ale acestora, la ameliorări politice şi în 
anumite cazuri, chiar la schimbări de regim politic —, dar în cadrul 
aceleaşi orânduiri sociale. Nu se angajează în schimburi structurale în 
domeniul relaţiilor economice şi sociale. 

Revoluţiile politice presupun, dimpotrivă, înlăturarea de la putere 
a forțelor politice purtătoare ale vechilor orânduiri economico-sociale şi 
instalarea la putere a unor forțe politice care se angajează activ în 
declanşarea unor schimbări structurale în societate, care să conducă la 
instaurarea altor rânduieli sociale şi economice. Deci, revoluțiile politice 
au ca finalitate înfăptuirea unor revoluţii sociale. Dacă nu generează astfel 
de schimbări, simpla cucerire a puterii de către alte forțe politice nu 
semnifică desfăşurarea unei revoluţii sociale. Noile rânduieli instituite 
prin schimbare de regim politic au caracter revoluționar numai dacă se 
înscriu într-un proces de schimbare a relațiilor sociale care provoacă 
condiționări favorabile procesului de înnoire şi realizare umană. 

Rezultă că nu orice schimbare de regim politic este o revoluţie 
(politică), în aceiaşi măsură în care o răscoală sau o lovitură de stat nu 
conduce la o revoluţionare profundă a societăţii (la toate nivelurile ei de 
arhitecturare), având ca finalitate, în cel mai bun caz, efecte reformatoare 
în cadrul aceluiaşi tip de rânduieli economice şi sociale. Revoluţia politică 
atrage după sine revoluţionări de ordin organizaţional, care, la rândul lor, 
mijlocesc iniţierea şi mandatarea unor procese de ordin economic şi 
axiologic. Ceea ce se traduce, în condițiile unor procese revoluţionare de 
tranziție de la socialism la capitalism, prin necesitatea construirii (desigur 
treptate) a unui stat de drept care să semnifice revenirea la pluripartidism 
şi pluralism ideologic, pentru a se declanşa procese revoluţionare în 
domeniile economic şi axiologic — menite să semnifice trecerea (de fapt 
revenire — nu în cerc ci pe altă bază, într-o contextualizare contemporană) 
la capitalism. Fără existenţa unui astfel de stat nu-i posibilă înfăptuirea 
acestei treceri, mai ales dacă se are în vedere un capitalism democratic. 

În condiţiile proceselor revoluţionare care însoțesc revoluțiile 
politice în cursul tranziţiilor de la socialism la capitalism — ca de altfel şi 
în cazul altor tipuri de procese revoluționare de aceeaşi anvergură (care să 
declanşeze schimbări structurale în ordinea economică şi axiologică) —, 
restructurarea şi revoluţionarea în domeniul economic presupune mai 
întâi schimbarea tipologiei proprietăţii asupra mijloacelor de producţie şi 
asupra pământului, pe baza căreia se poate întemeia schimbarea relaţiilor 
economice. În cazul acestei tranziţii se are în vedere privatizarea şi 
înființarea de proprietăţi private, de natură să condiţioneze trecerea de la 
economia de comandă la economia de piață, şi, corespunzător, 
restructurarea bazei tehnico-materiale (care înseamnă modernizarea şi 
alinierea acesteia la cerinţele socializării şi informatizării proceselor 
productive şi ale regulilor economiei de piaţă). 

În aceeaşi măsură, sunt necesare reformarea infrastructurii 
economiei şi dezvoltarea serviciilor, reformarea substanțială a 
agriculturii (prin eliminarea fărâmițării terenurilor agricole privatizate şi 
organizarea unor mari proprietăţi agricole, apte pentru folosirea unor 
tehnici şi tehnologii superioare a lucrărilor agricole şi zootehnice şi 
capabile să devină mari unităţi producătoare de bunuri de consum şi 
materii prime pentru industria uşoară şi alimentară), lichidarea 
întreprinderilor industriale şi agricole nerentabile, incapabile să facă față 

cerințelor pieţei şi ale consumului modern, sprijinirea constituirii 
întreprinderilor mici şi mijlocii şi a fermelor agricole şi zootehnice. 

În domeniile educaţiei şi culturii, se impun schimbări de ordin 
organizatoric şi de strategie în sensul: creării unor unități private de 
învățământ (mai ales de nivel universitar şi postuniversitar), de cercetare 
şi de cultură sau creaţie valorică; revederii de ansamblu a curriculelor 
programelor didactice şi a planurilor de învățământ, reducerea duratei 
studiilor şi perfecţionarea sistemului ciclurilor de studii în învățământul 
universitar, reorientarea ideologică a planurilor de învățământ şi 
eficientizarea planurilor de cercetare şi de proiectare tehnologică, 
perfecţionarea tipologiei şi a conţinutului activităților culturale şi 
educative — asigurându-se personalizarea şi profesionalizarea individului, 
astfel încât să devină un promotor al noi calități, în condiţii de libertate şi 
trăire democratică autentică, despovărată de fetişism şi înstrăinare. 

În multe alte domenii de activitate (organizarea administrativ 
teritorială, protecția şi ecologizarea mediului, ocrotirea şi educarea 
minorilor cu dizabilități, efectuarea unor măsuri de protecţie socială, de 
securizare a individului şi a comunităţii, reglementarea şi îmbunătățirea 
serviciilor medicale şi de ocrotire a sănătăţii populaţiei) statul de drept 
trebuie să intervină activ pe cale legislativă şi executivă. 

Un obiectiv important al activităţii statului de drept în etapa 
actuală a procesului social este sprijinirea şi condiționarea desfăşurării 
actualelor revoluţii informaţionale şi comunicaționale, din perspectiva 
cărora sunt revoluționate toate celelalte domenii de activitate, inclusiv 
stilul de vieţuire, de acţiune şi de creaţie al oamenilor, fizionomia 
spirituală a omului contemporan — întrevăzându-se intrarea capitalismului 
şi a trăirii democratice într-o nouă treaptă de evoluţie. 

Ideea conducătoare într-o analiză a semnificației proceselor 
revoluţionare contemporane este aceea că revoluţia politică ce a declanşat 
procesul tranziției de la socialism la capitalism are ca obiectiv major 
construcția statului de drept şi, prin mijlocirea acestuia, provocarea 
conştientă a unor schimbări radicale în celelalte domenii de activitate, 
inclusiv în profilul spiritual al oamenilor şi în condiţia lor existențială. 

Deci, revoluția organizaţională la nivelul statului este precedată 
de o revoluţie politică (de răsturnare a vechii puterii şi instaurarea noii 
puteri) în vederea mijlocirii celorlalte linii de revoluţionare a societății. 
Fără o asemenea precedență nu este posibilă o revoluție organizaţională 

(constituirea statului de drept). Cu alte cuvinte, numai o revoluţie politică 
(nu o răscoală, oricât de largă sau de populară ar fi, şi cu atât mai puţin o 
lovitură de stat) poate declanşa constituirea statului de drept. De 
asemenea, revoluția politică poate fi violentă sau fără insurecție şi 
realizată printr-o succesiune de schimbări de ordin guvernamental, care în 
final să excludă de la putere elementele vechiului regim politic. Din acest 
punct de vedere, în contemporaneitate, toate schimbările care au condus 
la instituirea unei puteri democratice, indiferent dacă aceste instituiri au 
fost violente sau nu, au avut caracter de revoluţie (politică), căreia i-au 
urmat procese (mai rapide sau mai lente) de făurire a statului de drept, 
făurire care la rândul ei a fost treptată şi nu s-a încheiat pe deplin o dată 
cu încheierea procesului de constituire a economiei de piață. 

Ar mai fi de lămurit o problemă: indiferent dacă răsturnarea 
vechii puteri a fost sau nu violentă (prin insurecție sau pe cale paşnică) şi 
indiferent dacă schimbarea s-a produs printr-o răscoală sau lovitură de 
stat, ea are oricum caracter de revoluţie — din moment ce a provocat 
schimbarea radicală a caracterului puterii, respectiv răsturnarea puterii 
dictatoriale şi instituirea unei puteri democratice, care şi-a asumat sarcina 
de a declanşa şi monitoriza un proces de tranziţie de la economia de 
comandă la economia de piață. Această precizare face inutilă (şi 
scolastică) orice discuţie în legătură cu caracterul schimbării politice care 
a precedat şi inițiat tranziția. 


2. Caracterul schimbărilor în ordinea politică 
a României în decembrie 1989 


În România, evenimentele care s-au petrecut în decembrie 1989, 
soldate cu răsturnarea cuplului dictatorial al familiei Ceauşescu, au avut 
semnificaţie de revoluție politică — o revoluţie antidictatorială. La care s-a 
asociat şi, de fapt, a fost provocată de o mare răscoală populară, precum şi 
în anumite momente (după răsturnarea dictaturii), însoţită de o acţiune de 
forță exercitată de conducerea armatei şi unele cercuri asociate acestora. 
Cât de necesară şi cât de activă a fost această acţiune, şi cât de hotărâtoare 
a fost răscoala populară în provocarea schimbării radicale la nivelul 
puterii, nu credem că este important de precizat (în această privință 
discuţia poate continua pentru a fi luminate unele fațete ale adevărului), 
de importanţă esențială fiind doar faptul că forțele politice care au preluat 

puterea au provocat schimbări de regim politic sau provocări de natură 
structurală în societatea românească. De asemenea, prezintă interes ce 
coloratură politică şi ideologică au avut cercurile nou instalate la putere şi 
în ce măsură au avut în vedere, imediat sau nu, o restructurare de 
profunzime sau una de fațadă a societății. Hotărâtor rămâne de precizat ce 
măsuri au fost preconizate în perspectiva tranziţiei (la capitalism) şi mai 
ales ce transformări democratice care să ducă la instituirea unui stat de 
drept. Aceasta pentru că şi răscoala maselor şi deci revoluţia pe care ele 
au sprijinit-o s-a transformat foarte repede într-o mişcare revoluționară 
anticomunistă — fapt care a determinat exercitarea unei presiuni în această 
privință asupra puterii nou instalate (sau în curs de instalare). 

Dacă privim din această perspectivă lucrurile, evenimentele 
petrecute în România în decembrie 1989, care au dus la răsturnarea 
dictaturii (comuniste) au avut caracterul unei revoluţii antidictatoriale, 
care a dobândit, pe parcursul desființării ei, caracterul unei revoluții 
anticomuniste (de la lozinca agitată de răsculați „jos Ceauşescu” s-a ajuns 
la lozinca „jos comunismul!”), al cărei obiectiv asumat în primul rând 
(de către noua putere) a fost inițierea unor transformări democratice ce 
trebuiau să conducă la instituirea unui stat de drept — stat care, sub 
presiunea maselor şi a multora din forțele politice, au creat condițiile pentru 
declanşarea tranziției de la socialism la capitalism. Sub presiunea de jos 
(a maselor de răsculați şi a forțelor politice din opoziţie, precum şi a unor 
cuceriri ale forțelor politice ajunse la putere), primul obiectiv democratic 
asumat a fost democratizarea vieții de stat — dobândirea libertății 
individuale, a dreptului de opinie, a dreptului de participare la viața politică, 
a dreptului de manifestare nonconformistă. 

Manifestarea acestor drepturi a călăuzit procesul de coagulare a 
unor premise subiective (orientarea activităţii structurilor organizatoare 
ale statului) pentru inițierea trecerii de la economia de comandă la 
economia de stat (proces care implica din start retrocedarea proprietăților 
abuziv confiscate sau naţionalizate de regimul comunist, privatizarea pe 
scară largă a mijloacelor de producție şi lichidarea întreprinderilor 
neprofitabile, modernizarea tehnologică şi tehnică a proceselor 
productive, creşterea substanțială a productivității muncii şi a gradului de 
rentabilitate a întregii economii naționale). 

Evident că nu toţi liderii politici şi grupurile aliate lor aveau de la 
început clarviziunea necesară în ce priveşte caracterul revoluționar al 

tranziției, respectiv dacă transformările democratice pe linie 
organizațională incumbau acestor noi structuri (organizaționale) rolul de a 
mijlocii (influența) trecerea de la economia de comandă la economia de 
piață. Au existat şi opinii contradictorii în ce priveşte legitimitatea 
privatizării generalizate şi a limitelor până la care să se procedeze la 
retrocedarea proprietăților abuziv confiscate (sau naționalizate) de 
regimul comunist (forțele politice de dreapta militau pentru o retrocedare 
integrală şi imediată, iar forțele de stânga pentru o restituire cu 
discernământ şi în anumite limite)., dar lucrurile s-au clarificat pe parcurs, 
constatându-se că întreprinderile de stat (industriale şi agricole), 
falimentate rapid şi cu bună ştiinţă necesitau intervenția financiară a statul 
pentru a le ţine pe linie de plutire, ele fiind din ce în ce mai bugetivore şi 
mijloceau apariția unor mari „găuri negre” în ansamblul economiei 
naționale (mai ales, pentru că, pe lângă aceste întreprinderi, dintre cele 
mai mari, au înflorit numeroase întreprinderi private „căpuşe”, care le 
înghițeau profitul, favorizând formarea unei pături private parazite care s- 
a îmbogăţit pe seama scurgerii în bugetul lor a multora din veniturile 
întreprinderilor de stat — aceste întreprinderi „căpuşe”, îndeletnicindu-se 
doar cu valorificarea producției marilor întreprinderi, au obţinut mari 
profituri personale). 

Pe de altă parte, s-au manifestat şi încercări ale unor grupări de 
stradă (destul de agresive), manipulate şi de forţe de dreapta, susținute şi 
din exterior, de a răsturna prin forță forțele politice ajunse la putere (deşi 
acestea fuseseră de curând validate electoral printr-un vot popular masiv), 
acuzate — prin absurd — de nelegitimitate democratică; au avut loc şi 
aventurări ale unor mişcări, de asemenea de stradă, mişcări de tipul 
„mineriadelor”, care (deşi uneori se declarau a fi în sprijinul puterii), cu 
sau fără a înţelege rostul acţiunii lor, acționau de fapt împotriva puterii 
compromițând-o în „ochii” opiniei publice şi a cercurilor largi din 
străinătate, aruncând în derizoriu întreaga mişcare revoluţionară ce s-a 
înfiripat cu greu într-o Românie secătuită de dictatură şi comunism. La 
urma urmelor, fie că acționau din dreapta, fie din stânga (sprijinite, în 
acest sens, de partidele politice şi de o anume societate civilă — total 
nereprezintativă în rândurile majorităţii populaţiei şi, deci, nelegitimă în 
esențialitatea ei), aceste acțiuni de stradă pro sau împotriva puterii a avut, 
direct sau indirect, caracter contrarevoluţionar sau, oricum, vizau răsturnări 

de regim politic (de unii apreciate ca revoluționare şi de esență 
democratică, iar de alţii, dimpotrivă). 

Ceea ce trebuie reținut şi luat în seamă este faptul că o 
preocupare de importanţă a noii puterii (validată electoral în mai 1990), 
precum şi a opoziţiei a fost constituirea unei Adunări Constituante, având 
ca obiectiv pregătirea unei Constituţii democratice (care a fost şi validată 
prin referendum popular) ce urma să definească caracterul statului român, 
structura lui organizaţională şi mecanismele democratice ale exercitării 
puterii, să stabilească principiile democratice ale întregii legislații 
comunitare, să stabilească ca principii ideologice ale vieții politice şi 
sociale româneşti pluripartidismul şi pluralismul ideologic, principiul 
separaţiei puterilor — în fapt şi nu numai de drept —, să declanşeze şi să 
călăuzească normativ procesul de tranziţie de la economia de comandă la 
economia de piaţă. Este demn de semnalat că în virtutea acestei 
Constituţii s-au petrecut în anii care au urmat alternări de partide la putere 
(de stânga şi centru stânga, pe de o parte, şi de dreapta sau centru dreapta, 
pe de altă parte, uneori şi coaliții mixte care au cuprins partide din ambele 
grupări), că, prin contribuţia tuturor partidelor, s-au adus reaşezări şi 
îmbunătățiri de conținut în prevederile Constituţiei — în directă legătură cu 
evoluţia tablei de valori şi nevoia de reglementare a unor noi obiective de 
construcţie economică şi socială — ceea ce argumentează o dată în plus 
caracterul democratic al vieţuirii de stat în România. 

În lumina prevederilor constituţionale care legitimează instituirea 
statului de drept, perfecţionat permanent din punct de vedere al 
legislativului, executivului şi al juridicului (asupra cărei perfecţionări 
treptate nu ne vom opri aici) s-a trecut la un proces economic treptat de 
tranziție: în domeniul proprietății — prin schimbarea caracterului 
proprietății în urma privatizării şi a retrocedării proprietăților abuziv 
confiscate, ajungându-se la o pondere hotărâtoare a sectorului privat în 
economia națională; în domeniul relațiilor de schimb — s-a trecut de la 
economia de comandă, la economia de piață (pe cale economică şi nu 
prin dictat), în domeniul agricol — prin privatizarea întreprinderilor şi 
unităţilor agricole şi crearea unor ferme private puternice (este adevărat 
mult prea puţine în prezent) cu caracter agricol şi zootehnic şi sprijinirea 
înființării unor asociații agricole private; în domeniul bancar — prin 
crearea, pe bază de iniţiativă liberă, a unor bănci private şi prin 
privatizarea — aflată în curs — a unor bănci de stat; în domeniul producţiei 

materiale — prin modernizarea (şi anume limite) chiar informatizarea 
proceselor productive, a sporirii aportului producției în schimburile şi 
comerţul intervențional, a reprofilării unor sectoare sau domenii 
industriale în funcție de cerinţele pieţei; în domeniul educaţional şi în 
sectorul activităţii culturale — prin schimbarea fundamentului ideologic 
ale educaţiei şi învățământului, al creației valorice, prin organizarea 
reţelelor unităţilor de cultură şi a instituţiilor de educaţie, de învățământ şi 
de cercetare; prin înființarea unor unităţi private în sectoarele medicale şi 
de ocrotire a sănătăţii şi, respectiv, prin consolidarea şi mai buna 
manageriere a unităţilor medicale de stat, prin restructurări de factură 
conceptuală şi de organizare în sectorul societăţilor şi al industriilor de 
bunuri de larg consum etc. 

În toate aceste sectoare (economic, industrial şi agricol, de 
educaţie şi cultură, de sănătate) au fost sprijinite trecerea la funcționarea 
pe criterii de piață şi la reorganizarea lor structurală pe criterii de 
rentabilitate şi de interes social, organizându-se şi facilitarea activizării lor 
în vederea protecției sociale. În legătură cu susținerea dezvoltării 
economiei naţionale şi îmbunătăţirea calităţii şi sectorului serviciilor către 
populaţie au fost făcute investiţii sporite de către stat (şi prin atragerea 
unor investitori străini) în infrastructura rețelei de drumuri, căi ferate, 
transporturi rutiere, feroviare, aeriene şi maritime, a unor căi de 
comunicaţie), în domeniul ocrotirii mediului şi ecologizării, în 
întreţinerea şi dezvoltarea reţelei instituțiilor de învățământ şi cultură. 

După cum se constată, s-au petrecut şi se petrec reformări majore 
în acțiunea socială a oamenilor, în profilarea pe ramuri de activitate şi 
mecanisme de funcţionare a structurilor organizaționale de stat în toate 
aceste domenii de activitate. Astfel, în România a avut loc un proces 
revoluţionar de profunzime, care a marcat încheierea în linii generale a 
perioadei de tranziţie de la socialism la capitalism. Fapt pentru care ea 
este în prezent o țară capitalistă democratică — ce întruneşte (ca fizio- 
nomie structural-economică, politică şi axiologică) condiţiile necesare 
(dar încă insuficient dacă ne raportăm la cerinţele integrării) pentru a se 
integra realmente în fapt, în uniunea europeană de țări capitaliste 
democratice. 

La aceste realizării de conținut (revoluţionar), încheiate în linii 
generale la jumătatea primului deceniu al secolului al XXI-lea, au 
participat (în felul lor) toate forțele politice (partidele politice şi 

structurale organizaționale cu caracter de stat), toate instituțiile şi 
organizațiile neguvernamentale, întreaga populație. Desfăşurarea şi 
încheierea perioadei de tranziţie nu ar fi fost posibilă fără revoluţia 
politică din 1989. Care, după cum am mai menţionat, a cuprins în 
desfăşurarea ei şi o răscoală populară (care a declanşat-o), precum şi 
elemente (apreciem noi, necesare şi justificate politic) de forță ale 
armatei, apreciate de unii ca lovitură de stat (militară). 

Aşadar, în aprecierea transformărilor care au avut loc în România 
în ultimele aproape două decenii (mai exact, în aproape 18 ani) avem de-a 
face cu o revoluție socială (de amploare) căreia i s-au subordonat 
sistematic o revoluție politică (la rândul ei, cuprinzând o răscoală 
populară şi o lovitură de forţă), un proces revoluționar cu caracter 
organizațional, un proces de aceeaşi anvergură cu caracter economic şi 
în anumite privinţe (ca deschidere şi orientare valorică) unul axiologic — a 
căror finalitate o constituie trecerea de la socialism la capitalism. 

Revoluţia politică s-a structurat dintr-un moment inițial cu 
caracter de revoluţie antidictatorială, căruia i-a urmat aproape imediat o 
revoluţie anticomunistă, acestora urmându-le în mod firesc procese 
revoluționare în domeniile organizaţional (privind făurirea statului de 
drept), economic (finalizat prin trecerea de la economia de comandă la 
economia de piață) şi, în anumite privinţe, axiologic (iniţiat în elementele 
lui de bază, dar, cum e şi firesc, aflat în plină desfăşurare şi adâncire). 
Toate aceste linii de revoluționări s-au suprapus şi împletit strâns, 
structurând sistemic înfăptuirea unei revoluții sociale structurate la nivelul 
sistemului vieţii sociale, care a marcat trecerea, după cum am precizat, de 
la socialism la capitalism. 


Pentru caracterizarea conţinutului schimbărilor revoluționare 
petrecute în România în ultimul deceniu şi jumătate socotim necesar de 
formulat încă cel puțin patru precizări (din care, firesc, pot decurge şi 
altele, ce urmează a fi făcute cu alte prilejuri sau de către alţi oponenți): 


a) Procesele revoluționare nu se încheie niciodată, au caracter 
permanent. Este adevărat că dintr-o perspectivă determinată (de caracterul 
unei orânduiri sociale), procesul revoluţionar de trecere de la această 
orânduire la alta se încheie odată cu împlinirea cerinţelor etapei respective 
de tranziție, finalizându-se cu înfăptuirea unei revoluţii sociale de 

ansamblu (la nivelul structurii întregului sistem social). Dar, înfăptuirea 
unei revoluţii sociale declanşează o perioadă următoare de procese revo- 
luţionare, care se încheie cu realizarea obiectivului perioadei respective 
ş.a.m.d. Conchidem că, în realitate, are loc un proces revoluționar 
neîntrerupt, structurat în etape şi perioade de desfăşurare ce marchează o 
succesiune de revoluţii sociale, astfel încât diacronia socială este 
ireversibilă şi continuă, fiind constituită din momente de discontinuitate 
revoluţionară care se înscriu în traiectoria continuității dezvoltării. Se 
legitimează astfel, veridicitatea mult discutatului concept de revoluție 
permanentă — care se dovedeşte a nu fi o speculație ci o realitate vie. 

Dacă raportăm această problemă a diacroniei obiective 
ireversibile (este adevărat, ea poate să implice în desfăşurarea ei şi 
perioade de reversibilitate relativă sau de întrerupere — care s-au petrecut 
în România şi în alte țări din orizontul estic al Europei prin instaurarea 
socialismului) la situația specifică din România ultimului peste un 
deceniu şi jumătate de transformări revoluţionare se constată că: 

— pe de o parte, se împletesc procesele revoluţionare cu 
revoluțiile sociale (aceste procese structurându-se în ipostază de 
componente ale acestora). În acest sens, revoluţia socială este declanșată 
de o revoluţie politică (antidictatorială şi anticomunistă) şi s-a desfăşurat 
în continuare printr-o suită de etape ale unui proces revoluționar care, 
însumate progresiv până la o anume limită (măsură), au condus la 
împlinirea obiectivelor ei, marcând trecerea de la socialism la capitalism. 

— pe de altă parte, procesul revoluţionar înscrie în structura sa 
înfăptuiri revoluționare multiple pe plan organizațional, pe plan 
economic, pe plan axiologic. Ca urmare, un proces revoluționar se 
încheie odată cu încheierea unei revoluţii sociale (în România, ambele se 
încheie aproximativ la limita instaurării generalizate a economiei de piaţă, 
odată cu consolidarea statului de drept şi, ca urmare, odată cu instituirea 
democratismului ca o constantă a vieţuirii sociale). 


b) Încheierea procesului revoluționar al tranziţiei în România nu 
încheie suita transformărilor revoluţionare. Deoarece etapei actuale a 
capitalismului democratic, caracterizat prin economia socială de piață 
(este adevărat că în România, ea este mai mult liberă decât socială de 
piață, din care cauză capitalismul se află mai mult în prima sa fază, 
clasică şi aproape sălbatică), îi urmează cu necesitate perioada economică 

pe care am numi-o socialistă de piaţă. Perioadă în care statul îşi sporeşte 
aportul în stimularea dezvoltării şi consolidării economiei comunitare 
(naţionale), în reglementarea prin pârghii economice a raporturilor de 
piață în favoarea avantajării tuturor categoriilor sociale ale populaţiei. 
Aşadar, un proces revoluţionar continuă cu alt proces revoluţionar, 
elementul revoluționar fiind permanent. 

În particular, în România, perioada de tranziție la capitalism se 
consideră a se fi încheiat (în linii generale), dar capitalismul nu a atins 
nivelul unei economii sociale de piaţă (liderii organizaționali români au 
avut în vedere cu precădere în atenţie economia liberă de piață). Situație 
din care decurge necesitatea unor perfecționări de ordin strategic şi de 
natură ideologică în călăuzirea structurilor organizaționale de stat în 
materie de construcţie economică (socială şi nu numai liberă de piaţă), 
de posesie totuşi de către stat şi a unor mijloace de producție şi a unor 
pârghii economice şi politice care să ducă la transformarea economiei 
libere în economia socială de piaţă. Cu alte cuvinte, să se ajungă la stadiul 
al doilea al capitalismului în România (renunțând la cel clasic — anarhic şi 
nedemocratic în fapt), asumându-și într-o măsură convingătoare atributul 
de democratic — şi, ca urmare, alinierea la nivelul de vieţuire capitalistă 
specific țărilor capitaliste dezvoltate din Uniunea Europeană. 

Aşadar, procesul revoluţionar românesc de trecere la capitalism 
nu s-a încheiat propriu zis (dacă ne raportăm la capitalismul 
contemporan), acesta trebuie să devină acum un capitalism democratic. În 
această perspectivă, este necesar imperios să continue perfecționarea şi 
consolidarea statului de drept — care trebuie să înceteze a mai fi un stat 
minimal. După cum se constată, din modul în care se petrec astăzi 
lucrurile în privința structurării proprietății asupra mijloacelor de 
producţie (în care statul trebuie, pentru a nu fi minimal, să posede un 
cuantum de proprietate, cel puţin în sectoarele strategice ale economie 
naționale) şi în privința constituirii unui capitalism cu adevărat 
democratic, România se află încă departe de obiectivele pe care şi le-au 
luat liderii politici în materie de trecere la capitalism. 

Ei continuă să privatizeze tot (bănci, CEC-ul) toate 
întreprinderile de extracţie şi de prelucrare a petrolului şi gazelor, unitățile 
economice cu caracter strategic în general, spitalele, farmaciile, 
întreprinderile de transporturi şi comunicațiile, şi multe altele din 
proprietăţile publice, îndeosebi terenuri şi unităţi publice. În acelaşi sens 

se caută căi mai optimizatoare pentru reducerea protecţiei sociale şi a 
investiților în agricultură, în limitarea facilităţilor necesare în constituirea 
întreprinderilor mici şi mijlocii. 

Prin urmare, până acum România a revenit la ceea ce fost înainte 
de comunism, la o economie liberă de piaţă şi la un stat minimal (care, în 
fapt, nu poate fi stat de drept în deplinătatea sensului acestui atribut de 
drept) Abia de acum încolo s-ar putea desfăşura un proces revoluţionar de 
trecere la un capitalism democratic contemporan. Cu alte cuvinte, de fapt şi 
într-o anume măsură şi de drept, procesul revoluţionar nu s-a încheiat nu 
numai în domeniul economic şi al relaţiilor sociale, dar nici în domeniul 
organizațional. Ceea ce cu atât mai mult justifică nevoia de utilizare a 
conceptului de revoluție permanentă şi a celui de proces revoluționar 
neîntrerupt. 


c) Procesul revoluționar românesc nu este încheiat nici în ceea 
ce priveşte restructurarea profundă a domeniului axiologic. În strânsă 
legătură cu particularitățile conştiinţei sociale de a rămâne în urma 
dezvoltării existenţei sociale, încă domină mentalități învechite: încă 
ideea de libertate este conotată din perspectivă anarhică şi neistorică; încă 
se tânjeşte după echitarismul socialist şi continuă să funcționeze în mintea 
oamenilor o mentalitate paternalistă; democraţia este înțeleasă în mod 
neautentic şi în opoziție cu nevoia de autoritate; nonconformismul este 
opus conformismului normativ pozitiv; se manifestă cotidian fenomene de 
devianţă nu numai morală ci şi juridică, se mai practică intoleranța 
religioasă şi etnică (la toate naţionalitățile) — în general se manifestă mult 
confuzionism valoric (politic, estetic, juridic şi chiar cognitiv şi ideologic). 
Într-o mare măsură este alterat simţul cetăţii (manifestându-se alterat senti- 
mentele patriotice şi naționalismul) şi al colectivități (compromis de sem- 
nificarea comunistă anterioară a acestuia), al răspunderii comunitare şi 
istorice. 

Toate aceste minusuri se datorează şi persistenței unor grave 
neajunsuri în activitatea educațională şi formativ-axiologică, manifeste în 
funcționarea, în primul rând, a unor structuri ale statului de drept 
însărcinate cu atribuţii educaţionale. Din această perspectivă, procesul de 
tranziție de la socialism la capitalism, la urma urmelor la o societate 
democratică, nu s-a încheiat, iar revoluţia socială care favorizează acest 
proces nu şi-a obiectivat în măsură cuvenită misiunea şi atribuţiile. 

d) O revoluţie socială nu se încheie niciodată integral şi nu este 
singulară. Ea se împleteşte cu altele sau, cu atât mai mult, cu alte procese 
revoluţionare, care ţin de încheierea altor revoluţi anterioare în diacronia 
istorică. Astfel: în revoluţia română (de trecere actuală la capitalismul 
democratic) se mai împletesc sarcini ale revoluției burgheze de trecere la 
capitalismul clasic — cum ar fi revoluţia industrială în agricultură 
(mecanizare lucrărilor agricole); revoluţia — dacă se poate spune aşa — în 
domeniul urbanizării mediului rural (în care domină încă rămăşiţe şi 
mentalități feudale, care țin de civilizația specifică rânduielilor sociale 
precapitaliste); revoluţia în domeniul amenajării funciare şi teritoriale 
(mult rămas în urmă chiar şi în legătură cu rânduielile capitaliste clasice); 
revoluţia în domeniul cadastrării proprietăţilor funciare şi asigurării 
proprietăţilor imobiliare etc. 

În aceiaşi perspectivă, dar cu deschidere spre viitor, în revoluţia 
care marchează trecerea la capitalismul democratic actual se includ şi 
prevederi care țin de tranziţia pe care capitalismul contemporan (al 
economiei sociale de piață) o preconizează în deschidere spre viitoarea 
etapă a acestui capitalism. Ne putem, din acest punct de vedere, referi la 
unele revoluţionări necesare în România în condițiile integrării în 
Uniunea europeană, la revoluționări actuale de ordin informațional şi 
comunicaţional — care vor provoca schimbări existențiale de anvergură în 
condiția umană, în stilul de trăire, de creație valorică şi de apreciere al 
oamenilor — greu de caracterizat (definit) în momentul de faţă. 

De asemenea, în aceeaşi perspectivă, pot fi amintite şi îmbinarea 
dintre procesele revoluționare ale construcţiei economiei libere de piaţă şi 
cele ale economiei sociale de piață, ale construcției statului capitalist clasic 
cu cele ale construcției statului actual de drept — în care componența 
democratică presupune o adâncire semnificativă pe linie personalizatorie şi 
umanizatoare, de natură calitativă în ce priveşte securizarea individului şi a 
comunității, a extinderii democratismului la scara raporturilor interna- 
tionale, stimulate mai ales de procesul actual de mondializare economică. 
Apare, de aceea, necesitatea ca în tranziţia actuală de la socialism la 
capitalism să se treacă peste (sau să se scurteze) anumite etape ale dez- 
voltării, să se treacă rapid de la stadiul de țară slab dezvoltată sau în curs de 
dezvoltare la stadiul de ţară dezvoltată economic şi social — fenomen 
condiționat de integrarea (de fapt, nu numai de drept) în Uniunea 
europeană şi de participarea (deliberată) odată cu acestea, la procesul actual 
de mondializare economică. 

V 


FACTORII ORGANIZAȚIONALI AI PROCESULUI 
REVOLUȚIONAR DE TRECERE 
DE LA SOCIALISM LA CAPITALISM 


1. Structurile organizaționale ca factor subiectiv 
al dezvoltării societăţii 


Structurile organizaționale reprezintă în orice societate factori 
mijlocitori ai proceselor de construcție economică şi socială sau ai celor 
de consolidare şi conservare a rânduielilor sociale existente. Orice acțiune 
umană este mediată de asemenea factori (organizaționali). De altfel, 
însăşi trecerea de la societăţile naturale la societăţile umane este mediată 
de structurarea acestor factori — astfel încât, geneza socialului este 
determinată de geneza structurilor organizaționale, pe care oamenii, pe 
măsura conştientizării lor de sine (a instituirii lor ca ființe sociale) şi le 
constituie, conferindu-le atribuții societare în procesul realizării lor de 
sine. 

Astfel de structuri (organizaționale) intervin nu numai în 
configurarea vieţuirii sociale, ci şi în dinamica acesteia, devenind un 
element constitutiv principal în arhitecturarea socialului ca domeniu al 
existenței — element ce reprezintă instrumentul prin mijlocirea căruia 
oamenii (ca factor subiectiv) intervin în mecanismul determinării obiec- 
tive a socialului, adică a domeniului existențial specific lor la nivel 
comunitar. 

În istoria societăţii umane, tipologia acestor structuri 
(organizaționale) a evoluat o dată cu succesiunea tipurilor de orânduire 
socială, perfectându-li-se mecanismele de funcționare. Dar, funcționarea 
optimă a acestor structuri (organizaționale) s-a produs în societatea 
modernă, concomitent cu instituirea principiilor democratice în 
exercitarea atribuţiilor lor în procesul de realizare umană — ele dobândind 
o pondere hotărâtoare în organizarea vieţii sociale, devenind în cea mai 
mare parte structuri de stat, iar statul evoluând spre ceea ce s-a numit 

statul de drept. Un stat în care funcționează domnia legii şi principiul 
separaţiei puterilor (legislativă, executivă şi judecătorească), iar 
modalitatea de selectare a celor care fac parte din corpurile legislative este 
electivă, prevăzută constituţional şi exercitată direct de către masa 
cetăţenilor (a tuturor celor care se bucură de dreptul de a alege şi de a fi 
ales ca membru al acestor corpuri legislative). Urmând ca organele 
legislative să numească pe membrii organismelor executive 
(guvernamentale), iar organismele judecătoreşti să fie alese democratic 
din corpul profesional juridic de care dispune comunitatea şi care 
dobândeşte (tot pe cale democratică) inamovibilitate. 

Aşadar, în sistemul organizațional cu caracter de stat ființează 
într-o ordine ierarhică riguroasă, organe legislative (consiliile locale, cele 
judeţene sau regionale şi parlamentul central), organe executive (guvernul 
central — care deleagă în fiecare judeţ prefecții), organe judecătoreşti 
(judecătoriile, tribunalele, curțile de apel, curtea de casaţie — care 
funcţionează ca o curte supremă) — toate aceste eşaloane organizaționale 
(arhitecturate piramidal) dispunând de organisme şi direcţii administrative 
(organizate pe secţii şi servicii de specialitate şi de consiliere) alcătuind 
împreună administrația de stat. 

Pe cât posibil, aparatul funcţionăresc al administraţiei de stat este 
profesionalizat şi beneficiază de autonomie față de politic, fiind selectat 
prin concursuri de competență profesională şi grade superioare de 
responsabilitate. În ce priveşte calitatea de magistrat şi condiţia de 
membru al unor organisme ierarhic structurate cu caracter juridic, 
participanții la exercitarea puterii judecătoreşti beneficiază de inamo- 
vibilitate (în încadrarea în funcţii de răspundere pe scara organizațională a 
juridicului), cadrele fiind selectate democratic de organisme specializate 
ale sistemului judecătoresc, cu aprobarea, după caz, a ministerului de 
resort al guvernului sau al şefului statului (preşedinte într-o democraţie 
parlamentară sau monarh într-o monarhie constituţională). 

Şeful statului (preşedinte ales pe bază de sufragiu universal sau 
monarh printr-o continuitate dinastică), cu însărcinarea de a reprezenta 
statul în relaţiile externe şi de a coordona cele trei puteri în funcție de 
dispozițiile constituționale (mediind raporturile dintre acestea), fiind 
moderatorul în faţa corpului social pentru funcţionarea organică a 
întregului mecanism al structurilor organizaționale cu caracter de stat. În 
cazul preşedintelui, fie într-o democrație parlamentară, fie într-o 

democraţie prezidenţială, alegerea se face pentru o perioadă determinată 
(de patru, cinci sau şapte ani — conform prevederilor constituţionale). 
Şeful statului numeşte primul ministru şi aprobă guvernul la propunerea 
parlamentului, operează numirea sau revocarea miniştrilor de către şeful 
guvernului, promulgă legile propuse de parlament, acordă ordine şi 
medalii, are dreptul de grațiere a unor pedepse judecătoreşti, declară 
starea de necesitate a comunității de stat în condiţiile ivirii unor dificultăți 
majore de ordin social şi natural, decide intrarea țării în situația de 
beligeranţă cu alte țări sau alianţe de state — încredinţându-i-se în această 
privinţă şi funcţia de comandant suprem al forțelor armate. 

Constituţiile țărilor cu regim democratic prevăd şi alte categorii 
de norme care asigură buna funcționare a întregului organism statal, în 
funcţie de necesități şi situaţii nemijlocite ale vieţuirii sociale — dispuse de 
organismele legislative în baza unor atribuţii constituționale în cazuri de 
excepție. Constituţiile fixează, de asemenea, şi condițiile sau modalitățile 
de revocare din funcție a demnitarilor de stat — de la nivelurile de bază ale 
organismului de stat până la nivelul şefului de stat —, dreptul suveran 
aparținându-i poporului, masei largi de cetăţeni a respectivei comunităţi 
de stat. 

În funcţie de caracterul statului (naţional, federativ, confederativ) 
se exercită şi alte specii normative de funcţionare a mecanismului social — 
în baza corelării principiului unității administrativ-organizaționale cu 
principiul autonomiei locale (judeţene sau regionale şi comunale sau 
orăşeneşti). Din acest punct de vedere este abordabil şi complexul de 
raporturi dintre comunitățile naţionale în cadrul unor federaţii sau 
confederații statale, astfel încât fiecare entitate naţională să-şi conserve şi 
afirme identitatea psiho-spirituală şi capacitatea creativă sau aportul 
specific la vieţuirea unională. 


Din acest punct de vedere, menţionăm că România este un stat 
naţional unitar, în care funcționează un singur parlament bicameral 
(camera deputaților şi senatul) şi un singur guvern, precum şi un singur 
sistem judecătoresc. În timp ce în statele federative sau confederative 
funcționează, după caz, mai multe parlamente şi guverne locale (dar un 
singur organism central judecătoresc) — toate acestea subordonate unui for 
decizional şi, respectiv, unui organism guvernamental central. 
Distribuţiile şi limitele de competenţă ale parlamentarilor şi guvernelor 

locale sunt prevăzute constituțional şi se exercită în conformitate cu 
prevederile normative de rang unional. De asemenea şi standardele 
calitative ale procesului acţional şi tipologia speciilor de activitate 
economică sunt prevăzute comun (la nivel unional). 

Structurile organizaționale prin care se exercită puterea dispun de 
un evantai larg de instituţii cu caracter economic şi social (întreprinderi 
din domeniul producției materiale, întreprinderi sau instituţii cu caracter 
bancar, comerciale, de consultanță, instituții de învăţământ şi educaţie, de 
cultură, instituții medicale şi de ocrotire a sănătăţii, întreprinderi de 
transporturi şi comunicaţii, instituții militare, respectiv de ordine şi de 
apărare internă şi externă, instituţii şi centre de cercetare, de proiectare şi 
tehnologice), care au rolul de a pune în act politici de stat cu caracter 
economic, de instrucţie şi educaţie, cultural-educative şi de ocrotire a 
sănătății, precum şi programe de sprijinire a creaţiei de valori, de formare 
a conştiinţei oamenilor în spiritul raţionalității contemporane, de 
informare, personalizare şi responsabilizare a membrilor comunității de 
stat în raport cu cerinţele procesului devenirii sociale şi ale celui actual de 
realizare umană. 

Alături de această gamă variată de instituții de stat, colaborează 
la sprijinirea procesului acțional şi instituţii şi organizaţii care nu au 
caracter de stat, dar au impact uneori determinant în dinamica viețuirii 
sociale, reprezentând nemijlocit domeniul public sau privat al societății 
democratice. Funcţionează în acest cadru: instituțiile şi întreprinderile 
private (productive, bancare, comerciale şi de schimb, de învățământ şi de 
cercetare, de creaţie valorică şi de cultură, de cult, medicale, sportive); 
fundațiile private sau publice (cu atribuţii culturale, de educație şi 
învățământ, chiar economice şi cu caracter productiv), asociaţiile 
(profesionale, culturale, de creație), partidele politice (care participă sau 
care aspiră să participe la exercitarea puterii de stat), ce dispun ele însele 
de structuri instituționale destinate să le faciliteze cucerirea, participarea 
sau conservarea puterii (în stat) în vederea obiectivării unor programe 
politice şi strategii ale dezvoltării. 

Toate aceste structuri organizaționale, de stat sau private, 
alcătuiesc, ceea ce se cheamă generic, factorul subiectiv. Prin mijlocirea 
activităţii lor, oamenii intervin eficient nu numai în raporturile lor 
acţionale ci şi în dinamica raporturilor dintre ei — ele fiind mijloace 
producătoare de eficiență (individuală şi colectivă) în raporturile lor cu 

natura şi cu societatea. În afara folosirii unor asemenea mijloace 
(organizaționale), oamenii nu se instituie social, nu depăşesc stadiul lor 
natural de existență. În acest sens, structurile organizaționale mediază 
trecerea de la societatea naturală la societatea umană, condiționează 
instituirea calităţii omului de ființă socială. Ceea ce înseamnă că trecerea 
de la determinismul natural la determinismul social este condiţionată 
(cauzal) de intervenţia factorului subiectiv la dinamica obiectivă a 
dezvoltării, iar factorul subiectiv îl reprezintă tocmai aceste structuri 
organizaționale — pe care oamenii la început şi le-au constituit exclusiv 
din necesitate, iar treptat, pe măsura progresului în procesul devenirii 
sociale, le-au configurat din libertate, conştientizând funcţia lor 
determinantă în procesul realizării lor de sine (individuală şi colectivă). 


Dintre organizaţiile care configurează sistemul organizațional al 
societății, cele mai importante în exercitarea acţiunii factorului subiectiv 
în direcţia stimulării dialecticii obiective a vieţii sociale şi îndeosebi în 
funcţionarea sistemului puterii în stat sunt partidele politice. În sine, ele 
aparțin domeniului suprastructurii vieţii sociale, dar prin acţiunea lor se 
exercită puterea în stat — adică acea componentă a socialului prin 
mijlocirea căreia se iau decizii de nivel macrosocial şi se execută acțional 
astfel de decizii de referință comunitară. Partidele sunt structurate pe baza 
unor concepții ideologice şi acționează în virtutea unor programe politice 
cu caracter grupal sau comunitar privind strategia şi mecanismele de 
funcționare a administraţiei statului, pe care aspiră să le obiectiveze în 
condițiile în care acaparează sau participă la putere. 

Pentru a dobândi accesul la putere, partidele intră în raporturi 
contradictorii între ele, călăuzite de ideologiile ce decurg din interesele 
grupurilor sociale pe care le reprezintă, dreptul de participare (la putere) 
fiind decis pe cale electorală (prin vot). Astfel încât, unele din partidele 
politice participă la exercitarea puterii, în funcţie de ideologiile şi 
programele politice de care dispun în vederea structurării strategiilor pe 
care statul le obiectivează acțional, iar altele funcţionează în opoziţie, 
exercitându-şi rolul de a corecta acțiunile de nivel sistemic ale celor de la 
putere, de a supune permanent exerciţiului critic conduita macrosocială a 
acestora — în scopul răsturnării regimului politic de putere existent şi 
cucerirea şi respectiv participarea lor la putere. Astfel „lupta” politică 

dintre partide se constituie ca factor cauzal în dinamica vieţii de stat, este — 
în ultimă instanță — motor al dinamicii vieţii sociale. 

De aceea, partidismul este o pârghie a procesului social într-o 
societate democratică. Începând din epoca modernă el reprezintă singura 
modalitate (cunoscută până în prezent) de funcționare a pluralismului 
ideologic în dinamizarea organismului social — în care opțiunea 
(ideologică) sau mecanismele de exercitare a puterii în stat sunt decise de 
întregul corp social (de totalitatea categoriilor sociale). Întrucât partidele 
politice reprezintă interesele diferitelor categorii de oameni ale acestui 
corp (social), lupta dintre ele pentru participarea la putere emană din 
arealul acestor interese. Astfel, un partid sau altul, cu o ideologie 
specifică, ajunge la putere numai dacă întruneşte opțiunea electoratului, 
exprimat (cu o anume periodicitate) prin vot (universal şi direct în epoca 
contemporană). Se asigură pe această cale democratică linia de dezvoltare 
economică şi socială pe care şi-o doreşte şi şi-o asumă electoratul — liber 
şi fără nicio mediere străină. Datorită acestui fapt (al alegerii pe cale 
democratică a căii de dezvoltare), existența partidelor şi a luptei politice 
(dintre acestea, având ca ţel participarea la putere în stat) este o necesitate 
într-o societate democratică. 

Există, după cum se poate deduce, o legătură strânsă între 
pluripartidism şi pluralism ideologic într-o societate democratică, 
pluralism care, la rândul său, mijloceşte ajungerea la putere (la 
gestionarea treburilor statului) a acelor forțe politice care întrunesc voința 
electoratului (respectiv, a populației unei comunități de stat care 
beneficiază de drept de vot — acordat fiecăruia dintre membrii comunității 
care dispune de calitatea de cetăţean şi întruneşte condiţiile necesare 
participării la vot). 


Dacă statul este gestionat de o putere aleasă democratic, această 
putere exercitându-se în baza principiului separaţiei puterilor (legislativă, 
executivă şi judecătorească) şi a principiului egalității tuturor membrilor 
comunității de stat în fața legii (indiferent de naţionalitate, vârstă, sex, 
opţiune cultică şi nivel de personalizare, de apartenenţă grupală), la care 
se mai adaugă ținând de esenţa democratismului contemporan şi 
funcționarea în baza principiului umanismului, respectivul stat este 
legitimat astăzi a fi un stat de drept. 

Legitimarea acestui tip de stat este posibilă în contextul 
funcționării — fără nicio îngrădire — a economiei de piață. Economie care 
asigură funcționarea producţiei şi a schimbului de mărfuri în condiții de 
obiectivitate, de acoperire pe bază de criterii socialmente necesare a 
eforturilor creative ale oamenilor în procesul integrării lor sociale prin 
muncă şi aport social. Dintr-o asemenea modalitate de funcţionare a 
schimburilor de mărfuri şi de valori rezultă stimularea directă a 
capacităților de iniţiativă ale oamenilor şi interesul lor pentru acumulare 
de mijloace de producţie şi de capitaluri (în vederea creşterii posibilităţii 
de participare cu profit la piață) şi pentru sporirea sau exercitarea eficientă 
a energiilor creative (de asemenea, în vederea sporirii gradului de 
rentabilitate a obiectivării acestor energii în raporturile de piaţă). 

Legătura dintre democraţie şi capitalism — ca orânduire bazată pe 
economia de piaţă (străină total de economia de comandă care generează 
totalitarismul politico-economic şi ineficienţa economică şi socială) — este 
nu numai dovedită de evoluția societăţilor contemporane în vremea din 
urmă ci şi de nivelurile superioare de realizare umană în rânduielile 
sociale capitaliste — rânduieli în care principiile libertății individului şi 
drepturilor omului au devenit o conotaţie care ţine de esența acestor 
rânduieli. 

În vederea conservării unor astfel de rânduieli (capitaliste, 
constituite în baza principiului economiei de piață), generatoare de 
profitabilitate economică şi socială şi cărora le sunt specifice condiţii de 
manifestare a statului de drept ca expresie a democratismului vieţii 
sociale — un democratism natural şi nu artificial constituit şi de faţadă 
(cum era cel clamat de doctrina socialismului ştiinţific ca fiind specific 
rânduielilor socialiste) — devin necesare pluripartidismul şi pluralismul 
ideologic în organizarea şi funcționarea democratică a vieţii de stat. 
Evident, în această ordine de idei, că monopartidismul (partidul unic) este 
total incompatibil statului de drept şi, în consecință, vieţuirii democratice 
— numai socialismul ca tip de orânduire socială beneficiază de un 
asemenea monopartidism, decurgând cu necesitate din economia de 
comandă pe care se sprijină o asemenea rânduire socială, pentru care 
omul nu este scop ci doar mijloc al construcţiei sociale, individul fiind 
subordonat colectivităţii în materie de realizare şi de împlinire ca om. 

După cum am arătat, într-o societate capitalistă democratică, 
implicându-se direct în exercitarea puterii, deşi sunt structuri 
organizaționale cu caracter grupal, partidele dobândesc funcții 
comunitare. Precizăm că asemenea funcţii au nu numai partidele care 
participă la putere ci şi partidele din opoziţie. Vocaţia sistemică de nivel 
comunitar a acestor partide rezidă în faptul că ele practică un exercițiu 
critic la adresa celor de la putere şi se pregătesc — restructurându-şi 
programele politice — pentru cucerirea puterii. Din care cauză au 
necesarmente nevoie de a lua în consideraţie interese comunitare şi țeluri 
de înfăptuire ale întregului corp social. 

Rezultă că în procesul de gestionare a direcțiilor dezvoltării unei 
comunități de stat (politice) se manifestă o interacţiune între stat şi 
partidele politice şi, prin intermediul acestora, cu celelalte structuri 
organizaționale ale societăţii care nu au caracter de stat şi nici politic. 
Aceasta, deoarece partidele mobilizează, în procesul promovării 
programelor lor economice şi politice, şi diverse alte organizaţii şi 
asociaţii ce fac parte din societatea civilă: sindicatele, patronatele, 
organizațiile şi asociaţiile profesionale, asociaţiile culturale şi de creaţie, 
diferite alte organizații neguvernamentale etc. Astfel încât toate tipurile de 
organizații şi asociații ale diverselor grupuri sociale, etnice, chiar şi cele 
economice, juridice, religioase, care au preocupări directe sau indirecte de 
ordin politic şi social, intervin în rezolvarea treburilor cetății — în funcție 
de domeniile lor specifice de activitate. Societatea beneficiind, în cele din 
urmă, de un sistem unitar de structuri organizaționale care mediază 
procesul de integrare socială a oamenilor (prin muncă, prin participarea la 
creația valorică, prin promovarea unor opțiuni de nivel comunitar nu 
numai la progresul de ansamblu al societății ci şi, indirect, la exercitarea 
puterii), deciziile majore care se iau la nivelul centrului de putere 
reprezentându-l într-un fel sau altul interesele şi opțiunile valorice. 

Acest sistem de structuri organizaționale (în centru cărora se află 
partidele politice) are rolul de mijloc al acţiunii sociale. Împreună cu 
concepţiile ideologice care le animă acțiunile constituie domeniul 
suprastructural al sistemului vieţii sociale, domeniu care interacționează 
cu domeniile structurale şi infrastructurale ale acestuia. Ceea ce înseamnă 
că în structura sistemului de ansamblu al societăţii interacționează 
subiectivul cu obiectivul, existenţa socială (cuprinzând şi suprastructura 
organizațională şi ideologică) a oamenilor constituindu-se dintr-o 

îngemănare organică cu ceea ce generic se apreciază a fi conştiinţa lor 
socială (ideile, concepțiile, doctrinele, precum şi stările afective şi de 
voință, mentalitățile şi reprezentările oamenilor asupra existenței şi 
acţiunii lor realizatorii de sine la nivel individual şi colectiv). Supra- 
structura, în acest complex social sistemic, are nu numai statutul de dat 
(obiectiv) ci şi de factor (subiectiv) al devenirii acestui complex social 
sistemic. 

Privite din acest punct de vedere (al statutului lor de dat şi factor 
al structurării şi devenirii vieţii sociale), structurile organizaționale 
mijlocesc instituirea şi devenirea condiţiei umane, ele neputând lipsi 
dintr-o societate umană fără a afecta vieţuirea omului ca ființă socială — 
ele sunt totdeauna premisă şi expresie a socialului şi, implicit, a umanului. 
De aceea, prezenţa şi acțiunea structurilor organizaționale măsoară gradul 
de civilizaţie a unei comunităţi umane, nivelurile de eficiență atinse în 
acţiunea realizării de sine a respectivei comunități. Astfel se explică 
interesul major al comunităţilor umane pentru perfecționarea structurilor 
organizaționale, prin mijlocirea obiectivării cărora se ating anumite 
niveluri de progres şi de civilitate într-o comunitate umană. 


Referindu-ne la societatea capitalistă, prin perfecţionarea 
structurilor organizaționale se are în vedere: eficientizarea tuturor 
verigilor statului, aşezarea acestora pe temeiuri democratice din ce în ce 
mai accentuate; perfecţionarea mecanismului de funcționare a pluri- 
partidismului în exercitarea puterii; corelarea din ce în ce mai organică a 
structurilor societăţii politice cu societatea civilă, respectarea integrală a 
principiului separaţiei puterilor concomitent cu adâncirea controlului 
social asupra funcționării acestor puteri — într-un cuvânt, consolidarea 
statului de drept şi a funcțiilor acestui stat în aria de aplicare a principiilor 
libertăţii individului şi respectării drepturilor omului. 

Problema prezenței unor structuri organizaționale într-o societate 
democratică nu se poate pune, deci, în termeni de da sau nu. O asemenea 
alternativă a mai practicat-o ideologia comunismului ştiinţific (de factură 
marxist-leninistă tradițională), în sensul că se previziona dispariția statului 
în comunismul deplin şi, odată cu aceasta, a oricăror structuri 
organizaționale cu vocaţie sistemică de nivel comunitar (inclusiv a 
partidelor politice, care, între timp, fiind vorba de partidul unic, s-ar fi 


159 


Universitatea Spiru Haret 


lărgit până la limita cuprinderii întregului popor — ceea ce i-ar condiţiona 
dispariţia ca structură organizațională cu caracter de grup). 

Motivația dispariției statului şi a celorlalte structuri organi- 
zaționale interesate de treburile cetății era aceea că nivelul de conştiinţă 
de sine colectivă a oamenilor va progresa într-atât încât nu va mai fi 
nevoie de structuri organizaționale care să mijlocească exercitarea acțiunii 
oamenilor de integrare socială şi de stăpânire de sine în raporturile dintre 
ei şi societate. Se va ajunge, deci, la o societate a libertății depline 
(absolute) şi a omului total (lipsit de orice înstrăinare şi interese 
individuale şi de grup). Utopismul unor asemenea previziuni este nu 
numai evident ci şi în totală discordanță cu înțelegerea ştiinţifică a 
umanului şi a condiţiei sale specifice în univers. 

Ca şi utopismul ideologiei comunismului ca tip de societate, la 
fel de iluzorie şi fetişizantă e şi concepția potrivit căreia deşi nu se pune 
problema eliminării statului şi a celorlalte structuri organizaționale din 
configurarea sistemului vieţii sociale, în totalitatea lor aceste structuri vor 
cunoaşte un proces de încetinire a funcţionării lor ca factor al dinamicii 
obiective a socialului. Pe asemenea linie de interpretare se înscrie şi 
doctrina liberală tradițională a statului minimal — lăsându-se totul (în ce 
priveşte dinamica vieții economice şi sociale) pe seama economiei libere 
de piaţă — doctrină combătută şi amendată nu numai de ideologia social- 
democrată şi de cea creştin-democrată, ci şi, în anumite limite, şi de 
neoliberalismul contemporan, prin preconizarea economiei sociale de 
piață. Adevărul ştiinţific este acela că nu există societate umană 
dezvoltată echilibrat şi în spirit democratic şi umanist fără structuri 
organizaționale (formale şi informale) solid constituite şi activ- 
funcționale — din aria cărora distingându-se statul, care este el însuşi un 
complex organizaţional, respectiv instituțional, de acțiunea căruia depinde 
hotărâtor exercitarea rolului factorului subiectiv în dezvoltarea vieţii 
sociale, având ca finalitate ultimă realizarea condiției umane. 

Dezbaterea nu se poate pune, deci, în termeni dacă structurile 
organizaționale, în speţă statul, intervine sau nu (ca expresie a exercitării 
rolului factorului subiectiv) în dinamica societății contemporane, ci în 
termeni de ce fel de structuri organizaționale dispune astăzi societatea, ce 
mecanisme de funcţionare sunt specifice acestora şi în ce fel pot fi ele 
adecvate nivelului de progres (social) şi de realizare umană atinse de 

societatea contemporană deschisă spre viitor (în etapa următoare de 
dezvoltare a capitalismului democratic)? 

În asemenea perspectivă, ne putem şi noi întreba care sunt 
direcţiile de perfecționare a structurilor organizaționale în capitalismul 
contemporan, încercând să surprindem unele dintre acestea. 


2. Direcţii de perfecţionare a tipologiei şi mecanismelor de 
funcţionare ale structurilor organizaționale 
în societatea democratică contemporană 


Meditând asupra proceselor organizaționale în etapa actuală de 
dezvoltare a societăților în care acționează economia de piață, desprindem 
următoarele direcții de evoluţie a acestora: 

În primul rând, are loc o consolidare a statului de drept — în care 
acţionează domnia legii şi, corespunzător, egalitatea oamenilor (indiferent 
de naţionalitate, rasă, sex, opțiune cultică şi nivelul de asimilare valorică) 
în faţa legii. În această privinţă, indiferent de poziţia pe care unii membrii 
ai comunităţii de stat o au în ierarhia organizațională a societăţii, de 
nivelul posesiei de avere (mobiliară şi imobiliară), de gradul de 
profesionalizare şi manifestare ca persoană publică, sunt egali între ei în 
raport cu respectarea legii, stare de fapt care de drept este asigurată de 
Constituţie şi de natura democratică a legislației pe care o propun 
camerele parlamentului în materie de conduită socială a oamenilor. Egale 
sunt şi criteriile de apreciere, precum şi cele de penalizare juridică a 
comportamentelor deviante, a acţiunilor de corupţie şi fals în actele 
publice sau de acumulare de bunuri pe căi ilicite şi, la limită, a actelor de 
trădare naţională. 

Egalitatea ca valoare are în vedere şansele de realizare umană şi 
de personalizare şi nu anulează inegalitatea care rezultă din diferențierea 
de efort creativ şi de aport social la progresul de ansamblu al comunității, 
inegalitate care mijloceşte procesul de individualizare a oamenilor, de 
asigurare a identității lor în procesul de realizare. De aceea, egalitatea nu 
înseamnă egalitarism, uniformizare şi masificare nediferenţiată în 
împlinirea omului ca om. Diversificarea şi particularizarea procesului de 
înnoire şi realizare umană reprezintă obiectivul democratic major al 
realizării umane într-o democraţie autentică, diversificare rezultată din 
modalitățile particulare de creativitate şi de activitate creatoare a 

oamenilor. Din acest punct de vedere, sistemul organizațional al societăţii 
este necesar să găsească criterii de apreciere corespunzătoare a 
obiectivării prin muncă şi aport social a oamenilor ca individualități, prin 
inițiativă şi putere de risc personal în procesul integrării lor sociale, al 
socializării şi universalizării. 

În al doilea rând, prin prevederi constituționale şi reglementări de 
ordin legislativ este necesar să se perfecționeze mecanismele de 
funcţionare a partidelor politice şi a unor alianțe dintre acestea, în 
exercitarea puterii la nivel parlamentar şi guvernamental, stimulându-se, 
în limite cuvenite în această privință şi participarea sporită la nivelul 
puterii unor partide din opoziţie — parlamentare sau chiar neparlamentare. 
Din acest punct de vedere, s-ar atinge cote superioare în funcţionarea 
politicului în dinamizarea proceselor sociale, sporind răspunderea şi 
responsabilitatea tuturor factorilor politici în dinamica vieţuirii sociale — 
întrucât fiecare partid reprezintă o categorie socială de oameni. 

În al treilea rând, sunt necesare reglementări de ordin legislativ 
care să înlesnească participarea la exercitarea puterii, desigur în limitele 
cuvenite, şi a societăţii civile — fie şi numai prin vot consultativ. Aceasta 
având reprezentativitate în masa populației şi funcţionând din dispoziția 
acesteia. Deocamdată, societatea civilă organizează numai dezbateri 
asupra realizărilor şi  neajunsurilor acţiunii societății politice, 
influențând-o exclusiv indirect, fără să-şi asume vreun risc 
(responsabilitate) cu repercutare la nivelul polisului (cetăţii). 

Participarea civicului la acțiunea politicului trebuie să fie condi- 
ționată de faptul ca aceasta să aibă reprezentativitate în masa populaţiei şi 
să nu fie susținut de forţe oculte, din afară sau din interior — interesate 
într-o anume evoluție politică, totdeauna izvorâte din interese de grup, de 
regulă străine de interesele majore ale populaţiei comunității de stat în 
cauză. Este exclusă, din acest punct de vedere, manipularea şi diversiunea 
sau şantajul (practicat de către vreun grupuscul autointitulat civic). 

În al patrulea rând, departamentele cu însărcinări educaţionale şi 
de pregătire politico-administrativă ale statului (şi nu numai ale partidelor 
politice) este necesar să organizeze cursuri de pregătire şi de perfecţio- 
nare a cadrelor destinate să participe la mecanismele sistemului struc- 
turilor organizaționale în domeniile managementului administra- 
tiv- organizațional şi ale dreptului constituțional şi legislației economice, 
în domeniile informațional şi de comunicații moderne (prin mijloace 

electronice şi digitale de ultimă generație, precum şi ale unor tehnologii 
de vârf în domeniu), pentru a spori considerabil, la cerințele actuale, 
activitatea organizațională şi administrativă a statului, căruia trebuie să i 
se amplifice funcțiile constructive în materie de edificare socială şi 
umană. Se va avea în vedere şi faptul ca nici un candidat la alegere (în 
funcție decizională) şi nominalizare (în funcție organizațională) să nu fie 
dispensat de o asemenea pregătire postuniversitară — dorința de implicare 
în politică nu este suficientă fără putință şi competenţă. 

În al cincilea rând, statul, prin organele puterii, va trebui să aibă 
în vedere (şi deja are în vedere în nenumărate cazuri) stimularea 
constituirii unor structuri organizaționale fără caracter de stat, care să 
reprezinte diferite țeluri şi interese ale populaţiei, diferite de ale grupărilor 
politice — prin facilitarea creării şi activităţii unor fundații, a unor asociaţii 
şi organizații neguvernamentale, cărora li se acordă calitatea de persoană 
juridică, şi care să-şi elaboreze autonom coduri normative de funcţionare, 
dar în baza unei legislații emanată din Constituţia ţării. Pornindu-se de la 
ideea coabitării sau conlucrării unor structuri organizaționale de stat cu 
cele private (cu reprezentare colectivă) în interesul întregii populaţii, deci 
inclusiv şi a funcționalității statului. Aceste asociaţii şi organizații 
neguvernamentale trebuie să îşi asume roluri din ce în ce mai active în 
dinamica vieţii sociale, statul beneficiind de aportul lor în guvernarea de 
ansamblu a societății. 

În al şaselea rând, dată fiind funcţionarea economiei sociale de 
piață în etapa actuală a capitalismului democratic, statul trebuie să îşi 
amplifice cuantumul de proprietate asupra mijloacelor de producție în 
ansamblul economiei naţionale, trecând în răspunderea sa sectoare 
strategice importante ale acesteia, lărgindu-şi totodată şi baza de 
impozitare — de regulă pe criterii progresive — şi practicarea unor taxe 
(inclusiv pe valoarea adăugată) şi accize (cu discernământ şi nu abuziv 
stabilite). Sub toate aceste aspecte statul trebuie să înceteze treptat să mai 
aibă un rol minimal în gestionarea avuţiei naţionale asumându-și şi 
atribuţii de coordonare a proceselor economice (de ansamblu) şi sociale, 
într-o anume măsură şi a economiei de piață — în vederea îndeplinirii 
obiectivelor sale în materie de protecţie socială şi de facilitare a unor 
sectoare economice de interes naţional, inclusiv de stimulare a 
întreprinderilor mici şi mijlocii a căror pondere în economia națională 
asigură niveluri şi moduri superioare de viață unor pături largi ale 

populaţiei — reducând gradul de sărăcire a populaţiei şi polarizarea 
iraţională a categoriilor sociale ale acesteia din punct de vedere economic. 

În al şaptelea rând, sporeşte considerabil şi se modernizează 
rapid baza logistică a mecanismelor de funcţionare a aparatului de stat şi 
a tuturor structurilor organizaționale, prin folosirea unor mijloace de 
informatizare şi comunicare de ultimă generație, facilitându-se, şi pe 
această cale, simplificarea şi reducerea corpului funcţionăresc din 
administrație, concomitent cu eficientizarea la maximum a activității 
acestuia. Facem precizarea, în această privință, că nu se elimină sau 
minimalizează birocrația ci birocratismul — tendința de alterare prin 
mijlociri birocratice a aplicabilităţii deciziilor eşaloanelor de comandă ale 
structurilor organizaționale. Prin limitarea birocratismului şi simplificarea 
aparatului funcţionăresc se produce o disponibilizare masivă de forță de 
muncă — în vederea atragerii acesteia în sectoare direct productive şi 
creative ale economiei naționale şi, în special, în sectorul serviciilor, care 
va cunoaşte o dezvoltare din ce în ce mai accentuată în viitor (apropiat şi 
nu numai îndepărtat). 

Informatizarea, dublată de tehnologia internetului şi, probabil, de 
alte modalităţi tehnologice de vârf în domeniul comunicării şi 
automatizării proceselor de producţie şi de schimb de valori, va determina 
nebănuite schimbări în aria profesiilor şi activităților umane în general — 
ceea ce provoca o pondere din ce în ce mai mare a muncii intelectuale în 
ansamblul muncii sociale şi, ca urmare, modificări în structurarea 
categoriilor sociale care arhitecturează fizionomia populaţiei. 

În al optulea rând, ca urmare a adâncirii procesului de integrare 
europeană şi a consolidării Uniunii Europene de state capitaliste 
democratice şi suverane, statele naţionale, fiind subordonate organiza- 
ional organismelor centrale ale acestei Uniuni, cedează un anumit 
cuantum de suveranitate respectivei Uniuni, care-şi asumă atribuţii orga- 
nizaționale de nivel continental. Dispunând de un parlament şi de un 
guvern propriu, Uniunea îți asumă decizii la nivel comun, are competenţe 
normative de funcţionare după acelaşi cod legislativ al tuturor statelor 
europene integrate şi gestionează politic raporturile sale cu alte mari puteri 
ale lumii (respectiv, cu diferite alte țări şi entități unionale integrate). 

În parlamentul Uniunii funcţionează trei mari grupări de partide, 
compuse din partidele ţărilor integrate: socialiste şi social-democrate, 
populare şi creştin-democrate, liberale şi neoliberale. Aproape toate 

partidele care ființează în statele subordonate (integrate) Uniunii aderă 
sau încearcă să se asocieze acestor trei mari grupări de partide, 
asumându-şi ideologiile şi programele politice ale acestora, împreună 
reprezentând o grupare de stânga (alcătuită din partide socialiste şi partide 
social-democrate), o grupare de dreapta (alcătuită din partide liberale) şi o 
grupare de centru (partidele populare şi cele creştin-democrate). Din 
punct de vedere numeric şi ca reprezentare domină gruparea socialistă şi 
gruparea populară. De aceea, opţiunea aproape comună pentru tipul de 
societate capitalistă este cea bazată pe economia socială de piaţă. În 
această privință şi gruparea liberală practică o ideologie neoliberală 
modernă, părăsind principiile clasice ale economiei libere de piaţă. 

Beneficiind de organizaţii şi instituţii proprii, inclusiv de un 
organism militar comun, nord-atlantic (la care aderă şi Statele Unite ale 
Americii şi Canada), Uniunea Europeană îşi asumă atribuţii de gestionare 
economică de nivel continental, obiective politice comune în raporturile 
cu alte uniuni de state sau state individuale, îndeosebi statele marilor 
puteri, obiective de apărare comună şi de promovare a unor raporturi 
democratice pe plan internațional, inclusiv de apărare a păcii şi securității 
la acest nivel. Fiecare stat integrat Uniunii respectă cadrul normativ 
comun de vieţuire economică şi socială, precum şi de apreciere juridică şi 
de organizare şi funcţionare instituțională (în toate domeniile, de la 
activitatea economică, până la cea educaţională şi de învățământ). 

Rămân în competență națională a statelor suverane integrate 
gestiunea treburilor interne — în toate domeniile de activitate (economică, 
productivă, de schimb, de creaţie valorică, culturală, cultică, juridică, de 
apărare internă, de politică externă la nivel statal, de organizare 
administrativă etc.). Uniunea nu-şi extinde atribuţiile în asemenea 
domenii, nu încalcă drepturile suverane ale statelor integrate, nu se 
amestecă în viața economică, politică şi organizațională a acestora. 

Integrarea vizează, în anumite limite, doar economicul şi politicul 
(fără a fi încălcate suveranitatea statelor integrate în această privință), 
neavând însă în nici un fel competență în domeniul creaţiei de valori, al 
fizionomiei spirituale a membrilor comunităților de stat. Dimpotrivă, este 
stimulată de fiecare stat în parte conservarea şi consolidarea identităţii 
psiho-spirituale de nivel naţional, fiecăreia corespunzându-i matrice 
stilistice şi paradigme axiologice specifice. Funcţionează şi va funcţiona 

în permanenţă, din acest punct de vedere, principiul unităţii în diversitate, 
al unităţii dintre individual şi comun (general). 

În al nouălea rând, date fiind tendințele actuale de mondializare 
economică, vor cunoaşte (şi cunosc deja) un proces de amplificare 
special structurile organizaționale cu caracter internaţional. Sunt avute 
în vedere nu numai structuri organizaționale care să mijlocească raporturi 
de cooperare economică internațională, ci şi structuri organizaționale care 
să mijlocească raporturi politice şi chiar de factură axiologică la scară 
globală. Din acest ultim aspect al vieţuirii umane se constată că tot mai 
mult individul unei comunități naţionale de pe continentul nostru se simte 
cetățean european. lar în viitor se va percepe a fi şi cetățean al lumii 
(homo universalis). Ceea ce înseamnă că popoarele vor încerca în 
continuare să înființeze structuri organizaționale cu o asemenea acoperire. 
Pentru a se contura asemenea structuri (unele deja există) vor interveni 
activ nu numai oameni cu inițiativă din diverse ţări ci şi state suverane sau 
uniuni de state. 

În al zecelea rând, între personalul de conducere al structurilor 
organizaționale, care este înregimentat politic — reprezentând proporțional 
partidele aflate la putere — şi personalul funcționăresc ce serveşte eşalonul 
decizional al acestor structuri, neînregimentat politic, există o deosebire 
de statut. Primul se schimbă în fiecare legislatură, în funcție de 
schimbarea partidelor de la putere, iar al doilea funcționează în 
continuare, pe parcursul mai multor legislaturi, fiind recrutat după nivel 
de competență şi nu după criterii politice. Personalul administrativ se 
bucură de statutul funcţionarului public şi este ocrotit de seismele care se 
produc în funcție de schimbările forțelor politice la nivelul puterii de stat. 
În acest fel, structurile organizaționale de stat au continuitate funcțională, 
asigurându-li-se grade superioare de eficienţă acţională şi certitudine în 
materie de concretitudine şi legitimitate normativă. 

Ceea ce se impune, din acest punt de vedere, este respectarea 
statutului personalului public şi evitarea unei anume încălcări de 
competenţă între personalul politic cu însărcinări decizionale şi executorii 
şi personalul administrativ-funcționăresc. Fapt pentru care rămâne 
valabilă şi astăzi zicerea populară de mai veche tradiţie că „directorul 
conduce întreprinderea şi nu şeful contabil” — cu condiţia ca directorul să 
fie foarte bine consiliat de experți în domeniu şi servit la fel de bine de 
şeful contabil. 

Sunt şi alte direcții de perfecționare a sistemului structurilor 
organizaționale cu caracter de stat (şi nu numai), inclusiv în ce priveşte 
interacțiunea acestora cu organizaţiile neguvernamentale: în legătură cu 
participarea reprezentanților societăţii civile în actul decizional sau sub 
aspectul consultării cu mijloacele de comunicare de tipul mass-mediei şi, 
nu mai puţin, din punctul de vedere al prezentării unor bilanţuri şi 
programe de activitate în fața corpului social pentru a fi legitimată 
prezența la putere a anumitor forțe politice — toate acestea vizând 
creşterea şi amplificarea rolului statului (de fapt a factorului subiectiv) în 
dinamica actuală (obiectivă) a vieţii sociale — în condiţiile economiei 
sociale de piaţă, şi ea aflată într-un proces de evoluţie şi de restructurare. 


3. Procesul de perfecţionare a structurilor organizaționale 


specifice societăţii în perioada actuală a tranziţiei 
. . . . * 
de la socialism la capitalism 


Pare un nonsens ideea trecerii de la socialism la capitalism dacă 
privim procesele revoluționare care au loc în tările europene foste 
socialiste din perspectiva unei scheme a dinamicii vieții sociale de tip 
tradițional marxist-leninist — schemă în care socialismul era prezentat ca o 
orânduire superioară ce urmează cu necesitate societății capitaliste în faza 
sa imperialistă, posibilă de instituit prin mijlocirea unei profunde revoluții 
sociale — cum era apreciată a fi revoluția proletară şi, în prelungirea ei, 
revoluţia socialistă. La o analiză mai atentă, fără idei preconcepute, 
izvorâte dintr-o anume conceptualizare a procesului istoric (care înscrie 
societatea socialistă şi comunistă în urma şirului de orânduiri pre- 
mergătoare: primitivă, sclavagistă, feudală, capitalistă), se constată că so- 
cialismul este o orânduire nenaturală, care a marcat o perioadă involutivă în 
mersul istoriei, întrerupând evoluția naturală a capitalismului — ca societate 
a economiei de piaţă purtătoare a unui democratism autentic în materie de 


omului ce nu a mai fost propulsată de rânduielile sociale anterioare. 


” Este de înţeles că analiza noastră va avea ca reper experienţa tranziției în 
România — atât pentru că pe acest model particularizat pot fi surprinse 
caracteristicile generale ale procesului tranziției de acest tip, cât şi pentru că în 
structurarea acestui model s-au manifestat anumite particularități care prezintă 
interes pentru întemeierea strategiilor actuale ale dezvoltării în țara noastră. 

167 


Universitatea Spiru Haret 


Ştiindu-se, totodată, din experiența istorică, faptul că economia de 
comandă şi dictatura proletariatului deschid calea instituirii unor regimuri 
totalitare (ce favorizează apariția cultului personalității şi dictatura 
personală), prilejuind astfel alterarea majoră a condiţiei umane, sucombarea 
libertății individului şi a drepturilor omului, statul şi întregul său sistem 
organizațional devenind o instanță oprimatoare pentru om şi lumea lui, 
străină de nevoile proprii de personalizare şi realizare de sine ale omului. * 


"De altfel, nu către o asemenea ipostază de societate socialistă năzuiau 
cea mai mare parte din doctrinarii şi liderii mişcării socialiste moderne, îndeosebi 
din secolul al XIX-lea (după cum se cunoaşte chiar şi din lecturarea operei lui 
Marx — răstălmăcită de Plahonov şi mai ales de Lenin —, ei se situau pe poziţii 
social-democrate, care întrevedeau posibilitatea unor reformări socialiste ale 
capitalismului clasic, marcat de o acumulare primitivă a capitalului şi de 
generarea unei adânci polarizări sociale care antrena o masivă sărăcire a 
populaţiei — reformări ce s-ar fi putut produce în condiţiile funcționării economiei 
de piaţă (şi nu printr-o instituire forțată a economiei de comandă). Socialismul 
acestor lideri avea în vedere conceptual trecerea de la economia liberă de piaţă la 
economia socială de piață — de tipul celei actuale din Europa occidentală şi 
îndeosebi nordică. S-ar putea spune că se avea în vedere chiar trecerea la ceea ce 
numim, economia socialistă de piață — practicată deja în anumite țări (din alte 
continente) şi care, în forme specifice, s-ar putea edifica şi în Europa în ceea ce 
s-ar numi o a treia etapă de evoluție a capitalismului. Cu alte cuvinte, în opinia 
inițiatorilor mişcării socialiste europene occidentale nu se avea în vedere 
întreruperea (cu atât mai puțin, bruscă) a capitalismului, prin eliminarea 
economiei de piaţă, ci se propunea o restructurare a acesteia prin amendări de 
ordin social, în ultimă instanță socialist — ceea ce s-a petrecut deja, după cum 
arătam mai sus, în anumite țări vest-europene. În această direcție au militat şi 
militează şi astăzi partidele socialiste şi social-democrate din vestul Europei, la 
care se alătură astăzi (în perioada de tranziţie la capitalism) şi partidele de aceiaşi 
factură din centrul, sud-estul şi răsăritul Europei. Ceea ce face ca tranziția de la 
socialism la capitalism să însemne revenirea la continuitatea capitalistă, dar nu în 
varianta sa clasică ci în cea democratică actuală — întrucât şi capitalismul, ca orice 
altă orânduire, are o istorie proprie. O istorie care nu are nimic comun cu trecerea 
de la socialism la comunism, adică la o societate care semnifica ieşirea din istorie 
din moment ce era concepută ca societate a omului total (lipsit de orice 
înstrăinare), a libertăţii absolute, societate ce s-ar dispensa de structuri 
organizaționale cu caracter de stat, factorului uman fiindu-i la îndemână direct, 
fără medieri organizaționale, determinarea obiectivă — în măsura în care este pe 
deplin conştientizat de puterea sa demiurgică. 

Problema revenirii societății omeneşti (respectiv, a capitalismului 
ca societate) la normalitatea ei, trecerea peste reculul ce i l-a provocat 
aventura socialistă, se pune cu necesitate în fața factorului subiectiv, 
reclamând acţiunea convergentă a claselor politice din ţările capitaliste 
dezvoltate şi, în aceeaşi măsură, dacă nu în primul rând, acțiunea forțelor 
sociale avansate din fiecare ţară împovărată de totalitarism socialist. 
Dificultatea consta în faptul că aceste din urmă forțe erau foarte firave, nu 
se puteau manifesta în condițiile unor asemenea totalitarisme. Stare de 
lucruri ce a condus la cristalizarea ideii că schimbarea revoluționară se va 
impune în anumite împrejurări istorice, mai precis atunci când devine 
evidentă şi iminentă prăbuşirea sistemului economic de comandă în 
întregul său, când va avea loc sucombarea lui în raport cu coman- 
damentele istoriei contemporane. De aici au izvorât anumite particu- 
larităţi în ce priveşte suportul organizațional al proceselor revoluţionare 
ce s-au petrecut şi se petrec în perioadele de tranziție de la socialism la 
capitalism — tranziţie care semnifică în realitate o revenire la rânduielile 
capitaliste răsturnate prin forță anterior., dar revenirea are loc pe o nouă 
bază, într-un alt context istoric, în condiții noi de existență capitalistă. 


O primă caracteristică a declanşării acestui proces revoluționar, 
îndeosebi în România (unde totalitarismul socialist a îmbrăcat forma cea 
mai brutală), a constat în lipsa unor structuri organizaționale ale 
categoriilor populaţiei care doreau să declanșeze acest proces — cu toate 
că situaţia revoluţionară era amplu şi adânc înrădăcinată în realitățile 
economice şi sociale (româneşti, în cazul aflat în analiză). Întreaga 
populaţie simţea nevoia de schimbare, de răsturnare a dictaturii, dar 
lipseau mijloacele (organizaționale) necesare declanşării unei asemenea 
acţiuni. Au fost necesare împrejurări istorice favorabile pentru a se 
provoca o asemenea schimbare (de regim politic) în decembrie 1989, prin 
desfăşurarea unei răscoale populare de mari proporții, mişcare cu caracter 
revoluţionar prin transformările provocate în plan organizațional, politic 
Şi economic ce i-au urmat. 

Important de reţinut este faptul că abia după căderea (violentă) a 
dictaturii a fost posibilă înființarea unor structuri organizaționale care 
să-şi asume, în numele poporului saturat de dictatură, sarcina schimbării 
de conţinut a tuturor domeniilor vieţii sociale. Creându-se, în această 
privință, un Front Unic (Frontul Salvării Naţionale) care să organizeze o 

Adunare constituantă ce avea să elaboreze o nouă Constituţie, să genereze 
procesul de funcționare a pluripartidismului şi a pluralismului ideologic, 
să provoace o schimbare a fizionomiei şi funcționalități întregului sistem 
organizațional al societății — în direcţia intrării în funcție a democra- 
tismului în toate domeniile vieţii sociale. 

Într-adevăr, pluripartidismul s-a înființat (a fost pus în funcție) 
imediat după revoluţia politică antidictatorială, care a deschis calea 
răsturnării vechilor rânduieli politico-organizaționale, atât prin revenirea 
pe scena politică a unor partide istorice, cât şi prin crearea altor partide 
noi — de regulă, ca expresie a fizionomiei ideologice a unor categorii 
sociale participante la revoluţia antidictatorială şi a nevoilor de 
transformări de ordin organizațional în statul românesc ce urmau să se 
producă în anii imediat următori după respectiva revoluție. Odată cu 
desfăşurarea primei sesiuni de alegeri libere, s-au diferențiat partidele 
parlamentare de cele neparlamentare, a celor de la putere şi a celor din 
opoziţie, astfel încât a intrat în funcție un pluralism ideologic destul de 
pronunţat (deşi încă multă vreme a dominat un confuzionism ideologic 
debusolant din punctul de vedere al elaborării unei strategii clare a 
dezvoltării economice şi sociale) şi activ —, dar fără principii riguroase, 
fapt ce a întreținut un climat zgomotos de tensiuni politice în rândurile 
populaţiei — care au degenerat uneori şi în acţiuni contrarevoluţionare sau 
în orice caz perturbatoare pentru desfăşurarea procesului nostru 
revoluționar de construcţie economică şi socială şi, îndeosebi, de 
redresare din acest punct de vedere pentru pregătirea trecerii de la econo- 
mia de comandă la economia de piaţă şi, respectiv, pentru tranziția spre 
capitalism. Deoarece revoluţia politică antidictatorială trebuie continuată 
cu o revoluţie economică şi organizațională de natură să-şi asume un pro- 
gram de construcție (de fapt, reconstrucţie) a unui capitalism democratic. 


O a doua caracteristică a procesului revoluționar al tranziţiei a 
constat în deschiderea unui proces treptat de privatizare a mijloacelor de 
producţie, a întreprinderilor economice, comerciale şi bancare de stat, în 
trecerea la retrocedarea terenurilor agricole colectivizate sau încadrate în 
ferme de stat şi, mai târziu, a terenurilor forestiere naţionalizate şi trecute 
în posesia statului sau în cea a unor colectivități socializate. Concomitent 
cu privatizarea s-a desfăşurat şi un proces amplu de înființare, prin 
inițiativă liberă, a unor întreprinderi private, a unor instituţii bancare şi 

comerciale private, a unor unități de învățământ universitar private sau de 
fundații (în anumite cazuri, şi mediu), de proiectare şi de cercetare sau 
medicale private (individuale sau publice) — stare de fapt ce a fost 
influențată hotărâtor de intrarea în funcţie a unor relaţii de piaţă. 

Important de menţionat este faptul că, la jumătatea primului 
deceniu al secolului al XXI-lea, privatizarea a fost în linii generale 
încheiată, s-a trecut la modernizarea întreprinderilor şi instituțiilor private — 
proces ce se desfăşoară —, este adevărat, nu fără poticneli — şi în prezent, 
având drept consecință trecerea la economia de piaţă, situație ce este 
legitimată ca funcțională de organele de resort internaționale. Ceea ce 
înseamnă că obiectivul principal al tranziţiei este în linii generale 
îndeplinit. 

Nu ne oprim la semnalarea peripeţiilor acestui proces de 
construcție pe care l-a reprezentat privatizarea, sau la modalităţile în care 
s-au creat marile averi private (nu numai pe căi licite ci şi ilicite, prin 
folosirea adesea a unor procedee de corupție) şi nici la dificultățile actuale 
ale procesului democratic, inclusiv la funcţionarea principiilor libertății 
individului şi drepturilor omului, semnalând doar că în domeniile 
economic şi politic, odată cu funcţionarea economiei de piaţă, au fost 
create condițiile pentru a se afirma încheierea perioadei de tranziţie de la 
socialism la capitalism. Desfăşurarea acestei tranziții fiind operă majoră a 
structurilor organizaționale create în acest proces, pe care l-am aprecia, pe 
bună dreptate, ca revoluționar, în centrul acestora situându-se cele cu 
caracter de stat — prin mijlocirea cărora au acţionat convergent cele trei 
mari puteri ale statului: legislativă, executivă, judecătorească. 

Odată cu încheierea perioadei de tranziție s-a verificat practic sub 
aspect organizațional şi funcționarea fenomenului democratic al 
alternanţei la putere, s-au cristalizat ideologii structurate pe aceste grupări 
de partide similare celor care funcționează în Uniunea Europeană, au fost 
înfăptuite trepte hotărâtoare pe linia integrării țării în această Uniune, 
integrare precedată de integrarea în NATO, de intrarea în Consiliul 
Europei şi de încheierea unor parteneriate economice şi militare cu unele 
din marile puteri economice şi militare (ce concurează la jocul 
polarismelor de putere la nivel mondial). România a devenit, astfel, o ţară 
capitalistă integrată în aria internațională a acestei orânduiri şi este 
respectată ca atare. 

O a treia caracteristică a perioadei de tranziţie a reprezentat-o şi o 
reprezintă începutul procesului de schimbare a mentalităților oamenilor, 
a viziunilor lor ideologice şi politice, devenind compatibile cu 
raționalitatea noii societăți, de fapt a lumii moderne către care şi în care 
s-a aspirat a se intra încă de decenii în urmă, dar mai accentuat în ultimul 
deceniu şi jumătate. Conştienţi de faptul că perioada rămânerilor în urmă 
în domeniul conştiinţei şi psihologiei colective continuă încă multă vreme 
după schimbările ce s-au petrecut în viața politică şi economică, reținem 
constatarea că, totuşi, regretul după vechea orânduire (izvorât din 
neadaptarea la nou, nu dintr-o mulțumire față de rânduielile sociale şi 
economice trecute) a scăzut simţitor (deşi reflexele politice şi axiologice 
de schimbare nu au trecut) — deci s-au diminuat sensibil sentimentele şi 
atitudinile nostalgice, ceea ce este un semn că evoluția în spiritualitatea 
românească la nivel colectiv şi individual este manifestă şi evidentă. 

Cu toate acestea, se manifestă încă: atitudini paternaliste în 
materie de decizie acțională la niveluri inferioare celor ale eşaloanelor 
organizaționale centrale, precum şi în ce priveşte împlinirea unor nevoi 
materiale la nivel individual — ceea ce denotă un grad scăzut de iniţiativă 
locală şi personală; anumite rezistenţe în ce priveşte deschiderea spre nou 
în planul organizării şi al tehnologiilor şi activităţilor productive în plan 
economic; unele rezerve faţă de nevoia actuală de reamenajare a 
habitatului în concordanță cu cerințele moderne şi de ordin ecologic; 
deschiderea spre înnoire în materie de stil şi mod de viaţă (pătrunde 
anevoios spiritul pragmatic şi gândirea raţionalistă). Asemenea rezidențe 
şi rezerve, izvorâte dintr-o obişnuinţă rutinieră tradițională, se manifestă 
mai ales în mediul rural şi în zonele periferice ale centrelor urbane, în care 
oamenii fie trăiesc în amorțeală, fie sunt lăsați pradă unui confuzionism 
valoric de joasă expresie. Limitările de această natură în conştiinţa 
oamenilor se datorează şi ineficienței activității educaţionale şi de 
influențare ideologică (în acest sens încă sunt mari dificultăţi şi rezistenţe 
în funcționarea structurilor organizaționale cu asemenea atribuții 
educaţionale). Se ştie bine că, din acest punct de vedere, nu numai şcoala 
şi biserica au putere de înrâurire sub aspect educativ. La fel de penetrante 
în acest domeniu, dacă nu în mai mare măsură, sunt mijloacele 
mass-media şi activitățile culturale. 

Ceea ce este mai păgubitor este faptul că dislocarea unor carente 
mai vechi de mentalitate şi de conştiinţă nu este urmată de înnoiri pe 

măsură (în plan politic, organizaţional şi chiar economic). Aşa se explică 
de ce în locul colectivismului gregar apar tendințe individualiste excesive, 
de ce în procesul de educaţie în spiritul responsabilităţii se menţin încă şi 
chiar se accentuează tendinţe de indiferentism față de interesele comu- 
nitare, de ce în locul spiritului patriotard şi extremist în materie de 
mândrie națională se produce o diminuare a simțului patriotic şi se 
manifestă un anume neutralism față de interesele naționale — fenomene de 
felul lor alienante din punctul de vedere al nevoilor actuale de identitate 
naţională şi personalitate comunitară în procesul integrării europene şi al 
mondializării economice. 

Asemenea manifestări retrograde şi străine de spiritualitatea 
românească actuală sunt bineînţeles întreținute şi de structuri organiza- 
tionale străine, de anumiţi factori subiectivi alogeni interni —, dar ele 
denotă şi un anumit dezinteres al propriilor noastre structuri organiza- 
tionale față de conştiinţa națională şi de nevoia de realism în gândirea şi 
atitudinea socială a contemporanilor. 


O a patra caracteristică o reprezintă, în dependență de 
schimbările petrecute în plan economic, politic şi axiologic şi în relaţie cu 
nevoia unor asemenea schimbări, modificările care au loc în fizionomia 
structurilor organizaționale şi, în ultimă instanță, în arhitecturarea 
statului de drept — din disponibilitatea căruia se desfăşoară procesul de 
dezvoltare socială şi de realizare umană, proces care nu a atins în prezent 
cotele scontate inițial în această privinţă. Fie pentru că nu au fost 
întrevăzute şi proiectate corect şi în cunoştinţă de cauză nevoile de 
realizare ale populației, fie pentru că factorii (subiectivi) ce urmau să 
acţioneze în această direcție n-au corespuns aşteptărilor sau nu s-au 
exercitat în consecință. Motiv pentru care statul de drept — ce ar fi trebuit 
să fie deja instituit în toate dimensionările lui — prezintă carenţe 
nejustificat de accentuate. 

Înainte de a întreprinde o analiză a cauzelor pentru care statul de 
drept este încă în proces de făurire (şi nu s-a înfăptuit în întregul 
elementelor şi dimensionărilor sale), precizăm că orice astfel de stat se 
constituie treptat, iar elemente ale lui apar de la începutul perioadei de 
tranziție şi evoluează pe măsura consolidării procesului democratic. Dacă 
nu s-ar fi constituit premisele lui imediat după răsturnarea dictaturii 
totalitariste, fiind iniţiat cadrul legislativ de arhitecturare a sa de către 

Adunarea constituantă, care a elaborat proiectul nou de Constituţie ce a 
fost validat prin referendum popular, nu s-ar fi putut monitoriza procesul 
de tranziţie de la economia de comandă la economia de piață, deci de la 
socialism la capitalism. Elementele definitorii ale acestui stat de drept, 
configurate de validarea noii Constituţii, s-au acumulat însă treptat pe 
măsura desfăşurării tranziției, ele structurându-se suficient însă după 
închiderea tranziţiei. Ceea ce face ca şi principiul democratic ce 
călăuzeşte constituirea şi funcționarea acestui stat să fie încă în curs de 
desfăşurare, manifestând, deocamdată, carente şi neîmpliniri. 

Într-o primă ordine de idei, principiul separaţiei puterilor nu s-a 
înfăptuit după cum ar fi fost necesar. Politicul se amestecă în funcţionarea 
juridicului, juridicul este măcinat în interior de contradicții proprii 
(determinate de condiționări economice şi ideologice), executivul este 
alterat de jocuri de interese şi de confuzionism ideologic (ca urmare a 
participării la putere a unor alianţe de partide cu ideologii diferite), în 
multe privințe executivul ocoleşte legislativul şi operează majoritar cu 
moțiuni de urgență, în general clasa politică (indiferent dacă participă sau 
nu la putere) se dovedeşte a fi incompetentă şi lipsită de responsabilitate. 
La aceste niveluri de participare la putere domină corupția şi conflictele 
de interese — de unde rezultă inegalitatea în faţa legii a demnitarilor din 
toată aria de conducere organizaţională la nivel macrosocial. 

Într-o a doua ordine de idei, confuzionismul ideologic domină în 
toate partidele — fie parlamentare sau de guvernământ, fie neparlamentare 
sau din opoziție. Partide autointitulate a fi de stânga desfăşoară acţiuni de 
dreapta, partidele de dreapta acționează în anumite privințe la stânga. 
Sunt şi partide care trec integral de la stânga la dreapta sau invers. 
Partidele naționaliste şi uneori şi cele de dreapta sau de stânga alunecă în 
extremisme (de stânga sau de dreapta), compromițând programele 
politice cu care dețin sau încearcă să cucerească puterea. Aceste oscilații 
ideologice au rădăcini economice — întreaga (mai precis, majoritatea) 
clasă politică năzuind să se chivernisească prin mijlocirea unor grupuri de 
interese. De aceea, nici chiar alternanţa la putere nu a clarificat lucrurile şi 
nu se întrevăd speranţe în această privință. Singura şansă de a depăşi 
politicianismul şi demagogia în viaţa politică este apariţia unei noi clase 
politice — cu orientări ideologice clare, avându-se ca reper pluralismul 
ideologic ce funcționează la nivelul structurilor organizaționale ale 
Uniunii Europene: partide cu ideologii de centru-stânga, partide cu 

ideologii de centru-dreapta şi partide propriu-zise de dreapta sau de 
stânga — care, de regulă, în structura parlamentului european se aliază cu 
primele două grupări de partide. În aceeaşi ordine de idei a clarificărilor 
ideologice ale partidelor este necesară evitarea extremismelor (de dreapta 
sau de stânga), chiar şi de către partidele naţionaliste — asemenea 
extremisme fiind recomandabil să fie dezavuate — şi în anumite cazuri 
chiar elimine, chiar pe cale constituţională. 

Sunt, deci, suficiente motive pentru o regenerare a clasei politice, 
care să înceapă cu împrospătarea eşaloanelor organizaționale centrale (de 
decizie şi conducere) ale partidelor politice şi să continue cu eliminarea 
sau cel puțin marginalizarea (dacă altfel nu sunt în condiţii prielnice 
pentru o eliminare) membrilor de partid compromişi moral sau juridic şi 
suspectaţi de corupţie şi şantaj, cărora să le fie barată calea de acces la 
organele de decizie şi conducere centrale (sau chiar locale) ale partidelor. 
Fiecare partid, în măsura în care participă la putere, trebuie să nu propună 
în funcţii de demnitari de stat (în parlament sau guvern) membrii de partid 
din categoria celor propuşi mai sus a fi marginalizaţi şi cu atât mai mult 
eliminabili din viaţa politică 

Într-o a treia ordine de idei, nu se promovează în structurile 
organizaționale reprezentative pe linie de stat reprezentanți care să 
acopere interesele claselor mijlocii — clase care nu sunt stimulate de către 
partidele de la putere şi nici de către cele din opoziție, statul însuşi 
nefacilitând consolidarea acestor clase. Aceasta pentru că, în cea mai 
mare măsură, partidele politice actuale care alternează de regulă la putere 
reprezintă mai ales interesele păturilor sociale avute (ale marilor 
proprietari) — ele, în general nu s-au dovedit până în prezent a apăra 
interesele majorităţii populației. 

Este interesant de observat că, în această privință, greul poverilor 
tranziției l-au suportat sărăcimea şi păturile sociale mijlocii — deseori, 
dacă nu chiar permanent, puse în situaţia de a trăi indecent şi într-o totală 
neputinţă de a-şi acoperi cheltuielile de întreţinere şi ale traiului zilnic. 
Fapt ce a provocat şi provoacă în continuare conduite alienante şi deviante 
ale oamenilor, neputința lor de a beneficia de avantajele democrației. Se 
pare că statul de drept actual rămâne surd la nevoile reale ale populaţiei, 
protecția socială pe care o practică fiind total neacoperitoare pentru nevoile 
reale de trăire decentă, aceasta şi pentru că acest stat s-a lipsit singur de 


175 


Universitatea Spiru Haret 


economice cu caracter strategic şi prin practicarea unei fiscalități 
progresive), de a exercita democraţia în raport cu populaţia majoritară. 

Într-o a patra ordine de idei, România nu dispune în momentul de 
față de o societate civilă autentică. Cea care se manifestă şi se agită 
supărător de zgomotos, acționează numai dinspre dreapta şi în mare parte 
este stipendiată şi propulsată din exterior. Nu are reprezentativitate 
populară, nu apără interesele păturilor sociale care suportă costurile 
tranziţiei, nu depăşeşte zona confuzionismului ideologic — deşi din 
rândurile ei se recrutează şi categorii de demnitari fără crez ideologic 
propriu (de fapt, un crez străin de interesele maselor populare). Societatea 
civilă autentică ar trebui să aibă reprezentativitate, să exprime interese ale 
categoriilor populaţiei din teritoriu, să fie recrutată din rândurile acestor 
categorii (în realitate membrii acestei societăţi civile se reprezintă pe ei 
înşişi şi se autointitulează ca exponenţi ai celor fără de partide). Este de 
mirare (şi poate că nu) faptul că mass-media îi promovează la nivel de 
persoane publice. Uneori se intitulează ca reprezentanţi ai intelectualităţii. 
Care intelectualitate? Reprezintă ei categoria cadrelor didactice, categoria 
personalului medical, categoria cercetătorilor ştiinţifici, a funcționarilor 
publici, categoria inginerilor şi tehnicienilor sau a creatorilor de artă 
dincolo de pătura subțire a unor elitişti de profesie? Nu cuprinde 
sindicatele, patronatele, organizațiile profesionale, de cultură, asociațiile 
de tineret şi de femei sau pe cele ale diferitelor naționalități. Implicarea 
acestei autointitulate societăţi civile în activităţile legislative şi executive 
este, deci, nelegitimă, iar popularitatea care i se face prin mass-media este 
total neavenită. 

Păcatul este că actuala clasă politică, îndeosebi partidele de 
dreapta, apreciază reprezentanţii acestei false societăți civile, aceasta 
dovedind calitatea relaţiilor lor cu populația majoritară şi scopurile 
scontate. Menţionăm că nu o atare societate civilă este avută în vedere în 
aprecierile noastre potrivit cărora societatea civilă va trebui să fie luată în 
consideraţie în actele decizionale ale parlamentului şi cele cu caracter 
executiv ale guvernului în viitor — pentru a se lărgi aria de acoperire a 
democratismului în etapa următoare de evoluţie a capitalismului. Sunt 
necesare criterii de reprezentativitate, prezența unui minim de filiale în 
teritoriu ale societății civile, un nivel de competență organizațională şi 
acțională, o anume profesionalitate în activităţi organizațional-adminis- 
trative a celor delegați din societatea civilă pentru a se proceda la 

participarea acesteia la activitatea organismelor locale şi mai ales a puterii 
centrale de stat — altfel, cerința perfecționării pe linie democratică a 
statului de drept prin cumularea şi chiar angajarea societății civile în 
activitatea sa în etapa următoare de consolidare nu poate fi îndeplinită. 

Într-o a cincea ordine de idei, avem în vedere limitările actuale în 
ce priveşte aplicabilitatea principiului democratic al autonomiei locale. 
Acest lucru se datorează, pe de o parte, faptului că organismele centrale 
ale puterii de stat nu cedează din atribuţii, dintr-o obişnuință centralistă, 
iar pe de altă parte, pentru că organele locale nu îşi asumă asemenea 
competenţe — din lipsă de pragmatism sau din comoditate. Asemenea 
limitări decurg şi din anumite complicităţi politice sau din interese de 
grup. Fapt ce generează legitime proteste şi conservarea unor stări de 
lucruri ce limitează principiul democratic — organele locale ale puterii de 
stat neavând posibilitatea să-şi exercite dreptul de guvernare în zonele de 
răspundere care le revin. 

Facem însă cuvenita precizare că autonomia administrativă are în 
vedere criterii teritoriale şi nu etnice sau de altă natură., iar autonomia 
este doar de organizare şi de gestionare autonomă a vieţuirii economice şi 
sociale şi nu semnifică vreo despărțire organizațional-administrativă de 
tipul celei ce ar semnifica ființarea unui stat în stat (cu parlament şi 
guvern propriu, cu o independență teritorială şi legislativă sau 
guvernamentală). Știindu-se că în momentul de faţă se reclamă asemenea 
segregaţii sub paravanul unei „autonomii culturale”. În practicarea 
autonomiei locale trebuie să se respecte întocmai conținutul şi 
semnificaţia articolului din Constituţie, potrivit căruia, „România este stat 
național unitar” — ceea ce înseamnă că, din punct de vedere 
organizaţional, ea este condusă de un singur parlament, un singur guvern, 
o singură instanță centrală judecătorească, iar partidele politice şi alte 
organizații şi asociaţii au reprezentativitate pe întregul teritoriu al țării. 

A şasea ordine de idei, şi poate cea mai importantă, are în vedere 
competența organelor puterii în ce priveşte conştientizarea etapei de 
dezvoltare a capitalismului spre care intenţionează să se îndrepte 
România astăzi. Lumea capitalistă dezvoltată se află în etapa economiei 
sociale de piață (pe care o preconizează de multă vreme majoritatea 
grupărilor politice europene, de la social-democraţie până la creştin- 
democraţie) — fiind depăşită etapa clasică a economiei libere de piaţă. Or, 
guvernanţii români actuali — din întreaga perioadă a tranziţiei până în 

prezent — trudesc spre o etapă revolută a capitalismului, de fapt spre un 
capitalism sălbatic, generator de procese de adâncire a polarizării sociale 
între un grup restrâns de îmbogățiți fără măsură şi majoritatea categoriilor 
sociale producătoare ale populaţiei, împinse spre o sărăcire endemică. 

Datorită unor asemenea cauze nu este sprijinit procesul de 
formare a unei puternice clase mijlocii, nu se exercită o reală şi cuvenită 
protecţie socială şi nici măcar o guvernare eficientă (canalizându-se 
costurile tranziţiei pe seama păturilor sărace şi mijlocii). Fenomene de 
disoluţie a autorității de stat, facilitate de asemenea cauze, se întâlnesc 
pretutindeni — în toate domeniile vieţii sociale. Nu se respectă legea, nici 
măcar cea constituțională, care se încalcă chiar şi de către organismele 
centrale ale statului. Lipseşte securizarea individului, nu are efect 
penalizarea comportamentelor deviante, juridic nu numai moral. Se 
manifestă ineficiență în combaterea corupției (mai ales a marii corupții) — 
uneori datorită unor complicităţi şi conflicte de interese. În general, se 
practică politica statutului minimal — de sorginte liberală clasică. 

Într-o a şaptea ordine de idei, decurgând din toate celelalte 
menționate şi, mai ales, din cea precizată imediat mai sus, statul nu-şi mai 
rezervă nici un sector de proprietate, nici măcar de natură strategică din 
ansamblul economiei naţionale, atentează chiar şi la proprietatea public- 
privată (ceea ce este neconstituțional şi total nedemocratic), lipsindu-se 
astfel de posibilitatea de acumulare de fonduri financiare pentru a 
investiţii în infrastructură şi, cu atât mai mult, pentru protecţie socială şi 
securizare a populației (în condiții de calamități naturale şi sociale). Se 
privatizează (de fapt se vinde pe sume derizorii) totul: comunicațiile, 
rezervele de materii prime (petrol şi gaze naturale, de exemplu), staţiunile 
climaterice şi de odihnă, bazele turistice, până şi băncile de stat, unele 
care sunt în proprietate publică (cum este CEC-ul), pădurile şi fermele de 
stat care funcţionează ca centre de cercetare, până şi parcurile şi pieţele 
agro-alimentare etc. 

Depăşirea oricărei limite constă în faptul că, de fapt, unele din 
marile întreprinderi şi combinate industriale propriu-zis nu se privatizează 
ci se cedează (pe prețuri modice) altor state (cum sunt unele mari unități 
industriale vândute Franţei, Greciei, Austriei — şi poate că mai urmează şi 
alte țări). Din această cauză, statului român îi lipseşte total posibilitatea de 
a influența (desigur prin pârghii economice) relațiile de piaţă (nu 
totdeauna favorabile condiţiilor elementare de viaţă ale oamenilor) — chiar 

şi în sectoarele cheie ale economiei naționale (cum sunt cele de energie şi 
materii prime), care afectează politica generală a preţurilor şi provoacă 
procente însemnate de inflație. Aproape devine reală afirmaţia unora 
formulată la începutul deschiderii pieţei pentru investiţii străine că „ne 
vindem țara” — deja mai mult de trei sferturi din totalul mijloacelor de 
producție este transferat în posesie străină. Fapt ce spune mult în ce 
priveşte locul unde se acumulează venituri din funcţionarea economiei 
naţionale. 

Într-o a opta ordine de idei, el are în vedere faptul că în privința 
retrocedării proprietăţilor confiscate de regimul comunist (fenomen 
absolut necesar, motivat juridic şi moral) s-a procedat fără discernământ, 
corespunzător principiului liberal de sorginte clasică al restituirii 
integrale. Sunt „restituite” şi averi industriale care au fost confiscate de 
regimurile de dinaintea comunismului din diferite pricini (în anumite cazuri 
motivate de neacoperirea unor ipoteci). Sunt, de asemenea, retrocedate şi 
proprietăți care au suportat importante modificări de întreținere şi readaptări 
pentru o folosință mai profitabilă de către stat (şi chiar de către chiriaşi, în 
cazul unor imobile de locuit) în deceniile anterioare, fără nici o despăgubire 
a celor care le-au efectuat. Sunt şi mulți revendicatori nelegitimi, care prin 
mijlociri avocăţeşti discutabile obţin drepturi nemeritate de punere în 
posesie prin executare silită. 


La toate acestea s-au adăugat patru mari nedreptăți care au făcut 
reprobabilă retrocedarea efectuată de statul românesc de drept: 

a) Cum s-a fixat, după ce criterii, data la care se raportează 
retrocedarea imobilelor şi proprietăților expropriate? De ce se iau în 
consideraţie numai cele expropriate de regimul comunist şi nu şi de alte 
regimuri anterioare acestuia — în alte decenii şi chiar secole? Deoarece 
tocmai asemenea exproprieri anterioare au stat la baza constituirii multora 
din marile proprietăți financiare din perioada capitalismului antebelic şi 
chiar de mai înainte (de exemplu, se poate avea în vedere şi marile moşii 
şi averi uriaşe acumulate cu japca în perioada fanariotă din țările române 
sau latifundiile grofilor unguri din Ardeal —, multe din acestea au fost 
acumulate pe seama unor proprietăţi în devălmăşie ale unor comunități 
rurale sau prin falsificarea şi plastografierea de înscrisuri medievale şi 
chiar moderne). De multe ori, împroprietărirea unora pe criterii politice 
clientelare s-a făcut pe seama proprietății publice sau de stat. Şi acum, 

tocmai aceşti profitori au agitat cel mai mult retrocedarea a sute şi mii de 
hectare de terenuri agricole şi forestiere. După cum se vede, dreptatea are 
limite, se acordă selectiv şi dacă da, cine şi cu ce îndreptăţire le fixează? 

b) De ce nu se retrocedează — prin despăgubire — munca depusă 
de milioane de oameni ai muncii în anii regimului comunist? Ştiindu-se 
bine că munca a fost exploatată în interese străine celor care au 
exercitat-o, întrucât pe baza acesteia s-ar fi putut acumula averi sau în 
orice caz trăi decent. Nici măcar munca marilor creatori de valori nu a 
fost remunerată, beneficiul ei a fost înmagazinat în mari valori şi atunci ar 
fi drept să fie restituite acestora. În aceiaşi ordine de idei, efortul material 
şi uman depus de chiriaşii unor imobile expropriate pentru a le întreţine 
zeci de ani şi, de multe ori, pentru a le îmbunătăţi starea de ce nu se 
despăgubeşte? Mai ales întrucât nu aceşti chiriaşi sunt vinovaţi de 
exproprierea comunistă. 

c) De ce să plătească statul român actual (pe seama 
contribuabililor) despăgubiri pentru confiscările de averi efectuate de alte 
state învecinate (Rusia, Ucraina, Bulgaria) cu prilejul ocupării (fie vorba 
între noi, nelegitime din punctul de vedere al dreptului internațional) a 
unor teritorii româneşti pe care şi acum le au în stăpânire? Asemenea 
despăgubiri, justificate de altfel, trebuie să le execute statele respective — 
evident, pe baza unor reglementări diplomatice ale guvernului român în 
această privință. Într-o asemenea logică, ar trebui ca statul român actual 
să plătească acum ce au spoliat turcii, leşii şi muscalii sau chiar asupritorii 
români în trecut, ceea ce ar fi absurd. Trebuie ținut seama de faptul că 
istoria e istorie — nu poate fi reversibilă şi nici refăcută, este o realitate ce 
trebuie privită ca atare. Şi, în general, generaţiile actuale nu sunt 
responsabile de făptuirile generaţiilor anterioare. Cel mult poate să 
recunoască vinovăţiile acestora şi să şi le asume moral. 

d) Se cunoaşte că statul român actual (cel puţin în intenţie, dacă 
nu mai mult de drept) a efectuat după revoluţia antidictatorială vânzări de 
imobile chiriaşilor, acordându-le drepturi integrale asupra acestora. Cu ce 
drept a acceptat ulterior retrocedarea acestora, deseori unor pretendenți de 
ocazie (adesea din exterior) şi în nici un caz unor nevoiaşi care au nevoie 
de locuinţă. În acest fel, au fost lăsaţi pe drumuri oameni care de drept au 
titluri de proprietate asupra respectivelor locuinţe şi nu au în răspundere 
proprie faptul că în momentul vânzării nu au existat cereri de retrocedare. 
Fenomenul se produce în continuare fără nici o acoperire juridică şi 

morală — soluţia era aceea de a se acorda de către stat despăgubiri celor 
deposedaţi abuziv de respectivele locuinţe cu ocazia unor exproprieri din 
trecut. Pentru că o retrocedare întocmai a acestor locuinţe nu a fost făcută 
cu vinovăția chiriaşilor care le-au procurat ci din vinovăția organelor de 
stat care n-au verificat suficient dacă sunt revendicări în această privinţă. 
De altfel, o anumită vinovăţie au şi mulți din revendicatorii de azi pentru 
că n-au solicitat la timpul acordat de lege revendicarea. 

Se constată în toată această tevatură cu retrocedarea locuinţelor 
expropriate de regimul comunist că statul este „pentru unii mumă, iar 
pentru alţii ciumă”. Se îngrijește exclusiv de situaţia foştilor proprietari şi 
deloc de soarta chiriaşilor — cu toată nevinovăția acestora. Rezolvarea 
unei nedreptăţi (istorice) nu poate fi făcută printr-o altă nedreptate 
(actuală). Unde se vrea să se ajungă cu asemenea practici nedemocratice? 
Practici care sunt operate de un stat de drept — care se dovedeşte a nu fi 
deloc de drept! 

În prelungirea celor relatate privind neajunsurile retrocedării unor 
proprietăți abuziv expropriate sau confiscate de regimul comunist, ne 
îngăduim să relevăm încă o situaţie cu caracter de nedreptate flagrantă. Se 
retrocedează în continuare averi incomensurabile (terenuri agricole şi 
forestiere, clădiri de patrimoniu şi monumente arhitecturale, pe baza unor 
acte de proprietate vechi (şi uneori discutabile din punct de vedere 
juridic), iar unor mici proprietari, îndeosebi de terenuri forestiere, li se 
refuză retrocedarea pe motiv că actele de proprietate sunt datate anterior 
anului 1945. Care este rațiunea unei asemenea nemaipomenite nedreptăți? 
Pe ce temei, acestor mici proprietari li se refuză dreptul legitim de 
retrocedare, motivându-se că actele de proprietate, majoritatea de 
moştenire de la părinţi, sunt învechite şi, ca atare şi-au pierdut 
valabilitatea. După care legislație se operează în asemenea cazuri? A unui 
stat de drept în nici un caz. 

Din toate aceste spete de neajunsuri — care nu au acoperire în nici 
o logică juridică şi cu atât mai mult morală s-ar putea deduce că întregul 
popor român trebuie să beneficieze de retrocedare. Şi dacă da, cine s-o 
realizeze? El însuşi? Evident o asemenea punere de problemă frizează 
absurdul., dar întreaga putere, nu numai cea actuală, ca de altfel în 
totalitatea ei actuala clasă politică, nu conştientizează un asemenea absurd 
şi nu face apel la nici un fel de logică şi se complace într-o situaţie 
contradictorie care provoacă mari tensiuni sociale — prin stimularea unor 

nedreptăți de care nu-şi dă seama că poartă responsabilitate. O 
responsabilitate pe care într-un anume viitor trebuie să o ispăşească — 
lucrurile şi acum se desfăşoară în acest fel, pentru „păcatele” unora făcute 
într-un trecut plătesc cei de azi care nu pot avea responsabilitatea acestui 
trecut, motiv pentru care ce se întâmplă le întunecă astăzi conştiinţa (Şi îi 
transformă în oponenți ai actualei democrații). 

Într-o a noua ordine de idei — din nevoia de integrare europeană, 
guvernele de până acum (şi, deopotrivă, parlamentele) au acceptat toate 
normele comunitare, fără nici un discernământ (ceea ce este fără îndoială 
un criteriu esenţial pentru a se justifica acceptarea integrării în Uniune). 
Dar, de fapt, s-a negociat „în genunchi”, fără o elementară verticalitate 
(care, cu siguranță, ar fi fost apreciată de reprezentanții Uniunii) — pe care 
alte state integrate au manifestat-o. În acelaşi sens, în relațiile cu caracter 
litigios cu alte ţări, guvernele noastre au cedat întotdeauna — statul 
român a pierdut creanţe de milioane de euro, precum şi drepturi teritoriale 
sau dreptul de proprietate asupra unor fundaţii româneşti în străinătate. 
Au fost încheiate tratate de alianță cu ţări vecine păguboase în anumite 
privinţe pentru statul român (uneori acceptându-se şi amestecuri ale altor 
țări în rezolvarea unor probleme interne ale țării, îndeosebi de ordin 
naţional). Cu de la cine putere au procedat astfel guvernele româneşti 
după revoluția din decembrie 1989? Cine le-a mandatat să facă 
nejustificate cadouri altora — în condiţiile în care România şi aşa 
întâmpină dificultăți economice? Cei care au procedat la astfel de acțiuni, 
în numele poporului român, ar trebui să răspundă penal, fiind acuzabili de 
trădare naţională. 


Sunt, după cum se constată, numeroase neajunsuri în 
funcționarea statului românesc de drept — ceea ce impune cu necesitate 
măsuri de remediere a acestora şi chiar perfecționări în ordinea 
constituțională şi, ca urmare, în legislaţie, pentru a se putea conchide că o 
țară ca România, fostă socialistă şi integrată într-un sistem totalitarist de 
cea mai accentuată expresie, acum năzuieşte să se integreze (nu numai să 
adere) Uniunii europene de state capitaliste democratice, cu o economie 
dezvoltată şi cu state pe deplin de drept. 

4. Ineficienţa şi lipsa de orizont în funcţionarea statului de drept 
în perioada tranziției şi măsuri de optimizare a funcționalităţii 
acestuia în perioada posttranziţie 


Un stat de drept, acționând într-o societate democratică, serveşte 
organizațional corpul social care-i desemnează organismele ce 
structurează puterea politică ce-l configurează democratic, asigurând 
îmbinarea democraţiei reprezentative cu democraţia participativă. Cea din 
urmă nu este subordonată primei, într-o democraţie autentică ea fiind 
determinantă în raporturile cu aceasta. Astfel încât, ori de câte ori sunt de 
soluţionat probleme majore ale guvernării se apelează la participarea 
directă a populaţiei (la nivelul întregului corp social) la luarea deciziilor — 
prin organizarea de referendumuri. 

Deocamdată, în mecanismele de funcţionare ale statului 
românesc — de drept — nu se face decât arareori apel la o asemenea 
participare — luându-se unele decizii majore fără consultarea populației. 
Nu se prea practică, deci, metoda referendumului popular. Astfel a 
devenit posibilă luarea unor măsuri şi prevederi normative, inițiate de 
legislativ şi de executiv, care nu au legitimare populară, contravin voinţei 
corpului social. Amintim câteva dintre acestea: aprobarea metodologiei 
şi a manierei actuale de repartizare a bugetului de stat — care se face 
după procedee revolute (moştenite de la vechea orânduire), în care 
sectoarelor de învățământ şi educaţie, de cultură, de sănătate, de cercetare 
şi creştere valorică li se acordă o importanță minoră. În timp ce se bucură 
de sprijin disproporționat în raport cu acestea sectoarele de forță (justiția, 
poliția, armata) — stare de fapt care evidenţiază cel mai potrivit 
antidemocratismul statului de drept din România, orientarea sa aproape 
totalitaristă. 

Ne putem referi, de asemenea, la filosofia practicată în domeniul 
politicii fiscale. Se practică metodologii care favorizează cercurile 
aristocratice din punct de vedere economic — pe cei cu venituri foarte mari 
(neacceptându-se principiul impozitării progresive —, facilitându-se în 
acest fel adâncirea fenomenului de polarizare socială şi scăderea 
capacității statului de a face protecţie socială şi de a iniția politici de 
investiţii (în infrastructură, în domeniile ocrotirii sănătății, ale 
învățământului şi culturii) sau de sprijinire a agriculturii (sprijinire care se 

întreprinde substanţial în toate democraţiile europene) — de randamentul 
căreia depinde în mare măsură nivelul (economic) de trai al oamenilor. 

Menţionăm şi faptul că, în ultima vreme, datorită limitării 
cantitative a bugetului de stat, s-au înmulțit fără măsură categoriile de 
taxe şi accize pe tot felul de activităţi — unele dintre acestea neproductive 
sau care țin de sfera serviciilor elementare (amintim în acest sens taxa pe 
viciu). Ceea ce face ca statul să rămână în condiţie spoliatoare (chiar şi 
salariile bugetarilor — şi aşa reduse sub limita decenţei — sunt returnate 
statului în proporţie de o treime prin impozite şi contribuții de tot felul) 
față de populație şi să nu-şi poată pune în evidență virtuțile sale 
realizatorii pentru majoritatea populaţiei. 

S-a ajuns la situaţia, absolut nedemocratică şi păguboasă uman, 
ca un procent foarte scăzut de tineri din mediul rural să aibă acces la 
instrucție superioară şi să promoveze în munci intelectuale (de cercetare 
şi de creaţie valorică majoră) — lucru inadmisibil într-o societate 
democratică modernă. O asemenea stare de fapt pune în mare dificultate 
posibilitatea de modernizare (şi de acoperire a necesarului de forță de 
muncă viguroasă şi superioară) a agriculturii şi a condiției decente de 
viețuire în mediul rural. De altfel, redresarea agriculturii a rămas în 
general un deziderat şi nu s-a petrecut nimic notabil în această privinţă. 
Avem o agricultură de subzistență, întreţinută cu o tehnologie şi tehnică 
feudală — primitive din toate punctele de vedere. Stare de lucruri care 
reflectă, de asemenea, nu numai imaginea economică înapoiată în care se 
află economia agrară românească, ci şi stadiul de civilizaţie rurală — 
mediul existenţial şi nivelul de trai, ca să nu mai amintim de modul de 
viețuire al majorităţii populaţiei săteşti (aproape jumătate din totalul 
numărului din locuitori ai ţării) — care lasă enorm de mult de dorit, 
aflându-se la distanță enormă față de situaţiile existente în ţările europene 
în această privință. 

După părerea noastră, fărâmițarea terenurilor agricole prin 
retrocedare integrală a fost o mare greşeală — deoarece proprietatea 
țărănească în România a fost tradițional majoritar mică (într-o mică 
măsură mijlocie). Acum se impune neapărat, dacă nu concentrarea 
proprietăților mici agricole în mari proprietăți (agricole) pe cale 
capitalistă, în orice caz asocierea în cooperativizarea terenurilor agricole 
pentru a se constitui mari unități agricole în care să se poată realiza 
modernizarea tehnică şi tehnologică, management agricol sau zootehnic 

de nivel înalt, perfecționarea şi calificarea superioară a forței de muncă în 
agricultură. Fără asemenea transformări, agricultura românească nu poate 
depăşi condiția actuală de subzistență şi stimula deschiderea spre piața 
mondială, nu poate mijloci o ridicare a nivelului şi modului de trai al 
oamenilor din mediul rural. Nu se putea proceda, oare, în această privință 
la un transfer imediat de proprietate cooperatistă comunităților săteşti şi, 
în consecință, înlătura pe această cale proprietatea socialistă (căci 
cooperativele apărute în socialism nu erau de fapt ale comunităților locale 
ci se aflau practic în proprietatea statului)? Aşa au procedat alte țări foste 
socialiste, evitând minarea unui sector important al economiei naționale. 
Ce a făcut statul de drept în această privință? Ce ideologie a stat la baza 
politicii sale de privatizare — şi de rentabilizare — în agricultură? A ţinut-o 
una şi bună — ca „Păcală cu oiştea în gard” — că trebuie retrocedată 
întocmai proprietatea agricolă socialistă, fără nici o perspectivă din punct 
de vedere economic. În detrimentul total al populaţiei săteşti şi ea 
neorientată în această privinţă, dar cine trebuia să o orienteze? 

La această stare de înapoiere economică majoră în agricultură se 
adaugă şi sectoarele industriale ale economiei, care se află, de asemenea, 
într-o cădere greu de acceptat. Desigur sunt şi unele modernizări şi 
înviorări economice, punctuale, datorită unor potrivite şi reuşite 
privatizări şi curajului investiţional al unor patroni sau companii private 
(din ţară sau de peste hotare), care s-au angajat activ în activităţi 
profitabile, dar majoritatea sectoarelor economice se află în cădere liberă, 
mari întreprinderi sunt amenințate de blocaje financiare, sunt aproape de 
o iremediabilă lichidare (şi, ca urmare, provocatoare de şomaj), fie 
datorită unor privatizări nereuşite, fie din lipsă de fonduri investiționale 
ale multor proprietari care nu pot, astfel, să respecte contractele de 
privatizare. Sau sunt şi asemenea cazuri, în care investitorii le-au procurat 
nu pentru scopuri productive ci pentru alte motive care țin de politica de 
concurență şi acoperire de pieţe ale unor mari companii internaționale. 
Toate aceste dereglări au condus la o scădere substanțială a ponderii 
industriei în ansamblul economiei naţionale, la desființarea sau reducerea 
drastică a numărului de unităţi industriale cu profit din România (accentul 
în fizionomia industriei româneşti actuale fiind pus aproape 
precumpănitor pe sectoare ale industriei energetice şi de materii prime, pe 
unele sectoare ale industriei de prelucrare a lemnului şi pe câteva linii de 
producție alimentară şi uşoară). 

Toate acestea au condus la afectarea calităţii de ţară în curs de 
dezvoltare a României, ea fiind în prezent mai mult în situaţia de ţară slab 
dezvoltată. Sunt explicaţii pentru toate aceste minusuri, unele se datoresc 
şi profilului megaloman al industriei în condiţiile socialismului, care 
intrase deja în criză generalizată, altele se justifică prin pierderea unor 
pieţe de desfacere tradiționale şi prin concurența companiilor puternice 
care acționează pe piața mondială, dar în cea mai mare măsură poartă 
vinovăția organismele statului român, dorit a fi de drept, incompetenţei 
guvernamentale şi înclinației multor demnitari spre corupție şi, nu mai 
puţin, a unor carenţe fundamentale de ordin ideologic (îndeosebi de nivel 
comunitar) de care au dat dovadă cea mai mare parte dintre membrii 
clasei politice şi lipsa lor de responsabilitate. Asemenea căderi economice 
nu s-au întâmplat în alte ţări europene foste socialiste în perioada lor de 
tranziție. 


La această stare de lucruri precară în economie, se adaugă şi 
dezastrele (ce par a fi premeditate) ce s-au produs în cultura minoră (de 
altfel, preocupări de seamă ale statului nu s-au manifestat nici în 
domeniul culturii majore). Nu este sprijinită creația populară de valori, 
folosindu-se fără răspundere poluarea axiologică şi lipsa de simţ estetic, 
kiciul şi amatorismul în promovarea valorilor. Aproape s-au închis astfel 
şi principalele izvoare ale culturii majore, mijlocindu-se întreținerea unor 
grade scăzute de civilizaţie. 

Sunt dezavuate cu o suficiență de neînțeles a „elitelor” culturale 
(aceasta fiind o probă de ignoranță şi oportunism), practicile anterioare de 
întreţinere a interesului pentru cultura de masă, dar nu au fost preconizate 
altele noi (cu valoare estetică şi educativă). Locul căminului cultural, al 
caselor de cultură şi al caselor de creație l-au luat cârciumile şi discotecile 
— nu numai în mediul urban ci mai ales în mediul rural —, care întrețin un 
climat spiritual nu numai grosier ci şi nociv condiției omului 
contemporan (de joasă expresie şi periculos în ce priveşte stimularea unui 
stil adecvat de apreciere şi consum actual de valori). În cel mai bun caz, 
se promovează (aproape programat) un confuzionism axiologic şi o ţinută 
morală şi estetică îndoielnică. 

Dezinteresul față de modul de trăire valoric al cetăţeanului, care 
se repercutează şi asupra securizării personalității lui, lasă mult de dorit, 
se află în pericol însăşi personalitatea comunitară românească, chiar şi 

stilul de vieţuire românesc (poluat cu modele exterioare îndoielnice şi 
nepotrivite identității psiho-spirituale româneşti). De ce nu se înţelege că 
Uniunea Europeană nu doreşte să integreze în structurile ei o Românie 
fără culoare, la urma urmelor cetăţeni fără patrie (înţelegându-se prin 
patrie nu numai un teritoriu şi o identitate politică ci şi o identitate 
valorică, apartenenţa la un stil de viaţă şi de creaţie cu natură stilistică 
determinată şi unică prin iradierile şi interiorizarea ei axiologică)? 

Domină în mediile urbane şi rurale un anume defetism, o lipsă de 
perspectivă a oamenilor pentru un trai mai bun, alimentată nu numai de 
precarități economice ci şi de confuzionism valoric, convingerea că 
spaţiul social românesc nu le prilejuieşte oamenilor condiţii prielnice 
pentru personalizare, pentru însănătoşiri spirituale, pentru dobândirea 
dreptăţii şi a simțului de echitate, pentru performanţă. Totul se reduce la 
bani, la o ideologie şi la o tehnologie a producerii lor pe orice cale 
(păcatul de neiertat este că se întrețin, prin neimplicare a structurilor 
organizaționale ale statului, apucături ilicite de acumulare fără muncă, 
înşelătoria şi minciuna pe cale demagogică, şantajul şi chiar violenţa — 
trăsături de caracter neadecvate profilului psiho-spiritual românesc de 
tradiţie) — în nici un caz bunăstarea nu se obține prin muncă şi inițiativă 
personală şi profesionalizare. 

Se pare că, din toate aceste puncte de vedere, statul şi-a diminuat, 
dacă nu chiar şi-a încetat funcţia cultural-educativă, se comportă minimal 
şi în această privință, se lasă totul pe iniţiativa privată în materie de 
educaţie şi influențare valorică. Este condamnabilă în această privinţă şi 
mass-media — care este sucombată de logica banului şi pentru obținerea 
facilă de rating. Dacă printr-o asemenea logică se explică comportarea 
structurilor organizaționale şi a mijloacelor mass-media private, ne 
punem cu legitimitate întrebarea: Ce fac structurile organizaționale ale 
statului? Nu se responsabilizează aşa cum ar fi datoria lor să procedeze? 

Într-un capitalism democratic contemporan statul trebuie să 
intervină activ în procesul educațional şi formativ-axiologic — aceasta 
fiind o latură importantă a democratismului pe care şi-l reclamă, prin 
mijlocirea acestei implicări organizaționale în domeniul influențării 
axiologice fiind posibilă o trăire autentică în libertate a oamenilor şi, 
corespunzător, ridicarea nivelului lor de responsabilitate comunitară. 
Neimplicarea în asemenea activități pune la îndoială atributul său de stat 

de drept şi, în aceeaşi măsură, adecvarea fizionomiei sale la cerințele pe 
care le incumbă o societate capitalistă în stadiul actual de evoluție. 


În vederea atingerii unui asemenea stadiu în perfecționarea 
statului de drept sunt necesar de sugerat căi şi metode de stimulare a 
activităţii structurilor lui organizaționale, măsuri ce trebuie să stea în 
momentul de față în fața mandatarilor acestor structuri, astfel încât statul 
să fie cu adevărat de drept şi să se debaraseze de carenţele care decurg în 
materie de democraţie şi umanism din perioada capitalismului clasic, 
caracterizat excesiv prin economia liberă de piață — fapt ce-i limita aportul 
său la dezvoltarea economică şi socială, caracterizându-l ca un stat 
minimal. Dintre aceste direcții de acțiune în materie de aport al statului 
avem în vedere câteva mai importante: 

— perfecţionarea tuturor verigilor centrale şi locale ale aparatului 
de stat din punctul de vedere al competenţei manageriale şi deprinderea 
demnitarilor de stat cu tehnologiile de vârf de fundamentare logistică a 
activităţilor de stat. S-a încheiat epoca amatorismului şi a raționării după 
„bunul simț” empiric în activitatea de stat; 

— regândirea din temelii a strategiilor dezvoltării în funcție de 
parametrii actuali de eficiență şi de direcţiile de evoluţie ale 
capitalismului contemporan, autentificat de realitatea actuală ca un 
capitalism al economiei sociale de piață şi nu unul al economiei libere de 
piață; 

— regândirea, în context contemporan, a fizionomiei ideologiilor 
principalelor partide care aspiră la deținerea puterii în stat şi orientarea 
fundamentării (ideologice) a acestora în comun cu cele mai importante 
grupări de partide ale Uniunii europene. Desigur, aceasta nu este o sarcină 
a statului, dar acesta poate influența prin programele sale politice o 
asemenea restructurare ideologică a partidelor; 

— promovarea în legislativ (pe cale electivă) a reprezentanților 
tuturor categoriilor sociale ale populaţiei — nu numai a claselor avute şi a 
unor politicieni de profesie care s-au desprins sub aspectul mentalităților 
şi al acţiunilor în legislativ (şi chiar în executiv) de interesele masei 
alegătorilor. Bineînţeles, avem în vedere reprezentanţi cu pregătire 
intelectuală superioară şi cu experiență managerială. O atenţie deosebită 
trebuie să se acorde unor reprezentanți ai claselor mijlocii şi ai păturilor 
intelectualității cu vocaţie responsabilă deosebită; 

188 


Universitatea Spiru Haret 


— găsirea unor soluţii normative care să înlesnească participarea 
la dezbaterile parlamentare (şi chiar guvernamentale), inclusiv la luarea 
deciziilor, a reprezentanţilor societăţii civile — a uneia însă reale şi nu 
autodesemnate elitist şi fără reprezentativitate în masa populației. Poate fi 
avută în vedere participarea societăţii civile şi la deciziile judecătoreşti 
(practica asesorilor populari sau a membrilor curții cu juraţi este 
cunoscută în această privință); 

— reglarea mai atentă a raporturilor dintre democraţia 
reprezentativă şi democraţia participativă, astfel încât să se adâncească 
puterea de reprezentativitate populară în luarea deciziilor majore de 
interes comunitar (central şi local); 

— respectarea riguroasă a principiului separaţiei puterilor în stat şi 
evitarea oricărui amestec străin (intern şi extern) în activitatea legislativă 
şi executivă. Avem în vedere eliminarea unor mentalități învechite în ce 
priveşte amestecul în funcționarea competenţelor de stat (în această 
privință se mai practică amestecul unor instanţe din afară în luarea 
deciziilor sau se mai practică comentarii cu caracter intervenţionist ale 
unor demnitari străini, inclusiv a unora din Comunitatea europeană); 

— stimularea de către stat a creării unor structuri organizaționale 
care nu au caracter de stat (fundații, organizații neguvernamentale, 
diverse asociaţii pe domenii de activitate sau de cultură etc.) şi mai buna 
corelare a activității de stat cu activitatea acestora. Prin stimulare se 
înțelege şi practicarea unor facilități, inclusiv financiare şi fiscale pentru 
înființarea şi funcționarea acestora — mai ales a acelora cu caracter 
nonprofit; 

— elaborarea legislației să fie făcută numai de specialişti (chiar 
dacă propuneri în această privință vin şi din partea unor nespecialişti) — 
sub acest aspect şi amendamentele venite din partea corpului parlamentar 
sau guvernamental trebuie să treacă printr-un filtru de competență 
juridică. Pentru a se evita paralelismele, formulările confuze, inadecvările 
față de litera Constituţiei şi chiar unele subiectivisme sau exprimări 
partizane, precum şi pentru a se asigura compatibilităţi între diferite 
eşaloane normative, sau finalități pragmatice certe în materie de legislație; 

— evitarea paralelismelor şi încălcărilor de competenţă între 
diferite structuri organizaționale, pentru a se preveni tensiunile ce pot să 
apară între acestea — cum sunt cele dintre preşedinţie şi parlament sau 
guvern, dintre parlament şi guvern, dintre competențele de ordin politic şi 

cele de natură judecătorească. În această privință şi Constituţia se cere a fi 
revăzută pentru a se evita confuzionismul între atribuţiile diferitelor 
structuri organizaționale cu atribuţii decizionale şi de conducere. Fiecare 
eşalon organizaţional trebuie să aibă atribuţii şi răspunderi precise, riguros 
formulate în coduri normative de funcţionare; 

— întărirea disciplinei şi autorităţii în toate verigile sistemului 
organizațional, pentru a se înlătura manifestările actuale de ineficiență şi 
disoluţie a autorităţii, liberul arbitru în procesul de aplicabilitate a legii, o 
anumită stare de haos organizațional; 

— combaterea, prin măsuri educative susţinute a fetişismului 
organizațional întreţinut uneori cu bună ştiinţă de anumite verigi ale 
sistemului şi convingerea oamenilor că structurile organizaționale sunt o 
necesitate pentru viețuirea socială, dar nu sunt o fatalitate ce nu poate fi 
supusă controlului populaţiei. Prezenţa structurilor organizaționale ţin de 
esența specifică a condiţiei umane colective, ele având atribuția de a 
reprezenta interesele întregului corp social; 

— debarasarea întregului sistem organizațional de birocratism (nu 
de birocraţie cum se înţelege uneori), de practicile unor funcţionari de a 
masca faptul că aparatul birocratic serveşte interesul membrilor 
comunității şi nu se suprapune acestora. Fiind în serviciul cetăţenilor, 
acest aparat funcţionăresc are nevoie de prevederi normative riguroase 
pentru a-şi schimba mentalitatea — fiind necesare totodată şi măsuri ferme 
pentru respectarea statului funcţionarului public (care nu poate fi 
înregimentat politic şi nici angajat sau disponibilizat în funcție de 
alternanţa la putere a partidelor politice); 

— îmbunătățirea substanțială şi modernizarea bazei logistice a 
activităților administrative la nivelul tehnicilor şi tehnologiilor de vârf în 
domeniu — şi, în consecință, profesionalizarea în această privință a 
lucrătorilor din administrație. Astfel încât să se producă concomitent o 
simplificare (şi reducere) a aparatului administrativ, precum şi o 
îmbunătățire simțitoare a calității funcționării acestuia. Capitalismul 
contemporan reclamă o înaltă rigoare şi eficiență în domeniul organizării, 
o restructurare radicală a tipologiei şi aportului acesteia în dinamizarea 
procesului social şi servirea condiției umane; 

— eliminarea verigilor intermediare în arhitecturarea de ansamblu 
a sistemului structurilor organizaționale şi promovarea unor linii de acces 
a populaţiei la eşaloanele de conducere a acestor structuri (în prezent fiind 

foarte anevoios şi chiar barat acest acces) — aceasta fiind o cale 
importantă a mecanismelor democratice de funcționare a vieţii sociale. 
Cum s-ar spune (evident se are în vedere sensul şi nu litera expresiei), 
„Dumnezeu trebuie să fie mai aproape de oameni” 


* 


Pentru a se achita pe deplin de atributele care le revin structurilor 
organizaționale ale statului de drept din perioada actuală a capitalismului 
democratic — pe care le-am anunţat deja în paginile anterioare, respectiv 
în condițiile funcționării economiei sociale de piață (şi poate şi în 
perspectiva — după părerea noastră — a unei etape următoare a economiei 
socialiste de piaţă), statul în calitatea lui de stat de drept, care a depăşit 
perioada clasică în care democratismul era mai mult o vorbă decât o 
realitate, nu mai este doar un stat minimal, fiind necesară respectarea unor 
condiţionări (de care acum nu se prea ţine seama) —, dintre care 
menționăm: 

— Deţinerea în posesie a unor mijloace de producţie care să-i 
asigure un procent ridicat de profitabilitate (economică şi socială) — 
îndeosebi în domeniile sectoarelor strategice ale economiei naţionale (şi 
nu numai), între care: întreprinderi industriale, agricole şi zootehnice 
model, bănci şi instituţii financiare şi de comerț, unităţi de transporturi şi 
comunicații, instituţii de cercetare şi de învățământ, cultural-educative, 
stațiuni balneoclimaterice şi de /oisir, unităţi medicale şi farmaceutice etc. 
Fără posesia acestora, statul nu poate interveni prin procedee economice 
în influențarea pieţei, nu-şi poate permite politici de investiţii în 
infrastructură şi acţiuni de protecţie socială, de sprijinire a unităților 
economice mici şi mijlocii. 

— Revizuirea, din aceeaşi motivaţie de deţinere a unei puteri 
financiare, a politicilor de impozitare şi de fiscalitate — în sensul 
introducerii (de fapt, revenirii) la o politică de impozitare progresivă (în 
funcţie de cuantumul de venit) şi la o strategie suplă de practicare de taxe 
şi accize, care să nu fie împovărătoare pentru populaţie şi mai profitabilă 
doar marilor proprietari. 

— Sprijinirea, prin facilități fiscale şi financiare, a întreprinderilor 
mici şi mijlocii — a căror pondere poate duce la consolidarea şi lărgirea 
clasei mijlocii în structura morfologică a populaţiei, cu repercutări 

pozitive directe în ce priveşte ponderea activităților industriale în 
ansamblul economiei naţionale şi comerciale şi indirecte în ce priveşte 
nivelul şi modul de trai al populației (între altele, limitează şomajul şi 
antrenează categorii mari de muncitori şi specialişti în producţie, 
stimulează economia de piaţă, îmbunătăţeşte puterea de cumpărare a 
produselor de strictă necesitate de către populaţie, provoacă niveluri şi 
moduri de viețuire mai ridicate). 

— Acordarea unei atenții sporite sectoarelor muncii intelectuale, a 
învățământului, educaţiei, cercetării, culturii, ocrotirii sănătății, stimulate 
printr-o reechilibrare a retribuției celor care se îndeletnicesc cu astfel de 
activități în raport cu retribuțiile celor angajaţi în sectoare de forță 
(justiţie, armată, poliție) — în prezent mult prea mult diferențiate. O atare 
situaţie frizează şi lipsă de respect faţă de intelectualitate şi moştenirea 
unei mentalități comuniste, cu deosebirea că în comunism era apreciată 
prioritar aşa-zisa muncă productivă, iar în prezent este apreciată 
nemăsurat activitatea de ordine şi de represiune (este adevărat necesară 
într-un stat democratic, dar nu supraevaluată în detrimentul celorlalte 
activități). 

— Susținerea neîntârziată şi substanţială a agriculturii — sector de 
activitate care nu depăşeşte în mare parte starea din lucruri din feudalism —, 
concomitent cu accelerarea procesului de constituire (fie pe cale 
capitalistă, fie pe cale cooperativistă) a unor mari unităţi agricole, care 
să-şi permită modernizarea şi specializarea producției agricole şi 
zootehnice, impulsionând determinant şi industria alimentară şi uşoară. 
Actuala fărâmiţare a terenurilor agricole întreţine şi un nivel scăzut de 
civilizație în mediul rural şi, implicit, întreține o stare de înapoiere de 
ansamblu a economiei naţionale. 

— Îmbunătăţirea urgentă a întregii infrastructuri — prin mijlocirea 
unor investiții ale statului, prin atragerea unor investitori străini şi 
autohtoni, prin politici preferenţiale ale activităţii în acest domeniu — 
pentru a se facilita circuitul mai activ al mărfurilor şi valorilor atât pe plan 
intern cât şi internațional, pentru a sprijini chiar un proces mai activ de 
industrializare a economiei şi de eficientizare a acesteia la parametrii 
tehnici şi tehnologici actuali, pentru a se mijloci perfecționarea absolut 
necesară în domeniul calității vieţii oamenilor. 

În acest sens, trebuie avută în vedere mai susținut (deocamdată se 
face foarte puţin) urbanizarea localităţilor rurale, atragerea în sectorul 

economic profitabil a zonelor de deal şi munte, îmbunătățirea rețelei de 
drumuri pe întregul teritoriu al ţării, reforma urbanistică la cote actuale a 
tuturor localităților orăşeneşti, îndeosebi a marilor municipii care sunt 
centre economice şi de cultură. 

— Dintre sectoarele domeniului serviciilor, socotim a fi de primă 
urgență sectorul sanitar şi activitatea medicală. Până la o privatizare mai 
accentuată în acest domeniu (care nu rezolvă însă nevoile populaţiei 
nevoiaşe), statul are obligaţia stringentă şi majoră să finanţeze pe măsură 
unitățile spitaliceşti. Nu ne explicăm, în limitele principiului democratic, 
zgârcenia statului în această privință — care nu poate ține locul nici unei 
reforme a sectorului sanitar (şi aşa concepută şi aplicată mult prea 
deficitar). Sănătatea este un bun esenţial al omului şi trebuie să fie o 
preocupare principală a statului. Pe care dacă nu o are, democratismul său 
rămâne o vorbă goală. 

— Asemănător se pune problema învățământului şi educaţiei şi nu 
mai puţin a culturii. Aici, în orice caz, statul nu poate cu atât mai mult 
rămâne minimal. În Constituţiile statelor dezvoltate unităţile private din 
aceste domenii se bucură de sprijin financiar şi de facilități fiscale sau de 
altă natură. În România, dimpotrivă, asemenea instituţii private sunt 
boicotate şi li se reclamă condiţionări pe care unitățile similare de stat nu 
le prea îndeplinesc. Iniţiativa privată în asemenea activități — de mare 
importanță pentru societate — este suspectată de orice numai de bună 
credinţă nu. 

— Ca un corolar al tuturor acestor măsuri şi perfecționări în materie 
de activitate organizațională a statului, în etapa actuală socotim a fi 
necesară îndeplinirea de grabă a două mari obiective (cu caracter 
strategic) pentru a ne apropia de trăsăturile unui actual stat de drept: 

a) revizuirea, dacă nu — în anumite privințe — chiar reelaborarea 
constituției — în concordanță cu substanța normativă şi axiologică a 
Constituţiei Uniunii Europene şi, ca urmare, refundamentarea întregii 
legislații — accentul punându-se pe reglementări riguroase şi precise în ce 
priveşte competențele diferitelor eşaloane organizaționale şi a raporturilor 
dintre acestea şi pe punerea de acord a configurației normative a 
prevederilor constituționale cu actualele schimbări care s-au produs în 
tabla de valori a societății româneşti în procesul tranziţiei şi al apropierii 
de nivelurile de civilizaţie promovate în Uniunea Europeană; 

b) reelaborarea (de fapt elaborarea) strategiilor dezvoltării 
României în perspectiva etapei actuale şi viitoare de dezvoltare 
economică şi socială şi, mai ales, în strânsă legătură cu direcțiile actuale 
ale evoluţiei capitalismului democratic — care nu mai seamănă în nicio 
privință cu ceea ce era specific capitalismului clasic, sălbatic şi 
nedemocratic în esenţa sa. Din acest punct de vedere, se reclamă imperios 
participarea tuturor forțelor politice, nu numai a celor de la putere, ci a 
reprezentanților tuturor categoriilor sociale — cu ponderea cuvenită şi 
necesară ai intelectualităţii, ai cercetării şi creaţiei de valori, ai unor 
reprezentanți din toate generaţiile şi minorităţilor naţionale conlocuitoare. 

Să nu se mai pornească de la ideea că se poate merge mai departe 
fără strategie (sau cu una încropită la întâmplare, izvorâtă din funda- 
mentări ideologice şi teoretice îndoielnice), fără proiecte şi programe, din 
care să decurgă planuri riguroase de acțiune. Deoarece este ştiut faptul că 
viitorul este nu numai dat (mai puţin oricum decât altă dată), ci este într-o 
mare măsură construit (de oameni — nu după simţ empiric, ci după ştiinţă 
şi proiectare teleologică responsabilă şi bine motivată axiologic). 
Asemenea criterii trebuie să întrunească intervenția factorului subiectiv în 
determinarea obiectivă a direcțiilor de evoluţie a societăţii omeneşti — a 
uneia civilizate şi democratice. 


Între soluţiile la îndemâna factorului subiectiv de nivel 
internațional (instituţii şi organizaţii cu acest caracter) de a acționa în 
direcția rezolvării contradicțiilor specifice actualei etape a vieții 
internaţionale (cu condiţia ca aceste structuri organizaționale să fie 
mandatate de fiecare țară prin consens şi să dispună de mecanisme 
democratice de funcţionare şi de instrumentele necesare de acțiune, 
inclusiv de organisme politice şi militare de acest nivel), reținem atenția 
asupra următoarelor direcţii de acţiune: 


a) Integrarea zonală sau continentală (în cazul Europei, deja 
realizată, în cea mai mare parte, cu excepția zonei răsăritene şi vest 
balcanice) şi omogenizarea economică şi politică a acestor Uniuni 
integrate după principiul diversitate în unitate, păstrându-şi fiecare 
entitate integrată specificul psiho-spiritual şi stilul de trăire propriu. 
Remarcăm capacitatea acestor Uniuni integrate (de tipul statelor unite ale 
Europei) de a interveni în rezolvarea treburilor internaţionale şi de a 

garanta securitatea entităților integrate şi faptul că această capacitate se 
afirmă deja în politica mondială. Este de imaginat ce funcție reglatorie de 
nivel mondial vor avea zonele în curs de integrare din centrul şi nordul 
sau estul continentului asiatic (deschideri în această privinţă se întrevăd în 
relațiile dintre China şi India, la care se adaugă Rusia şi Japonia). Altfel 
va arăta configuraţia relaţiilor de putere la nivel internaţional, între altele 
va sfârşi dominaţia internaţională de tip vestic (se va pune capăt mai 
vechiului europocentrism sau actualului americocentrism). 


b) La scară europeană, comunitatea multietnică şi de state 
suverane, în limite prescrise normativ, nu poate desființa (şi nici nu 
trebuie să desființeze) interesele naţionale, un anumit cuantum de 
suveranitate în rezolvarea treburilor interne din fiecare țară integrată, 
păstrându-se o autonomie organizaţională şi axiologică a acestora, astfel 
încât principiul unităţii în diversitate să fie permanent şi activ funcțional 
(în această direcţie structurile organizaționale unionale au datoria să 
acţioneze activ pentru a pune în valoare diversitatea identităţilor naționale 
existente). Prezenţa în comunitatea integrată (europeană, în cazul propus 
spre analiză) a numeroase state mici şi mijlocii va limita atitudinile 
hegemonice ale statelor mari, prin mijlocirea funcționării dreptului de 
veto în luarea deciziilor la nivel universal şi participarea tuturor statelor la 
activităţile manageriale şi de conducere. 

Este, de asemenea, de întrevăzut că multe din stările 
contradictorii interne din fiecare ţară vor fi rezolvate lesnicios prin 
participare comună — producându-se o omogenizare a nivelului de trai şi 
o îmbunătăţire a modului de trai printr-o strategie comună de dezvoltare 
economică şi socială. În acest context, de exemplu, continentul european 
va avea un cuvânt mai greu de spus în stabilirea şi funcţionarea noii 
ordini internaționale. 

De asemenea, vor fi împiedicate tendințele de alunecare spre 
metode dictatoriale a claselor politice din fiecare ţară, spre autoritarism 
exagerat, ce ar pune în cumpănă esența democratică a vieţuirii la nivel 
universal. 


c) Structurile de putere din fiecare ţară integrată (europeană de 
exemplu) vor fi (şi sunt) puse în situaţia (prin mecanisme organizaționale 
şi normative unionale) să-şi revizuiască politicile de dezvoltare astfel 

încât să fie eliminate neconcordanțele şi rămânerile în urmă în anumite 
sectoare economice (mai ales a celor vitale într-o economie dezvoltată), 
să faciliteze echilibre între producţie şi consum, să temporizeze prin 
pârghii economice goana după profit maxim a companiilor private pe 
seama economiei naționale, în detrimentul bunăstării populaţiei, să 
stabilească politici fiscale şi de impozitare sau de taxare şi accizare 
raționale — care să nu ducă la sărăcirea şi mai accentuată a populaţiei sau 
să înăbuşe libera iniţiativă în plan economic. 

În sarcina acestor structuri (organizaționale de stat) stă şi nevoia 
generalizată de conştientizare a rolului muncii creatoare şi a iniţiativei 
private într-o economie de piață, liberă, dar aflată sub gestiune 
comunitară şi control al societăţii, să manifeste împotrivire faţă de actele 
de şantaj şi ocolire a legii în activităţile de afaceri. Libertatea de creaţie şi 
de inițiativă privată a individului nu poate fi concepută fără coordonare 
normativă şi control social de nivel comunitar. 


d) În constituirea noii ordini internaţionale nu trebuie să se 
procedeze prin dictat. Ci prin dialog şi arta compromisului. Sunt într- 
adevăr contradicții flagrante între majoritatea statelor democratice şi 
câteva regimuri de stat dictatoriale, fie socialiste, fie fundamentaliste (cu 
relaţii sociale şi economice de tip tribal, feudal sau de chiar capitalist — de 
tip primar-sălbatic). Reformarea acestor regimuri este o sarcină a forțelor 
sociale interne — care pot fi sprijinite din afară, dar în nici un caz pe calea 
armelor (sau prin şantaj şi ameninţări, prin organizarea unor comploturi 
interne şi agresiuni acoperite). 


De exemplu, se discută mult în ultima vreme despre o axă a 
răului (între Coreea de Nord şi Iran). Conflictul cu această axă se 
desfăşoară cu precădere în jurul înarmării nucleare. Toate ţările 
democratice care reclamă stoparea înarmărilor de acest tip au toată 
îndreptăţirea să protesteze, dar nu au dreptul (legitim) să amenințe cu 
războaie de cotropire — care odată cu înlăturarea clicilor dictatoriale 
provoacă imense pierderi colaterale (economice şi umane), uneori 
irecuperabile. De unde izvorăşte dreptul privilegiat doar al unor anumite 
țări (de regulă mari) să dispună de armament nuclear — ştiindu-se bine că 
deținerea unui asemenea armament este un puternic instrument de şantaj. 
S-ar justifica interzicerea înarmărilor nucleare (şi ar fi un act raţional şi 

responsabil pentru întreaga omenire), sau a oricăror înarmări, dacă s-ar 
dezarma nuclear toate ţările care dispun de asemenea armamente — în 
spiritul echităţii internaţionale şi al securităţii tuturor regiunilor lumii. Dacă 
o ţară deţinătoare de asemenea mijloace militare ameninţă o alta, aceasta 
din urmă nu este pusă în situația să se înarmeze cu aceleaşi mijloace — 
pentru a putea face faţă agresiunii? Ce se poate face în condiţiile în care 
încă funcționează în relaţiile internaţionale dreptul celui mai tare? Despre 
ce fel de democratism poate fi vorba atunci în relaţiile internaționale? Care 
ar fi sensul ordinii de drept în acest domeniu? Din păcate, funcţionează 
acest drept (al celui mai tare) şi în relaţiile politice, ca să nu mai amintim de 
domeniul economic — ceea ce înseamnă o lipsă flagrantă de echitate în 
funcționarea dreptului la dezvoltare. 

Probleme de inechitate în materie de drepturi, în care sunt 
favorizate ţările dezvoltate economic şi politic, apar şi la nivel 
intercomunitar în cadrul Uniunii Europene — mai ales în ce priveşte 
dreptul de participare la piaţa comună cu anumite mărci de mărfuri din 
producția agricolă, alimentară şi uşoară — chiar şi industrială. Sunt 
favorizate ţările dezvoltate, cele cu cele mai mari şi mai puternice agenţii 
de loby şi, corespunzător, sunt defavorizate celelalte. Ne putem întreba: 
De ce nu se lasă distribuirea unor asemenea drepturi la dispoziţia unor 
relații de piață? Să-şi comercializeze produsele firmele care produc la 
nivel competitiv şi fac faţă în condiţii de concurență. În general, în 
diviziunea activităţilor economice şi de schimb la nivel unional ar trebui 
să funcționeze reguli de piaţă şi nu reguli de comandă — care, oricât de 
atent ar fi gestionate, nu pot evita subiectivismele şi tendinţele 
hegemonice. 


e) Într-o lume de entități politice integrate (de tipul celor din 
Uniunea Europeană) nu pot funcționa tale quale legi şi indicații 
specificul național (care oricum nu poate fi anulat). Nu-şi poate nimeni 
imagina că românii vor accepta vieţuirea după model german, francez sau 
suedez şi, eventual, rusesc. Fiecare mod de trăire funcţionează după alte 
criterii stilistice, corespunde câte unei paradigme axiologice instituite 
istoric şi geografic. Dincolo de particularitățile naţionale ale fiecărei țări, 
în Europa funcţionează două mari modele de trăire determinate stilistic — 
asupra cărora am mai insistat anterior: cel pragmatic occidental şi cel 

contemplativ răsăritean. Nu se poate iluziona nimeni asupra faptului că 
acestea se pot contopi sau, mai bine zis, se poate generaliza modelul 
vestic. Ele, în procesul integrării şi, mai ales, după integrare, vor genera o 
paletă de stări contradictorii diferite, ce reclamă metodologii de rezolvare a 
acestora diferite. Între altele, şi din această cauză, actualmente în multe ţări 
din Europa de răsărit şi de sud-est persistă sentimente de împotrivire față de 
integrarea în Uniunea Europeană, chiar dacă lumea acestor ţări jinduieşte 
după o calitate superioară a vieții, similară nivelului de vieţuire occidental. 

Desigur lucrurile pot căpăta nuanțări şi mai pronunțate în 
condiţiile unor strategii de integrare ale altor zone geografice şi 
comunități continentale. Ceea ce ridică la niveluri superioare de 
responsabilitate nevoia de diversitate în unitate în activitatea de nivel 
sistemic în practica internațională. Stare de lucruri pe care istoria o va 
confirma (dincolo de subiectivismele şi hegemonismul ce va persista încă 
multă vreme). Trăim într-o epocă a unor mari sinteze — pe care gândirea 
politică de nivel strategic nu o poate evita, oricâte tendinţe conservatoriste 
şi egocentriste comunitar vor mai dăinui. 


* 


Nu este potrivită, dacă nu chiar de nedorit, pentru înțelegerea 
dialecticii devenirii sociale în această etapă a capitalismului democratic, 
încetățenirea părerii că în viitorul civilizației contemporane vor fi 
rezolvate toate contradicţiile. Sau că va înceta să se manifeste altele — 
acum de neîntrevăzut. Contradicţii care vor funcționa atât între civilizații, 
cât şi în interiorul fiecărei uniuni de state şi comunități ale lumii care 
structurează diverse civilizaţii. Cu atât mai mult nu vor înceta să se 
manifeste contradicții interne în fiecare țară în parte — cu toate efectele 
asupra acestora a proceselor de integrare. 

Economia liberă de piaţă a capitalismului contemporan a generat o 
categorie de neconcordanțe de nivel economic şi, corespunzător, 
contradicții sociale, economia socială de piață a capitalismului 
contemporan generează altă categorie de neconcordanțe şi contradicții (din 
ambele situaţii evolutive ale capitalismului am încercat să desprindem 
câteva — mai importante), capitalismul specific etapei următoare a capitalis- 

mului — pe care o apreciem se întemeia pe o economie socialistă de piață — 
va genera în mod necesar alte specii de neconcordanţe şi contradicții. 

Una dintre acestea va acţiona în continuare şi, probabil, cu din ce 
în ce mai grave urmări pentru condiţia umană. Respectiv, contradicția 
dintre om (societatea umană) şi natură — contradicție agravată de 
revoluţionările profunde care s-au declanşat în ultima vreme în domeniile 
informaţional şi comunicaţional, revoluţionări care vor accelera în proporție 
exponențială progresele ştiinţei şi tehnologiei, ale cunoaşterii în general. 

Avertizăm asupra faptului că această contradicție, deja ajunsă în 
fază de antagonism — care antrenează generarea şi a altor contradicții şi 
antagonisme sociale — să nu fie cumva şi ultima. O criză ecologică 
generalizată şi de sistem de organizare umană poate fi fatală — şi cu 
aceasta discuţia se încheie, iar problema realizării condiției umane nu se 
mai pune, ea fiind rezolvată definitiv prin dispariție. 

Oricum, universul nu piere odată cu omenirea actuală. Nu 
dramatizăm de prisos, în această privinţă, dintr-un spirit pesimist legitim 
de altfel, dar atragem atenţia că fără luciditate şi creativitate întemeiate pe 
o înaltă conştientizare de sine colectivă, omenirea actuală nu va dăinui. 
Veşnicia aparține doar universului în ansamblul său şi nu actualei 
societăţi umane. Şi, la urma urmelor, este în firea lucrurilor să se petreacă 
lucrurile astfel., dar avem datoria să amânăm sine die o asemenea 
apocalipsă de proporţii catastrofale pentru specia umană. 

VI 


NONSENSUL DE ANSAMBLU AL ISTORIEI ŞI SENSURILE 
DETERMINATE ALE FIECĂREI ETAPE 
A PROCESULUI ISTORIC 


1. Preliminarii raţionalist-dialectice ale abordării ideii 
de sens al istoriei 


Filosofia istoriei — începând din secolul al XIX-lea de când a fost 
clasificată printre disciplinele practice ale filosofiei, sub influența 
antropologismului care a dominat modul de a privi societatea — a 
considerat că lumea omului se desfăşoară pe temeiul unui sens pe care 
umanitatea l-ar avea de la începuturile instituirii ei ca regn al existenţei. 
Un sens obiectiv, încifrat în dinamica devenirii acesteia de la începutul 
primelor civilizații, guvernat de legea necesităţii — dedusă dintr-o privire 
reducţionist-mecanică a determinismului vieţii sociale. Refuzându-se 
inițiativa vreunui prim impuls în acest domeniu şi, ca urmare, 
debarasându-se de orice conceptualizare creaționistă, filosofii care se 
aplecau asupra fenomenului istorico-social insistau în a argumenta faptul 
că legitatea obiectivă guvernează strict comportamentul colectiv al 
oamenilor, viața lor comună şi conduita lor acţională. Excluzându-se pe 
această cale viziunile subiectiviste şi liberul-arbitru în devenirea socială. 
Corelându-se, în această privință, ideea de sens al istoriei cu ideea de 
progres, respectiv cu legea înnoirii permanente a structurii raporturilor 
sociale dintre oameni. La Marx, de pildă, progresul era dedus din acțiunea 
legii concordanţei obligatorii a relaţiilor de producţie cu forțele de 
producție ale societăţii. Lege potrivit căreia sensul istoriei (umane) la 
nivel societar s-ar înscrie în traiectoria: comuna primitivă, orânduirea 
sclavagistă, orânduirea feudală, orânduirea capitalistă, orânduirea 
comunistă — traiectorie înscrisă întocmai de dinamica civilizațiilor din 
spaţiul mediteranean al Europei (în anumite scrieri marxiste se vorbea şi 
de modul de producţie asiatic — ca premergător al unor societăți de tip 
feudal sau modern). 

Marx moştenea în această privință o arie paradigmatică ce vine 
de la Platon şi trece prin Hegel în interpretarea deterministă a istoriei — 
interpretare potrivit căreia liniile progresului decurg cu necesitate dintr-o 
matrice stilistică originară riguros circumscrisă, excluzându-se astfel orice 
particularitate — stare de lucruri care ar exclude pluralismul civilizațiilor 
în contextul desfăşurării oricăror tipuri de orânduiri sociale. 

Orice uniformitate în acest domeniu este însă nu numai de 
neconceput rațional, dar şi inoperantă operațional în analiza istorică dacă 
se are în vedere diferenţierea (deosebirile stilistice) în devenirea socială şi, 
implicit, în strategiile dezvoltării practicate până în prezent. Strategii care 
se fixează în funcţie de speranţele şi dorințele de realizare mereu 
schimbătoare ale diferitelor grupuri ale corpului social, neluarea în seamă 
a acestora provocând tensiuni sociale deseori imprevizibile. 

Prin urmare, sensurile dinamicii unei orânduiri sociale, direcțiile 
şi configuraţia acestora sub aspect calitativ sunt şi de competența 
factorului subiectiv, de natura trăirii spiritual-valorice şi proiectărilor 
teleologice grupale sau comunitare ale oamenilor. Asemenea sensuri, 
rămân valabile atât timp cât rămân neschimbate paradigmele axiologice 
ale oamenilor în materie de realizare., dar modificarea acestor paradigme 
provoacă schimbări de sens. Astfel încât, date fiind modificările 
paradigmatice la nivel stilistic, se manifestă o pluralitate de sensuri ale 
istoriei şi, în consecință, ne apare a fi lipsită de legitimitate ideea de sens 
general (de ansamblu) al istoriei — fixat de vreo instanță (inclusiv umană 
clarvăzătoare). O atare idee conduce inevitabil, după cum se exprima Karl 
Popper, la fatalism social, la predestinare şi destin uman implacabil — el 
pledând, în această privință, în favoarea acțiunii determinate a legii 
hazardului în procesul istorico-uman, mai bine zis a hazardului în raport 
cu necesitatea (care fixează pentru o perioadă determinată dezordinea 
provocată de hazard). 

Conceptualizarea filosofică a procesului istoric care-şi întemeiază 
argumentarea exclusiv pe criteriul obiectiv al necesității a avut în epocă 
rațiunea ei, ea constituindu-se ca o ripostă la interpretările subiectiviste şi 
voluntariste ce dominau în epocă. Dar, odată cu introducerea criteriului 
legității în explicarea dinamicii vieții sociale, a fost exclusă capacitatea 
creativă a oamenilor în procesul determinării, rolul lor — motivat de 
interese subiective — în mecanismele determinării fenomenului social. 
Între altele, fiind exclus şi rolul hazardului în geneza şi dinamica acestor 

fenomene (sociale), respectiv în circumscrierea direcțiilor şi liniilor 
progresului. 

Acţiunea legii hazardului şi acțiunea subiectivă a oamenilor 
influențează însă hotărâtor procesul istoric, necesitatea conferind doar 
stabilitate şi obiectivitate (limitată istoric) impulsionărilor provocate de 
hazard şi din rațiunea subiectivă a oamenilor. Fapt pentru care oamenii 
conferă anumite sensuri istoriei, ei fiind într-o mare măsură răspunzători 
de traiectoriile dinamicii vieţuirii lor colective şi obiective şi, în aceeaşi 
măsură beneficiari ai liniilor de progres ale acestei vieţuiri. Ei (oamenii), 
organizați formal sau informal, acționează propulsând istoria, al cărei 
sens se fixează „după chipul şi asemănarea lor” — în funcţie de dorinţele, 
idealurile şi speranțele lor de realizare (materială şi spirituală), acestea 
înscriindu-se în diacronia istoriei ca linii obiective de evoluție. Pentru că 
societatea este, în ultimă instanță, subiect obiectivat. 

Puterea de penetraţie a factorului subiectiv în dinamica obiectivă 
a vieţii sociale este cu atât mai pronunțată în condiţiile în care subiectul 
istoric este o comunitate etnică, un popor sau o asociere de comunități şi 
popoare ce deţin profilări psiho-spirituale bine consolidate istoric. În 
contextul acestei situări a subiectului creativ, o mare importanță în 
determinarea sensului istoriei o are psihologia colectivă, obiectivată într-o 
identitate axiologică specifică, în care domină anumite particularități exis- 
tenţiale şi acționale, care diferențiază în măsură hotărâtoare tipologia civi- 
lizaţiilor în cadrul aceleiaşi orânduiri sociale de fond. Astfel, încât, deter- 
minismul stilistic este factorul hotărâtor în configurarea sensului istoriei. 


2. Situarea în limită a sensurilor istoriei 


Ideea de sens are legitimitate mai ales din perspectiva relaţiei 
omului cu mediul său (natural şi social) de existență. Sensul se instituie 
precumpănitor din nevoia omului de aspirație în materie de realizare de 
sine (individuală şi colectivă). În funcţie de speranţele şi năzuirea pentru o 
atare realizare, omul preconizează o anume rânduire în structurarea 
raportului lui cu alţi oameni şi cu societatea (şi prin mijlocirea ei şi cu 
natura) şi acționează (din necesitate sau din libertate) în această direcție 
cu viclenia de care dispune, scontând în efortul său creativ o anume 
eficiență (pentru el). Sub acest aspect circumscrie un anume sens istoriei 
împlinirii lui ca om şi a societăţii ca mijloc al acestei împliniri. 

Dincolo de om şi de acţiunea lui nu există sens şi nici nu există 
cineva din afara lui care să prilejuiască fixarea sensurilor pentru el, 
respectiv, să-i călăuzească obiectivarea acțională în favoarea satisfacerii 
intereselor lui. Natura şi, în prelungirea ei, societatea, cu domenii 
existențiale, nu obiectivează în devenirea lor sensuri care nu emană din 
dispoziţia şi angajarea agenţilor (instanţe creatoare). Ele oferă doar cadrul 
obiectiv pentru desfăşurarea unor sensuri pe care şi le fixează oamenii — 
în calitatea lor de agent istoric. 

Numai în orizonturi determinate în care oamenii viețuiesc 
nemijlocit, pe durate determinate şi în spaţii de locuire circumscrise într-o 
anumită limită, ei îşi propun proiecte acționale animate de sensuri ale 
existenței lor, marcate de istoricitate, care le dictează opțiunea valorică şi 
deschiderea teleologică. Ceea ce înseamnă că aspirațiile de realizare ale 
oamenilor condiționează natura sensurilor istorice. Şi, implicit, restructu- 
rarea câmpurilor valorice care circumscriu opțiunile teleologice determină 
schimbarea direcţiei sensurilor istorice. Deoarece, oamenii fac istoria şi 
nu numai istoria îi produce pe ei. 

Aşadar, în perioadele în care obiectivele-ţel ale oamenilor se 
schimbă, sensurile istorice suferă mutații şi, în funcție de noile obiec- 
tive-ţel, ele (sensurile) dobândesc alte liniamente, în raport de care se 
redirecţionează şi liniile progresului. Funcție de care are loc o succesiune 
de sensuri, fiecare dintre acestea comportând închideri care se deschid şi 
deschideri care se închid, determinând istoricitatea de ansamblu a vieții 
sociale. 

Uneori, în succesiunea de sensuri ale devenirii sociale, au loc 
fenomene repetitive, iar alteori, domină întreruperile — ceea ce face ca 
respectivele perioade, semnificante pentru om, să nu lase urme de natură 
să influenţeze liniile progresului. 

De exemplu, într-o privire de ansamblu asupra istoriei umane, nu 
prea pot fi stabilite procese de continuitate între perioada faraonică 
(milenară) egipteană, perioada democrației greceşti vechi şi perioada 
imperialismului roman, între perioada feudală din Europa apuseană şi 
perioada migrației popoarelor asiatice şi nord-europene din epoca medie 
timpurie. Asemănător şi în ce priveşte perioada dominaţiei şi presiunii 
otomane din Asia Mică asupra popoarelor europene şi perioada 
capitalismului clasic bazată pe principiile economiei de piaţă şi liberei 
concurenţe din întregul spaţiu european (nu numai cel apusean, ci şi, în 

cele din urmă, şi cel central şi est-răsăritean). În aceeaşi măsură şi dintre 
perioada capitalismului clasic european şi perioada socialismului 
totalitarist bazat pe principiul economiei de comandă. Întreruperi de 
aceeaşi natură au avut loc şi între socialismul totalitarist şi capitalismul 
actual, caracterizat prin acțiunea principiului economiei sociale de piață. 

Desigur, fiecare din aceste perioade au avut linia lor de evoluţie 
şi apogeul, după care a urmat declinul şi ieşirea din istorie — adesea, după 
cum am menţionat, fără să lase loc unor procese de continuitate. Sensurile 
fiecăreia din aceste perioade nu s-au circumscris în continuitatea celor 
care le-au precedat. În cadrul fiecăreia dintre asemenea perioade au 
funcționat sensuri adecvate, în contextualitatea cărora se pot stabili linii 
corespunzătoare de progres şi de realizare umană, dar epuizarea acestora 
(a respectivelor linii de progres şi realizare) a provocat disiparea 
societăților în care ele au funcționat, determinând restructurarea câmpu- 
rilor valorice, decurgând din alte cadre economice şi politice (alte tipuri 
de relaţii sociale şi suprastructuri organizaționale), purtătoare ale altor 
sensuri istorice din alte orizonturi ale procesului mereu deschis de rea- 
lizare umană. 

Sunt, desigur, şi continuități între fizionomia unor perioade 
istorice, chiar şi în condiţiile unor adânci discontinuități. Acestea însă nu 
prevalează. Ci se înscriu într-o legitate generală a procesului istoric, ce 
acţionează în contextualitatea unității dintre repetabilitate şi irepetabilitate 
în dinamica vieţii sociale — unitate care nu contrazice ideea generală de 
reaşezare (şi reconstrucţie) a sensurilor istoriei. În această perspectivă, 
filosofii istoriei au propus legea înserierii civilizaţiilor şi au respins legea 
periodicității acestora. Cu toate că multe ipoteze cu privire la deter- 
minismul istoric amintesc despre unele repetabilităţi în istorie (în felul 
acesta a fost motivat — uneori prea accentuat — fenomenul renașterii euro- 
pene din perspectiva apogeului culturii greceşti (căreia marii creatori de 
artă din epoca Renaşterii i-au preluat formele şi în anumite privințe 
speciile tematice, dar în nici un caz semnificaţiile umane şi sociale 
majore). 

Asemănător se va putea proceda la caracterizarea perioadei 
capitalismului contemporan (deci a celei de-a treia faze a dezvoltării sale — 
care s-a deschis odată cu trecerea la secolul al XXI-lea), care, spre 
deosebire de perioada capitalismului postbelic din secolul al XX-lea 
(dominat de economia socială de piaţă), se anunţă a se întemeia pe o 

economie socialistă de piaţă (în care va funcționa şi un important sector 
de proprietate publică)”. 

La urma urmelor, orice perioadă istorică nouă reia unele 
dimensionări ale unor perioade istorice anterioare, practicând unele 
reîntoarceri, dar totdeauna în alte contextualizări istorice, purtătoare ale 
altor tipologii de sensuri şi semnificaţii umane. 

De exemplu, fenomenul sclavajului şi al raporturilor de 
seniorialitate de tip feudal se întâlnesc şi în societăţile contemporane — 
fapt ce nu denotă însă a exista ceva comun astăzi între vechile societăți 
(sclavagistă şi feudală) şi capitalismul democratic din zilele noastre. 

Aşadar, sensurile istorice actuale nu pot fi aliniate sensurilor 
specifice unor societăți revolute, ci corespund altor năzuinţe şi țeluri de 
realizare ale oamenilor, ce înscriu în evoluția umanităţii alte orizonturi ale 
condiţiei umane. În consecință, nu există un sens unic (general) al istoriei — 
sau, mai bine zis, se poate vorbi de nonsensul (de ansamblu) al istoriei. 


Ne exprimăm opinia că punctul nostru de vedere cu privire la 
nonsensul (de ansamblu) al istoriei corespunde întocmai semnificației 
avută în vedere de Karl Popper în critica sa (din voluminoasa lucrare 
Societatea deschisă şi duşmanii ei) adresată gânditorilor preocupați de 
problematica filosofiei istoriei de până în secolul al XX-lea. Anume, el se 
desolidarizează integral de opinia unor mari gânditori potrivit căreia în 
devenirea istorică domină criteriul necesităţii (conştientizat sau 
neconştientizat). Reproşându-le, începând de la Platon până la Hegel şi 
Marx, faptul că situau pe temeiuri necesitariste rigide interpretarea 
istoriei, socotind că în permanență determinismul fenomenelor sociale se 


” Termenul de socialistă, care se va asocia celui de economie de 
piață (înlocuind pe cel de socială), nu are nimic comun cu economia de 
comandă, ci exprimă un atribut al noii economii capitaliste ce nu se va 
întemeia doar pe proprietatea privată, ci şi pe proprietatea publică şi chiar de 
stat (respectiv pe cea colectivă), ce va dobândi o anumită însemnătate la nivel 
comunitar şi societar (în condiţiile în care statul nu va mai fi doar unul 
minimal). 

Asupra sensului termenului de economie socialistă de piață ne-am 
referit mai pe larg în studiul Dictatură, democrație şi autoritate în dialectica 
actuală a vieţii sociale, publicat în Analele Universităţii Spiru Haret, seria 
„Studii de filosofie”, numerele 8 şi 9/2006. 

desfăşoară implacabil cauzal-legic — excluzându-se întâmplarea şi orice 
hazard în succesiunea evenimentelor istorice. Or, absolutizarea tezei 
potrivit căreia totul este necesar în dinamica vieţii sociale şi nimic 
întâmplător implică, de plano, situarea pe poziţii fataliste şi, în ultimă 
instanță, creaţioniste privitor la cauzalitatea istorică generală. 

Apreciem, de asemenea, că în capcana unui anume fatalism 
(naturalist sau creaţionist) au căzut toți gânditorii moderni, începând cu 
Condorcet, care au acreditat ideea de progres în abordarea socialului, idee 
ce respinge zigzagurile, regresiunile sau circularităţile în devenirea 
socială, opinând pentru o linearitate fără întreruperi în curgerea vieții 
sociale. Într-o asemenea capcană au căzut şi toţi gânditorii situaţi pe 
pozițiile materialismului istoric în interpretarea istoriei, de la Marx şi 
Engels la Plahonov şi Lenin şi, în continuare, până la Georg Lucaks şi 
Adam Schaff sau Louis Althusser — în măsura în care au legitimizat 
schema propusă de Marx în acest domeniu (al traiectoriei devenirii 
socialului). Potrivit căreia istoria socială este o istorie a modurilor de 
producție: asiatic, sclavagist, feudal, capitalist — căruia îi urmează cu 
necesitate comunismul, orânduire în care, în a doua sa fază de evoluţie, 
progresul se va încheia cu edificarea omului total şi cucerirea „imperiului 
libertăţii” (absolute). Engels se exprima în acest sens că edificarea 
comunismului va semnifica intrarea în epoca adevăratei istorii (a 
omenirii), orânduirile ce l-au precedat fiind apreciate ca perioade ale 
„preistoriei” omului şi omenirii, adică a unor faze premergătoare intrării 
omului în autenticitate (corespunzătoare cuceririi depline de către el a 
propriei esențe umane). 

Lipsa de ştiinţificitate a unor asemenea interpretări — de felul lor 
finaliste — rezultă din chiar ideea hegelian-marxistă a corelării necesității 
cu întâmplarea — care sunt concepute a fi într-un raport de recesivitate — 
după cum se exprima Mircea Florian. 

Dacă privim mai atent dinamica fenomenului social —, mai ales 
din perspectiva acţiunii legii generale a hazardului, pusă în valoare 
îndeosebi de ştiinţa ultimelor trei-patru decenii ale secolului trecut, din 
care rezultă caracterul probabilist al determinării sociale de ansamblu (în 
care  indeterminismul, provocat de  hazardul ascuns înlăuntrul 
fenomenelor, pune în relaţie procesul de „departe de echilibru” structural, 
generator de depăşire a unei măsuri ce provoacă schimbări ireversibile, 
propulsatoare de procese de disipare structurală ce aruncă sistemul într-o 

etapă de „aproape de echilibru” structural) —, rezultă că evoluţia în 
succesiunea sistemelor nu este liniară şi nici univocă., iar în ce priveşte 
evoluţia sistemului social, sensul noii etape nu mai corespunde sensului 
etapei depăşite, are o altă structură şi funcționalitate, dictate de 
consecinţele ireversibile ale disipării de pe urma căreia a luat ființă. 

Probat în biochimie şi biologie, acest mecanism disipativ 
(întemeiat pe raportul dintre negentropie şi entropie, respectiv dintre 
hazard şi necesitate), a fost sugerat de Ilya Prigogine şi Isabelle Stengers a 
se produce şi la nivel social — fapt ce induce concluzia că trecerea de la un 
sens al devenirii istorice la altul (de la o perioadă istorică la alta) se înscrie 
într-o logică a hazardului — hazard care este subsidiar, dar transcende în 
necesitate, dezordonează pentru a ordona, deschide un sens al devenirii 
istorice anulându-l pe altul. Ceea ce înseamnă că tensionarea imanentă a 
unei rânduiri sociale nu dezordonează fără limite sistemul social, ci îl 
propulsează (îl deschide) spre o altă rânduire sistemică, în cadrul unei 
structurări calitative căreia îi este specific un alt (nou) sens. 

Astfel, săvârşirea sensului istoriei perioadei supuse disipării 
creează condiţiile obiective ale constituirii unui nou sens, al noii perioade 
istorice. Aşadar, istoria nu-şi pierde sensul, ci şi-l reconfigurează, oferind 
contextul unor noi angajări acţionale ale oamenilor în direcţia unor noi 
orizonturi de realizare. 

Sub acest aspect, dobândeşte veridicitate şi sunt demne de 
reactualizat ipoteze şi chiar teorii din prima jumătate a secolului al XX-lea 
din filosofia istoriei şi teoria civilizației privind paralelismul ciclurilor 
istorice (Arnold Toynbee) şi paralelismul civilizațiilor (Herberth 
Spengler). Din substanţa acestora rezultă că fiecare perioadă istorică are 
ciclul său de evoluţie şi decădere, cunoaşte un proces de maturizare după 
care urmează o anume perioadă de criză, a cărei adâncire avansează 
condițiile unei întreruperi istorice, după care (sau în continuarea căreia) se 
naşte o nouă civilizaţie — un nou ciclu istoric. Am putea aminti în această 
privință şi viziunea lui Dimitrie Cantemir asupra istoriei creşterii şi 
descreşterii Imperiului otoman. 

În acest mod pot fi concepute şi revoluționările relațiilor 
economice şi sociale, reconstruirea unor noi rânduieli organizaționale şi 
reconstrucţiile axiologice, o nouă ordine morală şi de drept, o nouă tablă 
de valori şi coduri normative corespunzătoare în condițiile unor mutații 
revoluţionare de adâncime la scara sistemului social global. Acestor 

schimbări radiale în ordinea economică şi organizațională, morală şi 
juridică le corespund şi instituiri noi în domeniul modelării umane, cărora 
le corespund noi modalităţi de trăire materială şi spirituală, o nouă calitate 
a vieţii. Dobândesc noi sensuri şi ideile de libertate, de realizare umană, au 
loc instituiri ale unor noi modalităţi de problematizare umană în raport cu 
alte orizonturi de împlinire şi personalizare, ce corespund altor semnificări 
ale condiţiei umane. Toate aceste dimensionări ale trăirii şi năzuirii umane 
concură la cristalizarea sensului istoriei epocii noi instituite, uneori radical 
deosebit de sensurile pe care istoria socială şi umană le-a avut anterior. 
Noul sens istoric emană dintr-un nou model uman, dintr-o nouă ipostază a 
apropierii omului real de ființa umană generică. 


3. Succesiunea de sensuri în diacronia societății capitaliste 


Ideologii marxişti-leninişti, în efortul de a elabora o platformă 
teoretică a strategiei construcției socialismului şi comunismului, au pornit 
în efortul lor de la sugestia lui Marx privitoare la societatea comunistă 
fără clase, societate ce ar reprezenta obiectivul-țel cel mai general pe 
care-l va institui obiectivarea sensului istoriei. În ultimă instanță se 
considera a fi inevitabilă trecerea de la capitalism la comunism — prin 
mijlocirea unei faze socialiste primare a acestuia. Se invoca, în această 
privință, acţiunea legii concordanţei dintre forţele de producţie şi relațiile 
de producţie, în baza căreia se conchidea asupra structurării procesului 
istoric inevitabil al succesiunii modurilor de producţie care înscriu 
comunismul ca finalitate a acestuia, ca limită a devenirii sociale în care îşi 
găsesc o rezolvare definitivă toate contradicţiile şi tensiunile sociale ce au 
marcat procesul istoric de-a lungul veacurilor — comunismul reprezentând 
„domnia imperiului libertăţii” în vieţuirea umană şi săvârşirea integrală a 
omului, atingerea fazei istorice finale în care omul concret se identifică, 
fiinţa generică umană, devine om total. 

Pe lângă utopismul şi triumfalismul fără temei pe care-l 
reprezintă o atare interpretare a logicii istoriei — interpretare potrivit căreia 
comunismul poate fi apreciat ca limită superioară a obiectivării sensurilor 
istoriei —, care stipula drept condiții prealabile ale înaintării 
spre comunism necesitatea lichidării unor clase sociale (socotite 
exploatatoare), deposedarea omului de proprietate (privată şi publică) şi 
de putere (reprimându-se, în acest sens, întregul sistem organizațional al 

societăţii, prin mijlocirea instaurării dictaturii proletariatului, avându-se în 
vedere în final dispariţia oricărei structuri de putere, respectiv a 
complexului organizațional statal) şi, implicit, lipsirea oamenilor de 
drepturi şi libertăţi individuale ce la asigură suveranitatea şi condiția 
umană autentică. 

În numele strategiei de formare a omului nou ce ar trebui să se 
adapteze unei existențe sociale de tip comunist, complet acoperitoare 
trăsăturilor specifice ale totalitarismului — în care omul nu mai este scop, 
ci doar mijloc al edificiului social — se considera ca raţionale strategiile de 
realizare umană numai prin societate şi prin determinare socială obiectivă, 
fără implicare critică şi discernământ subiectiv. 

Se constată, astfel, unde anume conduce o explicaţie filosofică şi 
sociologică uniliniară asupra istoriei şi care sunt consecinţele în plan 
uman ale unei asemenea ideologii — de realizare umană fără om, de 
scoatere a omului din mecanismele de determinare socială. 

Au circulat, de asemenea, şi teorii sau ideologii care susțineau 
perenitatea capitalismului în forma sa clasică — bazat pe economia liberă 
de piaţă. La fel cum şi astăzi au o anume răspândire teorii care privesc 
drept limită a obiectivării sensului istoriei capitalismul întemeiat pe 
principiul economicei sociale de piaţă — respingându-se, de jure nu numai 
de facto, orice ideologie socialistă şi social-democrată ce întrevede nevoia 
de schimbare şi chiar de revoluţionare a capitalismului contemporan în 
direcția unei deschideri — anunţate deja de procesele reformatoare actuale 
în plan social de actuala revoluţie informaţională şi comunicaţională în 
plină desfăşurare. 

Aşadar, capitalismul democratic actual nu este limită a devenirii 
sociale — el reprezintă o depăşire a socialismului totalitarist al economiei 
de comandă, precum şi a capitalismului economiei libere de piaţă — el 
cedează locul sensurilor altor societăți democratice, succesiunea acestora 
neavând limite, deschiderea în materie de sens fiind permanentă. În acest 
context de înțelegere a realităţii sensurilor ce ar fi funcționat până acum în 
istoria capitalismului şi a reconfigurării sensurilor viitoare ale acestuia, se 
pune nemijlocit (şi operaţional) problema sensurilor pe care le va impune 
viitorul societăţii democratice contemporane. În această privință se 
constată deja că se produce o trecere de la economia socială de piață la 
economia socialistă de piaţă. În structura acestei noi economii de piață se 
va realiza o sinteză între virtuțile economiei de piață capitaliste şi a 

statului minimal de până acum şi virtuțile unei economii socialiste (nu de 
comandă, ci de piaţă), practicată în anumite limite de unele state 
democratice contemporane de esență capitalistă. Cu alte cuvinte, 
economia socialistă de piaţă nu are nimic comun cu economia de 
comandă şi cu strategia statului totalitarist (a statului radical maximal). 

Renunţarea la statul minimal nu înseamnă opţiunea pentru 
totalitarismul de stat, ci practicarea intervenției statului în reglarea 
echilibrului social şi economic, în diminuarea polarizării sociale 
crescânde care provoacă tensionarea socială până la nivelul instituirii unei 
situaţii revoluţionare — ce aruncă societatea în stare de criză şi chiar de 
colaps sistemic, cu repercutări negative asupra liniilor progresului şi 
asupra naturii vieţuirii democratice. 

Fiecare nouă etapă a devenirii sociale — în cazul de față a 
economiei de piaţă (economie liberă de piaţă, economie socială de piaţă, 
economie socialistă de piaţă) — înscrie succesiv etape noi ale procesului 
de realizare umană şi, corespunzător, noi configurări ale condiției umane. 
Ceea ce pune în dezbatere nevoia omului de reconstrucţie a sensurilor 
istoriei, configurarea unor noi traiectorii ale progresului. Tocmai din acest 
punct de vedere omul este o ființă istorică — el nu doar receptează 
obiectivarea sensurilor, ci şi contribuie la instituirea acestora. Este, cu alte 
cuvinte, ființă creatoare de sens şi, din acest punct de vedere, îşi 
remodelează şi tipologia proprie. 

În condiţiile înnoirilor umane provocate de schimbările sociale 
majore, idealurile de realizare a oamenilor se schimbă, intervenţia 
factorului subiectiv în devenirea socială dobândeşte alte modalități de 
obiectivare, corespunzătoare altor cerințe, motiv care alimentează 
anumite tensiuni contradictorii în raporturile dintre generaţii, dintre 
categorii şi grupuri ale corpului social. Pe care noii agenți ai acțiunii 
sociale le înțeleg şi le preconizează rezolvarea, iar vechii agenţi le 
receptează mai puţin sau nu le descoperă virtuțile înnoitoare, 
privindu-le, în cel mai bun caz cu reţinere, dacă nu chiar cu ostilitate. 
Uneori aceste neînțelegeri şi împotriviri atestă neadaptări valorice la 
nou, provocatoare de antagonisme sociale. Ceea ce legitimează 
necesitatea „luptei? noului împotriva vechiului — acreditată de 
experienţa istorică nemijlocită a fi o legitate generală a procesului 
istoric —, schimbându-se doar formele şi modalităţile de manifestare 

ale acesteia. Asemănător se pune şi problema „luptei” pentru libertate şi 
trăire democratică, pentru emancipare socială şi progres. 

Aşadar, progresul şi natura raporturilor sociale contradictorii 
trebuie corelate cu sensul istoriei — cel specific noii etape de dezvoltare 
socială. Condiţionat de om — ca subiect istoric — sensul (istoriei) 
determină liniile progresului, din care cauză acesta (sensul istoriei) nu 
poate, în principiu, să fie considerat liniar şi ciclic, sau dacă ciclicitatea se 
manifestă în obiectivarea liniilor progresului, acesta (sensul) se reclamă a 
fi mereu privit în deschidere, în corelaţie cu linia ascendentă de ansamblu 
a progresului. În această privinţă, are loc o succesiune de închideri care se 
deschid în structurarea sensurilor istorice şi, corespunzător, a traiectoriilor 
de ansamblu ale progresului. 


4. Consecințe de ordin axiologic şi existenţial ale mutaţiilor 
care au loc în succesiunea sensurilor istorice 


În plan subiectiv, schimbarea liniilor progresului şi, respectiv, a 
sensului istoriei într-o etapă sau alta a procesului istoric, sunt receptate cu 
dificultate şi, de cele mai multe ori, cu întârziere. Uneori aceste schimbări 
provoacă fenomene de criză istorică şi, la limită, sunt apreciate ca 
evenimente apocaliptice. Astfel se explică de ce mai totdeauna când se 
sfârşesc anumite perioade istorice şi altele se nasc, cea mai mare parte a 
oamenilor le întâmpină cu rezistență şi cu sentimentul unei pierderi 
iremediabile — ca şi cum în viaţa lor s-ar fi petrecut un sfârşit. Este 
într-adevăr un sfârşit al unei lumi, dar care anunță un nou început de 
lume, căreia îi este proprie o nouă semnificare şi un nou sens istoric. 

Amintim, în această privință, declanşarea crizelor apocaliptice 
(de sfârşit nu numai al lumii omului, ci şi a universului) în preajma anului 
1000 şi, de asemenea, în anii premergători anului 2000 — asemănător cum 
astfel de temeri le-au avut oamenii şi înaintea acestor capete de mileniu. 
Cărţile sfinte (de exemplu, biblia iudeo-creştină) adeveresc atare stări de 
spirit, cu ecouri îndelungate în psihologia şi axiologia umană (pe larg 
oglindite în creaţia filosofică, teologică şi artistică). Astfel de trăiri, care 
nu sunt altceva decât isterii apocaliptice, cu greu pot fi depăşite, ele 
rezistând vreme îndelungată în mintea oamenilor, stimulând reflexe 
puternice în plan ideologic şi chiar teoretic, fiind însoțite de edificări 
doctrinare de factură mitică şi morală, politică şi juridică, filosofică şi 

religioasă. Aşa de pătrunzător se implantează în mentalitatea individuală 
şi colectivă a oamenilor asemenea isterii, încât se instalează în conştiinţa 
lor chiar nevoia de apocalipsă — apreciată ca o cale a mântuirii lor de 
păcat sau ca o pedeapsă meritată dispusă de divinitate. 

În orice caz, crizele apocaliptice conduc la o resemnificare a 
transcendentului şi, în corelație cu această resemnificare, are loc şi o 
reconfigurare a condiției umane şi, implicit, a orizontului de realizare 
umană. Din acest punct de vedere, aprecia şi Lucian Blaga —, în anii de 
mijloc ai secolului al XX-lea — faptul că revoluționările (în plan social, 
ştiințifico-tehnic şi economic) care au avut loc în secolul respectiv, 
anunțau o schimbare de „eon dogmatic” (de fapt, de factură para- 
digmatică) în mentalitatea şi spiritualitatea umană, care nu poate să nu fie 
receptată şi la nivelul conceptualizării filosofice. 

În acest mod poate fi privită, de exemplu, şi reaşezarea valorică şi 
reconstrucția conceptuală în domeniul gândirii sociale pe care le-au 
provocat marea revoluţie burgheză franceză, marea revoluție proletară 
rusă, revoluțiile ce au provocat instituirea perioadelor de tranziție de la 
socialism la capitalism în ţările Europei centrale şi de răsărit. În aceeaşi 
perspectivă, la nivelul ţării noastre, au avut efecte notabile în ordinea 
spirituală şi psihologică de referință comunitară, revoluțiile din 1821 şi 
din 1848 din Principatele Române şi, nu mai puţin, răscoalele ţărăneşti 
conduse de Horea, Cloşca şi Crişan din Transilvania sau răscoalele 
ţărăneşti din 1907 din Moldova şi Muntenia. Asemenea evenimente au 
provocat şi reaşezări istorice în ţara noastră, influențând sub acest aspect 
doctrinar concepțiile ideologice şi politice, într-o mare măsură şi pe cele 
morale şi juridice care au stimulat modernizarea societăţii din ultimele 
două secole. 


La o analiză mai atentă a mecanismelor de restructurare a 
civilizațiilor, la nivelul tuturor componentelor axiologice ale mentali- 
tăților şi seturilor valorice, oglindite în stiluri de vieţuire, de apreciere şi 
creație umană, se constată că mutațiile în ordinea istorică şi reaşezarea 
sensurilor acesteia înrâuresc generativ nu numai o înnoire spirituală, ci şi 
o înnoire existențială profundă. 

Omul se defineşte prin alte contexte relaționale de natură 
economică şi socială, îşi manifestă în alte moduri nevoia de proprietate şi 
de putere, îşi afirmă o nouă condiție şi o altă aspirație de realizare. S-ar 

putea reţine mai întâi faptul că în succesiunea tipurilor de orânduire 
socială se produce o amplificare şi o adâncire a virtuţilor creatoare ale 
omului, trăirea sa este din ce în ce mai intensă, atât în ce priveşte 
capacitatea problematizatoare, cât şi în privința posibilității de 
autodestinare, de trăire liberă şi responsabilă. În cele din urmă, de afir- 
mare comunitară şi societară. 

În acest fel pot fi privite: înflorirea sentimentelor patriotismului şi 
naționalismului ca urmare a mutaţiilor petrecute după trecerea de la epoca 
medie la epoca modernă; sentimentele de solidaritate internațională după 
transformările profunde care au avut loc treptat cu prilejul trecerii de la 
epoca modernă la epoca contemporană. În acest cadru se impun a fi 
privite şi reflectările în psihologia oamenilor a actualelor evoluţii sociale, 
în perioada mondializării economice şi integrării politice zonale sau 
continentale. Sub acest aspect, au loc şi căutări sau clarificări în ce 
priveşte natura ființei umane generice şi a raporturilor dintre omul ideal şi 
omul real. 

Omul contemporan este tot mai accentuat conştientizat de faptul 
că din lumea lui fac parte, constitutiv pentru el, nu numai raporturile lui 
cu societatea, ci şi, tot mai definitoriu, raporturile sale cu natura — care se 
„răzbună” dacă nu este luată în consideraţie ca mediu existențial primar, 
mai ales în actualele condiții ale impactului dintre om şi natură, prin 
mijlocirea ştiinţei, tehnicii şi tehnologiei. Aceasta pentru faptul că omul 
însuşi nu este numai ființă socială, ci şi ființă naturală. 

În ce priveşte definirea omului ca ființă metafizatoare, se poate 
decela, cu mai adâncă forță de conştientizare astăzi, faptul că 
transcendentul nu mai este în esențialitatea sa de natură divină, ci, mai 
ales, de natură umană. Anume, este însăşi fiinţa lui generică, descriptibilă 
ca model esenţializat al său în transcendent. Ceea ce îl aduce în situaţia de 
a lua cunoştinţă de faptul că transcendentul este o componentă a 
imanentului — face parte din lumea lui umană, reprezentând sacrul naturii 
umane, susceptibil de divinizare şi de temei în abstract (în absolut) al 
lumii lui de aici (particularizată concret). 


Din surprinderea acestei perspective de înnoire existențială ce se 
anunță a se produce în etapa următoare de obiectivare a sensului istoriei, 
se desprind elemente novatoare în structura raporturilor dintre individ şi 
societate şi în funcționarea omului atât ca scop, cât şi ca mijloc al acţiunii 

umane la nivel societar. Considerarea dimensiunii sociale a umanului, 
accentuată de capacitatea integrativă social a acestuia, îi conferă o mai 
pronunțată capacitate creativă şi, concomitent, o mai puternică mani- 
festare a simțului de responsabilitate socială şi istorică a actelor şi com- 
portamentului său în raport cu societatea. Această capacitate demiurgică a 
umanului, cu efecte de nivel societar, dobândeşte noi semnificaţii, 
potenţând (pe măsura conştientizării de către om a condiţionării sociale a 
procesului său de personalizare şi de realizare) consolidarea convingerii 
că el este realmente scop şi nu numai mijloc al procesului istoric. La 
rândul ei comunitatea, societatea în întregul său, conştientizează, de 
asemenea, o asemenea finalitate a procesului acțional, dobândind virtuţi 
umaniste nemijlocite în toate în strategiile de ansamblu ale dezvoltării. În 
această direcţie, vor fi perfecționate şi structurile organizaționale ale 
societății — ceea ce va influenţa calitativ şi trăirea democratică a întregii 
societăți. 

Ca urmare, statul, deşi întemeiat pe principiul economiei de piață, 
de fapt şi de drept al unei economii socialiste de piaţă în viitorul care se 
deschide deja, va înceta treptat să mai fie unul minimal, asumându-și 
roluri însemnate în servirea tuturor categoriilor corpului social în procesul 
de realizare umană. Economia de piaţă va fi astfel nu numai o pârghie 
hotărâtoare a creşterii spiritului de iniţiativă în plan economic — specifică 
unei orânduieli sociale cu caracter dinamic, stimulatoare de progres şi 
civilizaţie, cu vocație eliberatoare pentru manifestarea energiilor creatoare 
ale individului —, ci şi un mijloc deliberat conceput, activat organizațional 
în direcția realizării de sine a omului, într-un context autentic democratic. 
Egalitatea de şansă de realizare şi de personalizare şi spiritul de echitate în 
fața legii devin astfel o cerință legitimată strategic şi potențată 
organizațional a statului de drept. 

O asemenea perspectivă de dezvoltare socială şi umană se va 
produce obiectiv, dar potenţată conştient, ea marcând evoluţia 
capitalismului contemporan. În această direcţie se va reconfigura sensul 
istoriei — într-o epocă a democratismului generalizat al vieţii sociale, 
deschisă de recentul început de secol al XXI-lea. 

5. Direcţii de restructurare ale instituirii 
sensului actual al istoriei 


Încercarea de caracterizare a sensului istoriei contemporane, 
concepută în deschidere spre viitor, nu semnifică deloc o abatere de la 
determinismul istoric sau vreo renunțare la ideea de progres, ci sugerează 
faptul că direcţia pe care acestea se situează este alta decât cea de până 
acum. Am putea chiar opina că asistăm în prezent la ivirea zorilor unei 
noi epoci istorice, la geneza altui „eon” (dogmatic) după cum s-ar 
exprima Lucian Blaga. 

Discontinuitatea care se anunţă în ce priveşte sensul istoriei este 
aşa de adâncă încât sensurile de până acum ale acesteia încetează, sunt 
resorbite de actuala revoluție informaţională şi, în ultima vreme, 
comunicațională. Omul iese integral la lumina zilei din punctul de vedere 
al funcţionării sale ca factor al istoriei, acţionează concordant sau în 
cooperare cu toți ceilalți — din toate orizonturile civilizaţiei contemporane 
— în direcția progresului istoric, sociabilitatea lui atingând cote 
globalizante. Sunt depăşite dimensionările clasice ale muncii, devenind 
hotărâtoare munca intelectuală. Dispar graniţele activităților economice şi 
de cunoaştere între comunități umane. Asemănător şi limbile naționale 
încep să-şi piardă granițele, tinzându-se spre intrarea în acțiune a unor 
limbi internaţionale (fenomen ce ar trebui studiat cu neîntârziere în 
actuala epocă a Internetului). 

Sunt convins că reflexul pe plan valoric şi cultural al acestor 
schimbări nu va înceta să apară în anii imediat viitori. Suntem, deci, după 
cum menționam, contemporanii ivirii generalizate a lui homo universalis. 
Căruia îi corespund alte tipologii de relații sociale, alte paradigme 
apreciative şi moral-politice, alte tipuri de plăsmuiri estetice şi în ordinea 
transcendentului (creşterea numărului credincioşilor religioşi care acceptă 
şi chiar practică ecumenismul este o dovadă) şi, de ce nu, alte condiţii şi 
mijloace de autodestinare. 

Are loc, după cum se constată, o amplă revoluţionare în 
domeniul sensului istoriei şi a liniilor progresului, pe care acum cu greu le 
putem întrevedea. În câteva decenii se va schimba radical harta 
geografică terestră, de asemenea şi mentalitățile de tip intersubiectiv şi 
natura schimburilor de valori. Într-un cuvânt, vom parcurge rapid drumul 
de la o istorie propriu-zis spontană la o istorie conştientă şi în cunoştinţă 

de cauză. În acest context, cred că şi statutul proprietăţii (private) se va 
schimba, luând extensie şi proprietatea colectivă (publică) — nu numai de 
stat, ci şi de tip comunitar —, corespunzător, am spune, economiei 
socialiste de piaţă, ce va lua treptat locul economiei sociale de piaţă 
actuale. Raporturile de proprietate vor fi reglementate obiectiv, dar prin 
mijlocirea unor structuri organizaționale foarte active şi numai în limitele 
principiilor de drept — din disponibilitatea cărora democratismul va 
deveni, realmente, o valoare supremă, iar principiile libertății omului şi 
drepturilor individului vor fi o realitate vie, cotidiană şi generalizată — şi 
nu doar un vis şi o lozincă abstractă ca până acum (în spaţiul căreia se 
ascundeau practici organizaționale cu caracter dictatorial sui-generis). 

Toate aceste, hai să le spunem, viziuni asupra istoriei viitoare a 
societăţii democratice contemporane, stimulate de reconsiderările radicale 
ale raporturilor sociale pe care le vor provoca revoluțiile informaţională 
actuală şi, mai ales, comunicaţională, care au intrat în acțiune neaşteptat 
de viguros, nu sunt deocamdată nimic altceva decât reflexe ale unor 
realități şi răsturnări structurale de ordin valoric şi existenţial la care 
asistăm. Ele pot fi corectate de timp şi supuse unor dezbateri ample, dar 
nu sunt de evitat sau de neluat în seamă. 

Menţionăm totuşi că, indiferent cum se vor repercuta 
revoluţionările actuale în planul structurării noilor sensuri ale istoriei (de 
fapt, asupra trăirii şi obiectivării umane), nu pot fi evitate dimensiunile 
definitorii ale naturii umane şi ale vieţuirilor sociale pe care acestea le 
determină. Ceea ce nu se va schimba în această privință va fi esența 
umană — omul rămânând o ființă singulară în univers, polidimensionat: ca 
fiinţă socială, fabricatoare existențial şi valoric şi creatoare de sine şi de 
societate (a lui), în cele din urmă, ca ființă ontic-ontologică (plăsmuitoare 
de transcendent şi condiționată de funcţionarea acestuia ca temei al 
conştientizării lui de sine şi de altul, al guvernării existenţei lui în 
imanent). Munca rămâne condiția sa existențială specifică, mijlocul 
determinant al realizării lui de sine şi factor al personalizării lui de sine 
(individuală şi colectivă), în raport cu care îşi afirmă conştient demnitatea 
şi suveranitatea condiţiei sale (umane). 

Se vor produce, însă, schimbări în ce priveşte caracterul muncii, 
modalitățile de exercitare a acesteia, raporturile dintre munca din 
necesitate (naturală şi socială) şi munca din libertate, vor fi regândite 
raporturile dintre nevoia de trăire umană datorită muncii şi cuantumul ei 

de creativitate, se vor reduce dimensiunile înrobitoare ale procesului de 
muncă şi vor fi amplificate virtuțile umanizatoare ale muncii. În relație cu 
funcția existenţială a muncii pentru om vor fi puse în valoare şi alte 
manifestări ale omului care au rol existențial în ce-l priveşte pe el şi 
lumea lui (de exemplu, va creşte aportul sportului şi educaţiei fizice, 
activităţile de loisir, jocul şi trăirea într-o natură nepoluată; în general va 
spori ponderea activităților umane compensatorii — în domeniul 
intelectual şi formativ etc... 

Fiind subiect (cognitiv şi axiologic) şi agent, omul nu-şi va pierde 
niciodată individualitatea şi opțiunea partizană — fapt datorită căruia 
societatea nu va cunoaşte niciodată încetarea unor stări contradictorii între 
oameni, între grupuri şi comunităţi umane. Tensiunile sociale vor avea în 
continuare efect perturbator social — datorită ființării unor divergențe 
dintre oameni, situate în opoziţie cu structurarea obiectivă şi conştientă a 
convergenţelor existenţiale, axiologice şi acţionale dintre ei. Ca urmare a 
naturii contradictorii fireşti a vieţii sociale, tendinţele de înstrăinare, până 
şi de esenţa lor, a oamenilor nu vor înceta să se manifeste (ele vor avea 
însă alt conţinut şi alte forme de manifestare). Nu vor înceta să se 
manifeste inegalităţi în ceea ce priveşte realizarea umană, nivelul de 
personalizare şi de manifestare creativă şi, nu mai puţin, sub aspectul 
trăirii şi acţiunii din libertate. Datorită tuturor acestora, nu se poate 
concepe încetarea nonconformismului în comportarea umană (individuală 
şi colectivă), nu va fi mai puţin manifestă „lupta” pentru libertate, pentru 
emancipare socială şi realizare umană. 

Devine, astfel, necesară sporirea aportului structurilor organi- 
zaționale în procesul dezînstrăinării umane (prin mijloace educative şi 
prin sprijinirea procesului de asimilare valorică în general), în procesul de 
lărgire a ariei de manifestare liberă a oamenilor, în efortul lor de angajare 
în „lupta” pentru trăire umană demnă. Ceea ce trebuie să stea în atenţia 
deosebită a structurilor organizaționale este şi sprijinirea prin pârghii 
educative şi instructive a nevoii de corelare a libertăţii cu respon- 
sabilitatea şi, nu în mai mică măsură, mijlocirea obiectivării nevoii 
oamenilor de proprietate şi de putere. Ştiindu-se faptul că aceste structuri 
(organizaționale) nu au valoare în sine, ci sunt mijloace de eficiență în 
obiectivarea raporturilor oamenilor cu ei înşişi, cu societatea şi cu natura. 

Avertizăm în această privință asupra faptului că nevoia de 
proprietate şi de putere sunt nevoi permanente ale omului, ele fiind 

moştenite de el din preistoria sa naturală. Din nevoia „luptei” pentru viață 
în cadrul natural a izvorât şi prezența acestei lupte în cadrul social de 
existență al oamenilor. În perspectiva viitoare a devenirii sociale nu va 
înceta să se manifeste nevoia omului de situare a sa la niveluri superioare 
în structura organizațională a societăţii — pentru a-şi exercita capacitățile 
sale decizionale de referință comunitară şi de participare la putere în 
vederea obiectivării acestor capacități. În aceeaşi măsură, rămâne o 
necesitate specific umană impulsul lăuntric pentru acumulare de 
proprietate, tocmai în vederea realizării lui de sine pe seama acesteia şi 
pentru o situare a sa la nivel superior în ierarhia socială şi în afirmarea 
condiţiei sale existențiale. 

Dobândeşte o tot mai mare importanță, dar de data aceasta 
asimilată lucid şi responsabil, nevoia omului de lărgire şi consolidare a 
condiţiei sale existențiale pe seama naturii — tocmai pentru că în ultima 
vreme s-a adâncit impactul negativ al omului cu natura în condițiile 
actualelor revoluţii ştiinţifice şi tehnologice. Ceea ce a pus în evidență 
prezenţa în continuare, în strategia sa de realizare, a luptei pentru cucerire 
de noi orizonturi naturale — nu neapărat numai geografice (acum se 
dovedeşte însă că puterea omului de „stăpânire” a naturii este foarte 
limitată şi de multe ori iluzorie, deoarece în măsura în care omul 
dezechilibrează mediul natural prin actele sale, îşi periclitează nemijlocit 
condiţia sa existențială). Aşadar, omul rămâne într-adevăr permanent un 
cuceritor, respectiv ia în „stăpânire” relativ (şi în limita orizontului său 
existențial) spaţiul şi timpul obiectiv, dar nu se poate raporta la Infinitul 
universului. Rămâne mai departe un fragment limitat al naturii oricât ar fi 
evoluat el social. Conştientizarea nu numai lucidă, ci şi responsabilă a 
acestui lucru este o condiție de bază a elaborării actualelor lui strategii de 
realizare de sine. 


Prin urmare, omul rămâne totdeauna în lume (a lui) şi se 
manifestă ca producător al acesteia (în măsura în care se raportează activ 
şi din ce în ce mai accentuat în cunoştinţă de cauză la natura şi societatea 
în care trăieşte). De aceea, nu există sfârşit al istoriei (umane şi sociale) — 
atâta vreme cât regnul uman îşi află locuirea în structurarea universului în 
care ființează ca strat existențial (material). Dar, în raport cu universul 
infinit există un sfârşit al istoriei umane, aceasta la rândul ei fiind 
structurată printr-o succesiune de sensuri strâns legate de epocile ei 

succesive de structurare şi organizare. Pe acest temei al succesiunii de 
sensuri ale istoriei umane se pune şi problema sensului societății 
democratice viitoare. 


Odată cu omul există şi lumea divină (transcendentul este un 
proiect creativ al omului), lume care are pentru om situare existențială în 
sistemul său de valori — acordându-i-se de către el, din nevoia lui de temei 
axiologic, o poziție centrică în raport cu alte straturi valorice. La această 
lume „cerească”, omul nu va renunţa niciodată, în nici una din istoriile 
înscrise în „eternitatea” lui existenţială terestră. Tocmai pentru că sacrul 
(conferit transcendentului) este polul suprapus profanului în care omul 
ființează nemijlocit, sacru cu care profanul coexistă în raporturi de 
complementaritate — ambii poli intervenind îngemănat în structurarea 
umanului. De aceea, renunțarea la sacru (la divin), semnificat ca 
transcendent, ar avea drept consecință încetarea existenței regnului uman, 
căderea omului în animalitate. 

În acest sens, se situează în afara oricărei logici (existenţiale) 
părerile celor care, o dată cu scientizarea conştiinţei sociale, întrevăd o 
secularizare religioasă de anvergură — ce ar semnifica scoaterea deosferei 
din sistemul axiosferic (uman). O asemenea eliminare (deosferică) ar 
constitui destructurarea umanului (petrecută o dată cu desacralizarea 
integrală). De aceea, atâta vreme cât omul există, el este o ființă 
„religioasă” (dintr-o adevărată semnificare a acestei religiozităţi, rezultă 
că omul este o ființă metafizatoare — indiferent de modul în care este 
semnificat sacrul: religios sau laic). Are, în acest cadru, o deplină 
îndreptăţire afirmaţia plastică a lui Andre Marlaux potrivit căreia „secolul 
al XXI-lea va fi religios sau nu va fi deloc”. Respectiv, afirmarea faptului 
că omul rămâne cu necesitate o ființă metafizatoare în secolul nou în care 
am intrat — şi nu avem nici un temei să nu deducem că va rămâne aceeaşi 
fiinţă şi în secolele următoare acestuia. Pentru că această dimensiune (de 
ființă trăitoare în spirit, adică metafizatoare) ține de esenţa lui de om în 
cadrul biosferei din care face parte prin geneză — şi al cărei vârf de 
existență îl reprezintă, dar pe care l-a depăşit prin „ridicarea ochilor spre 
cer” (după cum se exprima, la fel de plastic, Mircea Florian) — adică prin 
proiectarea transcendentului. 

Aşadar, omul oricărei istorii, inclusiv al istoriei viitoare sau al 
oricărei alteia ce va urma, rămâne o ființă „religioasă” (respectiv, 
metafizatoare) — de această dimensionare a umanului depinzând şi 
intrarea în funcție a celorlalte dimensionări ce-l caracterizează — aşa după 
cum, de altfel, a argumentat şi Mircea Eliade în reflecţiile sale cu caracter 
antropologic. 

Se legitimează, astfel, prezumția (de fapt certitudinea logică a 
faptului) că omul rămâne el însuşi în oricare din istoriile succesive, îşi 
schimbă doar modelul, configurația existențială şi fizionomia lui 
spirituală — în funcție de succesiunea sensurilor pe care le dobândeşte, pe 
fiecare treaptă istorică a ființării sale societatea lui, căreia îi sunt specifice 
matrice stilistice determinate, orizonturi de realizare umană particu- 
larizate. Din acest unghi de vedere, se argumentează (adevereşte) ideea că 
istoria de ansamblu a omului şi omenirii nu are un sens unic ci o 
pluralitate de sensuri, specifice fiecărei mari perioade istorice — marcate 
de o anume ordine structurală şi funcţională, căreia îi corespund 
orizonturi proprii de realizare umană. 

Logica semnificării particularizate a acestei pluralități de sensuri, 
fiind generată de legea hazardului, rămâne totdeauna stimulatoare de 
schimbări structurale în ordinea socială şi umană. Ca urmare, 
funcționează un nonsens în succesiunea de sensuri ale istoriei, un nonsens 
generator de reconstrucții de sensuri şi direcționări istorice majore. 
Sensuri care se instituie pe temeiul acțiunii factorului subiectiv — din acest 
punct de vedere oamenii îşi făuresc propria istorie — în fiecare perioadă a 
desfăşurării istoriei, ea (istoria) şi societatea pe care o reprezintă, 
înscriindu-se în ordinea universului ca subiect obiectivat. 

In loc de încheiere 


Omul şi istoria — privire dialectică 


Istoria (vieţii sociale a oamenilor) poate fi concepută şi ca proces 
continuu de constituire şi consolidare comunitară a oamenilor şi, în 
aceeaşi măsură, de realizare umană. Deoarece numai omul, dintre toate 
viețuitoarele terestre, este o ființare istorică — trăieşte în prezent prin 
raportare la trecut şi viitor, îşi destinează condiţia sa umană şi contribuie 
la realizarea sa, acționând creativ în acest sens, motivat nomologic, 
axiologic şi teleologic, totdeauna în concordanță cu legitatea obiectivă a 
determinării vieţuirii lui sociale. Astfel încât societatea omului este 
subiect obiectivat, un domeniu existențial nu numai dat, ci preponderent 
construit de el. 

În contextul acestui dualism subiect-obiect, istoria (vieţuirii 
sociale) este, deopotrivă, atât producătoare de existenţă şi trăire umană, 
cât şi produsă de om (omul face istoria în aceeaşi măsură în care istoria îl 
face pe el), omul fiind, aşadar, în acelaşi timp, agent şi pacient al 
procesului istoric. Ca agent, exercitându-se din necesitate, dar şi din 
libertate, respectiv, spontan sau conştient, din instinct sau din raționalitate. 

Dar, pentru că acţionează din motivaţie subiectivă, oamenii fiind 
animați de impulsuri psihice individuale şi din voinţă liberă de a se 
exercita creativ, intră în raporturi contradictorii între ei şi societate sau 
comunitate, între ei ca ființe sociale şi natură, fapt pentru care acțiunea lor 
produce efecte diferite, mai ales, când se exercită grupal sau comunitar — 
fiind fie productivă, fie neproductivă în raport cu tendinţele progresului 
de ansamblu al societăţii. Stare de fapt pentru care se impun necesitatea 
rezolvării contradicțiilor sociale, coordonarea acțiunilor cu necesitatea 
istorică. De aici rezultă nevoia conştientizării tendinţelor procesului 
istoric şi a intereselor fundamentale ale oamenilor, subordonării celor 
individuale faţă de cele colective cu caracter grupal sau comunitar. 

Creația istorică presupune, aşadar, un proces complex de 
integrare socială a oamenilor, de socializare a aportului lor în 
concordanţă cu liniile progresului. Şi, de aici, trecerea de la acţiunea din 
necesitate la acțiunea din libertate. Obiectiv pe care şi-l propun în direcția 
acţiunii factorului subiectiv structurile organizaționale cu caracter grupal 
sau comunitar ale societăţii — integrarea realizându-se nu numai prin 
muncă (cu efect societar şi nu numai individual), ci şi prin 
responsabilitate (socială şi istorică). 

Integrarea socială (respectiv, socializarea individului) scontează 
din partea societății aportul ei (direct sau mediat) la personalizarea şi 
realizarea (individuală sau colectivă) a oamenilor — structurându-se un 
circuit retroacțional între individ şi societate, altfel spus, între om şi 
istoria societății lui. 

Un asemenea circuit este deschis, totdeauna societatea acumulând 
energii umane, disponibile pentru stimularea devenirii ei, la fel cum omul, 
ca agent disponibilizat de societate prin personalizare şi realizare, 
înmagazinează plusuri de creativitate şi de capacități integrative social pe 
seama cărora istoria îşi urmează cursul ireversibil. Uneori, asemenea 
disponibilizări creative ale omului în raport cu societatea se manifestă de 
către el cu asumare de risc şi chiar cu jertfire de sine — cea mai înaltă formă 
de manifestare a simțului responsabilității. 

Între formele cele mai productive ale raportului dintre om şi 
societate, cu repercutări asupra ritmurilor şi intensității progresului social, 
este apreciată a fi acțiunea revoluționară, exercitată conştient şi 
organizat, motivată organizaţional şi ideologic. Aceasta impunându-se în 
condiţiile în care structurile organizaționale şi sistemul normativ al 
relaţiilor sociale sunt perimate, nu mai corespund progresului tablelor 
valorice şi, ca atare, devin o frână în calea procesului de realizare umană. 
Revoluţionările privesc toate domeniile vieţuirii sociale, de la cele 
economice până la cele spirituale şi axiologice. Militantismul, motivat de 
nevoia de revoluționare socială, reprezintă astfel cea mai înaltă formă de 
aport uman la dinamica proceselor sociale, la structurarea procesului 
istoric. Această atitudine şi acţiune revoluționară manifestându-se nu 
numai în domeniile politic şi economic, ci şi în domeniile creative care ţin 
de creaţia în artă, ştiinţă, în filosofie şi viaţa cultică, în plan normativ şi 
axiologic. Astfel încât, pe umerii unor creatori de excepție se sprijină 
istoria — cultura, ca şi acțiunea revoluționară în plan politic şi economic 

reprezentând o pârghie şi o măsură a progresului (social), fiind un 
domeniu al socialului care stimulează nemijlocit structurile civilizației, 
modurile de vieţuire şi împlinire umană. 

Prin urmare, omul şi istoria (societăţii lui) — fiecare din aceste 
corelate ale unui circuit retroacțional deschis fiind poli ai unui raport de 
complementaritate, care înscrie în canavaua universului cea mai înaltă 
ipostază existenţială (cea care potenţează structurarea pe verticală a 
acestuia) — nu pot fi privite separat, ci receptate ca elemente ale unui 
raport dialectic în care obiectivul şi subiectivul se întrepătrund, 
condiționându-se şi înnobilându-se reciproc. Dincolo de acest raport, totul 
există în univers fără semnificaţie şi sens. Întrucât doar omul conferă 
semnificaţie existenței, semnifică subsistemele acesteia în raport cu aportul 
acestora la realizarea condiției lui — istoria fiind a lui şi nu a universului. 
Universul doar devine, numai omul trăieşte istoric, înscriindu-se conştient 
în diacronia acestuia. 

